Avertisment 

Această lucrare nu se referă la diagnostice medicale, desăligrile facute se refer: 
strict la personalitatea politică a protagoniştilor, la acţiunile mportamentel: 
care aceştia le au în spaţiul public, pe scena puterii, acolo wig cocoţat. 

Nu s-au făcut nici unui personaj consultaţii sau testă ci, doar în virtu 
dreptului de alegător şi cetățean, am fost mai atenţi d di atunci când cei 
sunt prezentaţi în această carte au evoluat public. Dac f aștri aparțin în nui 
mai mare Puterii actuale, acest lucru este rezultatul vizibilă: ponderii mai n 
acesteia în arena publică. Acest lucru este de la sine inga in mod normal n 
trebui să mai fie explicat. A 

N-am crezut niciodată că politica este un sanat 
sindromul puterii patologice şi nici un laborator al 
obişnuit să fie un cobai social căruia să i se condiţione 

Am fi dorit din tot sufletul să putem nota că acea 
orice asemănare cu realitatea este doar rodul intâm j 
timp cât politicienii confundă realitatea cu ficțiunea 
convingă şi pe noi, cei care i-am ales. E 

Un vot cumpătat, bazat pe realitatea fiecăruia dintre” 
săpun pe care ni le oferă, este unica noastră şansă. A 

Argument 1 


Istoria psihopoliticii a început cu cel puţin 15 ani în urmă când, unii pacienţi, 
prefacându-se că glumesc, întrebau în șoaptă: "EI ce boală are?" 

Același lucru îl întrebau și prietenii în seri târzii, după ce scoteau telefoanele 
din priză și se mai uitau o dată pe vizor. "El, Ceaușescu, ce boală are?" Nu știam 
ce să le răspund, nu știam cum să le răspund și cum să-i fac să înțeleagă. Mai 
spuneau: "Faceţi-i ceva!” Adică, voi psihiatrii, salvaţi-ne și asumaţi-vi-l pe 
monstrul ăsta pe care nu-l mai putem suporta. îmi dădeam atunci foarte bine 
seama de poziţia grea pe care psihiatrul o are în societate, stârnind teama că va 
psihiatriza relaţia cu aproapele său, stârnind dorinţa celorlalţi de a pătrunde și în 
cotloanele mai întunecate ale cunoscuţilor lor. 

Ştiam deja, de la celebrul Henry Ey, că psihiatrul nu este nici poliţist, nici 
arbitru, nici militant politic, ci pur și simplu un medic. Un medic care folosește 
cu mult mai bine decât alţii puterea vindecătoare a cuvântului. Un doctor de 
vorbe și simboluri, cum îmi spunea un pacient-poet trecut prea repede în neființă. 

Lui Ceaușescu, psihiatrul Ion Vianu, într-o analiză repetată adesea la Europa 
Liberă, i-a stabilit diagnosticul de fineţe. Neșansa dictatorului a fost că nimeni, 
înainte de a-l trimite în faţa plutonului de execuţie, nu a cerut obișnuitul, în astfel 
de situaţii, examen psihiatric. In schimb, vae victis, i s-a controlat cu grijă 
tensiunea. 

După revoluţie, de data asta în mod deschis - e democraţie, nu-i așa - lumea a 
început să mă întrebe "ce se întâmplă oare cu ceilalți și cu noi toţi”, fiecare vrând 
să-și confirme ideea că celălalt a cam luat-o razna. Câteva publicaţii mai 
îndrăzneţe mi-au oferit chiar spaţiu pentru a pune diagnostice unuia sau altuia 
dintre personajele pe care redactorii le considerau bolnave. Am refuzat evident, 
sporindu-le confuzia și suspiciunile față de psihiatrie, adică "Voi sunteţi ca ăia”. 

l-am înţeles mai ales după ce, în februarie '90, am fost chemat la procuratura 
militară de un ofiţer, maior sau locotenent-colonel, Gutuie, care m-a întrebat 
politicos dacă am fost sau nu terorist, la dânșii aflându-se o sesizare în acest 
sens. Te-ro-rist! 

l-am înţeles după ce, în luna aprilie a aceluiași an, ca urmare a publicării unui 
articol despre manipulare (ce poate fi citit și în această carte), tatăl șefului 
Frontului Salvării Naţionale dintr-un sector bucureștean, oficiant sanitar în 
policlinica în care lucram, a venit și m-a luat de guler: "îţi baţi joc de noi? Ce 
crezi, că nu ne-am recunoscut în articolul acela? Doctore, bagă-ţi minţile-n cap!" 
Vremuri tulburi. 

l-am înţeles în octombrie '92 când, după alegeri, unul din șefii mei ne-a 
chemat și ne-a spus: "Dacă nu ne-aţi lichidat la timp, acum o să faceţi ce spunem 

noi sau o să vă lichidăm.” Și apoi ne-a arătat o hârtie pe care cinci cifre adunate 
dădeau 53%. Şi atunci am dorit să scriu cartea. 

Mi-am dorit să scriu cartea și pentru că mi-am amintit cuvintele marelui 
medic Paracelsus, care spunea că omul care nu înţelege nimic nu are nici o 
valoare și nu poate să facă nimic. Eu însumi am văzut că mulţi oameni, prea 
mulţi oameni, nu pot înţelege nimic, pentru că le lipsește o minimă cunoaștere la 
care, dintr-un motiv sau altul, nu au avut acces. Așa cum în medicină nu vezi 
decât ceea ce ști că există, și în viaţa socială fenomenele inedite scapă percepţiei 
imediate, cu deosebirea că aici participarea sufletească este mult mai intensă, 
legând ochii raţiunii. 

Indivizii umani sunt diferiţi între ei și au ca numitor comun doar omul din 
om, cum spunea un teolog. Diversitatea în nesfârșita constelație a normalului 
poate îmbrăca și forme neașteptate, în care tușele cele mai îngroșate pot provoca 
surprinderea celorlalți. 

Am scris această carte al cărei subiect nu este medicina, și cu atât mai puţin 
psihiatria, ci se referă doar la dezechilibrele sufletului omenesc, la ruperile 
armoniei și la exagerarea afectelor. Toate acestea fac mult mai rău celorlalți 
decât bolile cuprinse în Tratate și îngrijite în sanatorii și în spitale. 

"Prostia nu doare” spune românul și nici dizarmonia, adăugăm noi. Tipologia 
și caracterologia sunt domenii fascinante ale cunoașterii, iar cei care le-au 
abordat, fie că se numeau Teofrast sau La Bruyere, Lombroso, Freud sau Jung, 
au reușit descrieri a căror autenticitate este confirmată de "potrivirea" cu o 
persoană sau alta peste spațiu și timp. 

Aflat pe prima scenă a societăţii, personajul politic, chintesenţă a lui zoon 
politikon care este individul uman, devine exemplar adesea în sensul literal al 
cuvântului. Ne-am permis în demersul nostru de cuvinte să umplem căsuţele 
libere ale tabelului nostru mendeleevian cu elementele alchimiei sociale, care ne- 
au fost la îndemână și ne-au surprins cu păstrarea constantă a unor trăsături 
sufletești și moduri de acţiune. 

Credem că eliminăm pe această cale confuzia dintre bolnav și neechilibrat, 
făcându-le un bine amândurora și mai ales sperând că facem un bine tuturor 
separând dizarmonia de armonie, pentru ca simfonia vieţii cotidiene să aibă cât 
mai puţine note stridente sau false. Nici psihiatrul, nici psihopatologul nu pot 
schimba în mod direct viaţa fiecăruia, dar pot să influențeze modul în care 
fiecare alege pe cei cărora le încredințează o parte din soarta sa, fie că aceștia 
sunt viitorii membri ai familiei sale, conducătorii comunităţii sale restrânse (satul 
sau orașul) sau chiar cei ce vor decide, pentru un timp, soarta naţiunii. 

"Ad votum” înseamnă după dorinţă, iar la votare trebuie ca dorința să lase 
deschisă, pentru binele tuturor, și fereastra raţiunii. 


în loc de argument 2* 


Psihologia Azi: în 1996 aţi publicat lucrarea "Psihopolitica”, în care aţi 
prezentat câteva profile de personalitate politică nu tocmai plăcute pentru unii 
lideri politici. Este și acum singura de acest gen. Cum s-a născut această carte? 

Florin Tudose: Din frustrarea personală, din faptul că Revoluţia, această 
mișcare de schimbare socială care a început în '89, a eșuat, din păcate. Am crezut 
în ea 7 ani, atâta cât ar fi avut nevoie copilul numit "democraţie" ca să ajungă la 
prima treaptă de maturitate. Nu s-a întâmplat. A fost și continuă să fie o bătălie 
oarbă între forțe sociale animate de mărunte interese personale, care perpetuează 
modelul nefericit al conducătorului comunist. lată, au trecut 15 ani, ar trebui să 
ne aflăm pe o a doua treaptă a maturității și democraţia este tot neîmplinită, este 
tot o caricatură, doar o schiță. 

- Aţi mai publicat în câteva cotidiene profile de personalitate politică ale unor 
lideri politici. Din ce motiv? 

- Am arătat că oamenii care au anumite dizarmonii de personalitate sau sunt 
personalităţi accentuate într-un sens negativ, accentuate de beţia, delirul sau de 
complexul puterii, sunt în poziţii de decizie. Am crezut că dacă publicul va 
înţelege acest lucru va fi mai prudent în alegerile pe care le face și va înţelege că 
măcar o parte dintre aceste persoane nu au ce căuta pe scena politică. Evident că 
nu este un demers ce ţine de profesiunea mea, psihiatria, dar cred că orice 
caracterologie aparţine psihiatriei sociale. lar descrierea tipologiei sociale are 
efect benefic asupra publicului. Mi-am asumat chiar și riscul foarte mare de a 
ilustra cartea cu personaje publice, care se încadrau în tipologiile descrise. 

- Ce efecte a produs cartea? 

- Nici unul... Am făcut acest lucru în virtutea dreptului meu de cetăţean de a 
spune adevărul despre ceea ce văd. Nu m-am atins de intimitatea acestor 
personaje, nu este obiectul discursului meu. M-am legat doar de ceea ce se vede 
pe scena publică, pentru că politicianul se expune, pe scenă, privirilor tuturor, 
inclusiv privirii profesioniştilor. Spre deosebire de alţi colegi, nu cred că lumea 
trebuie psihiatrizată, nu cred că trebuie găsit patologicul cu orice preţ, oriunde și 
nu cred că tot ceea ce se vede poate fi și tratat. Cartea se adresa electoratului, 
pentru că el trebuie să afle cât mai multe despre candidaţi. Dar trăim într-o ţară 
unde în timpul campaniilor electorale se interzice apariţia în mass-media a celor 
care vor candida, ca și cum electoratul trebuie să știe cât mai puţin despre cei 


„O incursiune în psihopatologia vieții politice” - interviu de Gina Gheoca, publicat 
în PSIHOLOGIA AZI nr. 4/2004) 

care-i vor conduce. Electoratul este îndemnat să voteze orbește, așa cum s-a 
întâmplat în 1992. 

- Cum sunt viaţa și personalităţile politice în 2004? 

- Nu s-a produs acea maturizare pe care, poate într-un mod utopic, am 
așteptat-o. 

- Când spuneţi "maturizare" la ce vă referiţi? 

- La identitate și la asumare. Omul se maturizează atunci când este capabil să 
se identifice și să-și asume aceasta apartenenţă. Clasa politică din România nu s-a 
identificat cu o doctrină, cu un program căruia să-i fie fidel. Cei mai mari 
bogătași sunt în partidele de sorginte socialistă. Acestea sunt pline de baroni, 
latifundiari, bancheri care nu au nici un fel de respect față de egalitatea șanselor. 
La dreapta, discursul este populist, stângist, se arată ameninţător cu degetul spre 
avere, proprietate și nu există identificare. La capitolul asumare nimeni nu-și 
asumă nici deciziile, nici responsabilităţile, nici greșelile. Tot timpul discursul 
politic este în oglindă. "Ceilalți" nu au făcut..., "ceilalți" ne-au lăsat o grea 
moștenire, în timpul "celorlalți" s-a întâmplat... Toţi fug în așa-numita 
răspundere colectivă. 

- Adică avem încă mentalitatea de oaste? 

- Nu, din păcate mentalitatea noastră este una de mercenariat. Ne ducem la 
cel care ne plătește mai bine. Politicienii migrează de la un partid la altul. Este un 
parlamentar care a schimbat vreo trei partide, a trecut de la extrema dreapta la 
extrema stângă. lată un exemplu de identitate inexistentă. Aceste "insecte 
masificate" nu pot căpăta identitate. 

- Ca psihopatolog, cum explicaţi această stare de fapt? 

- în România personalitatea politică, nu includ aici personalitatea privată, se 
identifică cu personalitatea de tip "borderline". Politicienii români au o 
personalitate nestructurată, infantilă, prăbușită, cu foarte multe goluri. Aceste 
clișee le găsim reproduse atât la nivelul partidelor, al Parlamentului, al Guvernului, cât 
și la nivelul individual, al liderilor. Sigur, aici intervin și alte dimensiuni: 
inconștientul colectiv, prejudecățile și altele. 

- Acest tip de personalitate manifestat în viaţa politică se regăsește și în viaţa 
personală? 

- Cei care se manifestă în această direcţie și în viaţa personală sunt împinși 
mai repede la margine. Dar există această dublă personalitate, care se manifestă 
diferit în viaţa personală și în cea politică. 

- Sunt oamenii politici "bolnavi" și acasă și în viaţa politică? Puteţi da câteva 
exemple? 

- Nu pot da nume, pentru că voi avea prea multe procese pe cap. Pot fi însă 
identificaţi. Căutaţi-i pe cei care au schimbat 3-4 neveste, care la vârsta senectuţii 
sunt proaspeţi însurăţei, își distrug familiile, pe cei care aleargă descheiaţi la 

pantaloni prin ministere, pe femeile politiciene a căror viață personală e un 
dezastru. 

- Ce alte tipologii de personalitate există în viața politică românească? 

- Toată gama de personalități accentuate. Dar dacă ar fi să facem o tipologie 
științifică, sigur că fiecare s-ar încadra într-un alt tip de personalitate, nu neapărat 
cele amintite, în funcţie de trăsăturile fiecăruia. 

- Cum ajungeţi la acest "diagnostic"? 

- Scena politică este suportul principal. Acest "diagnostic" îl fac doar 
personajului expus pe scena politică. Plec de la imaginea pe care el nu o creează, 
ci doar se joacă pe el însuși și o livrează în permanenţă. 

- Ca patologie, care este trăsătura definitorie a tipului de personalitate dublă? 

- Dispreţul profund faţă de ceilalţi, narcisism exagerat, agresivitate. Aceste 
aspecte îl fac să-și părăsească familia și să se afișeze cu o divă locală sau 
naţională, să meargă cu mașini de 300.000 euro pe străzi, stropindu-i pe amărâţii 
de alegători, să suprime presa de opoziţie, să ocupe toate canalele de informaţie 
și să-și exacerbeze la nesfârșit personalitatea gonfiată, să ţină în poziţie de drepți 
până și preoţii, să dispreţuiască orice idee, iniţiativă sau adevăr al celuilalt. Nu 
există decât ei, "eu sunt statul”, nu există altă părere. Acest clișeu este ceaușist. 

- Pot politicienii "dinozaurizaţi” să devină politicieni europenizaţi? 

- Ar fi putut, în cei 15 ani care au trecut. Unii au încercat, dar au eșuat. 
Caracteristicile politicienilor de calibru european: discreţia, echilibrul, toleranța, 
capacitatea de asumare nu se regăsesc în clasa politică românească. 

- Dacă partidele politice s-ar prezenta la cabinetul dumneavoastră, ce le-aţi 
recomanda? 

- Să meargă la un "doctor" politolog și nu la un psihiatru. 

- Şi liderilor politici? 

- Demisia... Peștele se strică de la cap. "Aţi eșuat în mod lamentabil, nu aveţi 
dreptul să continuaţi”. Ca psihiatru, aș fi în situaţia penibilă de a le spune: 
"Domnilor, dumneavoastră nu sunteţi în stare să percepeţi realitatea”. I-aș sfătui 
să nu mai facă politică 8 ani de zile și să trăiască în viaţa reală. 

- în opinia dumneavoastră, care este situaţia politică a României? 

- Sunt partide care nu au suferit nici o restructurare. Spre exemplu, partidul 
de guvernământ parca e o aripă a fostului PCR și pare să-i respecte regulile, 
forma de organizare. Culmea, chiar personalităţile care conduc sunt din fostul 
partid comunist sau vârfurile uteciste. Este inadmisibil după 15 ani de așa-zisă 
democraţie. Aceste partide nu pot avea altă soartă decât cea avută de PNŢCD. 
De aceea sunt incapabile să conducă România. Pot fi acuzate că se bate pasul pe 
loc, că n-au responsabilitate istorică, socială, că n-au responsabilitate... pur și 
simplu. Nu-și respectă alegătorii. 

- Poziţia dumneavoastră este... 

- Poziţia mea este a unui om care înțelege dinamica proceselor sociale şi care 
crede că orice înţepenire sau stagnare nu are ca efect decât traumatizarea 
societăţii în ansamblul ei, creșterea agresivităţii colective și creșterea anomiei. 

- Care este perspectiva politică? 

- Tinerii sunt cei care au nevoie de sprijin. Cred că în toate partidele 
românești, cu excepţia celor extremiste, există tineri care vor putea, prin 
personalitatea și realizările lor, să ducă la capăt construcția începută de Europa 
din care vom face, cu siguranţă, și noi parte. Am întâlnit tineri deosebiți atât la 
PNL, cât și la PSD, PD, PRM. Din păcate, sunt extraordinar de presaţi pentru a 
deveni yesmen-i, oameni care să execute ceea ce le dictează dinozaurii politici. 

- Dar au modele la standarde europene, măcar din trecut? 

- l-aș numi pe Mihail Kogălniceanu, I.C. Brătianu, Nicolae Titulescu. O 
personalitate aparte este regele Carol I. Aceștia sunt ceea ce am numi noi acum 
"personalităţi europene echilibrate”. 

- Ce îi sfătuiţi pe tinerii politicieni? 

- Oricărui tânăr de 20-22 ani îi recomand să se implice în politică, pentru 
formarea propriei personalităţi. Pentru că nu putem să ne negăm această trăsătură 
fundamentală: suntem niște animale politice. Pe tinerii care sunt deja în politică 
îi sfătuiesc să meargă înainte după capul lor, după instinctul lor politic și după 
doctrina reală căreia i s-au alăturat, nu după modelele existente deja în partid. 
Trebuie cu orice preţ să încerce sâ-și combată arivismul. Dacă în momentul când 
devin politicieni se transformă și în ariviști, atunci bătălia este pierdută. 


Complexul puterii 


Complexul puterii este forma cea mai elevată (și cea mai periculoasă prin 
agresivitatea ce o degajează) pe care o îmbracă complexul de inferioritate descris 
magistral de Adler. Aceasta este încercarea de compensare a handicapului 
emoţional, fizic, intelectual sau chiar a handicapului de integrare socială de care 
individul suferă. 

Un teolog contemporan afirma pertinent că nu există nici un alt lucru care sâ-l 
facă pe om să se simtă superior celorlalți ca puterea de a-i manipula pe alţii ca pe 
niște soldaţi de plumb. într-o semiologie a complexului puterii, manipularea 
celorlalţi ar putea fi unul din primele semne care să conducă spre acest grav 
diagnostic psihosocial. Dezvăluit de psihanaliști printre multele suferințe ale 
zonei celei mai ascunse ale sufletului uman, complexul puterii este alcătuit din 
totalitatea reprezentărilor și aspirațiilor care tind să plaseze Eul propriu deasupra 
(dar și în afara) oricăror influenţe care emană din exterior, subordonând realitatea 
obiectivă și subiectivă unei scheme funcţionale prestabilite, alienând individul. 

"Puterea alienează" este doar formula sintetică în care distorsiunea condiţiei 
umane este exprimată. 

Diagnosticul este aparent dificil de stabilit în primele faze de manifestare și 
nu pare să fie la îndemâna individului obișnuit. Ulterior bâlbâiţii agramaţi- 
oratori, analfabeţii-academicieni, zugravii-decoratori-pictori (și întotdeauna 
arhitecţi ai unei lumi noi), tătucii-sanguinari sau mămicuţele castratoare devin un 
diagnostic la îndemâna oricui: bolnavi de putere. Un diagnostic mai ales la 
îndemâna celor care au admis să cedeze presiunilor pe care suferindul de boala 
puterii le-a făcut asupra lor. 

Sistemul operaţional prin care complexul puterii se încearcă compensat cuprinde: 
autoritarismul, încăpăţânarea, demonstrativitatea, pedanteria, extinzându-se de la 
cercul cel mai apropiat, ca o undă de șoc, către persoane tot mai îndepărtate 
relaţional. 

Operativitatea sa și mai ales agresivitatea sa, îl fac pe individul bolnav să 
aibă o eficiență de neînchipuit (oare există cineva care să o poată uita pe cea 
românească?) asupra comunităţii. 

Unul după altul, indivizii folosiţi sunt întărâtaţi împotriva celorlalţi apoi 
îndepărtați ca nefolositori. Ei nu pot fi păstraţi pentru că pot fi oricând martori ai 
unor slăbiciuni trecute. Trebuie găsiți mereu oameni noi, declaraţi capabili, chiar 
excepţionali, doar pentru că cel bolnav de putere trebuie să-și satisfacă orgoliul 
de a fi egalul zeilor. El trebuie să rămână întotdeauna un cap deasupra tuturor. 

Compensarea devine supracompensare (chiar hipercompensare) fiind cu atât 
mai gravă și mai violentă cu cât complexul de inferioritate al puterii este mai 
grav, mai profund. Violatorul nu este un hiperpotent, ci doar un impotent care își 

fantasmează în violență, potenţa, care are nevoie de ajutorul grupului pentru a-și 
realiza aspiraţia de sexualitate. Analog, suferindul de complexul puterii nu este 
un puternic, nu este un Hercule politic, ci mult mai des un distrofic veleitar. 

Comunitatea nu trebuie să-l sprijine pe pigmeu în aspiraţia sa de a apărea un 
gigant. Soclul puterii patologice are la temelie, întotdeauna, indiferența noastră 
față de complexul altora. 

Totul începe cu o listă pe care, individul atins de microbul puterii se trece 
măcar ultimul, fie și autopropunându-se. 

Este lista suferinței noastre viitoare. 


Revoluţie, eşecuri şi destine 


Viaţa este o luptă continuă, care începe cu prima gură de aer inspirată de nou 
venitul pe lume prunc și sfârșește cu ultima geană de lumină zărită în pragul 
definitivei treceri spre moarte, in această luptă, realităţii individului i se oferă 
surse interioare și exterioare de suferință sau satisfacție, a căror sumă finală vor 
face din el un câștigător sau un învins. 

Din exterior acţionează obstacole care ne împiedică în găsirea locului în 
lume, dificultăţi dintre cele mai diverse, de la bolile care ne amenință 
integritatea, la ceilalţi indivizi, concurenţi activi cu care ne disputăm bunurile și 
fericirea. 

Realitatea internă antrenează în luptă necesitatea de a face faţă multiplelor 
aspirații și nevoilor izvorâte din profunzimile inconştientului care își cer 
satisfacerea, în ciuda interdicțţiilor exterioare. 

în aceste două realităţi - exterioară și interioară - Eul fiecăruia dintre noi își 
desfășoară dificila partitură existenţială, întotdeauna unică și irepetabilă. 

Jocul imprevizibil al acestor forţe a făcut ca în ecuaţia personalităţii să fie 
invocat și destinul, ca forță inflexibilă și determinantă a existenţelor. 

Destinul, legat de ceea ce se numește gândirea magică a individului, a fost 
întotdeauna un pol de maximă atracţie pentru spiritul uman, dar și un loc comun 
în care au eșuat numeroase viziuni şi ipoteze. 

Fr. Paulhan spunea că omul este o ființă instabilă și neliniștită, dar neliniștea 
și instabilitatea sunt împărţite inegal între oameni. De aici chiar ideea că destinul 
ar putea fi rezultatul neliniștii, al alternanţei dintre afirmarea plenară și 
sentimentul dezechilibrului interior... Destinul exprimă și faptul că individul este 
supus determinismului legilor naturale, dar are și capacitatea de a le depăși prin 
anulări și revolte care depășesc normele obișnuite. Individul rămâne totdeauna 
contradictoriu și zbuciumat, încercând să-și rezolve antinomiile care rezultă din 
structura profundă a individualităţii. Destinul este orientarea generală a ființei, 
iar sensul său este conţinut în structura individualităţii, care, la rândul ei unică, 
conduce la unicitatea destinului individual. 

Evenimentele biografice survin aparent întâmplător, dar în realitate par să fie 
determinate de scheme constante de viaţă, care determină fapte repetitive sau 
analoge, dând impresia de unitate și coerenţă. Astfel, un individ impulsiv și 
necontrolat, având o sexualitate puternică, va contracta o serie de legături și 
căsătorii care vor evolua previzibil într-un mod nefericit, creând un destin 
dominat de eșec. în schemele așa-zisului "stil de viaţă” se exprimă simultan date 
ereditare, instinctuale și afective, ca și rezultatul marilor experienţe sufletești 
anterioare. Rolul important în itinerariul biografic al bagajului genetic și ereditar 

este subliniat de Ed. Jaloux: "Fiecare dintre noi își aduce virtual, odată cu 
nașterea, întreaga substanţă a destinului”. 

A. Adler oferă o interpretare a influenţei pe care zestrea biologică și genetică 
o are în destinul individului, care va pune întregul univers individual sub semnul 
complexului de inferioritate. Pornind de la situaţia din prima copilărie, în care 
copiii trataţi cu vitregie de natură adoptă atitudini diferite față de viaţă și oameni, 
în comparaţie cu cei consideraţi normali, el subliniază dispariţia sentimentului de 
comuniune socială, modelul egoist al grijii exclusive faţă de sine și lipsa de 
preocupare față de interesele altora. La aceşti copii se dezvoltă așa-numita 
aspirație la putere, care îi va conduce spre dobândirea superiorității într-un 
anumit mediu social, printr-un mod de acţiune particular, compensatoriu al 
sentimentului de inferioritate pe care îl resimt. Ei își sporesc în mod inconștient 
eforturile în realizarea scopurilor propuse; crezându-se  dezavantajaţi şi 
desconsideraţi, încearcă să-și valorifice la maxim restul calităţilor. 

Nicolae Titulescu a fost "micul om mare” care, depășind complexul staturii 
mărunte, va deveni steaua cea mai strălucitoare în pleiada diplomaților români, 
un exemplu pentru întreaga diplomaţie europeană, președinte al Ligii Naţiunilor, 
precursoarea Organizaţiei Naţiunilor Unite. în discursul ţinut la Universitatea 
Cambridge, el afirma: "Soarta este scuza celor slabi și opera celor tari”. 

Dacă sentimentul de inferioritate este deosebit de apăsător, apare pericolul 
ca, din cauza fricii de a rămâne handicapat pentru întreaga viaţă, copilul să nu 
mai fie mulţumit cu o simplă compensare, ci să treacă dincolo de aceasta, prin 
așa numita supracompensare. 

în aceste condiţii, aspiraţia la putere și superioritate se va exacerba, atingând 
patologicul. Un astfel de individ poate să meargă timp îndelungat pe căi aparent 
normale, iar trăsătura sa marcantă de caracter, ambiția, să se manifeste în așa fel 
încât să nu-l ducă decât foarte târziu la un conflict deschis cu ceilalţi. Acești 
indivizi vor fi dominați de infatuare și aroganță, de dorinţa de a învinge cu orice 
preţ, satisfacția maximă fiind obţinută nu prin urcarea unor noi trepte ierarhice, ci 
mai ales prin doborârea altora. Acești indivizi sunt lipsiţi de bucurii autentice, 
sunt contra tuturor și îi simt pe ceilalți împotrivă. 

Adler susține că deficienţa biologică sau psihologică devine motor al întregii 
orientări ulterioare, direcţionând linia vieţii și, prin aceasta, însuși destinul 
individului. 

Complexul de inferioritate este un fel de "înger, îngerașul meu”, care îi 
transformă pe cei mici în "mari", pe cei slabi în "tari", pe deficienţi în conducători. 

"Complexatul” este asemenea ţestoasei lui La Fontaine, care câștigă cursa de 
alergare cu iepurele. "Normalii” se miră adesea de succesele deficienţilor, 
căutând motivații și explicaţii exterioare pentru a înţelege propriul eșec. 

Aspiraţia la putere este rezultatul unui complex de inferioritate regăsit în atitudini și 
acţiuni, complex al cărui conţinut nu-l putem decât intui. Ambiţia îl împinge către 
manifestări care frizează patologicul, la schimbări comportamentale care abia mai lasă 
natura individului să transpară. Din infatuare vrea să joace întotdeauna primul rol. "In 
timpuri frământate, când poporul clocotește, apar deodată astfel de firi care se situează 
în prim-plan”, "ies la suprafaţă aproape de la sine”, spune Adler. Deși ceea ce îl 
definește este inteligenţa remarcabilă, aceasta nu e suficientă pentru a conduce la o 
personalitate echilibrată. Atitudinal, împărtășește un set de valori ceaușist. Ar fi putut fi 
un politician "european", dar este mult prea apăsat de modelele dinainte de '89. Nu a 
fost capabil să-și formeze o echipă, este ca un antrenor care conduce o echipă 
selecționată de antrenorul anterior. De remarcat este faptul că a știut să se plaseze în 
poziţia de outsider. Este singurul care a rezistat în această poziţie, spre deosebire de 
Roman, Boda, Enache, Severin și alţii. Trăsăturile de personalitate vizibile sunt: 
incapacitatea de a se privi critic, lipsa de autoanaliză și autoironie, aruncarea 
discursului și disputei în derizoriu. Politicianul Năstase nu a reușit încă să se desprindă 
de imaginea tătucului politic, nu a depășit complexul Oedip. 

Lucrurile devin mult mai complicate atunci când "complexul de inferioritate” 
este "invizibil", legat de sfera sexuală sau de acceptarea (de fapt neacceptarea) 
rolului și identităţii sexuale. 

"Femeile bărbătoase” își modifică destinul, intrând în competiţie directă cu 
bărbaţii, ambiţioase și energice, preferând meserii eminamente "masculine", 
făcând opoziţie faţă de relaţiile erotice și căsătorie sau căutând să fie "vioara 
întâi” în relaţia cu partenerii pe care îi domină. Ele vor proceda tiranic, făcând 
torul după bunul lor plac, aplicând mereu pedepse, cu mare tărăboi și exercitând 
o puternică presiune asupra copiilor, care vor căuta să scape de acest tratament. 
Rezultatul nu va fi educaţie, ci doar dresură fără valoare. Scandalul și agitația vor 
produce efecte negative asupra copiilor, iar băieţii vor fi marcați pentru 
totdeauna de groaza de a avea de-a face cu femeile. Bărbaţii scăpaţi de sub 
dominaţia unei astfel de mame nu vor mai putea acorda nici o încredere femeilor 
și vor prefera celibatul sau chiar alte relaţii. Un predispus spre un destin de eșec, 
în opinia lui Adler, este și copilul unic. Lipsit de independenţă, acesta va aștepta 
continuu pe cineva care să îl sprijine și să îl îndrume. Răsfăţat și răzgâiat, 
așteaptă "netezirea drumului" de către altcineva, nu este nici obișnuit, nici dispus 
să se lupte cu dificultăţile. Ia, de obicei, atitudini greșite datorită supraevaluării, 
consecință psihologică a atenţiei deosebite pe care i-o acordă părinții, 
îngrijorarea pentru sănătatea copilului, îi va produce acestuia o atitudine ostilă 
faţă de lumea exterioară, pe care o consideră plină de pericole. 

Soluţia evidentă este echilibrul emoţional și educaţional cu care trebuie 
abordate de către părinţi problemele copilului și păstrarea unor limite decente în 
demersul educaţional care se face la nivelul nucleului familial. 

Educatorul și părintele trebuie să se gândească la viitorul copilului, la 
ascensiunea și la cariera sa, în ceea ce I. Biberi numește "ecuaţia destinului”, care este 
rezolvată în mod empiric, în mod curent în viaţa socială. Romanele sunt în acest sens 
"culegeri" de ecuaţii de destin fictive, în care autorii dau rezolvări ale destinelor 
eroilor. Astfel, în lista "mari matematicieni ai destinelor” pot fi enumeraţi Balzac, 
Dostoievski, Tolstoi, Faulkner, Dickens, Rebreanu, Preda, care "simulează" evoluţii 
ale ecuaţiilor de destin la fel de autentice ca și acelea aparținând realităţii. Trei destine 
de creator sunt ilustrative pentru ciudatele ecuaţii de destin. 

Vincent Van Gogh a avut o viaţă pe care destinul a așezat-o sub semnul celui mai 
cumplit eșec. Deși cu credinţă deplină în arta sa, "omul cu urechea tăiată” nu a reușit 
în timpul vieţii să vândă o singură pânză. Astăzi tablourile sale sunt capete de afiș ale 
oricărei licitaţii de artă. Forţa lăuntrică a operei sale nu este contestată de nimeni. 
Destinul artistic a fost unul de glorie, cel personal - unul de complet eșec. Marylin 
Monroe a fost superstarul și simbolul Americii tinere și frumoase a deceniului șapte. 
Nu a putut supravieţui prea strălucitoarei stele a norocului său. Extraordinara sa 
glorie s-a transformat într-un eșec personal și într-un destin încă greu de evaluat. 

Când a candidat ca președinte a reușit contraperformanţa extraordinară de a fi 
lanterna roșie a grupului de competitori cu șansă. Motivul psihologic este de fapt 
inconsistența personajului și oportunismul inimaginabil de care dă dovadă. Nu a știut să 
speculeze dorința de schimbare a "trandafirilor" din '96, pe care un discurs radical i-ar fi 
scos din inerția tradiţională. Apoi - lucru cu totul neobișnuit pentru un diplomat - nu a 
reușit să facă nici o alianţă serioasă, nici la dreapta, nici la stânga. Aceasta vorbește 
despre rigiditatea sau puţinătatea ideilor pe care este în stare să le concretizeze. Pornit în 
campanie ca un Iliescu realist, hotărât, cinstit, gata să rupă cu uscăturile din partid, a 
ajuns de unde a plecat: un personaj ţâfnos, impunând în permanenţă propriul punct de 
vedere, acceptând alianţe conjuncturale cu personaje dubioase, dornice de imunitate 
parlamentară. înţelege cu greu faptul că nu există întotdeauna motive de râs, iar uneori 
sunt multe zâmbete strâmbe pentru o persoană care se complace deseori în rolul de 
marionetă, fără să-și facă prea mult probleme despre păpușarul care ţine firele. Reușește 
să fie țap ispăşitor, chiar și atunci când nu este cazul. Un post de senator, indiferent de 
cel care ţi-l oteră, poate fi o miză pentru care să te faci de râs. 

Marin Preda a scris întotdeauna de-a dreptul obsedant despre problema 
destinului și devenirii. Lui destinul i-a acordat noroc și faimă, primul pentru 
viaţă, faima dincolo de ea. Nu a mai putut continua în lupta cu "viaţa ca o pradă”, 
exact în momentul când reușise să fie "cel mai iubit dintre pământeni”. 

Desigur, nu poate fi negat faptul că destinul se hotărăște adesea în copilărie, 
la maturitate realizându-se tendinţele sufletești generale. 

Herodot spunea chiar: "sensibilitatea omului îi hotărăște destinul”. 

Linia biografică a individului este stabilită de întrepătrunderea om-ambianţă, 
de armonia (sau dizarmonia) configuraţiilor interne cu ceea ce în termeni foarte 
largi se numește mediu. 

Importanţa sentimentelor trăite în cursul copilăriei, subliniată și de Hesnard, 
este cu atât mai relevantă, cu cât în detaliile biografice ale misticilor și 
reformatorilor sociali pot fi găsite întotdeauna împrejurări hotărâtoare ale vieții 
infantile către orientarea ce va fi pusă în operă la vârsta adultă. 

în sfârșit, multe din încercările de determinare a ceea ce este numit destin au 
subliniat importanţa situaţiilor tip, a laitmotivelor existenţiale, care pot fi relativ 
ușor depistate în traiectoria vitală a fiecăruia, care se repetă cu mici variaţii. De 


altfel, înţelepciunea populară a sintetizat aceste observaţii în formule ca: "o 
nenorocire nu vine niciodată singură”, "banul la ban trage", "la omul sărac nici 
boii nu trag”, "fă-mă mamă cu noroc și aruncă-mă în foc", dar și puterea 
individului de a-și controla soarta: "ce-și face omul cu mâna lui e bun făcut”. 

Andre Gide scria că trebuie să fim convinși că întâmplările sunt apropiate 
caracterelor; "nimic din ceea ce ni se întâmplă nu este destinat unui alt om". El 
subliniază astfel rolul de catalizator pe care energia și structura caracterială a 
individului o au asupra evenimentelor exterioare. într-un mod similar, ele 
acţionează și asupra sănătăţii și bolii. Astfel, bolnavii obsesionali, anxioșii, 
meticuloşii evoluează mult mai rău, chiar atunci când au afecțiuni benigne, decât 
persoanele optimiste și echilibrate, care, în fața unei afecțiuni grave, reușesc prin 
starea sufletească să imprime o evoluţie favorabilă. Este un lucru îndeobște 
cunoscut că toți soldaţii armatelor învingătoare se vindecă mai repede și mai ușor 
decât cei ai armatelor învinse, bineînţeles, atunci când sunt trataţi în condiţii 
similare. 

Ion Biberi, în cartea sa dedicată sorții, afirma că între "caracter" și biografie, 
între om și întâmplare, între individualitate și destin există o condiţionare strânsă. 
Mai mult, omul creează evenimentele dându-le sigiliul propriului său climat 
interior. în numeroase cazuri se poate surprinde dependenţa dintre constantele 
psihologice ale omului și succesiunea în serii ale evenimentelor exterioare trăite 
de acesta, chiar provocate, așa cum am arătat, de individul însuși. Faptele 
exterioare nu au valoare în sine și nu determină destinul nimănui, ci doar 
rezonanța pe care acestea o au asupra individului e importantă. Milioane de 
oameni au văzut merele căzând, dar numai Newton s-a gândit că acest lucru este 

Face parte din categoria persoanelor "special construite" să-și salveze 
capacitatea de acţiune. Cu o remarcabilă îndemânare își transferă rapid 
culpabilitatea și se orientează în găsirea ţapilor ispășitori. A depășit cu greu 
perioada "terorii" când, conform modelului comunist, oricine putea fi făcut 
vinovat de orice. Acest personaj politic ne-a oferit atâtea clișee încât, în acest 
moment, nu i se poate face un portret psihologic fără a ieși o caricatură. 
Trăsătura definitorie pe care am observat-o cu toţii este că se agaţă de putere, 
complexul puterii este pregnant. Vârsta și un fel de automulțumire 
supraevaluată dau senzaţia că nu mai poate spune nimic nou. Punctele lui tari 
au fost experienţa, ocolirea răspunsurilor clare, inteligenţa vicleană și 
paternalismul, iar marile slăbiciuni incapacitatea de a face separaţii utile, 
narcisismul tardiv și agresiv. I se poate reproşa că nu știe să iasă maiestuos din 
scenă, e ca și cum un mare artist, la bis, ar reinterpreta tot concertul. 
Problema este că Iliescu reia concertul din anii '50 şi mereu de la frumosul refren 
„Dacă aţi ști și voi ce oraș frumos / Şi ce seri sunt la Moscova..." 

datorat unei forțe pe care a numit-o gravitaţională. Mai mult, martorii simultani 
ai aceluiași eveniment îl resimt diferit și-și modifică traiectoria existenţială 
conform propriei lor rezonanţe afective. 

în timpul unor crize sociale majore (revoluţii, războaie civile, lupte 
religioase), în care societăţile își modifică substanţial structurile și ordinea 
socială, abandonând anumite tradiţii până atunci mai mult sau mai puţin sacre, 
credinţe religioase și ierarhii, o parte dintre indivizi vor fi deposedaţi de 
autoritatea, titlurile și sarcinile lor. Aceste procese provoacă frământări interne în 
societate, încleștări și izbucniri de agresivitate, modificând în mod neașteptat 
comportamentul unora dintre membrii săi. Purtătorii de cuvânt ai schimbării, ai 
noilor tendinţe, cei care impun noile tradiţii sau religii, au un destin special, 
sarcina lor extrem de dificilă fiind marcată adesea de multiple eșecuri personale. 

Tradiţia trecutului, acţionând în inconștient, se opune dezvoltării individului 
și colectivităţii. Astfel, tradiţia acţionează ca SupraEu, iar Eul indivizilor se 
găsește sub presiunea unui sentiment de culpabilitate mai mult sau mai puţin 
latent, capabil să-i paralizeze orice iniţiativă individuală sau colectivă. Individul 
va fi deci obligat să cheltuiască o energie considerabilă pentru a se putea apăra 
împotriva rușinii pe care activitatea sa i-o provoacă, împotriva sentimentelor de 
culpabilitate. Uneori, el încearcă să se apere sau se consideră deculpabilizat 
făcând penitenţă. în alte cazuri, el caută să împingă povara responsabilităţii către 
un "ţap ispăşitor", o persoană care devine echivalentul mielului ritual sacrificat 
de religie. Victime umane pot plăti pentru sentimentul de culpabilitate al unora, 
pe care aceștia încearcă să-l neutralizeze prin sacrificiul celorlalți. Este un 
mecanism de apărare paranoic al Eului împotriva sentimentului conștient de 
culpabilitate. Acest mecanism implică pentru individ necesitatea de a crea și de a 
persecuta victime. 

Urmând forţa vinovăţiei sale, el va juca deci, mai mult sau mai puţin, rolul de 
persecutor și de opresor. Acest mecanism îi permite Eului să dirijeze asupra 
victimelor întreaga angoasă pe care vinovăția i-o inspiră: pentru a scăpa de 
teroarea interioară, individul își terorizează anturajul. în felul acesta, el va reuși 
să facă faţă, fără tulburări psihice grave, gradului anormal de vinovăţie care îl 
stăpânește. Atunci când revoluțiile ascut în masă sentimentul de vinovăţie, 
determinat de lupta "Eului colectiv” împotriva tradiţiei, numai indivizii în mod 
special construiți pentru a face faţă culpabilităţii și a-și salva capacitatea de 
acţiune pot să se detașeze ca șefi. De asemenea, ei sunt cei la care colectivitatea 
face atunci apel - spune R. Laforgue. Mulţimile vor alege drept șefi sau drept 
mântuitori acei oameni capabili să le neutralizeze culpabilitatea colectivă prin 
propriile lor suferinţe, sau chiar paranoici, reputați ca duri și energici, capabili să 
neutralizeze culpabilitatea colectivă sacrificând victime. 

Confuz și senzitiv, rigid și fanatic, oscilând în susul și în josul 
evenimentelor din Decembrie 1989, Mazilu se va înscrie în bogata galerie 
a personajelor "bizare" apărute pe prima scenă după dispariţia lui 
Ceaușescu, ba chiar foarte sus în vecinătatea puterii absolute. Adaptându- 
se, într-un mod specific, marilor dizarmonici, ba uniformelor înstelate ale 
Securităţii de la Băneasa, ba luptei pentru drepturile celor pe care el și 
"colegii" îi persecutaseră, el va rămâne în memoria colectivă ca personajul 
-moluscă al unei zile de iarnă în care, în faţa mulţimii întărâtate, oferea 
capul oricui pentru a rămâne "sus". Nu uitaţi, și caracatiţa este tot o 
nevertebrată. 

Ton Antonescu a fost fără îndoială o personalitate de excepţie, turnată de 
destin în bronzul dăinuirii eterne, și-a creat inconștient, încă din timpul vieţii, 
legenda. Și-a opus propriul destin și sacrificiu, destinului pe care istoria l-a 
hărăzit unui neam mioritic. Un eșec? O victorie? Baltasar Garcian spune: 
"Toţi oamenii excepţionali atârnă de vremuri”. El a confirmat-o pe deplin. 

In epoci revoluţionare, din sânul colectivităţii se ivesc indivizi care, pe de o 
parte caută să-și liniștească culpabilitatea prin propriile lor eșecuri și, pe de altă 
parte permit colectivităţii să facă victime pentru a se salva. Ei se sacrifică, 
considerând că eșecul personal ar putea deveni o victorie în lupta împotriva 
răului și tenebrelor. Eșecul individual poate servi unei renașteri colective și să 
conducă prin aceasta, în ochii generaţiilor următoare, către semnificarea 
sacrificiului ca un act sublim și divin. 

în perioade de echilibru social, șefii ierarhiilor sociale se aleg dintre elitele 
unui regim bine stabilit. Numărul de indivizi dorind să reușească este foarte 
mare, ei caută să facă parte din elita administrativă și socială, pentru a beneficia 
de privilegiile acesteia, iar pentru aceasta ei își cultivă o modalitate particulară de 
a gândi și de a se comporta, de a acţiona și de a vedea lucrurile - modalitate care 
se numește conformistă sau convenţională. Ceea ce-i va caracteriza este faptul că 
nu se vor îndepărta deloc de la ceea ce oficial este admis, tolerat, învăţat. Ei au 
capacitatea de a se subordona unei ordini stabilite, pe care o vor apăra ca și cum 
ea ar fi sacră, fie pentru că aceasta le provoacă o plăcere, fie pentru că, 
bineînţeles, celor mai mulţi interesul le comandă. 

In perioadele de reacție contra tradiţiei sau a unei ordini stabilite, mentalitatea 
conformistă devine sursă de eșec pentru întreaga categorie sus-menţionată, în 
măsura în care reacţia ia caracterul unei revoluţii, cu atât mai mult cu cât o nouă 
ordine socială se instaurează și, în mod invers, anumiţi indivizi, pe care 
mentalitatea îi făcea să eșueze în perioade de echilibru, pot, în perioadele 
revoluţionare, să ajungă la reușită asigurând victoria noilor tendinţe pe care ei le 
reprezintă și care anterior erau sortite eșecului de către colectivitate. 

în timpul perioadelor revoluţionare, oricare ar fi cauzele care ar determina 
această stare, se ajunge în mod general la o agresivitate și la o ură mereu în 
creștere, iniţial latentă, și apoi din ce în ce mai manifestă a indivizilor și a 
colectivităţilor împotriva ordinii anterioare. 

Procesul revoluţionar va implica întotdeauna o respingere progresivă de către 
conducătorii și de masele unui popor, a tradiţiilor și simbolurilor reprezentate și 
apărate de către un regim anterior. Noua ordine se impune paralel cu respingerea, 
dar întotdeauna printr-o perioadă de lupte și tatonări, și numai în măsura când ea 
răspunde unei nevoi reale. Deci procesul este profund afectiv și răspunde în 
primul rând unor necesităţi inconștiente colective, iar perioadele de tranziție, mai 
mult sau mai puţin lungi, tulbură profund viaţa colectivităţii. Nivelul maxim al 
acestei dezordini se află în momentul în care reprezentanţii vechiului regim sunt 

Revoluţia este o “situaţie totală” căreia fiecare îi face faţă în mod 
mai mult sau mai puţin oportun, fiecare își acordează scara de 
valori și propriul temperament la ceea ce începe să se întâmple 

și încearcă să imagineze dimensiuni ale viitorului. în perioada în 

care locul judecății şi raţiunii erau luate de pasiuni, presiuni, 
portavoce și marșuri, un individ ca Dumitru Dincă se simţea ca 
peştele în apă chiar dacă era un simplu cameleon. 
A fost posibil ca lideri de opinie să fie cei care nu aveau 
nici una. Zice românul „în ţara orbilor, chiorul e împărat." 

în cea mai mare parte discreditaţi și deposedaţi de puterea lor, iar cei ai noului 
regim nu se arată capabili să le ia locul pentru a-și exercita funcțiile. Noile 
regimuri au întotdeauna nevoie de șefi pentru a se impune, dar, din păcate, nu 
toţi cei care vor sunt revoluționari. Orice nou șef va fi considerat trădător de 
către cei ce reprezintă ideile regimului tradiţional și el se va confrunta atât cu 
conformismul elitelor, ca și cu cel al maselor care se obișnuiesc cu un regim, 
oricât de ostil le-ar fi, creând o forţă de inerție enormă. 

Obligat de necesitate să intre în opoziţie cu tradiţiile, considerate și susținute 
de propagandă ca sacre, orice șef revoluţionar va trăi un sentiment de 
culpabilitate și de îndoială, ca și masa de persoane care îl va urma. O altă 
problemă este că există mult mai puţini indivizi obișnuiți să trăiască în afara 
cadrelor convenţionale ale unui regim, chiar în opoziţie cu acestea, decât cei care 
sunt gata să le accepte, chiar atunci când le sunt defavorabile. în plus, deseori 
necesitatea de a sacrifica tradiţia, o implică pe aceea de a sacrifica indivizii care 
o reprezintă, oricare ar fi valoarea lor individuală, iar acest lucru cere din partea 
"capilor" revoluționari o combativitate excepţională și o agresivitate specială 
pentru a îndeplini această sarcină. lată de ce temperamentul și personalitatea unui 
șef revoluţionar se îndepărtează considerabil faţă de ceea ce se numește normă. 
Dacă la începutul revoluțiilor doar unii se întreabă despre lideri și calităţile lor, 
după perioada de tranziţie, tot mai mulţi încep să vadă anormalul. 

Problema eșecului, fără să fie absolut specifică psihiatriei, a preocupat în 
mod deosebit numeroși specialiști, dar și publicul larg tentat s-o discute alături 
de cea a destinului individual. Privit din această perspectivă, omul nu este decât 
o marionetă, ale cărei fire nevăzute sunt trase de mâini invizibile. Numai că 
descoperirea forţelor care ne dirijează, sau natura lor, pare să fie o întreprindere 
pe cât de dificilă, pe atât de iluzorie. Totdeauna a fost mai ușor să ignori destinul 
decât să-l cunoşti. O cale favorabilă fiind aceea a acceptării și reconcilierii 
tuturor posibilităţilor și decepţiilor pe care acesta le oferă. Eșecul pare o 
configuraţie nefavorabilă de evenimente negative sau ostile individului, ce se 
opun dorinţei lui de acţiune și echilibru, fără ca acesta să le poată influenţa 
cursul. Toate acestea îl conduc într-o zonă unde capacitatea de acţiune devine tot 
mai limitată, pentru un interval de timp sau permanent, obligându-l pe individ să-și 
modifice nivelul de aspirație și chiar personalitatea în totalitatea sa. 

De notat că, în majoritatea cazurilor, nu există mecanisme de apărare ale 
Eului individual care să-i permită depășirea eșecului. 

Astfel, Napoleon I, omul cel mai important al Revoluţiei franceze, a reușit să 
construiască pe ruinele monarhiei o ordine nouă nu numai în Franţa, ci și în 
Europa. Destinul și personalitatea sa excepţionale l-au condus spre culmi de 
nimeni atinse, dar și spre sfârșitul tragic de după Waterloo. Sentimentul frustrării 
permanente a reușit să fie mai puternic decât inteligența sa deosebită și să-l 
împingă către eșec. 

După R. Laforgue, sindromul de eșec se traduce printr-o limitare totală sau 
parţială, permanentă sau accidentală a activităţii sau dezvoltării sociale a 
individului. El este cu atât mai grav, cu cât manifestările se produc în copilărie 
sau când individul nu ajunge să se integreze într-o activitate colectivă. 

în cazurile cele mai tipice sunt implicaţi indivizi a căror dezvoltare pare să fie 
normală până la un moment dat. Urmare a schimbării bruște a circumstanțelor, 
individul va "derapa”, găsindu-se permanent în imposibilitatea de a-și corecta 
situația prin voinţă și rațiune. 

în mod surprinzător, Freud a observat că există persoane care eșuează cu 
succes sau, mai bine zis, după succes, atunci când apar modificări majore în 
existența lor materială sau profesională. Ele par să fie dotate cu un adevărat 
mecanism de autodistrugere, de autoanulare a propriilor realizări. 

Studiul sindromului de eșec trebuie privit atât din optica individului afectat, 
cât și din cea a societăţii căreia îi aparţine. Pentru că, paradoxal, ceea ce apare ca 
un eșec strict individual poate fi perceput ca o izbândă din punct de vedere 
social. Din proprie experiență știm că nefericirea unora provoacă, uneori, 
fericirea altora. Această discrepanţă dintre percepţia individuală și cea socială 
este deosebit de clară în cazul unor personalități literare sau artistice. De 
exemplu, Baudelaire se droga, fiind incapabil să-și gestioneze averea. Permanent 
se plângea de o insurmontabilă inhibiţie față de muncă, considerându-se adesea 
un imbecil. Numai că, transpus în opera sa literară, acest eșec reprezenta un 
succes pe plan social. 

Chiar istoria individuală a lui lisus Christos, luată stricto sensu, ar putea fi 
considerată un mare eșec. El reprezintă unul dintre numeroșii profeţi evrei care 
trăiește fără cămin, fără soţie și fără copii; își ridică împotrivă întreaga opinie 
publică și, în contradicție cu autorităţile, ajunge să fie crucificat drept criminal 
între alţi doi criminali. El însuşi se consideră o victimă a destinului, atunci când 
pe cruce rostește celebrele cuvinte: "Doamne, Dumnezeul meu, pentru ce m-ai 
părăsit?”. Și totuși această viaţă și acest destin vor deveni exemplul viu al 
perfecțiunii pentru sute de milioane de creștini. Dacă la vremea aceea traiectoria 
sa existenţială a fost percepută ca un eșec, ulterior ea a fost divinizată. Cea mai 
mare victorie pe care un om a reușit s-o obțină vreodată în istoria lumii: prin 
sacrificiul propriu - salvarea tuturor. Restul nu are nici o importanţă. Sau are? 

Un lucru asemănător se va întâmpla cu loana D'Arc acuzată de vrăjitorie și 
arsă pe rug în piaţa publică, după un proces cu care însuși regele a fost de acord, 
deși păstoriţa îi salvase viaţa și regatul. 50 de ani mai târziu, ea va deveni eroina 
și simbolul Franţei. Biserica - care o trimisese în faţa călăului - o recunoaște ca 
sfântă. 

Aceste ultime două exemple trebuie privite ca o dovadă că succesul sau 
eșecul personal au și un determinism istoric indiscutabil. 

"Mi-ar plăcea să las o urmă pe faţa timpului”, spunea Andre Gide. Oamenii 
care transformă un destin ostil într-unui asumat, reușesc chiar în "eșecul" lor 
enorm faţă de individul mediu, dar cu destin anonim, să-și câștige dreptul la 
recunoștință și admiraţie perpetue. Este și cazul lui Comeliu Coposu la care 
credinţa în valorile morale, educaţia ireproșabilă și în deplin acord cu structura sa 
intelectuală și afectivă au fost reperele care l-au ajutat să rămână neclintit în fața 
unui destin potrivnic. Destinul personal, un tragic eșec declanșat de demonicele 
forțe care au rezultat din aplicarea unei ideologii în care omul nu mai exista decât 
ca mulţime. A urcat pentru noi Golgota, pentru a-și împlini adevăratul destin în 
istorie. Victoria dușmanilor săi - un tragic eșec personal și istoric pentru ei. 

Alţii, reprezentanţii "omului mediu”, își angrenează și își irosesc posibilitățile 
într-o luptă inutilă și întotdeauna inegală cu forțe pe care le supraevaluează, 
luând calea eșecului. 

Neliniștea este cea care domină simptomatologia sindromului de eșec, dar 
unii indivizi pot reacţiona în secvența succes-sindrom de eșec, chiar prin 
impulsuri criminale sau antisociale. 

Sindromul de eșec se manifestă doar atunci când circumstanţele exterioare 
modifică în bine sau în rău situaţia individului. Schimbarea nu trebuie să fie 
neapărat radicală, ci doar importantă, să pună individul într-o nouă configuraţie 
de putere. Succesul normal (şi dorit) într-o afacere, o moștenire, reușită în 
dragoste, chiar avansarea în carieră pe motivul vârstei pot fi elementele 
declanșării unei crize. 

Desigur, investigarea celor atingi de sindromul de eșec nu putea să scape 
psihanalizei, iar legătura sexualităţii cu "binomul” eșec-succes este deja un loc 
comun în cultura occidentală, ca și în psihologia fiecărui individ. 

Deși, aparent este un lucru la îndemâna oricui, asumarea destinului biologic, 
identităţii sexuale și corporalităţii este un proces delicat și de lungă durată, ale 
cărui succese și eșecuri vorjuca în planul mai larg al personalităţii un rol major 
în succesul sau insuccesul individual și în apariţia sindromului de eșec. 

în ceea ce privește sexul masculin, inhibarea, combaterea agresivităţii și 
iniţiativei la copil de către o mamă cu complexe nerezolvate va avea efecte pe 
termen lung ca: apariţia culpabilităţii, scăderea virilităţii psihice și organice 
(ejaculare precoce, erecţie incompletă), efeminarea. Bărbatul efeminat are ca 
tendinţă torturarea femeilor, nu printr-o brutalitate evidentă, ci prin numeroase 
mijloace subtile care au rolul de a-i diminua culpabilitatea. Acești indivizi își 
disimulează continuu sentimentele, încât ajung să se considere chiar contrariul a 
ceea ce sunt. Intrarea lor în eșec este mult mai facilă, deoarece perspectiva 
globală este deformată și nesigură, iar lipsa satisfacţiei afective ca sursă de 
energie psihică este importantă. 

în ceea ce privește sexul feminin, teama de asumare a feminităţii este 
generată fie de dorinţa inconștientă a mamei de a păstra într-o relaţie infantilă, 
asexuată, propria fiică, fie prezenţa unui tată efeminat, care acţionează în sensul 
homosexualității sale latente, adică într-un mod asemănător și sinergie cu mama 
fiicei. 

Fata masculinizată va căuta să lupte împotriva tuturor atributelor sale 
corporale: ea va căuta să fie cât mai slabă (femeia "șnur” sau "scândură”), să se 
orienteze spre sporturi în care "mușchii" și "forța" sunt în prim-plan, să își aleagă 
profesiuni net "masculine", să fie intolerantă. Aceste femei își vor înnăbuși 
tendinţele seductive și nevoia de pasivitate, vor considera sexualitatea o povară și 
vor evita legăturile cu bărbaţii "normali", preferându-i pe cei efeminaţi. Sunt 
mult mai predispuse la sentimentul de eşec pentru că forța cu care trebuie să 
susțină "o cauză străină”, lipsa de energie și de satisfacție a surselor afective, 
negarea maternității și perceperea patologică a "organizării" feminine a corpului 
le vor mina în permanenţă terenul. 

Ana Pauker - Fiica unui "haham” (un fel de "măcelar" ritual) care se rupe, în 
modul cel mai brutal, de tradiţia familială, îndreptându-se spre idealurile laice ale 
comunismului. Fiind incapabilă să-și asume importanța rolului social, are 
puternice sentimente de vinovăţie pe care le echilibrează după modelul 
persecutor. Făcând victimă după victimă, ea va apărea un personaj în afara 
oricărei prejudecăţi. Nu întâmplător, masa de indivizi o va cota drept sumbră și 
odioasă. Sângele sacrificiului simbolic, pe care tatăl îl practica, va provoca fiori 
de groază atunci când va fi omenesc. Este o lecţie cu fantasmele ce devin 
realitate, care nu trebuie ignorată. "Ana, Luca, Gheorghiu Dej / Dă cu barda în 
burgheji” va deveni "Iliescu dacă vrei / Te scăpăm de derbedei”. Așa, ca-n 14-15 
iunie 1990. 

Această patologie, pe care psihanaliza o numește oedipiană, ne obligă să ne 
reamintim că întreaga poveste a regelui teban este una despre eșec și destin. 
Oedip, omul care dezlegase enigma sfinxului, ajuns regele Tebei, va sfârși orb, 
apăsat de păcatul incestului și paricidului, orfan și văduv, prin sinuciderea mamei 
sale locasta. 

Patologia "oedipiană”, situată între teama de tatăl simbolic, dorința de a-l 
suprima, acţiunea inconştientului matern împotriva propriului copil, pune 
probleme deosebite într-o ecuaţie care înseamnă totodată destin și eșec sau 
succes. 

în opinia psihanaliștilor, visul ar putea fi o cale de descifrare a conflictelor și 
a tendinţelor inconștiente ale individului, dând posibilitatea unei inventarieri a 
posibilităţilor latente ale unui psihism care, evident, în anumite cazuri, ar putea 
condiţiona sindromul de eșec. în vis, aceste tendinţe apar cu mult înainte ca ele 
să se materializeze și să devină perceptibile pentru individ. Forţele și tendinţele, 
care în vis îmbracă forme efemere și puţin consistente, traduc microcosmosul 

reprezentat de individ, cu toate posibilităţile sale latente, același și în 
desfășurarea reală în acţiune a vieții. 

Oedip, "copilul norocului”, predestinat să devină rege, își depășește destinul 
uman, provocând, prin ursită, tragedii colective. Ciuma devastează Teba și doar 
sacrificiul individului o poate opri. Lumea contemporană este plină de "oedipi”. 
Aceștia nu vor să sacrifice nimic pentru a opri dezastrul ce se abate asupra propriilor 
popoare. Destinul nu poartă adesea, ascuns în el, și germenele nebuniei. 

în ceea ce privește destinul individual, Ion Biberi se situează pe o poziţie 
deosebită faţă de fatalism, afirmând că destinul este o încoronare și o expresie 
directă a personalităţii biologice și spirituale, iar evenimentele exterioare nu sunt 
independente faţă de structura lăuntrică. Destinul este văzut ca o configurare de 
fapte de viaţă, organizate prin liniile de forță ale dinamismului lăuntric. Forţele 
de organizare ale individualităţii, cele generice și cele constitutive, călăuzesc în 
mod hotărâtor destinul. 

în opinia acestui autor, destinul uman nu este un tipar definitiv constituit, ci 
un proces în devenire care se reformează mereu, până la dispariţia fizică a 
individului. Atât timp cât omul trăiește, destinul are o parte de necunoscut care 
devine mai previzibilă, mai ales în partea a doua a vieţii individului. Acest lucru 
face ca destinul real al individului să nu poată fi evaluat în mod paradoxal decât 
în momentul în care nu mai devine, adică la dispariţia sa fizică. 

Destinul individului traduce în planul vieţii sociale antinomiile vitale, adică 

contradicţiile pe care personalitatea le întrunește în unitatea sa dinamică. 
S-a putut observa, de asemenea, că o serie de accidente sau pierderi materiale 
suferite de același individ nu pot fi considerate ca simple întâmplări ci, mai 
degrabă, ca rezultatul unor strategii adaptive și al unor adaptări emoţionale. S-a 
dezvoltat chiar o știință, victimologia, care afirmă existenţa unei stimulări către o 
reacţie criminală, îndreptată spre victimă, și care a estimat că există câteva 
categorii de victime potenţiale: cei care doresc, mai mult sau mai puţin conștient, 
rănirea, din dorinţa inconștientă de pedeapsă, cei care încearcă să câștige din 
orice, cei care provoacă sau chiar instigă la crimă. Studii sistematice au arătat că 
o treime din subiecți și-au precipitat victimizarea. Aceasta a condus la 
introducerea noţiunii de victimă activă, adică persoane care își provoacă 
victimizarea într-un mod sau altul, acestea fiind diferite de victimele pasive, care 
nu joacă nici un rol în a deveni victime. în ceea ce privește accidentele, mai ales 
cele rutiere și cele de muncă, a fost descris un anumit tip de personalitate, mult 
mai predispus către acestea: imatur afectiv emoţional, cu coeficient crescut de 
agresivitate, cu nivel de inteligență mai scăzut și cu deficit de adaptabilitate 
socio-familială. Legătura dintre starea de sănătate și trăsăturile de personalitate 
este biunivocă, adică, o anumită stare somatică influențează așa cum am arătat 
anterior starea psihologică, determină rapiditatea reacţiilor de adaptare somatică, 
sănătatea corporală, evoluţia bolilor și leziunilor. 

Un exemplu de asumare a responsabilităţii, o personalitate pentru 
care eșecul individual va fi transformat, odată cu trecerea timpului, 
într-un act de curaj sublim. Aparenta slăbiciune a transformat-o într-o 
forță pe care un aparat de represiune deosebit de eficient nu a putut să 
o contracareze. Tot Timpul îi va răspunde distinsei doamne 
profesoare și la întrebarea profetică: "Cine este acest Iliescu?" Ironia 
sorții, odată cu trecerea timpului, lumea se întreabă și cine a mai fost 
și această Doina Cornea. Și e mare păcat. 

în acest fel, destinul biologic și cel psihologic sunt puternic intricate, 
determinându-se reciproc și influențându-se în stabilirea traiectoriei existenţiale a 
individului. 

într-o celebră carte de aforisme - „Oracolul manual al înțelepciunii în viaţă” - 
apărută în 1674, Baltasar Gracian îndeamnă la cercetarea norocului înaintea 
oricărei întreprinderi. "E mare artă aceea de a-ţi călăuzi norocul, aici așteptându-l, 
căci și din așteptarea lui se obţine mult, aici folosindu-l la vreme, deoarece el are 
un flux și un reflux, oferind multe prilejuri, cu toate că nimeni nu-i cunoaște 
mersul, atât de neregulaţi îi sunt pașii”. Tot autorul spaniol afirmă metaforic 
atitudinea pe care individul trebuie să o adopte faţă de șansa sa: "Cine a surprins 
că norocul îi este favorabil, să pășească îndrăzneţ înainte-i. Fortuna iubește 
pasionat pe îndrăzneţi și femeia frumoasă, cu deosebire pe cei tineri. Cine n-are 
noroc, să nu mai întreprindă nimic; să rămână deoparte, pentru ca la o stea 
nenorocită care îi stă deasupra capului să nu mai adauge încă una". 

înlănțuirea de succese ale unui individ îl conduce spre multiplicarea 
încrezătoare a reușitelor care, dacă este dublată de energie și o stare afectivă de 
optimism, va apărea întotdeauna unui observator exterior ca o șansă greu 
explicabilă oferită de destin. Totuși, analiza arată că explicaţia este facilă. Acest 
individ își unește energia cu un simţ al prevederii deosebit și cu o corectă alegere 
a colaboratorilor și a asociaţilor, cărora le insuflă încredere și optimism. 
Reușitele materiale ale acestui individ sunt rezultatul însușirilor sale. în mod 
invers, eșecul în afaceri al unui om puţin încrezător în propriile forțe, care va 
șovăi și se va comporta nesigur, va fi rezultatul lipsei de simţ psihologic și al 
unei deficitare investiţii energetice și nu al unei fatalităţi exterioare care îl 
conduce implacabil spre eșec. Un individ descurajat, chiar atunci când 
întreprinde o acţiune calculată, nu o investește cu destulă tenacitate și nu își va 
contamina colaboratorii cu elanul necesar reușitei. Este vorba de un mecanism 
inconștient, care acţionează cu forță destructivă împotriva construcţiei logice, 
într-un mod similar, seriile de evenimente negative par să fie chemate de 
tendinţa de lamentare a individului, lucru de altfel sintetizat și în sintagma "a-ţi 
trage singur răul” și de teama existentă în tradiţiile populare față de evocarea 
unor situaţii negative care ar putea fi generatoare de nenorociri. 

Relaţia destin-eșec a fost interpretată din cele mai vechi timpuri și sub 
incidenţa posibilului ei raport cu dimensiunile macroscopice ale mediului, cu 
determinările ei cosmice. Aparenta infinitate de posibilităţi evolutive ale 
individului a fost pusă în posibilă legătură cu configuraţia stelară a bolţii cerești, 
în cartea sa asupra destinului, R. Allendy afirma chiar că nașterea individului se 
face întotdeauna sub aceeași conjuncţie stelară, ca aceea a unei rude apropiate. 
Despre influenţele astrologice asupra destinelor individuale s-au scris, desigur, și 
se vor scrie sute și mii de tomuri, dar în opinia noastră nu au decât semnificaţia 
sublinierii perspectivei destinului individual în context cosmic: omul trăiește în 

O personalitate politică de gumă ca reclamele vestitelor cauciucuri 
Micheline despre care nimeni nu își mai amintește cum revoluţia l-a adus 
sus, foarte sus. Probabil un specialist și un profesor de calitate, dar un 
politician de mâna a noua, aproape anonim, care a rămas și probabil va 
rămâne mereu pe undeva la vârful puterii. Numeroasele accidente și 
incidente în procesul de privatizare pe care le-a avut nu au părut să îl 
impresioneze pe tenacele "reformator" de la Palatul Victoria. El pare mai 
degrabă personajul unui tratat de victimologie. Şi reforma făcută de el la 


fel. Aforismul lui Baltasar Garcian în varianta dâmboviteană ar putea suna: 


"Cine n-are noroc, să nu mai întreprindă nimic, ca să nu mai adauge la 
steaua nenorocită care le stă pe umăr, încă una deasupra capului”. 

cosmos, iar evenimentele acestuia, în desfășurarea lor aleatorie, îi pot intersecta 
sau întrerupe brusc curba vieţii, dar numai întâmplător. 

Individul își desfășoară existenţa în unitatea lumii la care propria unitate este 
parte. Doar realitatea transindividuală a relaţiei sociale poate modifica, anihila 
sau devia linia destinului generat de forțele lăuntrice ale individului în freamătul 
și în mișcarea uneori browniană a mulțimilor. Individul își poate diminua sau 
chiar pierde simţul răspunderii individuale "gândind și simțind unitar cu mulțimea 
dezlănțuită”, se lasă absorbit de vârtejul social, se topește în sistemul unui destin 
colectiv. Dacă astrele sau conjuncţia planetară sunt legate cu astfel de "clipe 
astrale” ale populațiilor umane sau nu, poate că știința mileniilor viitoare va 
răspunde. 

Chiar dacă sub presiunea evenimentelor colective individul acţionează pentru 
scurtă durată, ca și cum personalitatea sa s-ar dilua și s-ar întrepătrunde cu cea a 
unor mari colectivităţi sau grupuri, totuși linia destinului nu se modifică decât 
dacă, aşa cum arătam, între eveniment și disponibilitate, între mediu și 
inferioritatea individului se realizează un posibil acord. Coeficientul lăuntric va 
rămâne întotdeauna mai important decât datele externe, iar crizele de conștiință 
vor fi întotdeauna rodul evoluţiilor interioare, afirmarea lor luând evenimentele 
exterioare doar ca pretext de afirmare explicită. 

Homer, bătrânul orb care, mergând din oraș în oraș, recita versurile ce aveau 
să reprezinte cele mai importante capodopere a Greciei Antice: Iliada și Odiseea, 
inegalabile viziuni asupra lumii, va evoca destinul și și-l va supune. Depășindu-și 
infirmitatea, omul va deveni stăpânul destinului său, transfigurându-se în 
"problema homerică”. De douăzeci și cinci de veacuri, normalii acceptă cu greu 
că un nevăzător va putea să vadă tot ceea ce ei au ignorat. 

Problema destinului și a eșecului sau succesului este și una de relaţie 
simbolică cu lumea, de încărcătură afectivă a comunicării. Astfel, individul își 
investește cuvintele și, odată cu ele, reperele existenţei sale cu încărcătura extrem 
de diferită pe care o consideră necesară sau suficientă în demersul pe care îl face 
către propria împlinire. Astfel, credința, îndoiala, dragostea, fericirea înseamnă 
tot atâtea lucruri pentru fiecare dintre cei al căror destin se desfășoară sub semnul 
lor major. Se poate spune, fără teamă de a greşi, că omul își împlinește în logos 
destinul. 

Puterea individului de a înfăptui un act, dincolo de limitele corporalităţii 
individuale, este adesea o împlinire de destin, valoarea umană însemnând 
anularea constrângerii, libertate și, nu rareori, sacrificiu. 

Din nenumăratele aspecte pe care o întreprindere de sorginte psihanalitică și 
sociologică le dezvăluie în analiza omului politic vom prezenta cazul general al 
perversului social ajuns om politic - o patologie cu implicaţii psihosociale 
importante deoarece antrenează și pe alţii în propria lor patologie, creează chiar o 
patologie de grup difuză. Dar această patologie rămâne adere* nedenunțată, iar 
intervenţia terapeutică rămâne un deziderat fantasmatic pe care evident nici un 
specialist nu este chemat să îl facă. 

Tabloul clinic al personalităţii de care ne vom ocupa, cea a perversului 
psihosocial este, după Andre Sirota, dominat de o serie de caracteristici pe care 
le vom enunţa în viziunea autorului. Predilecţia pentru confuzie, opacitatea 
gândirii și eschivarea, având drept consecință respingerea regulilor și a 
organizării sociale.  Predilecţia pentru transgresiune, pentru provocarea 
incidentelor și perturbări manifeste iruptive și intruzive - această caracteristică 
este însoţită de respingerea predecesorilor și a oricărui cadru comun de referință. 
Atracția pentru negativ, descalificarea instanţelor colective. Căutarea unei poziţii 
exclusive sau centrale generată de incapacitatea de a recunoaște poziţia altcuiva. 
Tendinţa de reificare, de folosire continuă a persoanei a treia ca persoană de 
referinţă, de transformare a ființei umane într-o categorie abstractă. Incapacitatea 
de a-și reprima fascinația de a stăpâni Obiectul. 

Perversul psihosocial se consideră într-un perpetuu război, mereu în prima 
linie, singur împotriva tuturor (omonimia cu o lucrare publicată în 1999 este 
absolut întâmplătoare autorul culegerii de editoriale alegându-și inconștient un 
titlu atât de semnificativ pentru propria-i structură de personalitate). 

Interlocutorul este considerat un dușman anonim și imprevizibil pentru care 
nu există decât soluţia distrugerii, iar momentul în care această acţiune trebuie să 
aibă loc este imediat sau măcar atunci când vigilenţa celuilalt scade. Perversul 
psihosocial este totdeauna în stare de război, uimind și luând prin surprindere pe 
cei care consideră confruntarea doar un lucru accidental. A. Nicolau subliniază 
nevoia de a umili a perverșilor psihosociali prin aruncarea în derizoriu a oricărui 
lucru sau principiu și prin folosirea limbii de lemn și a logicii univoce. Tipică 
este ostilitatea faţă de contradictoriu și preferința pentru liniște, arată distinsul 
profesor ieșean, iar noi ne amintim de elanul cu care am votat un președinte 
pentru liniștea noastră. Democraţia și ideologia ei sunt mereu pe buzele 
perversului psihosocial, dar aceasta provine din confuzia ideologiei cu idealul, 
pentru că de fapt Celălalt este o non-persoană, iar părerea lui este importantă 
dacă este identică cu cea a perversului. 

Profesor de marxism de meserie și troțkist de vocaţie, neavând încredere 
nici în propria umbră și-a vărsat veninul paranoiei ca o ploaie acidă peste 
mugurii posibilei schimbări a României. Format la Moscova, și-a 
împărţit tinereţea revoluționară și formarea autentic comunistă cu Ion din 
Olteniţa, doi orfani de tată la pieptul maicii Rusii. A fost veritabilul 
germen patogen al contramanifestaţiilor și autorul fantomelor legionare 
îmbrăcate în cămăși verzi și brune care apăreau în minţile înfierbântate 
ale anului '90. Problema era că delirul vizionar al lui NSD anima braţele 
înarmate cu bâte, lanţuri și furtunuri ale celor care munceau, dar nu 
gândeau, care zdrobeau la propriu capetele celor bănuiţi că gândeau 
altfel. Se verifica încă o dată faptul că ideea delirantă este mai puternică 
decât orice idee normală. Personajul s-a pierdut în neantul istoriei, dar ce 
folos, după prea multe distrugeri făcute în conștiințele concetăţenilor. 

Scena socială democratică este văzută de perversul psihosocial ca un câmp 
de luptă în care se află faţă în faţă cu dușmanul (Celălalt nu poate fi decât 
dușmanul). El va trage întotdeauna, primul căutând să folosească elementul 
surpriză, caută să creeze conflict oriunde exista pace până la intervenţia sa și 
atribuie apoi răspunderea loviturilor pe care el însuși le dă victimei. 

Perversul social nu agreează regulile și convențiile, structurile sociale sau 
drepturile care dau coerenţă și recunoaștere rolurilor persoanelor, precum și 
locurilor pe care acestea le ocupă în ierarhia grupurilor. Dar tocmai acest acord 
conștient, structural și ierarhic este cel care dă coerenţa activităţii grupurilor, le 
dă eficienţă în îndeplinirea unor scopuri sau idealuri comune, face ca decizia să 
aibă ecou. 

înscrierea în triada narcisism, megalomanie, paranoia, a tipului de 
personalitate la care ne referim este destul de evidentă și se poate face chiar 
ipoteza că există un mecanism comun al celor trei tulburări de personalitate la 
care ne-am referit care se reflectă în comportamentul psihosocial sub forma 
perversiunii. 

Fără reguli sau prin negarea oricăror reguli pe care grupul le generează acesta 
devine neproductiv sau contraproductiv. Perversul social neagă regulile în primul 
rând pentru că ele se aplică în aceeași măsură și altora, iar în al doilea rând 
pentru că și el trebuie să se supună acestora. Lui îi place vagul și confuzia pentru 
ca la o adică să poată eluda anumite reguli care nu sunt foarte precis formulate 
sau să poată să introducă, să spunem, reguli sau legi de care să beneficieze numai 
el. Este președintele, prim-ministrul, parlamentarul sau primarul gata oricând să 
voteze sau să aprobe o lege specială care să ia în derâdere, în răspăr sau să ignore 
suita de legi valabile pentru ceilalţi, ba în plus să-și poată impune voinţa de 
putere dacă e posibil în faţa Constituţiei. Evident că aceste psihologice și 
universale comportamente ale perverșilor nu pot să nu ne trimită cu gândul la 
celebrele imunităţi parlamentare, la mandatele prezidenţiale fără sfârșit, la 
candidatura perpetuă și fără noimă pentru posturi de parlamentari ai celor care ar 
trebui să fie nu doar incompatibili, ci și imparţiali din demnităţile pe care le 
deţin. Mai trebuie spus că de la început democraţia în România a plecat pe un 
drum pervers, orwellian, atunci când Frontul a devenit jucător și arbitru în 
disputa politică, în trista zi de 29 ianuarie 1990. CPUN-ul s-a născut cu o 
malformaţie enormă în care una din jumătăţi era mult mai egală decât cealaltă. 
Exact ca în fabula lui Orwell, perverșii sociali, numiţi acolo cu subtilitate 
"porcii", învinseseră toți dușmanii politici, adică pe noi, pe ceilalți. Problema 
perversităţii psihosociale nu este doar autolegitimarea, ci și autoreproducerea și 
donarea istorică a specimenelor atinse de această maladie. Orice grup 
instituţional care formulează, clarifică, se consultă stabilind linii de departajare 
între diferite opţiuni este perceput ca ameninţător, îi provoacă furie și îl face să 
se simtă agresat. 

Omul-partid. Câmpeanu, victimă a propriului orgoliu, și-a creat 
propria poveste despre valoarea de politician și a reușit să facă 
praf partidul și opoziţia la alegerile din '92. Vine o vreme când 
nimeni nu-și mai crede poveștile, chiar dacă ele sunt liberale. 
La pensie e un loc nimerit pentru mitomani. 
Atunci când insistă la prezidenţiale nici spitalul de psihiatrie nu 
este un refugiu inadecvat. Un om care a dorit atât de mult să fie 
simbol, încât până la urmă nu a știut pe cine simbolizează. 

Este gata să dezmintă întotdeauna orice formulare verbală pe care a făcut-o și 
să corecteze orice reformulare a spuselor sale cu un singur scop: să întreţină 
confuzia celorlalți. 

Orice analiză care încearcă să elucideze disfuncțiile sale, orice specialist care 
încearcă să-i arate unde greșește sunt negate, atacate direct sau indirect, 
ripostează că este supus unui regim inchizitorial, că munca grupului este o 
înscenare a unui proces intentat lui sau că de fapt se referă la aspecte neesenţiale. 
Atunci când este nevoie să-și aducă aportul într-o construcție colectivă 
povestește ceva atât de neobișnuit sau de personal încât de regulă lasă grupul 
perplex și dezorientat, afirmând în plus că ceilalți nu pot înţelege, sunt incapabili 
de a se ridica la nivelul logicii sale superioare. Declară deseori brusc inutilitatea 
regulilor elaborate în comun sau nu cu scopul evident de a bloca orice demers și 
de a împiedica progresul. Chiar dacă grupul se pune de acord ulterior asupra unui 
demers sau asupra unui mod de funcționare, el părăsește sala de reuniune 
eschivându-se de la discuţia privind propriile sale opinii chiar declară cu emfază 
că este de acord cu grupul deși până atunci s-a opus constant. Această intervenţie 
ridicolă și dezarmantă are scopul de fapt de a ascunde sau măcar de a întreține 
dubii în legătură cu adevăratele convingeri ale perversului social. Am urmărit 
stupefiat discursul unui lider politic care povestea cu nonșalanță bucuria pe care 
o are atunci când își lasă BMW-urile ultimul răcnet, blindate, făcute la comandă 
specială și dotate cu girofaruri cu care a umilit trei ani de zile pe amărâţii cu prea 
puţini bani, pentru a se urca măcar în tramvai și a merge, nu-i așa, cu pantofii pe 
uliţă pentru a strânge câteva mâini ale unor non-persoane care-i vor da votul. 
Bucuria perversului social de a lăsa la o parte girofarul, costumele Armâni, 
gorilele de la SPP, pentru câteva minute închipuindu-se (cumplit coșmar) simplu 
cetăţean. 

Aparent, perversul social își va găsi cu dificultate suporteri și persoane care 
să vadă în el un model de urmat sau un lider. Această impresie nu este însă o 
certitudine, dar iată că un experiment cu implicaţii sociologice nebănuite făcut de 
Erich von Holst, citat de Konrad Lorenz, cu un peștișor numit crăiete aduce și o 
altă perspectivă. Acest mic pește poate trăi și fără creierul mare, alimentându-se, 
văzând și acţionând fără prea multe probleme. Creierul mare al peștelui are rolul 
de a da coeziune comportamentului social al acestuia, adică de a acţiona ca și 
ceilalți indivizi care alcătuiesc roiul de pești, de a nu părăsi roiul chiar dacă este 
tentat uneori să o facă. în roi peștii acționează după reguli statistice (un fel de 
democraţie) îndreptându-se în direcţia în care cei mai mulți peștișori o fac la un 
moment dat. Cu cât sunt mai mulţi peștii care se îndreaptă într-o anumită 
direcţie, întregul roi este atras ca de un magnet într-acolo. Revenind la peștele 
nostru, fără creierul mare nu se poate supune acestei reguli, ci acționează 
conform propriilor interese (stimuli) de moment. 

Personaj tipic în peisajul politic autohton, călăul travestit în victimă, nesimţitul 
politic agresiv în opoziţie chiar în propriul partid pe care îl pune în situaţia jenantă de 
a-și proteja "priboiul"* (scuzaţi licenţa poetică licenţioasă) ca fotbaliştii din zid cu 
ambele mâini în față. Penetrantul om politic cu epoleți și petliţele albastre este sfătos 
ca un bunic tânăr. Povestește cum își îndruma nepoţeii neastâmpăraţi de la Europa 
Liberă cu ciomâgelu', mangeacuţu' și umbreluţa (de import, bulgărească, evident) ca 
și pe jucăușii de la Brașov în '87 când se apropiaseră prea mult de căsuţa albă a lui 
Nenea Partidu'. Ce mare lucru: na, na, na la tălpiţe de la Bunicu'. Sigur, nu poţi să le 
ţii minte pe toate. Să uite și ei, și suntem chit. Acum, ca toţi bunicii, dacă nu mai 
putem trage în altceva sunt buni și urși, cerbi, capre negre... în pădure când cineva 
întreabă: "Bunicule, dar de ce ai dosarele așa de mari?” "Ca să nu poţi scăpa nicicând 
de mine.... la vezi-ţi de ţinta ta, dragă fată... Hai trage bă mămăligă, o dată!" 
* PRIBOI: Unealtă de oțel în formă de bară, cu unul dintre capete conic, care 
serveşte la perforarea sau la lărgirea găurilor în table sau în plăci metalice (DEX). 


Psihopolitica recidiva 41 


De aici începe similitudinea cu unele mişcări politice: în mod paradoxal 
peștele fără creier devine liderul grupului și toți peștișorii îl urmează; el nu mai 
are ezitări și nu mai urmărește în nici un fel ce fac ceilalți membri ai grupului. 
Considerăm experimentul un memento important care poate constitui oricând o 
direcţie de reflecţie privind orientarea etologică a grupului. 

Când un grup este împiedicat să-și atingă scopul de bază, când se 
împotmolește și se instalează sentimentul de neputinţă, de lipsă de înţelegere sau 
de oprimare, paralizia lui pare de nedepășit. în aceste situaţii există indivizi care 
pentru a se apăra de rezonanţele inconștiente pe care le percep în urma propriilor 
enunțuri emise din perceperea unor amenințări sau pericole ei folosesc fără 
ezitare într-un registru nihilist de expresie disconfortul, lacunele și sentimentele 
de vinovăţie ale celorlalți sau ale întregului grup în așa fel încât să împiedice 
orice cooperare între ceilalți. în fapt, ceea ce își propun este anularea sau 
distrugerea oricărei grupalităţi sociale cărora lor, din motive interne, le este 
interzisă. Exagerează raţionalizările și raţionamentele conducând la rezultate 
îndepărtate sau imposibil de contabilizat, autorizându-se în acest fel ca 
reprezentanţi ai obiectivitătii pe care ar practica-o dezinteresat și definitiv. 
Incertitudinea democraţiei, cuvânt la care de altfel se referă necontenit, îi sperie 
în aceeași măsură ca și imprevizibilul agăţându-se prin toate mijloacele de orice 
funcţie de putere care le permite să-i nege sau să-i înece în derizoriu pe ceilalți. 
Andre Sirota (1998) afirmă că acești indivizi au trecut prin experienţe precoce de 
umilire socială, iar pentru ei ceilalți nu există ca persoane, ci ca inamici exteriori, 
în fiecare individ putându-se disimula un dușman. 

Temele preferate în care perversul social se autorizează ca un expert sunt 
întotdeauna subiectele de interes general și superior: Statul, Noul, Știința, 
Valorile, Protecţia Socială, Democraţia, Devotamentul sugerând aprioric că 
ceilalţi nu ar fi destul de preocupaţi sau oricum nu în aceeași măsură de aceste 
interese superioare și că propria lui persoană este singura în măsură să devină 
apărătoarea acestor interese. Aceste interese ar fi transcendente și va ironiza 
afectivitatea, umanismul, capacitatea individului de a se insera în rețeaua socială 
sau curtoazia pe care le consideră inutile, o pierdere de timp subordonată unor 
interese inferioare. De altfel, universurile de care interesele psihopatului pervers 
social sunt străine se numesc intimitate, trecut, axiologie, plăcere împărtășită. 
Perversul psihosocial este incapabil de mutualitate și deci de empatie și simpatie, 
singura sursă de plăcere fiind anihilarea celuilalt. Stoler arată că perversul social 
transformă orice element în ingrediente necesare scenariilor de ostilitate 
provocând permanent ostilitate și culpabilitate pentru că este dotat în locul unei 
mașini de gândit cu un fel de mașină de interpretat care întotdeauna evaluează și 
apoi condamnă. 

Figură emblematică a dezastrului, a reușit prin secrețiile veninoase 
ale unui complicat inconștient, despre care evident s-ar putea scrie 
cărţi de psihanaliză, să fie motorul marii distrugeri a PNŢCD. 
închipuindu-se nici mai mult nici mai puţin decât psihiatru cu stagii 
pe la ușile ministerelor, secretarul general al guvernului a legitimat 
toate lichelele ce aveau să vină pe cel mai "gras" post din guvernul 
României. Un burete de ură care a incitat taberele din partid una 
împotriva alteia până la distrugerea finală pe care a privit-o probabil 
cu secretă bucurie. Este tipul de individ incapabil de iubire și 
creaţie, invidios până la demenţă pe cei care reușesc. A propos, ce s- 
o fi ales de cel care făcea pe politicianul înnăscut? 

Perversul social transformă instantaneu iubirea în ură, dar intensitatea 
sentimentului poate fi adesea atrăgătoare pentru ceilalți care să îl urmeze într-un 
scenariu social, religios sau etnic care să aibă ura drept motor social. Nu este 
vorba de simple consideraţii teoretice, oricine putând constata că personalități ca 
Hitler, Stalin sau sângerosul khmer roșu Pol Both au existat, au polarizat 
interesul a milioane de indivizi și au antrenat scenarii în care dorinţa lor 
inconștientă de răzbunare a antrenat chiar distrugerea fizică a milioane de fiinţe 
umane. 


Perversul social se va delimita continuu atât de adversarii cu care este în 
opoziţie politică, cât și de propriul partid în momentul în care membrii acestuia îi 
vor contesta în vreun fel poziţia de conducere sau dacă îi vor cere să aibă o 
atitudine creativă, să participe în vreun fel la o restructurare de idei a politicii 
partidului. Va pleca trântind ușile, denunţând în gura mare lipsa de înţelegere a 
foștilor tovarăși pentru Ideile Superioare în care era cel mai avizat și căutându-și 
repede locaș într-un partid mai mic care să îi confere o funcţie foarte importantă, 
dacă se poate președinția partidului sau își va crea propria sa aripă sau partid în 
care fidelii orbiţi de strălucirea discursului său redundant să îl urmeze fără a pune 
întrebări. Privită dintr-o astfel de perspectivă scena politică are o cu totul altă 
perspectivă, separaţiunile continue ale unor independenţi "oameni-partid" fiind 
simptomatice pentru diagnosticul de perversiune socială. 


Prezentarea noastră se referă doar la unul din tipurile de patologie a 
personalităţii care își găsește loc pe scena politică, fiind doar un fragment din 
radiografia pe care încercăm să o realizăm asupra mișcărilor nevăzute ale 
inconştientului colectiv, marcat anterior de traumele majore ale unei lumi oprite 
din dezvoltarea naturală și redusă la o organizare entomologică (E. Pamfil). 

Voi încheia cu cuvintele lui Gustave le Bon: "fiecare individ posedă în afara 
mentalităţii sale obișnuite aproximativ constantă atunci când mediul nu se 
schimbă, diferite trăsături de caracter posibile pe care evenimentele le fac să iasă 
la iveală." 

De îndată ce mediul s-a modificat simţitor, aceste stări de echilibru sunt 
distruse și elementele disociate formează prin reasamblare o personalitate nouă, 
care se manifestă prin idei, sentimente și comportamente extrem de diferite de 
cele observate mai înainte la același individ. 

Un Narcis rece și izolat care disprețuiește și devalorizează pe cei 
de la care nu mai speră nimic. Nimic nu poate abate narcisiacul de 
la credinţa că problemele sale sunt unice și pot fi înţelese numai de 

anumiţi oameni. Oricine alege o cale este considerat a fi pe un 
drum greșit, dar narcisiacul nu este dispus să indice el vreuna, ci 
doar să facă analiza sarcastică a greșelii celorlalţi. 
într-un fel el vrea să spună Calea sunt eu, un eu care devine pur și 
simplu obiect de cult. Este gata oricând să-și facă bagajele pentru a 
se retrage în turnul de fildeș. Din păcate Narcis își face întotdeauna 
valiza pentru a pleca spre Paranoia. 


Narcisiacii 


Narcis este, fără îndoială, unul dintre cele mai cunoscute personaje ale 
mitologiei grecești, povestea sa uluitoare și paradoxală fiind o subtilă parabolă 
asupra slăbiciunilor omenești. "Narcis era nespus de frumos, dar rece și trufaș. El 
nu iubea pe nimeni decât pe sine și își închipuia că numai el e vrednic de iubire” 
(N. A. Kun). El se va îndrăgosti de propria imagine reflectată în apa unui râu, iar 
pasiunea mistuitoare pentru aceasta îl va face să-și dorească separarea de 
propriul corp. înlănţuirea în imposibila iubire de sine însuși, își va afla un tragic 
sfârșit în faţa oglinzii fatale. Sensurile profunde ale legendei antice l-au făcut pe 
Otto Kerneberg să caute cu asiduitate și să reușească descrierea unui tip de 
personalitate care va fi acceptat și folosit de întreaga comunitate psihiatrică 
mondială. 

Elementul principal al acestei tulburări este un model comportamental 
dominat de idei de grandoare, de fantasme megalomanice, susceptibilitate 
anormală în evaluarea de către ceilalți și lipsa de empatie care începe de 
timpuriu, iar în perioada adultă este prezent într-un șir continuu de situaţii dintre 
cele mai diferite. 

In relaţiile cu ceilalţi, acești indivizi prezintă un grad neobișnuit de 
autoreferire la propria persoană, o mare nevoie de a fi iubiţi și admiraţi. Există o 
ciudată contradicție aparentă între hipertrofierea imaginii de sine, pentru care își 
aduc ei înșiși argumente, și nevoia de laude, care este resimţită cvasipermanent. 

Viaţa lor afectivă este superficială și au puţină înţelegere pentru sentimentele 
celorlalţi. Rămân incapabili de a se bucura de reușitele și fericirea celorlalţi; 
drama narcisiacului este tragica incapacitate de a simţi împreună cu altul. 

îi invidiază pe ceilalți chiar și pentru faptul că aceștia obţin satisfacţii 
normale de la viaţă. Lipsa lor de profunzime afectivă îi pune în imposibilitatea de 
a înţelege emoţiile complexe ale celorlalţi. Relaţia cu celălalt este generată de 
faptul că narcisiacul are nevoie de admiraţie și laude, dar de fapt, la un nivel mai 
profund, este total incapabil de a depinde real de cineva, din cauza profundului 
dispreţ și a neîncrederii pe care o are faţă de altul. 

Sub o aparență plăcută și atrăgătoare, majoritatea autorilor spun că la 
narcisiac se resimte răceala, duritatea și lipsa de scrupule. 

Narcisiacul folosește relaţia cu celălalt ca pe o pură relaţie de exploatare în 
care el își stoarce partenerii ca pe lămâi și apoi aruncă cu nonșalanţă resturile. în 
același timp se teme că ceilalți ar putea să-l atace, să îl exploateze și să îl 
constrângă. Consideră izolarea o bună soluţie față de orice solicitări, deoarece ea 
îl fereşte de posibile sentimente de vinovăţie. 

Narcisul dintre cei trei trandafiri care și-a găsit o satisfacție continuă în 
postura ministerială în care se află. Paradoxal, posedă o incapacitate 
funciară de a simţi sentimentele celor mulţi și mărunți cărora, care va să 
zică, le asigură protecţia socială. După propria declaraţie ar putea trăi 
decent el și familia sa, din cei două sau trei milioane de lei pe care 
românul amărât îi primește pe lună. Pe lună domnule ministru nu pe zi 
cum credeţi (sau cheltuiţi) dumneavoastră! Apropo, ar trebui cineva să 
facă calculul sumei ameţitoare pe care cu toţii am plătit-o pentru a admira 
figura ineficientă a domnului DMP ca ministru, parlamentar și cine mai 
știe câte alte funcţii gras plătite. Autoadmirându-se domnul Narcis nu 
catadicsește să și facă ceva. 

Narcisiacul este un neparticipativ care se îndepărtează intuitiv de anumite 
aspecte ale realităţii sociale în care competiţia l-ar putea devaloriza, în acest fel 
considerându-se protejat de eșec. Fiind incapabil de a face discriminări subtile 
asupra realităţii celorlalți, el se adaptează într-un mod "parazitar", care îi permite 
satisfacerea ambițiilor de grandoare și obţinerea de admiraţie. 

Prezintă perioade tipice de investiţie în activităţi sau relaţii care ar antrena 
triumful, admiraţia sau satisfacerea imediată a nevoilor lui, alternând cu 
perioadele de abandon al sarcinilor, relaţiilor, activităţilor care nu pot furniza 
surse suficiente de susţinere a sentimentelor lui de grandoare. își construiește 
"idolii" din persoane de la care scontează că va primi laude și aprecieri și tinde 
să-i disprețuiască și să-i devalorizeze pe cei de la care nu mai speră nimic 
(adesea anteriorii "idoli”). 

Ignoră sentimentele adevărate de tristeţe și doliu, iar incapacitatea de a avea 
reacţii depresive pare să fie o trăsătură fundamentală. Pierderea unei persoane 
care îl aprecia este urmată, din partea narcisiacului, doar de o aparentă depresie, 
subiectul fiind mai ales furios, cu dorinţa de revanșă sau de a pedepsi pe cei care 
i-au luat sursa de plăcere. Unii dintre narcisiaci prezintă oscilaţii foarte mari și 
continue între sentimentele de insecuritate și de inferioritate, în alternanță cu 
sentimente de grandoare și fantasme de omnipotență. Ascund cu grijă 
sentimentele de inferioritate și fac eforturi mari pentru a străluci și a obține 
frumuseţe, putere, bogăţie. Mulţi dintre ei par să fie "genii precoce”, care se 
aprind mai ales la adolescenţă și surprind apoi prin banalitatea evoluţiilor lor 
ulterioare. Cei foarte inteligenţi, folosindu-și inventivitatea, își domină defectul 
de personalitate. Pot fi regăsiţi ca directori ai unor mari întreprinderi și instituţii, 
membri ai unor așezăminte culturale sau academice, artiști cu cariere deosebite. 
Orice analiză atentă însă va pune în evidenţă faptul că aspectul strălucitor este 
doar superficial. In relaţia cu ceilalţi, ei se poartă ca și cum ar considera că au 
dreptul să-i controleze, fără nici un sentiment de culpabilitate. Asupra 
persoanelor cu structură narcisiacă bătrâneţea are un efect devastator. Eugen 
Ionescu, în piesele sale "Scaunele" și "Regele moare”, a pus admirabil în 
evidenţă acest fapt. Bătrânii nu pot accepta că o nouă generaţie posedă un număr 
mare de satisfacţii care vin din frumuseţe, putere, bogăţie și mai ales, creativitate. 
Ei par să nu mai înţeleagă ceea ce simt cei tineri, se simt invalidaţi și nu le 
rămâne decât soluţia de a se izola. Narcisiacul stabilește “prietenii” numai cu 
acele persoane de pe urma cărora crede că poate profita și se declară plictisit de 
cei care nu sunt în prim-plan și nu mai constituie pentru ei surse de alimentare a 
respectului propriu. Din această cauză nu leagă niciodată prietenii trainice. 
Polarizaţi spre propria imagine, reacţionează disproporționat la critică și practică 
un adevăr exhibiţionism prin care să își pună în valoare talentele și realizările. 

Totuși, cel mai mare defect al narcisiacului pare să rămână incapacitatea de a 
iubi, "iar unde iubire nu e, nimic nu e". 

Premiantu' partidului cu trandafiri este o narcisă care-și oglindește chipul în 
celebra formulă a apei suprasaturate de hidrogen. A avut întâi coroniţă cu un 
trandafir și s-a falit de mama focului că o poartă, apoi și-a mai pus doi trandafiri 
afirmându-se ca adevărat slujitor al noului partid, dar pentru putere credem că și-ar 
pune și busuioc în păr sau scaieți pe coadă, orice numai ca să fie în vârful puterii. Se 
consideră campion al gesturilor pozitive și de aceea este prea des asurzit de 
propriul monolog. Monologul subliniază mereu supercalităţile domnului izolat, 
dar agăţat ca un ciuline pe blană de oaie de pulpana darnică a puterii. La o adică 
e gata să scoată o listă prin care să-și pună eventualii adversari la pământ. Nu 
binele general îl interesează pe domnul bonhomme. Tolstoi scria în jurnalul său 
că "mai greu și totodată mai necesar decât orice e să te dezbeţi de îngrozitoarea 
beţie de tine însuţi”. Se poate încerca cu puţină apă. 


Megalomanii 


Există subiecţi a căror stare permanentă este caracterizată de convingerea 
fermă asupra unor calităţi privitoare la propria persoană și care îi fac, cel puţin în 
opinia lor, deosebit de importanţi în faţa anturajului. Eul acestor persoane este 
hipertrofiat, în continuă expansiune. Conștiinţa de sine exagerată face ca individul să 
se simtă supradotat, omnipotent, superior. Convingerea superiorității este însoțită 
de o stare de exaltare și mulțumire, de satisfacție care generează și amplifică 
ideile de grandoare. 

Demersul acestor persoane este impetuos și rareori ele ţin cont de reacția 
ascultătorilor, de replica ce li se dă, chiar de opiniile favorabile. Vorbesc fără 
încetare și fără drept de replică, pentru că în acest mod consideră că strălucesc 
mai mult, că sunt adevărate stele într-un grup sau altul. Chiar dacă schimbă tema, 
discursul nu are decât scopul de a uimi auditoriul. Tăcerea și reflexia sunt 
considerate de megalomani un fel de prostie, o mare slăbiciune a aspirantului. 

Indiferent care este tema discuţiei, subiectul încearcă să se pună în valoare. 
Astfel, un personaj dintr-o piesă bulevardieră ajunge să spună: "Nu că mă laud, 
dar este deosebit de cald!” - ca și cum ar putea exista vreo legătură între starea 
vremii și sentimentele personajului. O analiză mai profundă a replicii de mai sus 
se poate completa și cu semnificaţia ei inconștientă: "Este teribil de cald, dar uite 
că eu suport acest lucru cu vitejie și nu mă laud”. O altă trăsătură a discursului 
megalomanului este lipsa lui de profunzime și folosirea paradoxului ca mijloc 
perfect de demonstraţie sau, mai bine zis, de substituire a acesteia. în orice 
problemă, megalomanii adoptă poziţii extreme, exagerând orice teorie nouă pe 
care adesea pretind că au anticipat-o sau au folosit-o fără a face caz de aceasta. 
Alteori, o neagă într-un mod radical, pentru că propria lor strategie ar fi fost net 
superioară în rezolvarea unei probleme sau a alteia. Se pare că provocarea uimirii 
este singurul scop, iar indignarea persoanelor cu bun simţ îl umple de bucurie. El 
ar răspunde întotdeauna cu impertinenţă obiecțiilor, considerând că, oricum, dacă 
a atras atenţia, a câștigat partida cu "pigmenii”. 

Atunci când se ocupă cu știința, megalomanul nu aprofundează nimic. Ceea 
ce nu-l împiedică să întrerupă totuși discursul persoanelor care conferenţiază, 
aducând drept argument infailibilitatea sa. Cu un ton doct și o morgă bine 
studiată, el reușește să atragă de partea sa auditoriul ignorant și să prezinte ca 
fiind originale doctrine, care de fapt, aparţin altora. Perorează cu siguranţă, iar 
dacă este întrerupt, cu un aer dispreţuitor, care nu admite contrazicerea, își 
continuă expunerea. 

Fire artistică, Miron Cozma nu s-a putut abţine în a-și găsi similitudini cu 
Eminescu. Ca și poetul naţional: a plantat flori în Piaţa Universităţii în '90, a 
renovat clădirea guvernului în '91, a rectificat bugetul în '92, a ieşit campion 

naţional la labtenis în '93, a mers pe banii sindicatelor miniere la Olimpiadă în 
'94, a rupt cu mașina unul din cei doi plopi cu soţ din Petrila în '95, a devastat 
barul Vegas în '96 şi a tras o bătaie soră cu moartea poliţiei române la Costești în 
'98 de unde și versurile scrise pentru Marilena Niţu (un fel de Veronica Micle 
care publică în Playboy) „Marileno unde ești/Să îţi scriu de la Costești/Cum cu 
bravii mei ortaci/Bag poliţia în draci”. Un alt "poet" nemuritor, Nero, care a 
înfrumusețat cetatea eternă a Romei dându-i foc, râvnea la postul de senator doar 
pentru calul său. "Luceafărul de huilă” își dorea un post de senator pentru sine. 
Se schimbă vremurile și poeţii, iar dacă fostul lui lăudător prezidenţial își va 
încheia mandatul fără să îl graţieze, peste un cincinal poate lumea va încerca să îl 
ierte pe derbedeul cu grade. 

Auditorii, indignați în sinea lor de prostiile debitate cu autoritate, nu au altă 
șansă decât să părăsească fără replică sala, fiind taxați ca incapabili și retrograzi 
de către vorbitorul cu aer olimpian. 

Megalomanii sunt gata să facă pariuri și să înceapă competiţii absurde cu cei 
recunoscuţi ca mult mai puternici sau mai talentaţi decât ei. Când este angajată 
propria persoană, rezultatul usturător este interpretat în fel și chip, ca o trucare a 
condiţiilor sau ca o "cumpărare a juriului”. Istoria contemporană consemnează 
însă și "pariuri" în care victimele sunt cei aflaţi în subordinea megalomanului. Și 
aș cita aici cunoscuta indicație de a depăși, în cel puţin 5% din cazuri, produsele 
industriale occidentale, la care ne îndemna adesea "cârpaciul Ceaușescu”. 

Există și megalomani blazaţi. De fapt, numai blazaţi nu sunt, deoarece poza 
de dezinteresaţi e luată doar pentru ca lumea să poată observa cât de interesați 
sunt ei. Megalomanul blazat e apropiat de snobul obișnuit. lată ce scrie G. 
Călinescu despre Mateiu Caragiale: "Avea snobismul nobiliar, își alcătuia un 
blazon și vâna ordine străine, el care nu era în nici un chip aristocrat (...) Visa 
lucruri mari, simţea ostilități și se vedea înlăturat de la une belle carriere 
normale (...)”. 

Megalomanul caută doar excepţionalul, indiferent că acesta este gloria sau 
abjecţia. El va viza să recurgă la orice mijloc pentru a capta publicul: admiraţia 
sau gloria, scârba și disprețul total. Pentru că, iată există și megalomanie a 
minusului, a nonprestigiului social. 

Organizarea caracterială a megalomanilor a fost inspirat numită, de un autor 
german, ca fiind "o structură lipsită de structură”. Megalomanul prezintă o 
fluiditate a afectelor, o inconstanță a modalităţilor de reacţie, care îi pot permite 
să se pună în evidenţă în orice ipostază socială, fără să pătrundă însă nimic în 
mod serios, iar actele sale au efectul focului de paie sau al gloanţelor oarbe: 
impresionează pe moment, dar nu au o eficacitate reală. 

Megalomanul nu poate lua distanţă faţă de evenimentele cotidiene și faţă de 
dorinţele sale care apar în permanenţă cu duiumul. El nu știe și nu poate să facă o 
ierarhizare vitală și să selecteze propriile sale sentimente și acţiuni. în cazul în 
care megalomanul e inteligent sau talentat, el va fi întotdeauna interesat doar de 
cum spune și nu de ceea ce spune. De exemplu, poetul megaloman va ţine să-și 
recite singur versurile, regizorul dorește să interpreteze "ca nimeni altul" rolurile 
principale în propriile filme (uneori, la concurență cu scenariști la fel de 
megalomani). De asemenea, actorii țin să regizeze piesele în care joacă etc. 

Megalomanul este doar o faţadă bine lustruită. In spatele ei se ascunde puţin 
adevăr sau lipsa de conţinut. Nu rămâne absolut nimic după dispariţia fizică a 
savantului, artistul sau politicianului megaloman. Relaţia megalomanului cu lumea 
nu are sens istoric, deoarece relaţia sa socială nu se desfășoară în contemporaneitatea 
faptelor, ci în fantezia formelor care niciodată nu au conţinut istoric. 

Forma nu are devenire. 

A fost cel care i-a oferit apa vie împușcatului de la Scomicești pe 
care în congresele partidului la care lua cuvântul cu foc, îl 
considera sursa inspiraţiei sale transcendentale. A devenit apoi un 
republican înfocat și adept al politicii iliesciene, fiind atras mereu 
de apa de ploaie. Candidează la prezidenţialele din '92 și 
înmuindu-și criticile față de omul de la Cotroceni ajunge pe o 
poziţie modestă, într-o lungă listă de vicepreședinți ai unui partid 
amalgamat, dar de guvernământ. La putere, deci. in ultima vreme 
se pare că domnul academician s-a ocupat mai mult de apa moartă. 
Oricum a fost tras pe linia care nu mai duce nicăieri. 

Megalomanul rămâne surd la vocea conștiinței, iar absenţa conștiinței morale 
e frecventă. De aceea, dintre aceștia se recrutează escrocii internaţionali, 
șarlatanii și mitomanii. 

Megalomanii rămân de o goliciune interioară înspăimântătoare, marcați de o 
incapacitate funciară de relaţionare socială și autentică. 

în psihiatrie există circumstanţe numeroase în care ideile megalomanice, de 
grandoare, întregesc tabloul clinic al unor boli deosebit de grave. Aceste idei 
delirante se pot referi la superioritatea intelectuală, bogăţie, descendență 
familială, capacităţi personale deosebite sau profetice. Frecvent, ideile delirante 
de grandoare apar asociate cu cele de persecuție, rezultând un binom în care cel 
urmărit și persecutat găsește o adevărată ușurare: "Sunt cineva pentru că sunt 
persecutat”. 

Un mare psihiatru francez spunea că pentru megaloman persecuția devine 
aproape un omagiu, o recunoaștere. El nu ezită să-și revendice dreptatea organelor 
autorizate. Identifică presupuși persecutori și denigratori la orice nivel. Arhivele 
spitalelor de bolnavi psihici, bibliotecile medicilor psihiatri, dar și colecțiile unor 
ziare și reviste confirmă aceste aserțiuni. 

O naţiune a putut constata pe propria-i piele și a plătit cu un sfert 
de veac de mizerabilă existenţă visurile de grandomanie ale unui 
paranoiac ca la carte. Cartea de psihiatrie, bineînţeles. 

Un anturaj de criminali troglodiţi și efectele distrugătoare ale 
vârstei au făcut ca vigurosul "stejar din Scomicești” să devină 
coșmarul unui popor și punctul de referință psihiatrică a 
milioane de români, care au asimilat cu nebunia 
comportamentul șefului statului. Din păcate în politica 
românească Ceaușescu s-a clonat în proporţii astronomice, iar 
epigonii săi sufocă orice nou model politic. 


Paranoiacii 


Cu un simţ clinic rafinat, un mare psihiatru francez, Henri Baruk, nota, cu 
aproape cincizeci de ani în urmă: "pe lângă bolnavii suferinzi de delir de 
interpretare care este deosebit de evident, datorită absurdităţii interpretărilor, 
există alţii la care nu se poate descoperi un delir absolut evident, însă a căror 
falsitate de raţionament și a actelor din ce în ce mai insuportabile pe care le 
comit relevă, de asemenea, o natură patologică. Aceasta obligă, pentru unii dintre 
ei, a se lua măsuri în scopul de a se proteja societatea împotriva acțiunilor rău 
dăunătoare. Totuși, aceste măsuri sunt în general tardive, deoarece nu se 
intervine decât după ce această categorie de bolnavi a produs o serie de 
perturbații grave, ajungând până la catastrofă." 

La numai cinci ani după ce psihiatrul francez își publica studiul, în România 
ajunge la putere un individ a cărui personalitate se dovedea, din nenorocire 
pentru poporul român, un adevărat cadru-test pentru ceea ce psihiatri și psihologi 
numesc personalitate paranoiacă. Vorbele lui Baruk aveau să fie profetice, iar 
catastrofa spre care ne-a împins cu o siguranţă extraordinară "cârmaciul naţiunii” 
(vorba lansată de alt bolnav lăsat prea mult liber) și-a materializat conţinutul în 
tenebroșii ani '80. 

în liniile cele mai generale, personalitatea paranoiacă se definește prin 
orgoliul excesiv, concretizat printr-o continuă autoestimare, neîncredere în ceilalți 
(pe principiul „JL'Enfer c'est l'autre", conform lui J. P. Sartre), psihorigiditate, 
interpretativitate și reducerea modulaţiei afective, adică a capacităţii de a 
"rezona" la "vibraţiile" celorlalți. 

Foarte precoce în viața adultă, chiar din adolescenţă sau de la pubertate, 
acești indivizi încep să interpreteze acţiunile celorlalți ca fiind amenințătoare 
pentru propria persoană, îngrozitoare sau nedrepte în mod deliberat. Ei se 
așteaptă să fie exploataţi și înșelaţi, în orice plan, de ceilalți. 

Ajungând până la o gravă incapacitate de a înţelege polimorfismul corelaţiilor 
și condiţionărilor realităţii și al conjuncturilor, deoarece subordonează realitatea 
principiilor lor rigide şi imuabile. Perseverează în ideile și convingerile proprii, 
tendința care se împletește în mod nefericit cu lipsa dinamismului adaptativ. 
Ansamblul problemelor nu va mai fi perceput și soluţiile propuse vor fi 
punctuale și tot mai inadecvate. Evenimentele vor fi "deformate plastic” conform 
dorințelor egocentrice ale subiectului, întâmplările vor deveni într-un mod 
contravenind oricărei logici, cu excepţia celei proprii paranoiacului, argumente 
pentru susţinerea opiniilor sale. Compromisul va fi considerat alternativa 
imposibilă. 


56 Florin Tudose, Ion Barbu 


Atunci când se confruntă cu o situaţie nouă, ei caută cu intensitate si 
rigurozitate, confirmarea propriilor așteptări, fără să ia în consideraţie contextul. 
Acest mod de explorare îl duce invariabil la concluzia că au găsit ceea ce 
aşteptau să găsească. 

Orgoliul excesiv este reflectat în severa judecată a calităţilor și personalităţii 
celorlalți, față de care au întotdeauna o atitudine de dispreţ total. Se consideră 
luptători împotriva nedreptăţilor, inexactităţilor și minciunilor, dar consideră că 
dreptatea este întotdeauna de partea lor, mascându-și autofdia cu falsa modestie 
și prefăcătorie. Deşi sunt critici cu ceilalți, au o adevărată fobie faţă de orice 
critică ce se referă la persoana lor. Au tendința de a trece la contraatac, din 
momentul din care doar bănuiesc existența unei amenințări. Nu acceptă structural 
ideea de autocritică și, tot instinctiv, exagerează întotdeauna dificultăţile, făcând 
"din ţânţar armăsar”. 

Regula după care se conduc paranoiacii este: "din realitate trebuie culese 
doar acele date care convin propriei persoane, iar părerile celorlalți interesează 
doar în măsura în care calchiază propriile păreri și pot fi încorporate în acestea”. 

Neîncrederea în oameni îi menţine într-o continuă atitudine de "suspiciune 
vigilentă”. Ascund informaţiile de orice fel, deoarece consideră că pot fi folosite 
împotriva lor. Văd intenţii rele sau ameninţări ascunse în cele mai sigure remarci 
sau evenimente, de exemplu, un vecin își plimbă câinele pe un anumit traseu 
doar pentru a-l agasa pe el. 

Loialitatea celorlalți este pusă tot timpul la îndoială și verificată prin mijloace 
uneori rocamboleşti. Se așteaptă întotdeauna la înșelătorii și farse și sunt de o 
intransigenţă tiranică cu subalternii și familia. Cu cât sunt mai bine plasați pe 
scară socială, cu atât teroarea pe care o stăpânesc este mai imposibilă. 

Sunt profund interesaţi de putere și titluri, și le atribuie pe cele care lipsesc și 
duc o adevărată luptă pentru a demonstra că astfel nu se corectează decât o 
nedreptate care li s-a făcut. Astfel, lumea paranoiacilor este plină de 
"inventatori", profesori universitari, președinți, membri fondatori, sau "pionieri 
într-un domeniu neexplorat". 

"Culmile nebănuite” îi atrag ca un magnet. Sunt vexaţi cu ușurință și trec 
rapid la contraatac, dar cei care le-au lezat interesele sau și-au manifestat "lipsa 
de respect" se pot aștepta la răzbunare. Ranchiuna caracterizează personalitatea 
paranoiacă; acesta duce o muncă de Sisif pentru a demasca "hoarda dușmanilor 
denigratori". 

Afectivitatea lor este redusă, iar simțul umorului este absent sau foarte puțin 
dezvoltat. De asemenea, gustul pentru artă, seninătatea, relaxarea și tandrețea pot 
să nu fie deloc reprezentative sau prea puţin prezente în tabloul psihologic al 
acestor indivizi. Ceilalţi resimt această situaţie ca "răceală afectivă” și 
inemotivitate. 

Somnul raţiunii naște monștri, iar asocierea paranoiacilor 
în așa-numitul "mariaj asortativ” creează supermonștri. 
Academiciana cu cinci clase primare selecționa creierele și 
elitele unei societăţi traumatizate de aplauze, ovaţii și urale. 
Suspicioasă, uscată sufletește până la rigiditate, a fost piaza 
rea a românilor, întinând simbolurile feminităţii și maternității 
cu imagini insuportabile. Nu o dată a cerut "gărzilor" să mute 
cozile în spatele magazinelor, deoarece spectacolul "viermilor" 
de pe bulevarde o indispunea. 

Chiar paranoiacii se consideră, cu mândrie, niște "duri", serioși și "obiectivi" 
care nu cad pradă sentimentelor. Intimitatea este evitată, iar cu cei extrem de rari, 
cu care se simt în siguranță dezvoltă un sistem de comunicare dominat de 
secretivitate și extremă prudenţă. 

Viaţa paranoiacilor este săracă și meschină, pentru că acești indivizi nu 
acordă importanţă plenitudinii vieţii, nu se bucură de existenţă, îi dispreţuiesc pe 
ceilalți pe care îi consideră slabi, suferinzi, handicapaţi, incapabili de a se 
stăpâni. 

Legat de o personalitate paranoiacă, psihanaliza a pus în evidență ca 
mecanisme de apărare ale eu-lui negația, adică facultatea de a nega o parte a 
realităţii, și anume cea care nu este în concordanţă cu dorinţele sale, și proiecția, 
adică atribuirea altcuiva a propriilor sentimente. Cele în care nu se recunoaște și 
cărora li se datorează interpretările. 

O astfel de structură caracterizată marchează profund întreaga biografie, 
manifestându-se încă din copilărie. 

Paranoiacii sunt elevi indisciplinaţi, ei se orientează mai mult spre materii 
care nu sunt în programă, pe care caută să le înveţe ca autodidacţi. Nu leagă 
prietenii durabile, datorită caracterului lor suspicios și, dacă au eșecuri la 
examene, se consideră persecutați, victime ale unor comisii părtinitoare. Intră în 
conflict cu șefii, vecinii, cu administraţia și cu colegii, iar atunci când ajung la 
pensie se consideră victimele unui sistem ticălos de asigurări, "victime ale 
societăţii” pentru care și-au sacrificat întreaga tinereţe și viaţă. Faţă de soți, 
dezvoltă o gelozie morbidă, iar acasă se comportă ca niște adevăraţi tirani 
domestici. 

Spirite "uscate", lipsite de imaginaţie și de ardere interioară, paranoiacii se 
simt atrași de poziţii oficiale importante, titluri academice, medalii și uniforme 
care să înlocuiască prin strălucire, lipsa de "radiație" interioară. Odată ocupată o 
poziţie, întreaga energie a paranoiacului se canalizează în apărarea ei, pentru a 
demonstra că aceasta este justificată de extraordinarele sale calităţi. Este într-o 
alertă continuă de a găsi noi și noi surse de justificare și, în nici un caz, nu-i trece 
prin cap că un anume post sau statut s-ar putea obţine prin acţiune sau creaţie. 
Paranoiacul este un nonimaginativ. în funcţie de conducere, paranoiacii sunt 
asemenea unor șoferi eleganţi, foarte mândri de funcția lor, dar care habar nu au 
nici de direcţia în care trebuie să meargă, nici de mecanica automobilului pe care 
îl pilotează. 

Se hipervalorizează la cote care nu o dată frizează ridicolul. Astfel, unul din 
fraţii Goncourt (Edmond), auzind un savant care aprecia existenţa viitoare a 
Terrei la câteva milioane de ani, a afirmat, evident iritat: "Bine, și doar pentru 
atât am muncit o viaţă întreagă, Eu și fratele meu?" 

Susceptibil și bănuitor, paranoiacul a surprins dintotdeauna prin neîncrederea 
sa funciară. 

Este gata să denunțe și să acuze pe oricine. Ostilitatea sa o atribuie celorlalți, 
iar rigiditatea spiritului îl plasează în zona tipică personalității paranoiace. 
O dată ocupată o poziție oficială întreaga energie a paranoiacului se canalizează 
în apărarea acesteia. Alerta continuă în care se află cadristul de vocație și 
suspiciozitatea sa funciară îl fac o redută greu de atins de către eventualii 
uzurpatori. Cu dosare bine ticluite a reușit să îndepărteze sau să reducă la 
tăcere toţi rivalii din partid și să se cocoțe în vârful de neatins de președinte 
executiv al partidului. Pentru că i-a întocmit dosar de cadre, probabil, și lui 
Dumnezeu, încearcă să-l îmbuneze pe acesta ctitorind o biserică în comuna 
natală. Ce minune mai mare decât aceea că un comunist ctitorește o biserică? 
Şi Nietzsche care credea că Dumnezeu a murit... 

Marele "caracterolog” al antichităţii, Teofrast, îl descria pe neîncrezător 
astfel: "neîncrederea este cu siguranță convingerea greșită că toţi ne înșeală. 
Neîncrezător este omul care după ce și-a trimis sclavul după cumpărături trimite 
pe altul să verifice, pe urma lui, cât a plătit (...). După ce s-a suit în pat își 
întreabă nevasta dacă a încuiat lădiţa, dacă a pecetluit dulapul, dacă a tras 
zăvorul din ogradă. Chiar dacă femeia îl asigură că a încuiat peste tot, omul 
neîncrezător părăsește așternutul și, așa dezbrăcat și desculț, aprinde lampa, 
colindă și cercetează fiecare locșor cu grijă. Cu toate acestea abia-l prinde 
somnul. Cere ca dobânda să i se plătească cu martori, pentru ca datornicii să nu 
poată tăgădui condiţiile." 

Paranoiacii zilelor noastre își asigură, după posibilități, pază de către 
secretare fioroase, bodyguarzi sau servicii de pază și protecţie care să le apere 
persoana și funcţia pe care le resimt ca adevărate redute în fața asaltului 
permanent al celorlalţi, "uzurpatorii”. 

Iubesc câinii de pază, sistemele de supraveghere și siguranță, pe care le 
resimt ca adevărate "excrescenţe" ale propriei personalităţi, unitare cu aceasta. 

Fiindcă nu își înţelege decât propriile interese, paranoiacul dărâmă și 
anihilează valorile de grup. Nu primește nimic de la ceilalți pe plan afectiv și, în 
consecință, nu înţelege să ofere nimic, se consideră degrevat de orice obligaţie. 

Infirm al convențiilor de ordine și solidaritate socială - afirmă E. Pamfil - el 
se ciocnește permanent, într-o mișcare browniană, cu cei în mijlocul cărora 
trăiește. 

Autorul citat exemplifică aserțiunea cu "Principele" lui Machiavelli care, 
pentru a-și realiza scopul, găsește justificare pentru orice mijloace. 

Fanaticii se încadrează, parţial, în categoria paranoiacilor. Fanaticul este activ 
și stenic. Există așa numiţi "fanatici de luptă” care, prin descărcările lor 
vijelioase și elaborări rapide creează mari dificultăţi. Derutează, uneori, justiţia și 
autorităţile, dar, de obicei, și nu fără eforturi, acest lucru se corectează. Indivizi 
lipsiţi de empatie și umor, fanaticii sacrifică întotdeauna dreptul individului în 
fața necesităţilor colective. 

Pentru paranoiacul cverulent (certăreţ, predispus la a intra în conflict cu 
ceilalţi), pus mereu pe ceartă și reclamaţii, lumea este teatrul ideal al unui imens 
scandal. își satisface orgoliul și megalomania considerându-se "luptător și 
cavaler al unei justiţii imanente" (E. Khan), se autoadulează și depreciază lumea. 
La baza acestei devalorizări stă principiul că oricare dintre semeni trebuie să aibă 
vreo vină și vreun defect și că, oricum, fiecare este creditat cu o parte din vina 
colectivă, de la care el și numai el, alesul, se sustrage. 

Atacând societatea rigid, cu prejudecăţi, violent și rece, paranoiacul se 
convinge rapid de tot ceea ce voia să se convingă. El privește lumea printr-o 
lunetă la capătul căreia se afla o imagine trucată de propriile concepții și de 
afectivitatea sa rigidă. 

Celebrul "Ion T. Leagă", este un caz particular de paranoiac (prin 
contagiune), singurul de altfel care a dezvoltat un fel de criză 
de conștiință. Atât cât l-a dus mintea, într-o situație limită, a 
descoperit (prea târziu) Biblia și faptul că ar fi putut să fie un 
cetăţean onest. în anturajul direct al Ceaușeștilor a suferit un 
veritabil proces de contaminare care, mult timp, la ţinut în 
"troica" fricii, în care, în fapt, a fost ojalnică marionetă. Fără 

Ceaușești este un pensionar onorabil care cârtește la una mică 

împotriva regimului, fără nostalgii și fără mari regrete. 
Un fost contaminat de paranoia. 

Unii autori au descris trei subtipuri ale acestei categorii de paranoiaci: 

- arțăgoșii, care stau sub semnul zeiței Eris (în mitologia greacă, zeitatea 
discordiei) având un caracter iritabil și egocentric. Ei sunt încăpăţânaţi, încrezuţi, 
cârcotași, lipsiţi de scrupule, energici. 

- euforicii, care, datorită faptului că au un oarecare simţ al umorului și o 
afectivitate ceva mai rezonantă, se ceartă cu poftă și plăcere, făcând din aceasta 
un sport. Iubesc spectacolul scandalului, dar dacă ajung în justiţie sunt destul de 
superficiali în urmărirea presupuselor scopuri și cauze. 

- cverulenții "propriu-ziși" se deosebesc de celelalte două subtipuri prin 
viteza cu care construiesc "idei fixe”. Duc lupte susținute pentru o singură cauză, 
neglijând și călcând în picioare orice alte valori, nu cunosc armistițiul și nici 
compromisul. Ei nu doresc "să se facă dreptate”, ci "să li se facă dreptate”. 
Visează legi perfecte, care bineînţeles să îi favorizeze pe ei. Epuizează justiţia și 
sunt oroarea instanţelor. 

Cu vârsta, trăsăturile de caracter paranoiace, se accentuează, "obișnuinţele” 
se "osifică”, viaţa afectivă se “solidifică”, nimic nu mai "curge". Imposibilitatea 
de adaptare la situaţii noi îi accentuează paranoiacului fixitatea ideilor. Se 
exteriorizează prin discursuri și scrieri acuzatorii împotriva inamicilor pe care, 
dacă nu îi are, îi inventează. Uneori, volumul scrierilor de acest fel depășește 
orice imaginaţie. 


Mobiluri și alibiuri 


Caracterologia a fost și a rămas unul dintre domeniile psihologiei care a atras 
și atrage nu doar specialistul, ci și publicul larg, deoarece fiecare dorește să știe 
despre sine ceea ce îl caracterizează cel mai bine și, mai ales, încearcă să îi 
definească, cu minimum de mijloace, pe ceilalți. 

S-a spus despre caracter cum că ar fi scheletul mintal al unui om. Discuţiile 
privitoare la criteriile caracterologici sunt extrem de violente. O serie de 
argumente au fost contestate vehement de susținătorii unei poziţii sau ai alteia, 
dar noi, fără să ne facem partizanii vreuneia dintre ele, le vom prezenta pe cele 
mai interesante, criteriul de acceptare al uneia sau al alteia putând fi, la rândul 
lui, o nouă abordare tipologică. 

Instinctul dă tuturor indivizilor reacţii identice care par supuse fatalității. 
Dacă el împinge erbivorele să pască, carnivorele să atace erbivorele într-un mod 
aproape automat, la om, din contră, se remarcă reacţii individuale care se 
îndepărtează de la simplele constante ale ecuaţiei comportamentale. Același act, 
îndeplinit de persoane diferite, este motivat de mobiluri fără legătură și 
asemănare. Actele umane rămân neinteligibile dacă vor fi considerate în afara 
intenţiilor și a conjuncturilor. 

Care a fost mobilul sinuciderii generalului Vasile Milea care comandase 
măcelul de la Timișoara? Unul eroic sau unul laș? S-a temut că va fi tras la 
răspundere de Ceaușescu sau de poporul român? A fost incapabil să-și asume 
răspunderea pedepsirii criminalului sau a propriilor decizii? Singura ieșire din 
dilemă rămâne ipoteza asasinatului. Bineînţeles și întrebarea, cine făcut-o? 

Doar analiza mobilurilor ne dă semnificația comportamentelor și permite 
aprecierea justeţei lor. Intre furtul nefericitului personaj al lui Victor Hugo, Jean 
Valjean, care sustrăgea o pâine pentru a supraviețui, și mașinaţia enormă pusă la 
cale de loan Stoica, sub numele de "Caritas", pentru a-și însuși miliarde, este o 
diferență notabilă deși actul analizat este același - furtul. Cei doi indivizi nu 
seamănă deloc. 

Primul este un nefericit, un neîndemânatic și un violent, incapabil să se 
descurce printre dificultăţile timpului său. Cel de-al doilea, un escroc dotat cu 
fineţe psihologică s-a acomodat perfect unei situaţii de excepție, profitând de 
credulitatea milioanelor de naivi, pentru a-și asigura o avere enormă. Mai mult, 
un partid și-a pus în joc sigla și ideologia pentru a-l face credibil pe cel care 
înmulţea banii cu opt. Preţul este încă necunoscut: probabil geamantane cu banii 
inocenților. 

CÂȘTIG! 
i APE 
GEOANĂ ! 


Un personaj fără identitate care este în stare să facă orice, să se comporte ca o 
marionetă a oricărui șef sau șefuleț pentru că nu are decât un singur mobil: puterea 
personală. Ministrul este senin ca un fototapet cu cer de vară și lasă Ministerul de pripas 
antrenându-se în campanii electorale jalnice pentru postul de primar al unui oraș în care se 
consideră și se poartă ca un simplu vizitator. Când pierde, păpușarii din spatele 
transparentului „catindat” cu ochi albaștri îi oferă băiatului nici mai mult nici mai puţin 
decât postul de prim-ministru al unui ipotetic guvern. Alianţa cu foștii rivali i se pare mai 
firească lui Geoană, un încurcă-lume cu /ook occidental, cel mai normal gest. Este la fel 
de normal ca faptul că, proaspăt membru al guvernului României, și-a dat copilul să 
studieze la școala americană, nu cu copiii sărmanilor alegători - la un liceu public. Copilul 
lui Geoană trebuia să fie coleg cu copilul lui Năstase - nu-i așa? - copii de patrioți. 
Patrioţii unei Patrii ca un ciolan gras de ros. Poate, uitat prea mult la Washington, ca 
ambasador, a început să se creadă american. Americanii au foarte mult bun simţ când e 
vorba de ţara lor și de sentimentele naționale, iar cine nu respectă acest lucru nu are ce 
căuta în politică. Aceasta este deosebirea. Prima dintre deosebiri. 

Imaginea de sine joacă un rol dominant în modul în care mobilurile 
acţionează. Astfel, în timp ce modestul trebuie să lupte fără încetare pentru a se 
apăra de dragostea de sine, lăudărosul i se va abandona fără nici o reţinere. 
Alibiul existenţial este un lubrifiant care facilitează persoanei inserarea armonică 
și concordantă cu ineditul fiecărei situaţii la care viaţa o obligă să facă faţă. 

Fiecare individ, când este pus de împrejurări în dificultatea de a acţiona sau i 
se solicită schimbarea (chiar nesemnificativă) a statutului socio-familial sau 
profesional, încearcă să ofere un alibi existenţial - un mode!, o imagine despre 
sine pe care o dorește cât mai aproape de cea considerată de el ca fiind cea 
optimă, cea mai "avantajoasă" ca "soluție existenţială” salvatoare. Formule 
convenţionale, scuze, tăceri, motivații de complezenţă, (a căror credibilitate 
rămâne însă perfect posibilă), gesturi substitutive, abordarea unei mimici sau 
ţinute vestimentare presupuse a aduce succesul, sunt numai câteva exemple ale 
modului prin care individul, în viaţa cotidiană, îţi "retuşează” imaginea proprie. 
Eșecul sau reușita acesteia depind, în mare măsură, de numeroșii parametri ai 
personalităţii sale (nivel de inteligenţă, cultură, caracter, experienţă anterioară), 
conferind alibiului existenţial caracterul de finalitate. 

Referitor la personalităţile dizarmonice, de tip isteric, s-ar putea spune că ele 
recurg la alibiul existenţial în forma sa cea mai "vizibilă", căpătând nu rareori 
caractere caricaturale, grotești. Acești subiecţi caută "în altă parte” refugiul din 
situaţiile care îi dezavantajează, în special afectiv, nefiind în stare să elaboreze 
un răspuns adecvat. Alibiul existenţial își găsește cel mai bine expresia la 
personalitatea (constituţia) mitomanică, al cărei discurs este, de obicei, ușor de 
recunoscut. După cum afirmă Neyraut, mitomanul nu urmărește decât 
valorificarea propriei persoane, prin inexistenţa cu care indică sensul actelor sale, 
prin frecvenţa cu care își evidențiază semnificaţia propriului rol în fiecare 
eveniment evocat, fie el cât de banal. Deși în toate aceste relatări contradicţiile 
sunt iminente și ușor sesizabile, mitomanul (care beneficiază de cele mai multe 
ori de un bun nivel de inteligență) reușește să le "acopere". Aceste stratageme pot 
consta fie din construcţii imaginative luxuriante, fie din pauze, ezitări, chiar 
omisiunea putând fi o minciună, un alibi. Desigur, credibilitatea afirmațiilor 
mitomanului devine uneori greu de pus la îndoială, când conjunctura relevă 
(întâmplător) un adevăr autentic și numai fineţea observaţiei auditorului poate 
întrezări, în eșafodajul atât de sclipitor al fabulaţiei romaneşti, fisurile acestei 
construcţii, ale cărei cărămizi nu se dovedesc a fi decât fragile cărţi de joc. 

Un celebru dramaturg spunea că oamenii sunt ca prăpăstiile: dacă te uiţi în 
adâncul lor ameţeşti. Venerabilul întâi Stătător al Bisericii ascunde sub odăjdii 
mobiluri cât se poate de lumești nereușind nici o clipă, nici înainte, nici după 
'89 să sacrifice ceva din pohtele de putere a înalt preasfinţiei sale. In loc să 
pună cruce comunismului, înalții prelați români în frunte cu Teoctist au pus 
cruce comuniștilor și se dau garanţi pentru credinţa și pioșenia acestora. Vai 
de crucea lor liber cugetătoare. Nici o catedrală nouă nu va fi un alibi 
pentru acceptarea dărâmării celor mai modeste bisericuțe și nici o slujbă sau 
rugăciune nu va face iertat mesajul de susţinere pe care zisul Teoctist îl 
trimitea pentru represiunea organizată de Ceaușescu la Timișoara. 
Credem totuși că alibiurile nu valorează nimic în faţa lui Dumnezeu. 


Adaptarea 


Trăsătura fundamentală și definitorie a materiei vii, adaptarea, caracterizează 
și dă specificitate și personalităţii umane. Ea reprezintă capacitatea de adecvare a 
organismelor la cerinţele mediului și este, așa cum a arătat Darwin, în celebra sa 
teorie asupra evoluţiei speciilor, un criteriu de selecţie și supravieţuire. 

Indivizii, biologic dotați cu calităţile corespunzătoare unei situaţii cu care se 
confruntă, supraviețuiesc, ceilalți pier sau trebuie să își găsească alte zone de 
supravieţuire, mereu mai restrânse. 

în acest sens, problema dispariţiei dinozaurilor suscită mereu interesul și pare 
să fie un exemplu adecvat pentru ilustrarea acestei afirmaţii: deși "stăpâneau" 
întreaga planetă, au dispărut ca specie tară urmă, într-un interval extrem de scurt, 
deoarece nu au putut face față unor schimbări de mediu relativ minore pentru 
celelalte fiinţe vii. 

Pentru indivizii umani, adaptarea reprezintă însumarea unui ansamblu de 
reacţii prin care aceștia își modifică structura psihologică și comportamentul, 
pentru a putea răspunde armonios condiţiilor de mediu determinate sau unor 
experienţe noi. Spre deosebire de toate celelalte specii, adaptarea umană este un 
proces biunivoc, în care individul are posibilitatea de a transforma și adecva la 
rândul său mediul fizic, social și psihologic. Astfel, adaptarea devine un proces 
dinamic și creator. Antroposfera, în complexitatea ei, solicită plenar individul în 
a-și pune în funcţie mecanisme de reglare și integrale rapidă, de adecvare la 
situaţii noi, ca și posibilităţile acestuia de refacere a resurselor energetice și 
psihologice, în momentele în care nivelul solicitărilor scade. 

Fără a fi definită cu o precizie absolută, adaptarea socială este capacitatea 
individului de a realiza raporturi pozitive cu ceilalți, de a se integra rapid și fără 
dificultăţi în micro și macro-colectivităţile în care trăiește. Ea se desfășoară în 
directă legătură cu perioadele existenţei, având nuanțări date de vârstă și de 
trecerea prin medii tot mai complexe: familial, școlar, profesional. Pentru ca 
acest proces să se realizeze, fiecare individ își modelează succesiv obiceiurile, 
atitudinile, valorile și chiar interesele și motivațiile, renunțând la o parte din cele 
pe care le avea, pentru a le acumula pe cele noi, pentru acceptarea și respectarea 
de grupul în care doreşte să se integreze. 

Acest lucru nu se poate face nici brusc, nici fără resurse intelectuale și 
afective și bineînţeles de competenţă. Termenul de efort adaptativ capătă, în 
acest mod, un conţinut precis, iar cel de stres psihosocial vine să îl completeze 
pentru a-l explica. 

încercarea de a face față problemelor pe care mediul social le pune în faţa 
persoanei, chiar dacă acestea par de neînvins, este net superioară atitudinii de 
retragere din faţa acestora. 

în timp ce confruntarea duce, cel puţin la un câștig de abilităţi pentru situații 
ulterioare, mai simple sau asemănătoare, retragerea și evitarea creează 
sentimente de inferioritate, senzaţia de ineficientă, de diminuare a imaginii de 
sine și autostimei. 

în urmă cu două secole Benjamin Franklin scria "După piedici și înfrângeri, 
oamenii se dezvoltă cu mai multă modestie și înţelepciune”. 

Adaptarea sănătoasă nu este acceptarea resemnată a unei realităţi (uneori 
ostile), pe principiul "să luăm lucrurile așa cum sunt” sau cu atât mai puţin 
reprezintă tactica lui "văzând și făcând”. Ea înseamnă mijloace în cadrul 
mediului uman. Când adaptarea se realizează, individul se mișcă spre un nou 
nivel de funcţionalitate, caracterizat de competiţie selectivă și posibilităţi de 
transcendere. 

Adaptarea cu oroarea a făcut un personaj ca Petru Groza, un avocat altfel 
onorabil, să devină detestata "coadă de topor” a bolșevizării neamului românesc, 
altfel un popor mândru și liber. Românii, deși "mioritici”, nu au considerat 
niciodată, în 2000 de ani, trădarea de sine ca formă acceptabilă de supravieţuire. 

Până la comuniști, spre cinstea noastră de naţiune, lista colaboraţioniștilor a 
fost extrem de scurtă. 

Termenul de adaptare a fost preluat și de psihiatrie și în acest context, a fost 
dezvoltată o adevărată patologie a adaptării într-o legătură aproape firească cu 
ceea ce astăzi este patologia stresului, adevărata obsesie a secolului. 

Domeniul de studiu pe care demersul psihiatric și l-a propus sunt diversele 
căi pe care individul, cu întregul său echipament biologic și genetic, cu echilibrul 
și dificultăţile sale interioare, cu experienţa din trecut la viaţa pe care este chemat 
să o trăiască. Adaptarea este un efort cognitiv care conduce la stăpânirea și 
tolerarea unor perturbări emoţionale sau, și mai mult, la prevenirea acestora. 

Psihiatrii americani, în pragmatismul lor deosebit de accentuat, au afirmat 
Chiar că boala mintală este o adaptare inadecvată, greșită sau insuficientă la 
confruntarea cu realitatea. 

Chiar și un psihiatru afirmă că boala este generată de regresia la un nivel 
inadecvat solicitării: "în afara jocului”. Mai mult, adaptarea socială este legată 
direct și organic de particularităţile psihice ale individului, suferind influenţe 
importante și negative când acestea sunt transformate de boală. Fără ca adaptarea 
să poată fi concepută ca un criteriu de reușită socială, ea este totuși un factor 
catalizator al efortului de stabilitate și continuitate spre integrarea în valorile 
grupului. Pentru cei cu personalitate dizarmonică, un psihiatru german a găsit o 
formulă care este deja celebră prin expresivitatea ei: "dizarmonicul este cel care 
face să sufere pe ceilalți, societatea”. 

Românii au un extraordinar personaj pe nume "Hopa Mitică” 
care se ridică din orice situaţie. Nu asemănarea fizică, de altfel 
notabilă, cu celebra jucărie a domnului economist - colonel - 
șef corp control - ambasador - prefect - consul - dansator din 
buric, ne-a făcut să-i găsim locul și gelatinoasa sa 
omniprezenţă în toate guvernele la marele ospăț al puterii. Un 
zero al puterii care primește cu prioritate halca cea grasă. 

O coloană vertebrală gelatinoasă ca a unui sturion aparţinând 
unui rechin moral care a sfâșiat tot timpul hămesit orice 
principiu sau regulă. 

Această imagine sintagmă semnifică, în esență, imobilitatea dizarmonicului 
de a se adapta la exigenţele sociale. Interesant este faptul că la fel de periculoși 
sunt hiperadaptaţii, cei care se integrează cu ușurință cameleonică în orice 
situaţie, dezvăluind o personalitate amorfă, în care lipsa de iniţiativă și 
creativitate, lipsa spontaneităţii și incapacitatea de a avea opinii, îi fac pe acești 
indivizi o veritabilă povară, un balast care blochează progresul real al grupului, 
indiferent de menirea lui. 

A fost descrisă chiar personalitatea dependentă, ale cărei trăsături ar fi: 

- admiterea în mod pasiv a opiniei că doar ceilalți își pot asuma 
responsabilitatea în principalele probleme de viață, datorită incapacității de a 
acţiona independent; 

- subordonarea propriilor interese celor ale persoanelor de care sunt 
dependente, în acest fel probabilitatea de a fi pus în situaţia de a se autocoordona 
și ajuta diminuând evident; 

- lipsa de încredere în sine (se cred neajutoraţi și incapabili); 

- număr restrâns de relaţii sociale și lipsă de profunzime a acestora. 

Este ușor de observat că un sistem socio-politic infantilizat creează o 
frecvenţă mult mai mare a personalităţilor de acest tip. Experienţa noastră 
naţională recentă a demonstrat exigenţa "condiţiei vegetale” la cote din populaţie 
greu de imaginat și mai ales de acceptat acum. 

Un cercetător american a reușit să cuantifice șase trăsături caracteriale ale 
comportamentelor de adaptare: acţiunea directă și confruntarea, evadarea și 
evitarea, fatalismul, căutarea ajutorului interpersonal și asistenţei, menţinerea și 
întărirea controlului personal, atitudinea optimistă. Din păcate prea adesea 
românii folosesc calea fatalismului și autosacrificiul prea bine ilustrate de 
Mioriţa și Meşterul Manole, baladele fundamentale ale comportamentului 
naţional. 

în perioadele istorice agitate, când locul judecății și raţiunii este luat de 
fanatism și pasiuni, s-au putut nota destul de dese cazuri de dizarmonici din cele 
mai diverse tipuri - paranoici, isterici, impulsivi - care au jucat un rol politic 
limitat, aparenta lor adaptare socială la o condiţie excepțională fiind doar dovada 
dezorganizării structurilor sociale care se suprapun astfel cu marea lor 
dezorganizare de personalitate. Şi alte boli psihice dintre cele mai diverse 
provoacă mari dificultăți adaptative sau fac pur și simplu imposibilă adaptarea. 

Nevrozele trădează o slabă capacitate de adaptare, în special o rezistență 
scăzută la frustrare și rigoare ca și cum nevroticul ar dori să găsească lumea ca 
deja adecvată dorințelor sale, oferindu-i soluţii pentru oricare dintre problemele 
personale. Trăind într-o lume paralelă, profund deformată, cei cu psihoze grave - 
schizofrenie sau boli afective - au mari dificultăţi în a se adapta, deoarece doar 
fragmente ale realului sunt percepute în mod corect. 

Disident de revistă Rebus în care încrucișează epigramele cu 
tractoriști leneși și ţesătoare nepricepute cu cele cu frizeri 
lacomi și chelneri necinstiţi, mereu veselul liberal nu a reuşit 
să convingă pe toată lumea că nu și-a semnat mai mult sau 
mai puţin anagramat rapoartele către Securitate. Unii zic că 
demult trebuia să o (se) întoarcă (ca) la Ploiești. 
Puterea / L-a atras ca mierea / Și a tot stat / Prea adaptat / 
Ba în guvern / Ba în Senat / Un mare om politic? / 

Nu, un supra-adaptat / într-un final ratat. 

Redefinind sănătatea drept "o stare completă de bine din punct de vedere 
mintal și social și nu neapărat absenţa bolii”, societatea contemporană a repus în 
drepturile lui conceptul de adaptare. 

în sfârșit, redevenind la problema dispariţiei dinozaurilor, implacabilă, 
adaptarea va oferi același destin și rinocerilor. 

Desigur, celor politici. 


Despre o psihopatologie politică de creştere în 
tranziție 


Gustave Le Bon spunea că revoluțiile sunt atât de greu de explicat încât ar 
trebui să ne mărginim doar la constatarea lor. Acest lucru, deși ar putea fi perfect 
adevărat, rămâne nemulţumitor pentru cel care se află ca observator sau ca 
participant la un fenomen rar, ba chiar unic în istoria sa individuală și poate în 
cea a comunităţii umane. Pentru că dincolo de succesiunea unor fapte și idei 
ruperea structurilor sociale și răsturnarea bruscă a sistemelor de valori produce 
reverberaţie psihologică și este însoțită de o producție fantasmatică și simbolică. 
Revoluţia nu este și nu poate fi un timp al raţionalităţii și ordinii, ci mai degrabă 
unul al afectivității și al proiecţiilor. Cu altă ocazie ne-am referit la impactul pe 
care dezechilibrul unor indivizi îl creează asupra colectivităţilor, precum și la 
faptul că nevroza puterii are caracter contagios. 

Ne-am propus să încercăm o explicaţie asupra impactului pe care 
dezechilibrul colectivităţii îl are asupra individului ca zoon politikon. Am 
considerat, și credem acest lucru, că în fața unei noi ordini socio-culturale și 
economice individul începe o nouă dezvoltare ca persoană politică, repetând 
ciclurile percepţiei simbolice la fel cum a făcut-o în dezvoltarea personalității 
sale. In lucrarea de faţă, ne-am propus să încercăm o explicaţie asupra impactului 
pe care dezechilibrul colectivităţi îl are asupra individului ca zoon politikon. Am 
considerat, și credem acest lucru, că în faţa unei noi ordini socio-culturale și 
economice individul începe o nouă dezvoltare ca persoană politică, repetând 
ciclurile percepţiei simbolice la fel cum a făcut-o în dezvoltarea personalității 
sale. Deoarece momentul "nașterii" To a fost același pentru întregul grup social, 
există o întreagă patologie grupală, o patologie socială care se va manifesta în 
ceea ce privește înţelegerea politicului, precum și în comportamentul politic. 

La 7 ani de la momentul To ne-a surprins posibila similitudine cu stadiile 
evoluţiei Eu-lui, așa cum au fost ele descrise de psihanaliza freudiană. în plus, o 
anumită concordanţă în ceea ce privește intervalul de timp în care aceste stadii se 
desfășoară ne-au făcut să rememorăm o serie de evenimente petrecute în acest 
timp și să le căutăm posibila semnificaţie de simptom. Stadiile dezvoltării sau 
stadiile libidinale sunt caracterizate în psihanaliză de predominarea unui anumit 
mod de relaţionare cu obiectul. 

Stadiul oral este primul stadiu al evoluţiei libidinale în care plăcerea este 
legată predominant de excitarea cavităţii bucale și a buzelor în timpul hrănirii. 
Relaţia de iubire este marcată de semnificaţiile a mânca - a fi mâncat. 

Se simte în funcţii publice ca peștele în apă. Bun comunicator, Roman este, 
în ultima perioadă, într-o criză de mesaj din cauza aceleiași automulțumiri 
supraevaluate prezente și la Iliescu. Sejoacă prea mult în rolul mezinului 
care își reclamă fraţii mai mari "că una, că alta”. A avut mari propuneri în 
vremurile când a avut mare putere, dar nu a realizat până la urmă mare 
lucru din ele. Model de personalitate de vitrină, chiar foarte elegant, nu a 
convins niciodată electoratul că este și autentic. Electoratul uită cu greu, 
iar mai adesea nu uită unele ieșiri extreme, șovăieli și bâlbâieli și mai ales 
trădările de sine. Ca personaj politic are puncte tari: inteligența, educaţia, 
prezenţa de spirit, "făţoșenia”, iar ca puncte slabe: inconsecvenţa, 
incapacitatea de a-și asuma eșecurile, fățărnicia cu pulover roșu. 


Psihopolitica recidiva 77 


Sindromul oral se caracterizează prin slăbiciunea Eu-lui care stabilește relaţii 
de dependenţă cu obiectele. Există o tendință marcată de a poseda exclusiv și de 
a distruge obiectele fără a ţine cont de exigenţele acestora considerându-le prin 
excelență lucruri. Experiențele însoţite cu plăcere sunt legate de zona erogenă 
orală (gura), iar plăcerea este obținută prin supt. Trăsăturile marcante ale caracterului 
oral sunt: aviditatea, dorința de satisfacţie imediată, intoleranţa la frustrări minore, 
dorinţa neîncetată de afecţiune, pasivitate. 

Stadiul sadic-oral împarte stadiul oral în perioada de sugere și perioada de 
încorporare prin mușcătură. Relaţia cu obiectul devine narcisiacă, realitatea fiind 
total încorporată. în clasificarea freudiană, faza orală ţine de la naștere până la un 
an. Stadiul oral este unul canibalic. 

Analizând anul 1990, an marcat de o dependenţă enormă a maselor de 
indivizi de structurile de autoritate (Frontul Salvării Naţionale), ca și de 
pasivitatea și consumul social excesiv (rezerva valutară care depășea un miliard 
de dolari a fost practic epuizată într-un an) regăsim până la identitate 
caracteristicile oralităţii. Intoleranța generală la frustrare (care va rămâne o 
fixaţie importantă și-n etapele ulterioare) a caracterizat de asemenea această 
perioadă. 

Marile manifestații de la începutul anului 1990, ca și fenomenul "Piaţa 
Universităţii” au fost marcate de o oralitate confuză, iar mineriada din iunie '90 
reprezintă în opinia noastră intrarea în stadiul sadic-oral în care agresivitatea 
difuză și devoratoare, având drept scop distrugerea obiectului și-a găsit o tristă 
ilustrare. Merită a fi subliniat că greva foamei capătă în contextul anului '90 și o 
altă semnificaţie, aceea de refuz oral, care însă prin repetare excesivă și pentru 
motive minore își pierde mult din impactul simbolic. 

Scorurile electorale ale alegerilor de la 20 mai, ca și frenezia participării la 
vot, vot care de fapt nu exprima nici un fel de opţiune (Frontul Salvării Naţionale 
și partidele satelite având peste 80% din voturi), semnificau lipsa completă de 
identitate și incapacitatea detașării de obiect a electoratului. 

Stadiul anal corespunde vârstei de 12 - 36 de luni, perioadă în care apare o 
tendință marcată de la conduită pasivă la una activă. Este un stadiu ambivalent al 
relaţiei cu obiectul împărţită între o fază de expulzare cu semnificaţie sadică și o 
fază de retenţie cu semnificaţie de control sadic posesiv asupra obiectului. 
Depășirea fără fixaţii a acestui stadiu pune bazele independenţei și autonomiei 
fără sentimentul îndoielii de sine și al rușinii. Freud fixează lupta nevrotică 
pentru putere și posesiune, precum și ostilitatea care însoţeşte aceste fenomene, 
ca pe niște produse ale stadiului anal sadic. 

Orbit complet de strălucirea propriei personalități, a condus fără ezitare Guvernul 
din "greșeală în greșeală spre victoria finală”, după principiul pe care la deprins în 
epoca de planificator. Crede că poate acoperi cu vorbe incompetenţa și că se poate 

servi de "bășcălie” ca substitut al logicii. O stupiditate: preţul cartofilor a crescut 
datorită editorialelor dușmănoase din presă. Ca și vanitosul Diogene se simte atras de 
butoi, dar nu din raţiuni locative. Ilustrează, din nefericire, conjugarea miraculoasă a 
principiului lui Peter ("fiecare caută să ajungă la treapta socială pe care este perfect 
incompetent") cu aprecierea populară a calităţilor intelectuale ale fudulului. Tot 
românul zice "parcă nu era destul”. Oricum a devenit celebru cu expresia "părerea 
mea”, pe care nu o ia nimeni în consideraţie. întrebarea este dacă părerea domnului 
fost premier și actualmente șef de senat nu face nici cât o ceapă degerată, de ce să fi 
dat celebrul Sorin Ovidiu Vântu opt miliarde pe o prostie. Probabil a plătit cu totul și 
cu totul altceva - părerea mea. 

După Karen Horney, țelurile și funcțiile acestei lupte ar putea fi schematizate 
astfel: 


Teluri Reasigurare Ostilitatea apare sub forma 
împotriva 

putere neputinței tendinței de a domina 

prestigiu umilinței tendinței de a umili 

posesiune | sărăciei tendinței de a deposeda 


Sindromul anal este caracterizat de tendința accentuată la ordine, 
meticulozitate, agresivitate. 

Perioada anilor 1991-1992 este marcată de apariția a numeroase organizații și 
partide mult mai clar constituite decât cele din perioada anterioară de delimitări 
doctrinare și ideologice, precum și de elaborarea primelor legi și a Constituției de 
către un parlament ales. Indivizii vor găsi noi surse de satisfacție prin aderarea la 
grupări politice mult mai clar delimitate. De asemenea respectarea legalităţii va fi 
mult mai intens invocată în confruntările dintre diferitele grupuri sociale. Chiar 
manifestările de agresivitate socială extremă (vezi Mineriada din septembrie '91) 
sunt mult mai canalizate spre obiective foarte precise și sunt cenzurate rapid și 
sever de instituţiile starului. în finalul acestei perioade, la alegerile din 1992 
tendinţa de vot va arăta începutul unei autonomizări în cadrul electoratului, 
precum și stabilirea unei relaţii mai complexe cu obiectul. Astfel, ponderea 
fostelor formaţiuni care au alcătuit Frontul Salvării Naţionale și a aliaţilor săi a 
depăşit cu puţin 50%, apropiind raportul opoziţie-putere de unul posibil într-o 
ţară cu sistem democratic. Lipsa de alternanță însă arăta o aderenţă totală faţă de 
obiect, imposibilitatea desprinderii necesare. 

Stadiul falie, succesiv fazelor orale și sadic-anale se întinde de la 3 la 5 ani și 
este caracterizată prin interesul ambelor sexe pentru falus ca zonă centrală de 
atenţie. In această perioadă se edifică complexul oedipal și teama de castrare. 
Fără un efort de imaginaţie prea mare, falusul poate fi identificat în cazul nostru 
cu puterea politică (Jones consideră asocierea falus-putere deosebit de strânsă), 
care în această perioadă este percepută ca obiect de interes, atât de cei care deţin 
pârghiile statului, cât și de cei aflaţi în opoziţie. în această perioadă apariţia a 
ceea ce va purta numele de Convenţia Democratică va arăta că electoratul 
polarizat înţelege care este sensul confruntării electorale - posesia puterii. Până în 
acel moment, partidele istorice și formațiunile ce alcătuiau opoziţia se comportau 
în limitele unei organizări falice feminine dominată de invidia penisului, având 
un net complex de castrare, comportându-se ca și cum mesajul electoral ar fi fost 
indescifrabil, nu doar pentru electorat, ci și pentru cei care se doreau aleși. 
Balansul spre o poziţie oedipală masculină se va dovedi benefic. 

Mimoză sindicalistă, procuror netenninat, primar de București, câștigător 
în alegeri fără contracandidat și prim ministru plângăcios. Omul pe care nu 
l-a durut niciodată capul va intra cu siguranţă în istoria politică drept mâna 
care pierde întotdeauna. A plecat ca prim ministru al speranţei păstrandu- 
și locul la primărie, arătând clar că este doar un arivist de duzină. Depășit 
de multele probleme, dar și de propriile limite, ca și de faptul că s-a așezat 
la masa unui local scump crezându-se la cantina sindicală, a fost aproape 

îmbrâncit la ieșire ca orice golan tupeist. A lăsat dezastrul stagnării în 

urma lui și a fost ilustraţia perfectă a celor 15.000 de specialiști imaginari 
care urmau să salveze românii de comunism. Considerându-se, ca mai toți 
politicienii români, prea bun pentru un popor de neînţelegători și răi, ne-a 
bătut obrazul încă o dată anunţându-ne a nu știu câta oară că se retrage 
definitiv. Cred că îi place cum sună la ureche tovalul. 

Evidenta angoasă de castrare pe care partidul la putere a manifestat-o în tot 
timpul guvernării '92-'96, ca și comportamentul "nevrotic" pe care liderii săi l-au 
avut în campania electorală din 1996 ilustrează acest lucru. De dificultățile de 
depăşire simbolică a complexului oedipal credem că au fost legate în mare parte 
insuccesul electoral al partidului de guvernământ din primii 6 ani de după 
revoluție. Cu atât mai mult cu cât un Oedip fantasmatic a funcționat și 
funcționează încă în acest partid, iar un paricid (politic) real a avut loc în 1989 
pentru mulți din conducătorii acestui partid, cu semnificație suplimentară pentru 
liderul acestuia - persoană apropiată de fostul dictator. 

Nici fosta opoziție nu s-a aflat din punct de vedere oedipal într-o situație 
fericită, dar complexul a fost mai uşor de depăşit datorită dispariției naturale "a 
tatălui" - seniorul Corneliu Coposu. De altfel, soluția aleasă la succesiune a fost 
una de limită și compromis, existând o substituție simbolică, care nu are nimic de 
a face cu eficiența sau vigoarea politică, cu consecințe imprevizibile pe termen 
lung. 

Rezultatul alegerilor din 1996 arată că cel puţin electoratul a reușit să facă 
pasul spre maturizarea normală depășind condiţia de dependenţă de obiect și a 
trecut la încercarea unor alternative, ceea ce presupune o mișcare detensionată 
afectivă. Bineînţeles că o serie de personalităţi, partide sau idei păstrează 
trăsăturile sindromului falie (fixaţie în acest stadiu), narcisism, exhibiţionism, 
dorința accentuată de a părea puternic, ca și frecventa tendință masturbatorie care 
dacă este admisă în această perioadă (3-5 ani) ulterior are semnificaţie patogenă. 
In această categorie se înscriu în principal partidele naţionaliste, precum și unele 
mișcări elitiste. După cum se știe această perioadă în interpretarea freudiană este 
urmată de faza de latenţă, în care lucrurile și tensiunile par să se liniștească. 
Totuşi scena politică este agitată de fixaţiile intervenite în dezvoltare care dau 
naștere unor comportamente disincrone. 

Televiziunea a jucat în toată această perioadă rolul de ecran al visului (B.D. 
Lewin) un ecran însă în care fantasmele au fost deseori reprelucrate cu toate că 
cei ce le recepţionau și le atribuiau și le considerau ca autentice și personale. De 
altfel, posesia ecranului a fost unul din principalele laitmotive ale luptei politice, 
deoarece s-a mizat pe imposibilitatea individului și a maselor de a desprinde 
realul de ficţiune. 

Această incapacitate de a discerne a generat fără îndoială principalele 
distorsiuni ale vieţii socio-politice. Odată cu apariţia televiziunilor particulare 
fragmentarea ficţiunii, precum și ficţiunile paralele au rezolvat în mare parte 
acest sindrom tele-oneiroid de care a suferit societatea românească. Totuși, 
televiziunea naţională a rămas victima unei intense nevroze a puterii fiind ecoul 
comportamental al autorităţii unei mame falice. 

Un prim ministru care își va lua întotdeauna ficusul din hol la 
plecarea din clădirea guvernului. A fost un adevărat premier al 
"Miticilor”, cu ghiulul și manierele de provincie, inteligent, sau mai 
bine zis șiret, comunicativ până la flecăreală, dar și negociator fără 
scrupule în fața unor bestii care au speriat Europa. A mai auzit 
cineva de mineriade după Vasile? Dar de poetul Mischie? 

Se dovedește că a fost omul potrivit la locul potrivit, la timpul 
potrivit și, foarte interesant, că poţi să pari om politic ba chiar prim 
ministru fără să ai nici un fel de vocaţie pentru asta. Apropo, poate 
cineva numi vreun ministru din guvernul Vasile? 

în sfârșit, momentul 2000 este evident unul nevrotic, în care subiectul speriat 
de fragilitatea obiectului care părea dezirabil și în același timp incapabil să mai 
amâne câtuși de puţin satisfacerea dorinţei, se comportă ca într-o criză majoră de 
adolescenţă, în care mișcarea se face fie către fantasmele copilăriei, o încercare 
de reagregare în paternalismul și deresponsabilizare (până la inconștiențţă a 
acesteia), fie în fantasmele sangvinare și suprasexualizate ale unor ideologii 
izvorând direct din filonul perversităţii extreme - sadismul tip Dracula, Țepeș. 
Rezultatul neașteptat, o pondere dezagregatoare a ansamblului politic, prin 
opţiunea pentru calea purificator perversă a violenţei și dictaturii. 

Este pentru a doua (poate chiar a treia) oară în acest secol, când românii s-au 
aflat la un pas de dezastru. L-au evitat în ultima clipă, alegând dintre două rele pe 
cea mai mică, poate și în virtutea obișnuinţei, pentru că, de înţeles, cei care în 
realitate au înţeles ce se întâmplă, și mai ales de ce se întâmplă, sunt foarte 
puţini. Sigur există responsabilităţi indiscutabile pentru situaţia de un nefiresc 
extrem pusă în faţa electoratului, dar dacă maturizarea acestuia ar fi fost reală, în 
nici un caz rezultatele nu ar fi creat combinaţia imposibilă și raportul catastrofal 
opoziţie-putere pe care votul l-a generat. Rămâne de notat și faptul (grav) că 
maturizarea electoratului cu toate distorsiunile pe care le suferă a fost mult mai 
rapidă decât cea a clasei politice, fixată în principal în perioada sadic-anală și 
grevată de un narcisism primarjenant în contraproductivitatea lui. 

Isărescu este candidatul sută la sută "made in Europe”, acea Europă pe care toate 
partidele o clamează și cu care majoritatea electoratului este în principiu de acord. 
Spilcuit, prezentabil, ponderat și alunecos, Isărescu este premierul - și de ce nu 
președintele - occidental tipic. Alegerea lui însă ar fi foarte atipică pentru 
electoratul obișnuit cu tiparul activistului de stânga sau de dreapta, care "dă" 
pământ, butelii, adăposturi, pensii, certificate de revoluţionar și care are consilieri 
care vin la serviciu cu fiul sau fiica pe post de miniconsilieri. Acest tip de 
președinte impecabil, ca o bancnotă nouă, cu multe sisteme de siguranță, nu este 
încă familiar într-o ţară ca România. Charisma, emotivitatea redusă, ironia, 
capacitatea de a-și ascunde prima reacție sunt punctele lui tari, este șahistul care 
câștigă mereu cu negrele (nu atacă primul niciodată). Proverbiala ezitare, 
amânarea fără sens a deciziilor, populismul "de recuzită”, trăirea parţială a 
sentimentului de independenţă (un independent cu voie "de la primărie” sau 
"supra-eul excesiv”, cum ar spune psihanaliștii) le contracarează cu brio pe 
anterioarele. încă o enigmă a sufletului omenesc și a patologiei puterii: ce căuta 
acest om în Coreea lui Kim-lr-Sen? 


Ura 


Cartea Cărţilor - Biblia- conţine și cea mai veche poveste de ură: "După 
aceea, Cain a zis către Abel, fratele său: "Să ieşim la câmp!" Iar când ei erau în 
câmpie, Cain s-a aruncat asupra lui Abel, fratele său și l-a omorât". 

Un vechi proverb grecesc spunea că ura este o boală a sufletului. într-adevăr, 
ea poate fi observată deseori în cursul bolilor mintale, alteori dominând toate 
celelalte manifestări din anumite psihoze, mai ales din delirurile pasionale. Și în 
afara alienării mintale ura joacă un rol considerabil. Individul care urăște pentru a nu- 
și leza imaginea personală caută să se disculpe în ochii celorlalţi ca și în proprii săi 
ochi, utilizând pentru o cauză rea întreaga forță a raţiunii. Este ca și cum un jurist cu 
experienţă ar căuta în paginile legilor justificări cât mai solide pentru faptele cele mai 
abominabile. Devoră, la fel de bine, personalități așa-zis normale sau exercită o 
acţiune distructivă considerabilă în dezvoltarea societăţilor umane, în anumite 
perioade. Dacă ar exista o ură normală și una patologică, probabil singura diferenţă ar 
fi faptul că întâia este abil camuflată de rațiune, iar cea de-a doua, foarte puţin sau râu 
disimulată de subiecţii bolnavi. Rațiunea servește, astfel pentru a  falsifica 
realitatea și adevărul și a da unor crime aspectul virtuţii. 

în cazul bolnavilor psihici, acest sistem de camuflaj, pe care Eul îl folosește 
pentru a-și justifica ura, funcţionează mult mai puţin satisfăcător. Raţionamentele 
sunt deficitare și stângace, arătând un grad mai mult sau mai puţin ridicat de 
absurditate. 

La subiectul normal, raţiunea construiește cu abilitate o canava strânsă de 
probe și contraargumente, alese toate ca și cum ar fi adevărate. Ele însă sunt cu 
atât mai numeroase, cu cât punctul de plecare este mai fals. Cu cât culpabilitatea 
este mai mare, cu atât efortul subiectului este mai important. Acest efort se 
datorează unui dinamism pasional, unei perseverenţe și unei energii uimitoare, 
care întinde toate fibrele personalităţii, dar care conduce la un rezultat diabolic. 

Patologia urii demonstrează că ființa umană, spiritele cele mai raţionale, se 
pot lăsa înșelate de partea afectivă a psihismului și, falsificând ipoteze, poate să 
construiască eșafodaje de argumente impecabil îmbinate. în domeniul urii, 
intelectualii rafinaţi pot fi mult inferiori unor spirite mult mai puţin cultivate, dar 
care au un simţ psihologic mai profund, un nivel moral mai ridicat sau care se 
încred mai puţin în raţionalizarea oricărei situaţii. 

Unii autori delimitează ura activă, adică ura în care subiectul constituie un 
focar activ de propagare și iradiere, de ura pasivă sau transmisă, unde subiecţii 
primesc de la propagandiști impulsiunea pe care ei nu o posedau anterior. In 
primul caz, ura constituie o adevărată maladie internă, pe care subiectul o are în 

straturile cele mai profunde ale personalității sale. în cel de-al doilea caz, 
subiectul este un simplu receptor, care se contaminează după regulile oricărei 
epidemii sociale. Bineînțeles că ura activă este mult mai importantă, deoarece, pe 
de o parte constituie focarul inițial care se autoalimentează, iar pe de altă parte 
are potențial de contaminare și, nu în ultimul rând, este modelul urii ca boală. 

Ura, amestec de ostilitate, intoleranță și agresivitate, este îndreptată către 
acele persoane sau grupuri care îl fac pe subiect să se simtă într-o situație de 
inferioritate. Asupra subiectului țintă, pe care îl consideră responsabil de cele 
mai multe din eșecurile sale, cel care urăște își concentrează întreaga atenție și 
forță psihică! El îl percepe pe cel urât în cele mai sumbre culori și îi atribuie 
aceleași sentimente ostile și intenţii criminale pe care el însuși le are. 

într-un mare număr de cazuri, ura traduce o reacţie de apărare pentru o 
disculpare de o acuzaţie reală sau presupusă. 

Pentru a se elibera de această impresie de vinovăţie, subiectul acuză și 
transferă vinovăția asupra altcuiva, după mecanismul "țapul ispăşitor". Altcineva 
este întotdeauna vinovat de greșelile sale și pentru aceasta trebuie să plătească. 
Acest tip de ură este cel mai violent. Cu cât crește sentimentul propriei vinovăţii, 
cu atât reacţia de descărcare este mai violentă, iar acest lucru face ca ea să se 
autoîntreţină și să se perpetueze. Vinovăţia declanșează și alimentează noi 
descărcări de ură. 

Ura și delirurile rezultate din ea traduc cel mai adesea o proastă organizare 
psihologică internă, un conflict în sens freudian. Subiecţii care urăsc nu sunt așa 
cum ar putea să pară, fără moralitate. Din contră, sunt foarte interesaţi de 
noțiunile morale și se îngrijesc, în primul rând, să aibă o conduită morală sau, 
mai bine-zis, să pară din exterior figuri morale. Ceea ce izbește în primul rând la 
acești subiecţi este contrastul și conflictul care există între dorinţa lor de a părea 
morali și deficienţele profunde de care suferă personalitatea lor intimă în ceea ce 
privește nivelul moral. Orgoliul împiedică orice remediu și orice corectare și, 
datorită acestui lucru, subiectul se găsește în situaţia de a fi o aparenţă strălucitoare 
cu un fond detestabil. 

Drama urii este doar rareori consecinţa unei vicieri morale primitive. Ea se 
naște uneori dintr-o decizie permanentă sau prea puţin pregătită, pe care 
subiectul o consideră o soluţie pentru problemele sale, ca de exemplu aderarea la 
o confesiune, la o sectă sau la un partid politic, care nu rezolvă în nici un fel 
problemele profunde ale individului și care îi generează noi surse de frustrare. 
Subiectul își va găsi false ţinte legate de opţiunea făcută și va considera că prin 
atacarea lor dezlănţuită va putea să-și rezolve propriile probleme. 

Forţa distructivă a urii însă va crește în momentul în care individul va urca în 
ierarhia grupului la care a aderat (partidul, secta, organizaţia). 

A ilustrat Ura, a ridicat-o la nivel de politică naţională, a adus 
lumii peste 50 de milioane de morţi și suferinţe inimaginabile, 
ale căror consecinţe încă nu s-au șters. Faţă de oameni 
reacţiona în mod sadic, dar masochist față de destin și istorie. 
Sfârșitul pe care l-a avut - sinuciderea în mijlocul distrugerii 
generale - îl caracterizează în opinia lui Erich Fromm la fel de 
mult ca visul lui de succes. Un bulgăre de ură care a făcut 
până la sfârșit implozie. 

Mai trebuie spus că, adesea, cei mai violenţi acuzatori sunt cei mai mari 
vinovaţi. O investigaţie în psihologia acuzatorului conduce frecvent către zone 
ascunse în care imparţialitatea lipsește, iar echilibrul realitate-imaginar în acuze 
este grav distorsionat. 

De acea este recomandabil să păstrăm o distanță prudentă faţă de acuzațiile 
făcute cu exces de demonstrativitate, chiar dacă acestea îmbracă, aparent, 
veșmintele adevărului. Sub acestea se poate ascunde ura. 


Despre râs 


Oricât ar părea de paradoxal, problema râsului, ca reacție comportamentală, 
este deosebit de serioasă și suscită confruntări de opinii dintre cele mai diverse: 
de la un panaceu universal care susţine sănătatea, până la o stare de boală sau 
slăbiciune a spiritului. Chiar dacă simţiţi nevoia să zâmbiţi, savanţi din cele mai 
diverse domenii, dar și filosofi, au căutat să găsească semnificaţia, deloc simplă, 
a râsului. 

Doar omul și câteva maimuțe dintre cele mai evoluate râd. (Cineva a deschis 
chiar un proces împotriva reclamelor cu celebra "la vache qui rit”, atenţie, pentru 
că firma punea într-o postură indecentă ...vacile). 

A râde este o necesitate pentru ființa umană, care după prima lună de viață 
începe deja să zâmbească, și doar la patru luni să râdă în hohote. învăţăm să 
râdem cu mult înainte de a vorbi, totuși ceea ce va defini ființa umană va fi 
capacitatea ei de a râde (sau de a provoca râsul) și la stimularea verbală. 

Râsul blochează durerea și, fapt notabil în antologia râsului, primul gaz 
ilariant a fost folosit ca anestezic. Râsul menţine în parametrii normalului starea 
de sănătate, și rareori o persoană care râde mult va avea migrene, insomnii, crize 
ulceroase sau dificultăţi în respiraţie. Unii chiar au propus râsul ca terapie într-o 
sumedenie de boli, dar se pare că e dificil să înveţi pe cineva să râdă. Persoanele 
spontane râd cel mai ușor, cele introvertite simulează râsul. 

Bergson, căutând caracteristica cea mai generală a situaţiilor care ne 
provoacă râsul, a concluzionat că râsul se produce ori de câte ori un individ se 
comportă mecanic, ca un automat, în loc să aibă o reacţie inteligentă de adaptare 
la o situaţie. Am reflectat mult asupra acestei aserţiuni și cred că adesea chiar și 
unele popoare devin de râsul lumii prin stupide reacţii mecanice. 

Nu este lipsit de interes faptul uimitor că, deși râdem în mod spontan în fața 
unui comportament stângaci sau inadecvat, copilul nu râde de un comportament 
stângaci decât dacă stăpânește varianta corectă a acestuia. Adultul pierde, din 
nefericire, acest bun simţ înnăscut, lucru evident în zicala "râde ciob de oală 
spartă”. 

Râsul a fost, iniţial, un comportament de descărcare (mai benignă) a agresivităţii 
individului și a cetei de hominizi. El și-a păstrat caracterul contagios, iar un grup care 
râde predispune și pe alţii la râs. Codificat social, el și-a scăzut mult din funcția 
agresivă, dar a rămas o supapă importantă de descărcare a pornirilor ostile. 
Individul râde atunci când se petrec agresiuni minore, care nu par să pună în 
pericol prea mare viaţa celor implicaţi în conflict: păruieli, ciomăgeli, zgârieturi. 

Un ultim caracter, care a fost observat de cei ce studiază profunzimile 
sufletului omenesc, este înrudirea urii cu dragostea. Nu urâm într-adevăr decât 
ceea ce iubim sau ceea ce am iubit sau am admirat. Admiraţia prea intensă se 
întoarce foarte des spre ură. lată de ce, omagiile prea entuziaste sunt adesea 
periculoase. Admiraţia sfârșește prin a deveni invidie. Acest fel de ură este frecvent 
în viaţa obișnuită, ca și multiplele eforturi care se fac pentru a o disimula. Admiraţia, 
care dintr-un motiv sau altul nu se poate exprima, se transformă nu rareori în ură, ca 
și dragostea neîmpărtășită, care poate lua aceeași cale. Sau altfel spus, sentimentele 
blocate sau avortate se pot transforma în contrariul lor. 

Urile pasive sunt foarte rare la subiecţii atinși de o boală psihică, care datorită 
replierii către ei înșiși și indiferenţei la ambianţă, suferă mult mai puţin influenţe 
exterioare. Nu același lucru este valabil și pentru debilii mintali, la care prin 
manevre abile, subiecţii inductori pot provoca o adevărată patologie. De altfel, 
istoria postrevoluţionară a Bucureștilor s-a confruntat în câteva rânduri cu acte 
de agresivitate deosebit de grave induse în acest mod. 

Uneori, ura este un procedeu utilizat în scopul dominării unor grupuri, ea 
fiind folosită drept instrument al divizării. în aceste cazuri este vorba despre o 
ură fabricată, trucată și mai periculoasă, cu atât mai mult, cu cât se cunoaște 
scopul pentru care această acţiune are loc, deși urmările pot fi imprevizibile. 

Acest tip de ură este însoțit de șantaj, degradând astfel natura umană până la 
niveluri inimaginabile. Persoanele vulnerabile, slabe, fără caracter, egoiștii sunt 
terenul cel mai fertil pentru acţiunile celor care infiltrează ura, adevăraţi tribuni 
ai dezastrului. Ei sunt "bulionul de cultură” pe care aceste bacterii funeste sunt 
gata să se dezvolte într-un mod nelimitat pentru a devora întregul organism 
social. 

în stările depresive se produce uneori o adevărată conversie de energie 
psihică, prin care subiectul, având idei de culpabilitate și de vinovăţie, trăindu-și 
durerea și mâhnirea în singurătate și izolare, refuzând ajutorul celorlalți, își 
schimbă rolul brusc, devenind un veritabil persecutor. 

Orgoliul joacă un rol deosebit în patologia urii, mai ales în constituirea 
anumitor deliruri. Foarte adesea, ura orgolioasă reprezintă o reacţie de apărare 
contra unei impresii de umilire fizică sau morală, după mecanismele pe care 
Adler le-a descris ca reacţii consecutive complexelor de inferioritate. 

în schizofrenie, ura îmbracă un aspect cu totul particular, apărând în ceea ce 
se numește inversiunea afectivă, în care persoanele care, de fapt, ar trebui să fie 
iubite (părinţi, fraţi, copii) sunt urâte sau, în cadrul fenomenului de ambivalenţă, 
bolnavul urăște și iubește în același timp. 

Caracterul special al urii, ca fenomen patologic, este dat de aspectul ei moral, 
ceea ce ne duce cu gândul la afirmaţia socratică după care "cauza imoralităţii, ar 
fi neștiinţa”. 

Deși părea chemat să împărtășească iubirea, ura l-a împins şi îl 
împinge fără încetare pe episcopul orădean să-și vândă sufletul 
Diavolului prin minciună, vrajbă și venin. Nu doar o dată 
a făcut apologia urii, dezbinării și răzbunării și nu de puţine ori 
și-a găsit destui susţinători. Paradoxal, dar și dușmanii săi cei 
mai mari sunt secretanţi de ură și otravă ca și episcopul deviant. 
Pe românește se zice un nebun aruncă o piatră și zece deștepţi nu 
pot să o mai scoată. Pe ungurește, autonomie cu orice preţ și fără 
nici un sens. 

A fost un ministru mereu cu zâmbetul pe buze părând că se 
amuză de propria incompetenţă de electronist ajuns stăpân 
peste agricultură. Recunosc că amintindu-mi de vestita poezie 
din cărţile de citire cu lelea Aniţa, mulgătoarea care a fost în 
Uniune, povestind despre munca ei cu mașina electrică de muls 
vaca, mă pufnea uneori și pe mine râsul închipuindu-mi-l pe 
vașnicul și surâzătorul bade loan cum a deprins în Statele Unite 
tunsul oilor cu PC-ul. Nu a reușit să se facă decât de râsul 
curcilor și să se aleagă cu condamnare penală. Vorba lui 
Nenea lancu "ce să caute circuitele integrate pe pârloagele 
din Ciorogârla?" 


Psihopolitica recidiva 93 


Râsiil adaugă aici un plus de agresivitate, dar funcționează și ca limitator al 
intensității agresiunii, ca supapă de siguranță. 

Până la doi ani, copilul râde și "la rău" (spargeri de obiecte, certuri între 
rude). După această vârstă va mai râde "de rău" doar dacă este stimulat să o facă. 
Gradul de agresivitate a râsului este condiţionat cultural și din păcate, sunt zone 
culturale în care totul este luat în derâdere. Râsul nu este o reacţie elaborată, el 
însoţeşte orice eveniment neașteptat, orice lucru care nu poate fi anticipat ca 
probabil într-o succesiune de evenimente: un cântăreţ ia o notă falsă, o 
personalitate alunecă în timpul unei ceremonii, unui fotbalist îi zboară gheata din 
picior. El subliniază transformarea individului care devine obiect al râsului. 
Acesta s-a făcut de râs sau a ajuns de râsul lumii. Nu există situaţii sau persoane 
care să trezească automat și permanent râsul. Există doar o dinamică psihologică, 
singura capabilă de a declanșa râsul. In celebra comedie "Dictatorul", nimeni nu 
mai râde atunci când "omuleţul” Chaplin cheamă la solidaritate împotriva 
sălbăticiei, urii și raţionamentului. în dictatură nu se râde. Rareori l-am văzut pe 
Ceaușescu râzând. Tovarășii nu-și permiteau să râdă. Cine-și amintește să-l fi 
văzut pe Stalin râzând? în dictatură oamenii își pot pierde chiar capacitatea de a 
râde. Gândiţi-vă la frunţile încruntate ale membrilor Biroului Politic Executiv, la 
feţele rigide ale prezentatorilor TV, care nu transmiteau nici un fel de căldură umană. 

Omul este singurul animal care zâmbește. Pentru că de râs, râd și alte animale așa 
cum spuneam. Dar zâmbetul - de la zâmbetul Giocondei, până la zâmbetul ironic, 
zâmbetul trist, pentru că, în mod paradoxal, există și zâmbet trist - este singura 
reacţie afectivă care este absolut specifică oamenilor. Umorul este una din 
apărările Eului, acele instanțe inconștiente care ne apără imaginea de sine. 
Singura care nu este patologică este râsul. Toate celelalte: negația, proiecția etc. 
pot genera patologie. Dacă noi privim cu umor situaţia, dacă încercăm să 
sublimăm agresivitatea prin umor, atunci apărarea este bună și nu va crea nici un 
fel de patologie. Individul râde și dacă asupra lui se petrec agresiuni minore. De 
altfel, acest "haz de necaz" ţine mult de umorul de tip balcanic, de filosofia 
fatalistă, bine înrădăcinate în structura psihologică a românilor. Această structură 
psihologică fatalistă este o realitate, nu un simplu construct cultural. Cred că nici 
un umor nu este mai paradoxal decât umorul balcanic, umorul ăsta de Nastratin 
Hogea, care a dat și continuă să dea exemple culturale. Că "vitrionul” nostru este 
de fapt cerneală, asta e iarăși adevărat! Și tot în spaţiul românesc mai există 
genialul "râsu'-plânsu”" pe care ni la dăruit Nichita, stare psihologică care ar 
merita o monografie de proporţii. 

Nu întotdeauna cel care râde este într-o situaţie favorabilă. Poţi râde ca 
prostul tot timpul, chiar să mori de râs, să te sufoci de râs, să dai din râs în plâns. 
Râzând se schimbă moravurile - credeau anticii - dar râsul fără idee nu rămâne 
decât grimasă, strâmbătură și regresie. Râsul amânat, elaborat și bine temperat 
rămâne un elixir pentru echilibrul persoanei. Cine râde la urmă râde mai bine! 

Este personajul Marte. Un tip foarte mobil, aproape versatil, cu o foarte mare 
energie pulsională, de un dinamism extraordinar, din acest motiv pare neobosit. Se 
adaptează situaţiilor noi cu o viteză net superioară tuturor politicienilor români. Are 
intuiţie politică, poate transmite pe loc și în orice situaţie un mesaj politic. Dacă ar fi 

avut o formaţie universitară politică, ar fi fost politicianul ideal, de neînvins. Râsul 
este principalul lui mecanism de apărare. Umorul îl salvează din orice situație. 
Agresivitatea este sublimată prin râs, invariabil mecanism de apărare. Din păcate 
mai râde și când nu trebuie după modelul eternului președinte de la Cotroceni. Are 
un soi de misoginism care i se trage probabil din activitatea profesională pe care 
abia reușește să îl ascundă: "Iarna nu-i ca vara" și desigur că nici femeile nu sunt 
niște politicieni vânjoși. Acest aspect îl dezavantajează în relaţiile cu colaboratorii. 
Nu este negociatorul perfect și ar trebui să aibă flexibilitate în negociere în așa fel 
încât să nu pară că îl interesează doar situaţiile în care poate face scandal și conflict. 
Odată ce s-ar face de râs, super - căpitanul Băsescu n-ar mai putea conduce nici 
măcar barca pe Cișmigiu. Dacă pierde, pierde definitiv. 


Complexaţii 


Alfred Alder, părintele complexului de inferioritate, a fost un psihiatru 
austriac, a cărui glorie a egalat-o în epocă pe cea a lui Freud, cu care de altfel a 
fost contemporan și rival. Alfred era un copil fragil și bolnăvicios al unei familii 
minoritare din periferiile Vienei. Medic orelist (!), va debuta în activitatea științifică 
cu o modestă "Cărticică de sănătate pentru croitori”. 

Aldalar (numele de botez original al lui Adler) își va depăși "toate 
complexele” și mai ales pe cel de inferioritate, devenind una din cele mai 
originale figuri ale secolului XX și, desigur, o voce importantă a psihologiei din 
toate timpurile. Cartea sa din 1927, "Cunoașterea omului”, este la fel de actuală 
și azi. De asemenea, conceptul de comunicare socială. 

Termenul de "complex" este vehiculat cu ușurință în limbajul curent, 
încercând să justifice atitudinile unui subiect la un moment dat, să motiveze 
atitudinile sau acţiunile care altfel par să rămână în afara oricărei explicaţii 
comune. în concepţia alderiană, complexul de inferioritate este constituit dintr-un 
ansamblu de emoții, atitudini, reacţii și reprezentări care exprimă într-un mod mai 
mult sau puţin deghizat sentimentul de inferioritate. De altfel, autorul insista, în 
ciuda repulsiei pe care acest lucru o provoacă, asupra faptului că "a fi om 
înseamnă a te simţi inferior”. 

Adler afirmă că, înainte de a ajunge să aibă sentimentul valorii sale integrale, 
copilul trebuie să aibă sentimentul de inferioritate, de insuficiență. Acest 
sentiment natural înnăscut este comparabil cu o tensiune dureroasă care se cere 
soluționată. Mişcarea istorică a umanităţii este considerată o istorie a 
sentimentului de inferioritate și o încercare de rezolvare a acestuia. Pornind de la 
constatarea medicală că un organ este înlocuit de un altul, care îl suplinește, 
constatare pe care o numește principiul securităţii, Adler, caută și găsește 
analogii cu civilizaţia. 

Tendinţa de securizare îi împinge mereu pe oameni la fapte - spre a le spori 
securitatea - iar plăcerea și neplăcerea care se asociază acestor strădanii sunt doar 
stimulente și recompense. Aspiraţia la efort și biruință este un dat fundamental al 
umanităţii, aparţine fiecărui individ și acţionează încă din momentul venirii pe 
lume a fiecărei ființe umane. Copilul se simte atras către un scop final al unei 
superiorităţi și către un scop final, ea va fi modelată către puterea creatoare a 
copilului. Creativitatea individuală dă diversitate indivizilor în aceeași măsură ca 
factorii de mediu și măsurile educaţionale. 

în opoziție cu concepția freudiană, care afirmă că viața psihică este 
întemeiată pe pulsiuni fără direcție și fără scop, Adler afirmă forța imperioasă a 
evoluţiei, faptul că fiecare mișcare psihică este un pas de la neîmplinire spre 
împlinire, de la sine spre colectivitate. El neagă, de asemenea, afirmaţia lui Freud 
că moartea îi atrage pe oameni în așa măsură încât ei o doresc în vise sau în alte 
feluri. Şi explică el, oamenii care preferă moartea ca alternativă unei lupte cu 
complicațiile lumii exterioare o fac pentru că lucrul de care se tem cel mai mult 
este înfrângerea. Acești oameni tânjesc mereu după răsfăţ, după facilităţi, după 
lucrurile făcute de alţii pentru ei. 

Lipsiţi de spirit critic, răsfăţaţi și dezamăgiţi, ei sunt cei care ar adera primii 
la o teorie privind haosul iniţial al vieţii psihice. 

Sentimentul de comuniune socială este cel care compensează sentimentele de 
inferioritate. Absența sentimentului de comuniune socială și exacerbarea 
sentimentului de inferioritate se manifestă încă din viața infantilă prin: 
hipersensibilitate, nerăbdare, irascibilitate, lașitate, prudență exagerată și 
lăcomie. Problemele dificile ale vieţii, decepţiile, grijile, pierderile provoacă doar 
sentimente ca: teama, mâhnirea, disperarea, rușinea, jena sau dezgustul, 
timiditatea. în loc să lupte, individul este gata să se salveze prin fugă, dispus să 
se retragă cât mai rapid. 

Dacă tendinţa la retragere în fața problemelor riscante ale vieţii devine 
excesivă, ea poate conduce la nevroză, psihoză, comportamente masochiste, 
înclinații spre sinucidere, alcoolism, crime sau perversiuni. 

Anxietatea, timiditatea, pesimismul caracterizează lipsa de contact social 
îndelungat și sunt accentuate de încercările dure la care destinul supune 
individul, devenind adesea boală. Același fenomen se întâmplă cu cel care se află 
mereu în ariergardă, preferând hinterlandul vieţii: opţiunea sa este argumentată 
uneori de ideile posesive sau sentimentele sterile de culpabilitate. Autoacuzarea 
neîntemeiată o consideră un pretext potrivit pentru a-și explica lipsa de dorință 
de a merge înainte. întâmplările peste care orice individ ar trece cu bucurie, 
atunci când își face bilanţul, sunt, pentru acești indivizi, pretexte în plus de a se 
izola. Marile ezitări pe care le au în faţa unor probleme sociale, ezitări la care 
contribuie emoția manifestată prin modificări corporale, aduc adesea întregul 
organism într-o stare de dezordine trecătoare sau durabilă. Aceste tulburări se pot 
manifesta prin diminuarea sau creșterea tonusului muscular, prin zburlirea 
părului, tulburări digestive sau cardiace, senzaţia de nod în gât, dorinţa 
imperioasă de a urina, excitație sexuală sau dimpotrivă, impotență. Un mod 
particular de acţiune, generat de sentimentul de inferioritate, este îngustarea 
excesivă a spaţiului vital și reducerea frontului de confruntare cu problemele 
vieţii. Desigur, aici nu este vorba de modul radial de operare a unor personalități 
excepţionale care, impulsionate de geniul lor, renunţă la rezolvarea mărunţișurilor 
vieţii diurne. 

O personalitate fără nici un Dumnezeu, care avea aroganţa (prea 
apropiată de paranoia) de a se considera "Supremul" în presa 
comunistă românească. Arogant, gata să găsească "abateri" oricui 
și oricând, incapabil de comunicare deoarece în orice 
circumstanţă se referea în ultimă instanţă tot la propria persoană, 
s-a conturat ca unul din personajele sinistre ale "epocii de aur". își 
mai găsește și azi locuri pentru a-și vărsa veninul care îi ține loc 
de gândire și suflet. Nu va înţelege niciodată că vremea lui a apus. 

Lipsa sentimentului de comuniune socială este evidentă la "caii din lumea 
măgarilor”. Răsfăţat de soartă, irascibil, dar și timid, după cum arată expertiza 
grafologică pe care a considerat-o valabilă. Se consideră prea adesea într-un 
mediu ostil, în care are ieșiri necontrolate. Se crede dotat în exces cu clarviziune 
și intuiţie. Se vede pe sine ca un filosof al existenţei cotidiene. Prea adesea crede 
că doar el are secretul adevărului și ia drept concluzii propriile ipoteze. Nu 
suportă decât cu vădită neplăcere disputa și sunt extrem de rare cazurile în care 
să fi admis că a greșit. Complexul domnului Patriciu e evident atunci când 
trebuie să-și valideze prin vot opiniile. Preferă jocuri de culise, oricât de 
păguboase, confruntării nesigure care poate să-i și infirme teoriile. Evident însă 
că anvergura, statura și alura personajului nu se potrivesc cu politicianul de 
culise. Este ca un elefant care se pitulează după un mușuroi de furnici. Apropo, 
"tatăl complexelor”, Adler, era liberal socialist, iar în rest vorba poetului, dacă în 
somn "contează enorm elefanții când dorm”, noi ceilalți nepoeţii și nepoliticienii 
ce facem cu catârii coane Dinule? 

Adler ne avertizează că acest complex de inferioritate este în fapt un lanus cu 
două feţe, fiindcă există și așa-numitul complex de superioritate care are același 
punct de referință: deficitul sentimentului comunitar. El se conturează în 
atitudini, trăsături de caracter și opinii despre propriile dotări și capacități 
superioare. Devine vizibil prin pretenţiile exagerate față de sine și față de ceilalți. 

Indivizii care au acest complex sunt cu nasul pe sus, bărbaţii sunt feminini, 
iar femeile sunt exagerat de masculine. 

Femeile care au un complex de superioritate dezvolta; sunt exagerat de 
masculine, iar conduita lor trădează aroganţa și excentricitatea. De înţeles 
"inferioritatea” și dificultăţile de integrare pe care copiii personalităţilor 
excepţionale, chiar geniale, le au mai ales atunci când propria lor dotare 
psihoafectivă și intelectuală lasă mult de dorit. De înţeles dorinţa de politică și 
ieșire în prim-plan pentru etalarea, nu o dată, unui anonimat artistic de excepție. 
O explicaţie: se simt egalii persoanelor importante și "se bat pe burtă” cu acestea. 

își laudă ţinuta exterioară, adeseori excentrică, sunt aroganţi. Exuberanţi, 
snobi, au mania de a se lăuda din orice, sunt înclinați să caute greșeli oricui și 
nod în papură în orice situaţie. Caută să deprecieze orice, se simt egalii 
persoanelor importante și comandă celor mai slabi. Sunt victimele unor explozii 
emoţionale, roșii de setea de răzbunare, incapabili de a purta o discuţie, deoarece 
conversaţia deviază invariabil spre propria persoană. 

Presupunerile că subiecţii ar fi beneficiarii unor calităţi paranormale ca 
telepatia, premoniţia, profeţiile, bioenergia pot sugera complexul de superioritate 
de care individul "suferă" și pentru care ușor se regăsesc celelalte elemente de 
"diagnostic". 

Henri Barbusse, celebrul autor al romanului "Focul", susține totuși că există 
posibilitatea, chiar și pentru caractere distinse, să cadă în plasa complexului de 
superioritate: "până și omul cel mai bun nu se poate sustrage, uneori, de la 
sentimentul de dispreţ”. 

Este clar că această stare este, în cazurile de mai sus, doar trecătoare. 

Rebel fără cauză, luptător în direcţia contra, un Stelian Popescu 
de tranziţie care a transformat știrea în șuetă de birt, culoarea 
luând locul evenimentului. Pentru Morometele imaginar al 
politicii românești nu există decât anecdota și lipsa oricărei 
convingeri interioare.Un cabotin de vocaţie care se luptă cu tot 
felul de complexe încercând tot timpul să fie pe scena publică. 
Nu contează rolul, poate să fie și de sufleur, nu contează 
audiența, Casandra presei românești este la orice oră din zi și din 
noapte pe fază, declarându-se cu fermitate împotrivă. Totul va fi 
mai rău, iar dacă nu, va fi catastrofal. Un cowboy singuratic cu 
tanganejii rupţi în fund, aruncat de nărăvașul armăsar al gloriei 
în praful arenei, perseverează și încearcă mereu și mereu. 
Din prafnu observă că spectatorii au plecat de mult, iar în locul 
armăsarului a rămas un biet măgar. A mai păţit-o și Tartarin din 
Tarascon, domnule Cristoiu! 


Abandonaţii 


Abandonul schimbă profund comportamentul individului, generând suferință 
sau chiar boală. Situaţia celui care provoacă abandonul, trecând la acţiune, este 
în mod obișnuit, ceva mai favorabilă. Sentimentele sale variază într-o gamă care 
merge de la ușurare, eliberare, la regret și remușcări, chiar la tendinţa de a se 
reveni la situaţia anterioară. Această reacţie este o ilustrare perfectă a zicalei: 
"Rău cu rău, dar mai râu fără rău". în principiu, nu există un raport între 
corectitudinea deciziei de a provoca abandonul și sentimentele pe care acesta le 
va provoca. Abandonul se află într-o stare diferită. O serie de trăiri sunt legate de 
dificultăţile de adaptare la noua situaţie. 

Un loc aparte îl ocupă abandonul în relaţia de cuplu familial. Abandonul în 
această situaţie este considerat unul din evenimentele cele mai stresante din 
existenţa individului. Abandonul familial se poate produce și insidios, sub forma 
unei permanente răciri afective care, în pofida unei relaţii aparente, conduce lent 
la abandonarea partenerului. A fost descrisă, în acest caz, o adevărată nevroză de 
abandon care implică creșterea anxietăţii și amplificarea termenilor de a fi 
abandonat, ca și apariţia unor fenomene obsesive legate de o nevoie de 
securizare tot mai crescută. Nu rareori abandonul se refugiază în boală, sperând 
ca prin acest martiraj să obțină mila sau înţelegerea celui plecat și alianţa cu 
anturajul impresionat de această suferință. 

Anumite categorii de vârstă sunt mult mai vulnerabile la situaţii de abandon, 
fiind deosebit de dramatică în cazul adolescenților și al bătrânilor. Adolescenţii 
aflaţi în plină criză de dezvoltare simt deseori nevoia unui sprijin puternic și 
nuanţat din partea părinţilor, mai ales când situaţiile cu care se confruntă sunt 
mai dramatice: eşecuri școlare, agresiuni sexuale, infirmităţi fizice și chiar 
impasuri sentimentale. Sentimentul de abandon poate îmbrăca, în cazul 
adolescentului, aspectul unor manifestări dramatice încheiate cu tendinţe de 
sinucidere. 

în cazul bătrânilor, în trăirea sentimentului de abandon intervin factori legaţi 
inerent de înaintarea în vârstă, pierderea partenerului de viaţă, handicap biologic, 
reducerea contactelor sociale prin pierderea prietenilor și rudelor, scăderea 
activităţilor zilnice. Sentimentul de abandon este accentuat la această vârstă și de 
o creștere a nevoii de afectivitate, ale cărei surse de satisfacere scad în mod 
evident din motive care nu mai trebuie explicate. Inexistenţa unor reţele de 
suport social, a unor instituţii și politici favorabile vârstei a treia, face ca 
sentimentul de abandon să fie și mai dramatic resimţit de bătrân, care se vede 
înlăturat, dat la o parte în mod nedrept de societatea în care el a investit. 

Deși a ajuns la putere prin voinţa lui Dumnezeu, n-a părăsit-o la fel. Și-a 
început prima domnie la șase ani, abandonat de tată, și a sfârșit-o la nouă ani. 
A revenit apoi la 19 ani și a pierdut-o definitiv la 26. Astăzi are 82 de ani. 
Comuniștii, în varianta lor clasică și în cea cu față umană trandafirie, au încercat 
în toate felurile să îl facă și orfan de ţară. Nu au reușit, ba chiar l-au făcut 
simpatic pentru o masă imensă de oameni care anterior nici nu-l cunoșteau. 

Se poartă ca un rege al bunului simţ și ar putea să fie un model pentru 
netrebnicii care în anii '90 îl alergau cu miliția atunci când a vrut să meargă la 
mormântul strămoșilor săi. Aceiași ticăloși vor să îl recupereze ca imagine pentru 
a se împopoţona cu presupusa legitimitate la putere pe care o au. Cu toate ifosele 
și scălâmbăielile pe care sindromul puterii îl produce în minţile lor bolnave nu 
vor putea să-și cumpere sau să-și obțină prin lovituri de stat titlul de rege. 

Precum în cazul adolescentului, la vârsta a treia, manifestările dramatice își 
află explicaţia în abandon. O situaţie cu totul paradoxală a fost observată în cazul 
copiilor abandonaţi. Abandonul copilului a fost considerat dintotdeauna și în 
toate societăţile un act reprobabil, chiar patologic, deoarece contravine 
tendințelor naturale de protecţie și atașament ale părinţilor față de copii, 
opunându-se unui dat instinctiv. 

Interesantă, în acest caz, nu este poziţia celui care abandonează și care în 
mod frecvent poate fi încadrat într-o circumstanţă patologică sau cel puţin are un 
grad important de imaturitate afectivă, ci a abandonaţilor. Astfel, un studiu 
sistematic făcut de Școala de Psihiatrie din Geneva a adus recent (1989) dovezi 
convingătoare că "Marii lideri erau orfani, bastarzi, copii abandonaţi sau copii 
respinși de părinţii lor". Zece dintre cei doisprezece Cezari, de a căror viață s-a 
ocupat în celebra sa lucrare Seutoniu, erau orfani și nu mai puţin de 
cincisprezece dintre cei douăzeci și patru de prim-miniștri pe care Anglia i-a 
avut, de la Wellington la Chamberlain, au avut același statut. într-un studiu 
intitulat "Orfanii și voinţa de putere” sunt citați: Nasser, Bolivar, Gandhi, Mao, 
Willy Brandt, Sukarno, Thorez, Fidel Castro și soţii Evita și Juan Peron, născuţi 
toţi în afara căsătoriilor. Trebuie notat că există o anumită predilecție a copiilor 
nelegitimi pentru dorinţa de putere, fie ea absolută sau relativă. 

Evident trebuie să-l notăm (ultimul pe această listă) și pe actualul președinte. 
Voința de putere a lui Ion Iliescu este un fapt deja demonstrat. O serie de mari 
conducători spirituali au avut, de asemenea, un statut incert, fiind orfani, 
abandonaţi sau respinși de propriul tată. Am citat aici pe Moise, lisus Hristos, 
Buddha, Mahomed, Luther, Confucius. Studiile statistice, riguros făcute, au 
arătat diferențe semnificative între dispariţia părinţilor la persoanele celebre, 
comparativ cu loturile de persoane normale. Dintre semnificaţiile date pierderii 
precoce a unuia sau a celor doi părinţi, rezonabilă ni se pare aceea că orfanul 
poate deveni propriul său părinte, iar Eul ideal îl conduce spre împliniri 
excepţionale. 

La polul opus se află furia de a fi abandonat, care conduce la un 
comportament grav antisocial, aceasta părând să explice similarităţile între 
subiecții consideraţi de excepţie și cei psihotici. O listă de similarități a putut fi 
stabilită între persoanele de excepţie (mari conducători, genii) și bolnavii psihici 
grav (psihoticii): o anume vulnerabilitate și o slăbiciune a apărării Eului, ușurința 
de a fi stimulaţi, hipersensibilitatea sau senzitivitatea (tendinţa excesivă de a 
interpreta în mod negativ, față de propria persoană, acţiunile celorlalți) mascate 
adesea de o aparentă indiferenţă, narcisism, un anumit infantilism. 

Fără să fim adepţii teoriilor pe care le-am trecut în revistă, dar și fără să 
putem contesta în vreun fel argumentele statistice care ni se oferă, nu putem să 
nu privim cu vădit interes spre vârfurile puterii, abţinându-ne a face pronosticuri 
electorale. Pentru că niciodată nu se știe cine va fi ultimul pe lista abandonaţilor. 

Un abandonat alb, care a reușit să ajungă la putere într-o ţară 
populată de negri, cu idei ideologice străine și integrând valorile 
altei emisfere. în domnia sa care pare fără sfârșit, a reușit să 
transforme Cuba într-o ţară abandonată. Alături de Juan și Evita 
Peron, se înscrie într-o triadă de dictatori sud-americani, a căror 
biografie începe prin abandon. Să sperăm că în final, părăsit de 
propriu popor, ca și de enorma putere sovietică, să fie abandonat 
împreună cu Comunismul la lada de gunoi a istoriei. 


Timizii 


"Antrenaţi-o, dacă puteţi, să râdă liber cu noi de timiditatea ei, faceţi-o să 
vadă oamenii timizi ca și ea care își domină în sfârșit temperamentul, învăţaţi-o 
prin indicaţii indirecte față de ceilalți că timiditatea și lenea sufocă spiritul”, ne 
spune Fenelon, în capitolul cinci al magistratului său "Tratat despre educaţia 
fetelor”. Şi, ca și el (după un sfert de mileniu) să încercăm și noi să depășim 
această barieră invizibilă care dă un aer comun tuturor timizilor lumii. 

Ideile curente despre timiditate sunt din păcate și astăzi, vagi, disparate și 
confuze. Ea ar putea fi definită ca opusă dezinvolturii, fiind o însușire psiho- 
individuală manifestată prin nesiguranță de sine, sfială, noncombativitate, 
anxietate socială, emotivitate crescută, dificultăți de comunicare și integrare 
socială. Timiditatea nu este teamă, ci predispoziția către aceasta. Ea nu este nici 
lașitate. De asemenea, în timp ce teama poate fi provocată de lucruri sau acțiuni, 
timiditatea se manifestă întotdeauna faţă de persoane. 

Timidul se simte intimidat faţă de persoane de care în mod normal n-ar trebui 
niciodată să se teamă, care nu-i pot face în mod efectiv nici un rău, care adesea 
sunt indulgente și bonome și implicit, inofensive. Suferinta morală a timidului 
este cu atât mai mare cu cât comportamentul său stângaci și cu nuanţe ostile se 
manifestă și față de persoane care îi plac, pe care le admiră sau chiar le iubește. 
Cu atât mai mult cu cât știe că ar putea să fie rănit de faptul că sentimentele sale, 
rău evaluate sau greșit înţelese, pot fi interpretate într-un mod contrar. De teama 
de a nu fi nedreptăţit sau jignit, de a nu li se înșela așteptările, timizii evită să-și 
exprime sentimentele și opiniile. în mod global, aceasta nu face decât să le 
accentueze timiditatea. Cyrano de Bergerac este un simbol al timidităţii absolute; 
complexat de aspectul său fizic, Cyrano rămâne veșnic un suflet delicat și 
romantic, care își sacrifică toate idealurile și pasiunile pentru a păstra neîntinate 
prietenia și onoarea. Timidul eroic va rămâne mereu necunoscut, ca și omul din 
Lună. Persoana timidă este o fire impresionabilă, are reactivitate emoţională 
excesiv de crescută. Ea preferă singurătatea în locul petrecerii timpului liber cu 
ceilalți oameni, chiar dacă aceștia, de exemplu, îi sunt colegi de muncă. în 
colectivități, mai ales atunci când se află în compania unor persoane 
necunoscute, manifestă tăceri nejustificate, comite stângăcii sau gafe. De 
asemenea, pot exista dificultăți în exprimare (bâlbâieli) sau tulburări 
neurovegetative: înroșirea feței și gâtului, palpitaţii. Toate aceste reacţii îl 
"deconspiră” pe timid, accentuându-i și mai mult inhibiţia și retragerea în sine, 
izolarea și inactivitatea, ceea ce-l va conduce la sentimente de inferioritate, care 
sunt adesea fenomene secundare timidităţii. 

Timiditatea propriu-zisă trebuie delimitată de intimidare, considerată doar un 
acces pasager, o criză. Timiditatea reprezintă un fenomen normal în dezvoltarea 
individului, fără ca ea să-și păstreze această caracteristică după pubertate. 
Adesea, ea își află explicaţia în carenţele educaţionale: atitudini parentale 
hiperexigente sau hiperprotectoare, abandon parental, sub raport educativ, 
insuficientă cristalizare a imaginii de sine în preadolescentă. Uneori, falsa 
dezinvoltură pe care adolescentul o afișează este doar o "fațadă", o mască a unei 
timidităţi excesive.  Persistenţa timidităţii la maturitate creează probleme 
individului în integrarea sa și în asumarea rolurilor socio-profesionale obișnuite. 


încercările de inventariere a formelor de timiditate admit existența unei 
timidităţi normale, echivalentă cu modestia care se opune insolenţei și aroganţei, 
unei timidităţi obișnuite care se manifestă atunci când persoana se află în 
circumstanțe noi, diferite de cele anterioare, unei timidităţi profesionale, 
asemănătoare cu tracul și cu posibilităţile de manifestare numai în anumite 
situaţii. Uneori timiditatea te poate costa viaţa. loan Aurel Stoica a fost o 
personalitate de marcă despre care puţini vor putea să spună lucruri rele. 
Paradoxal, într-o lume dominată de vadimi, dumitrașci, văcari, văcăroi și 
raymonzi, timiditatea și bunul simţ au fost, pur și simplu, mortale. Următoarele 
forme ale timidităţii depășesc limita normalului, apropiindu-se încet-încet de 
patologie. Astfel, se poate vorbi de o timiditate dobândită (prin carenţare 
afectivă), o timiditate constituţională, care prezintă cea mai mare parte din 
elementele anunţate anterior, o timiditate prin imaturitate afectivă, echivalentă cu 
puerilismul și timiditatea patologică întâlnită în nevroza anxios-fobică și în cea 
obsesională. Tipologii au fost întotdeauna tentaţi să descrie timizii ca pe niște 
caractere sau tipuri pure. Astfel, Gaston Berger consideră că timizii sentimentali 
sunt caracterizați printr-o emotivitate vie și schimbătoare. Ei manifestă tendinţa 
de a prevedea consecinţele îndepărtate ale acţiunilor prezente, de a ezita timp 
îndelungat înainte de a trece la acţiune. 


Dorind să fie în permanenţă autentic, timidul pare, în cea mai mare parte a 
timpului, fals celorlalţi. Timidul acumulează în mod lent impresii penibile de 
toate felurile, pe care nu va mai putea să le descarce. La Rochefoucauld 
considera că este periculos să arăţi defectele timidităţii personale care vor să le 
corecteze, deoarece ele vor fi și mai inhibate. 


Kretschmer, unul dintre cei mai importanţi tipologi ai tuturor timpurilor, 
afirmă că timidul ar fi un om cu capacitate de înregistrare emotivă excepţională, 
lipsit de posibilitatea de expresie emoţională, mai precis de posibilitatea de 
descărcare a emoţiilor. De aici, un mod astenic de a trăi, unde persoana timidului 
apare gracilă, inhibată, complexată, ușor de rănit. Timiditatea face bun cuplu cu 
tristeţea, ea fiind accentuată de complexele de inferioritate pe care persoana le 
are. 

Acoperită de ceața timidităţii, prima doamnă de la Cotroceni nu a 

apărut deloc în public, ducând o viaţă cvasiprivată. Celebra Hilary 

Clinton și-a făcut publică nedumerirea față de această situaţie după 
vizita în originala republică românească. 

Noi credem că este greu dacă ești mai sfios să nu te intimideze 
fantoma tovarășei Adi, mai ales dacă te cheamă tot Elena și a fost 
vecină cu ea în Primăverii 25 de ani. Este de apreciat că spre 
deosebire de alți membrii ai familiei, doamna Iliescu a dat dovadă 
de o consecvență absolută și de un bun simţ peste standardele 
locale. Dacă nu ar fi alegerile locale și generale probabil că nici nu 
am fi văzut-o în public pe respectabila doamnă. 

Complexele timizilor nu sunt de tip freudian, inconștiente, ci cunoscute și 
deci mult mai active decât celelalte. Din punct de vedere patologic, ele sunt 
adevărate "trăiri înăbușite”. Micile disfuncţii care pentru un tip normal sunt 
banale, trecând spre exterior, el continuă să ardă dureros, înăbușit de propria 
cenușă. Timidul este incapabil de a se adapta la realizările și nerealizările interne 
oricărei existenţe, exagerând atât faptele pozitive, cât și eșecurile. "Minciuna 
vitală” a timidului rezultă din supraaprecierea interioară, raportată la eșecurile 
exterioare. Adesea, cu cât o persoană pare mai nesigură celor din exterior, mai 
sfioasă, cu atât în interior individul devine mai sigur de propria valoare. 

El neagă ordinea ierarhică exterioară în care își stabilește locuri, adesea 
înalte, când de fapt este complet ignorant. 

Alte câteva tipuri frizează patologia. De exemplu, timidul depresiv, predispus 
permanent la autoflagelare, se învinovăţește pentru orice lucru fără importanţă și 
este gata să se acuze. Reţin și prelucrează stările afective, fac crize de morală din 
nimicuri. Sunt persoane care reflectă puternic lumea în sufletul lor, dar nu sunt 
capabile să mai scape de imaginile prelucrate la infinit. 

Timidul senzitiv este o persoană gata să interpreteze ca ostilă orice atitudine 
sau fapt din realitate, să se retragă pentru a-și prelucra sentimentele și 
neîmplinirile. Ratând mereu, senzitivii timizi sunt roși de o aprigă dorință de 
putere, dorită ca pe o compensație a ratărilor afective. La bătrâneţe, eșecurile 
profesionale devin materie de prelucrare și interpretare, de căutare continuă a 
"vinovaţilor". Adesea, în spatele celibatarilor convinși și excentrici se ascund 
timizi senzitivi în forme foarte grave. Conflictul cu lumea care nu-l va putea 
nicicând înţelege va consuma întreaga energie a timidului senzitiv, întunecându-i 
existenţa. 

J. J. Rousseau spunea în acest sens: "Mi-ar plăcea societatea ca oricui altcuiva 
dacă nu aș fi sigur că aici mă prezint nu numai în defavoarea mea, ci pur și 
simplu ca un altul, o persoană care nu sunt eu." 

în sfârșit, uneori, timizii fac acte paradoxale dând dovadă de o agresivitate 
sau de o îndrăzneală mult ieșită din comun. 

Desigur, se pune implicit întrebarea dacă ea poate fi vindecabilă. Facem 
precizarea că există tot atâtea timidităţi câţi timizi și că nu timiditatea, ci fiecare 
dintre ele pot fi vindecate. 

Timidul este un ales printre cei chemaţi care se împiedică în propriul nimb ca 
într-o materie adversă, spunea Blaga, un poet și un timid celebru. 

Educaţia, un partener de viață adecvat, un mediu profesional potrivit sunt 
câteva remedii ale timidităţii, care pot da rezultate miraculoase. Și încă ceva, 
timiditatea nu este nici viciu, nici o virtute, ci o simplă dispoziţie psihologică. 

Cu aer de elev prins cu lecţiile neterminate, încurcat și reflexiv, aparent derutat de 
prea grelele probleme pe care trebuia să le rezolve, astenicul și timidul prim-ministru de 
criză a reușit să cucerească o simpatie unanimă și neașteptată, care l-a obligat la un aurit 

exil în '92. Pentru că, dacă ar fi candidat, s-ar fi putut ca românilor să le placă excesiv 
timizii. în '96 a părut că și timizii au un preț la care pot fi cooptați, iar noi sperăm că acest 
preţ să nu se măsoare în pagini de dosare minuţios întocmite. Nu pare că se bazează pe 
munca în echipă din cauza gradului mare de neîncredere, derivat din faptul că este un 
perfecționist. Are o energie psihică ridicată, dar afectivitatea este ștearsă. Resursele 
afective nu sunt foarte bogate în acest rău existând și un aspect pozitiv de altfel, pentru că 
nu-i întunecă mintea, latura cognitivă. Ceea ce-l deosebește de ceilalți este faptul că a 
reușit să se afirme în profesiunea sa. După 8 ani de șovăieli și nehotărâre, indecisul 
Stolojan este hotărât să muncească mai mult, ca un fel de Robocop dornic să încerce să 
ordoneze haosul balcanic. își transmite mesajele, pragmatice și de o calitate ridicată, în 
ritmul răspunsurilor automate ale serviciilor de telefonie. Dă senzaţia unui profesor de 
matematică care le cere atât premianților, cât și derbedeilor, să înțeleagă că nu pot trece 
clasa tară să știe tabla înmulţirii. Partea slabă a personalităţii sale este dată de 
incapacitatea de a-și transmite concluziile, incapacitatea de a se autoironiza și relaxa și de 
un fel de paseism care îl împiedică să spună "verde în faţă” celor cu care a fost la un 
moment dat într-o barcă oarecare "Adio și n-am cuvinte!" 


Bizarii 


Cuvântul "bizar" are semnificaţii deosebite în dicționarele de filozofie, de 
psihologie, de medicină și de psihanaliză. în limba română, el a fost împrumutat 
din franceză, dar etimologia lui este pasionantă, cu atât mai mult cu cât în 
vorbirea comună și în limbajul psihiatric are înţelesuri diferite. In general, 
definim ca bizar tot ce este ciudat, extravagant, ilogic, fantastic sau foarte diferit 
de ceea ce este obișnuit. în psihiatrie, bizareriile sunt adesea semne certe pentru 
existenţa anumitor boli. Dar să ne întoarcem la istorie și să încercăm stabilirea 
unor conexiuni etimologice. 

Unii autori francezi consideră cuvântul împrumutat din limba bască, în care 
bizar înseamnă barbă, cu înţelesul de om cu barbă, energic, brav. în spaniolă și în 
portugheză "bizzare" semnifică: viteaz și uneori frumos, iar în latină "bizzare" 
are semnificaţie de: furios, lunatic, însingurat. Este posibil ca în timpul domniei 
Caterinei de Medicis, când influenţa italiană la curtea regală franceză se 
manifesta într-un mod excesiv, cuvântul să fi pătruns în franceză. 

Cu siguranţă, el este atestat din anul 1558. La sfârșitul secolului XVII, bizar 
însemna: fantastic, cu obiceiuri neobișnuite, cu opinii extraordinare sau foarte 
diferite. Cu un om bizar nu se poate trăi, pentru că "are tot timpul apucături rele 
și ornamente bizare”. 

Diderot, în celebra sa Enciclopedie, afirma că termenul indică o tulburare a 
dispoziţiei sau a spiritului, prin care individul se îndepărtează de gândirea 
comună a oamenilor. Bizarul este condus în activităţile și judecărţile sale de idei 
himerice (...). în sfârșit, pentru La Fontaine, bizar reprezintă un tip inconstant, 
versatil, iar pentru La Bruyere - inconsecvent. 

în Grand Larousse regăsim sensurile de stranietate, singularitate, 
extravaganţă, curiozitate, paradox, anomalie, baroc, straniu, excentric, insolit, 
neobișnuit. Această exhaustivă trecere în revistă oferă psihiatrului, tenta de a 
asocia bizarul cu boala, o serie de reflecții pe care le-am dorit fertile. Așadar, 
omul cu barbă, luptător curajos al Evului Mediu, apare neobișnuit pentru ceilalți 
în eroismul său. Cine și l-ar putea închipui astfel pe Don Quijote? De asemenea, 
trecutul, cu cât este mai îndepărtat, cu atât ni se pare mai bizar. Nu întâmplător, 
orice instituţie dintr-o epocă apusă ni se va părea disfuncțională extravagantă și 
ilogică, greoaie și plină de fantasme: Inchiziția, Cenzura, biroul politic etc. Este 
evidentă și tendința de modificare a semnificaţiilor unui comportament sub 
presiunea timpului și modei. Astfel, dacă în Veneţia renascentistă purtatul 
cerceilor era apanajul bărbaţilor, în epoca Regelui Soare el revine femeii în 
exclusivitate. 

Gata de a emite opinii excentrice în care totul pare pe dos, cu 
dispoziție labilă și predispusă spre atitudini de frondă, fostul primar 
al Clujului reușește să obţină cu ușurință calificativul "bizar", din 
nefericire extins la prea blânzii lui conaţionali. Până și la 
"Cotroceni", caracterul "Funarului" a fost, nu o dată, precis 
diagnosticat, iar noi ne temem de faptul că acest tip de personalitate 
este predispusă la boli psihice dintre cele mai grave... 
Moștenirea grea (câteva sute de procese în derulare și visteria goală) 
pe care a lăsat-o primăriei din Ardeal, va îndemna alegătorii ca pe 
viitor să se orienteze spre persoane cu mintea mai puţin tricoloră. 

în epoca contemporană iniţial cerceii arătau o anumită opţiune sexuală la 
bărbaţi, ca apoi să devină un accesoriu la modă atârnat de te miri ce părţi ale 
corpului. 

O descriere "ca la carte" a lui Ion Heliade Rădulescu ne oferă G. Călinescu în 
„Istoria literaturii române" de departe cel mai important tratat de psihopatologie 
socială apărut în românește: "în această lume trăiește violentul Heliade, om 
dintr-o bucată în felul lui, plin de bun simţ în politica speculativă, incapabil de a 
înţelege necesitatea practică a exagerărilor programatice și a sentimentului tot 
mai accentuat că toată lumea îl persecută pentru marile lui dreptăţi”. 

Autorii clasici ai psihiatriei afirmau despre bizari că sunt persoane care se 
ancorează într-o idee și luptă pentru ea, cu cât ea convine mai mult opiniei 
generale. Sunt oameni care în orice domeniu de activitate, în orice comportament 
al vieţii lor sufletești, se manifestă excentric. O parte dintre fanatici se înscriu 
direct în această tipologie. Sunt senzitivi și scrupuloși, rigizi, manieriști și 
pedanţi, cu o dispoziţie labilă, cel mai adesea indispuși. 

Argumentarea ilogică a ideilor pe care le susţine, pare să fie o caracteristică a 
acestui tip (deși în opinia noastră poate fi vorba de prostie, pur și simplu, fiind 
dificil de susţinut că nu există și proști bizari). Cufundaţi în ideile lor și apărați 
de platoșa rigidităţii afective, acești oameni par să nu mai aibă nimic comun cu 
realitatea, lasă senzaţia că nici ei nu sunt convinși de realizarea idealului pentru 
care luptă ce cerbicie. 

Nu rareori, acest tip de personalitate este "predispus" la boli psihice grave. 

Reformatori, apostoli ai păcii, promotori ai unor doctrine "noi", ei le 
reprezintă într-un mod atât de unilateral și nerealist încât rar își găsesc adepţi. 
Discrepanţa dintre ideal și modalităţile lui de realizare este grotescă. Cu toate că 
propun adesea reforme sociale, în viaţa particulară acești fanatici bizari dispreţuiesc 
oamenii și valorile lor, sunt plini de resentimente, egoiști, zgârciţi și mizerabili. 

în sfârșit, în ipostaza bolii psihice, bizareria poate apărea în circumstanţe 
patologice dintre cele mai diferite. Senzaţiile resimţite de bolnavi, ca nedefinite 
în anumite părţi ale corpului, par stranii, schimbate, străine sau înstrăinate și 
impresia că totul a mai fost trăit, auzit, văzut, sunt descrise ca experienţe 
existenţiale bizare. Trecerile bruște de la efuziuni afective la sentimente 
paradoxale, ca ura față de părinţi, teama aberantă față de obiecte inofensive, 
conduc spre diagnosticarea unei boli grave, de tipul psihozei schizofrenice. 

O notă aparte o are comportamentul "bizar" al istericului, al cărui limbaj, o 
dată descifrat, demonstrează că este motivat de dorinţa perpetuă de a fi în centrul 
atenţiei celorlalţi. Un caz tipic este Vladimir Jirinovski, campion al gesturilor 
bizare, violent și ostentativ, ca însuși spiritul slav. Mereu posibil ţar la Kremlin, 
el este o soluţie "bizară" pentru ecuaţia complicată pe care o reprezintă actuala 
Rusie. Totuși nici în bizarerie cameleonul afectiv care este istericul nu reușește 
să fie autentic. 

Catharsisul domnului Gelu Voican Voiculescu: o listă de fabulaţii în care 
doctrine esoterice se amestecă cu teroriștii, cadavre, dosare furate și mineri, 
foarte mulţi mineri... Când e cazul "barba rade" și pune mâna pe ciomag. 
Alteori dosarele furate de la securitate sunt suficiente pentru orice fantezie 
diplomatică sau parlamentară a "cioclului sentimental”. Din ce zonă 
sufletească abisală va fi răsărit această creatură periculoasă în momentul în 
care fanteziile se transformau în acte de putere... Ce suflete și minţi bolnave 
din fosta securitate au pregătit României post ceaușiste un destin în care 

astfel de persoane să aibă cheile de control ale statului? Ne va spune istoria, 
ne vor explica psiho-arheologii viitorului. O veche zicală: fereşte Doamne de 
kalajnicovul mitomanului. 


Anonimii şi sindromul Procopius din Caesarea 


"- Cum aţi zis? / - Am zis FANTOMAS, am zis FANTOMAS... / - Ce-nseamnă 
asta ?/- Nimic... Și totul. / - Totuşi, ce este asta ?/- Nimic, dar uneori este ceva. /- 
în sfârşit, ce este ceva-ul acesta ?/- Este teama!" 

Așa începe cel mai celebru roman foileton al secolului, care se întinde pe nu 
mai puţin de 44 volume și în care frica anonimă și-a găsit o savuroasă ilustrare. 

Identificarea și căpătarea autonomiei personale începe încă din stadiile 
precoce ale dezvoltării individului. Procesul se va încheia la sfârșitul adolescenţei și 
va continua la toate nivelurile formal importante ale integrării biopsihosociale. 
Identitatea este o trăsătură fundamentală a personalității. 

Identificarea se desfășoară în etape succesive. Dublând fiecare puseu de 
creştere, ea reprezintă modalitatea prin care individul devine ceea ce este, într-o 
continuă conturare și delimitare, care se încheie o dată cu structurarea personalității. 

Identificarea nominală (integrarea propriului nume) este partea componentă a 
procesului de structurare a personalităţii. Ea străbate, rând pe rând, toate formele 
comunicării, de la mimică și gest la nivelul verbal și grafic. Este interesant de 
știut că, numele fiecăruia dintre noi este cel mai important reper al ființei noastre 
umane. Chiar și în stările de abolire profundă a vigilităţii (comă) când individul 
nu mai răspunde la stimuli tactili și dureroși, se obţin rezultate pozitive la 
pronunţarea numelui. De altfel, în tradiţia populară există o întreagă mistică a 
numelui și botezului, care ilustrează importanţa patronimiei. Individul uman se 
identifică cu numele său, iar schimbarea acestuia, chiar la vârste mici (sub trei 
ani), îi creează mari tulburări de personalitate. 

Anonimatul este un proces invers identificării. El acţionează entropie, 
destructurând instanţele Eului și estompând limitele acestuia. în acest mod apar 
premisele abaterilor de la regulile obișnuite de funcționare socială a individului, 
iar descărcările pulsionale primitive şi neelaborate devin posibile. 

în ceea ce privește comunicarea, anonimul este, în primul rând, un 
handicapat. Pentru că el nu poate să se delimiteze ca parte activă a dialogului și 
deciziei, nu reușește să se asume ca parte a realului. Este deficient, laș și 
periculos, decăzut din condiţia umană a persoanei la nivelul acţiei sălbatice, 
primitive. El se denominalizează, iar simultan devine un "anomic", adică o persoană 
"fără lege", care acţionează în afara regulilor și sub imperiul instinctelor, cel mai 
adesea, brutale. Actul anonim este supraîncărcat de agresivitate și izvorăște, nu 
rareori, din ceea ce Fromm numea "distrucţia vindicativă”. Adică starea care-i 
stăpâneşte pe indivizii anxioși, posesivi sau cu caracter narcisiac extrem. 

Lipsa posibilităţii de răspuns a victimei, imposibilitatea acesteia de a se 
apăra, vorbeşte de la sine despre caracterul sadic al autorului anonim. Autor care-și 
contemplă rezultatul fără a se expune vreunui risc sau judecăţi morale. 

Similitudinea agresiunii anonime cu violul este izbitoare. Nu întâmplător, mulţi 
autori au fost determinaţi să-i caute rădăcinile în grave deficiențe psihosexuale, 
asimilând acrul anonim cu perversiunile. 

Anonimul, dând frâu liber pulsiunilor și fantasmelor agresive, se transformă 
dintr-o ființă raţională într-una delirantă, confundându-și proiecţiile cu realitatea, 
cu care de fapt evită să se confrunte. Așa se face că anonimul plonjează în delir 
și-și extrage surse de satisfacție din propriul narcisism. De cele mai multe ori, 
actul anonim nu este o construcţie organizată și, atunci când se desfășoară, el își 
arată impreciziile și grosolănia impulsivă. Amestecul de secvenţe spaţiale și 
temporale, tuşa afectivă puternică, repetarea procedeelor de atac sunt tipice și 
constituie amprenta actelor făcute la umbra anonimatului. Nelipsită este 
scatalogia, inscripționarea gardurilor, zidurilor, altor părți din locurile publice 
fiind ilustrativă. De notat este și discrepanța existentă între posibilităţile de 
penetrantă și potentă a anonimului și posibilităţile deficitare ale acestuia, care nu- 
și găsesc altă concretizare. 


încă din secolul trecut, părintele psihiatriei moderne, Kraepelin, clasifică fără 
ezitare scriitorii de anonime alături de procesomani, vagabonzi, incendiatori și 
ucigași de copii. Recent, Sivadon considera anonimografia o tendință 
bolnăvicioasă, ea făcând parte din manifestările care anunțau trecerea de la 
normal la boala psihică propriu-zisă. 

De remarcat e faptul că regimurile totalitare încurajează, chiar stimulează, 
tendinţa individului spre anonimizare, ca și defularea sa prin acte anonime, în 
special în scris. Oferind astfel, prin aparatul represiv de care dispun, posibilitatea 
elementelor bolnave de a-și satisface agresivitatea. Se pare că, în societăţile 
umane, normal structurate, anonimografia ar fi apanajul femeilor celibatare și 
nevrotice, chiar delirante. Alţi specialiști arată că, în cele mai multe cazuri, 
autorul de anonime este o persoană cu refulări sau insatisfacții sexuale majore, 
indiferent de sexul căruia îi aparţine. Oricum, sunt cunoscute suficiente cazuri în 
care autorii anonimelor sunt bărbaţi care susțin adevărate campanii de defăimare. 
Urmările actelor de agresivitate anonimă pot fi deosebit de grave: divorțuri, 
sinucideri, risipa zadarnică de mari energii materiale și umane. Pericolul pe care 
anonimografii și alți agresori anonimi îl prezintă nu trebuie nici minimalizat, nici 
ignorat. El nu trebuie raportat numai la faptele deja săvârșite, ci și la potenţialul 
de periculozitate pe care, în condiţii favorabile, acești subiecți îl pot dezvolta. Şi 
ne referim la actele de terorism, incendieri, crime etc. 


Anonimul este în situaţia paradoxală de a nu-și putea savura "victoria", dacă 
totuși ea se produce. Deoarece lașitatea constituţională de care dă dovadă, îl face 
să nege fapta, chiar dacă este prins în flagrant delict. El se plasează în aceeași 
poziţie psihologică cu masturbantul. Acesta obține o satisfacţie de care îi este 
rușine și care stârnește oprobiul tuturor. De altfel, unele lucrări de specialitate 
arată paralelismul celor două suferinţe la subiecții în discuţie. 

Regizor oficial al regimului Ceaușescu, care a creat o adevărată hagiografie 
eroică a comunistului de omenie venit să salveze țara de năpârcile liberalo- 
legionaro-ţărăniste, inventatorul despotului luminat spre binele poporului. Și-a 
gândit opera hollywoodian partinică special pentru a satisface nevoia de 
continuitate a mărețului conducător. Pescuitor în ape tulburi s-a răsucit la 180 de 
grade asumându-și în mare parte regia și montajul evenimentelor din 21 
decembrie 1989. Mereu în căutarea unui actor care să dea formă unor fantasme 
(artistice) din ce în ce mai megalomane: comisari, ofiţeri superiori, oameni 
politici, demnitari, chiar domnitori... Regretabil este că în viaţa de zi cu zi, 
regizorul nu se mai poate desprinde de actorul-regizor. După mai vechea-i 
meteahnă nu a rezistat să nu își interpreteze și personajul. Vai, cât de desuet 
personaj! Este ilustraţia perfectă a procopitei cronice. 

Fiind vorba de o perversiune, anonimul își alege, de obicei, un pseudonim 
din galeria fantasmelor sale, deseori un personaj cu care ar vrea să se identifice. 
Un personaj care ar avea curajul ori mijloacele să-i îndeplinească aspiraţiile 
exagerate. Incapabil să înglobeze realitatea, anonimul o percepe parţial și caută, 
prin pseudonim, să identifice doar rolul sau statutul unei persoane, fără să fie 
capabil de a-i găsi aceleia o identitate concretă: un general, un bun român, un 
credincios adevărat, un om de bine... Deficitul moral, proiectat astfel, devine și 
mai hilar. Anonimul, personaj mincinos și ridicol, deconspirându-se în sărăcia sa 
sufletească. 

Un caz neobișnuit este cel al cronicarului Procopius din Caesarea, autorul 
celebrei Istorii secrete, care a intrat și va rămâne definitiv în istoria literaturii 
pentru talentul literar, pentru sagacitatea portretelor, pentru observaţiile de mare 
profunzime pe care le-a făcut asupra putredelor relaţii care existau la vârful 
puterii bizantine. Dacă acest scriitor nu ar fi fost răsfăţatul puternicilor zilei și 
cronicarul fabulos al minunatelor realizări pe care împărații Constantinopolului 
lustinian și Theodora și acoliţii lor, în principal generalul Velisarie și Antonina, 
le făceau în epocă, pamfletarul de geniu nu ne-ar fi interesat de nici un fel în 
lucrarea noastră decât prin portretul în tușe groase pe care îl face Theodorei 
ajunsă din saltimbancă erotică, sfântă împărăteasă. Altfel Procopius din Caesarea 
este prototipul cronicarului amoral, care linge mâna puternicilor zilei (și nu 
numai mâna, ci și alte părţi jenante), iar pe ascuns își varsă fluviul de umori 
considerându-se un erou de două parale, disident de sertar și ticălos fără 
frontiere. Că personajul respectiv a putut fi întâlnit în zeci, poate chiar sute de 
exemplare în mass-media românească, dar și pe holurile uniunilor artiștilor 
plastici, uniunii arhitecţilor sau, minunea minunilor, printre foștii membrii ai 
numerosului comitet central al PCR, nu ne mai miră, dar fiecare nou pacient 
suferind de procopită nu poate să nu stârnească repulsie. 

Regizori care în nemernicia lor modificau statura, ba chiar și numele unor 
eroi ai neamului pentru ca aceștia să semene cu scorniceșteanul peltic, fac filme 
despre "adevărurile revoluţiei” și aruncă cu zoaie în fostul secretar general. Un 
cameleon lingav și pervers, maestru de emisiuni TV în care era preamărită nu 
doar gloria tatălui, ci și posibila succesiune a fiului, prinţișorul Nicu, (trecut prea 
devreme în lumea umbrelor peste un Styx de alcool în care vodca nu mai putea fi 
separată de whisky) l-a pălmuit pe ultimul în direct pe ecranul TV, același de pe 
care cu câteva zile înainte îl lăuda în mod insuportabil. 

Redactori șefi, editorialiști și alți mâzgâlitori pe la gazete au devenit 
oponenții demascatori ai împușcatului, deși cu scrierile lor s-ar asorta bine 
adevărate biblioteci ale rușinii. 

Este o personalitate amorfă, supergonflată, ca o păpușă de bâlci. Trăsăturile 
pregnante sunt: grandomania și autoadmiraţia narcisiacă. Are o personalitate în 
care cele două trăsături, histrionismul (vrea să fie tot timpul în centrul atenţiei) și 
narcisismul (se place pe el) se amestecă perfect. Consecvenţa lui este inconsecvenţa. 

Este un cameleon, se colorează în funcție de mediul în care se află. 
Cameleonismul este atât o calitate, cât și un dezavantaj. Are o mare putere de a 
transforma miturile în realitate și apoi de a le transmite celorlalţi ca fiind 
realitate. Atinge culmi ale agresivităţii verbale, dar și ale ridicolului oricărui 
masturbant care-și laudă virilitatea. încadrarea în patologic pare să fieevidentă 
oricui. "Din punct de vedere al trăsăturilor de caracter CV. Tudor este 

apreciat ca un element ușuratic, cu tendinţă de lăudăroșenie, iar în relaţiile 

cu colegii adoptă o atitudine de îngâmfare, aroganță și lipsă de tact”, iată 

cum îl caracterizează superiorii de la Cooperativa "Ochiul și Timpanul”. 
Noi nu avem nimic de adăugat. 

De departe campionul situaţiilor de tip procopită este cel al fecaloidului 
personaj (personaje?) care semnează sub pseudonimul Alcibiade, personaj imund 
și moluscuos care îmbălează cu producţiile lui fetide pe oricine nu-i satisface 
pohtele paranoice de putere sau îi neagă calităţile pe care singur și le atribuie la 
cote maxime. 

De altfel identificarea cu discipolul lui Socrate, aventurier și scandalagiu gata 
să mutileze și statuile zeilor și să slujească chiar și dușmanii țării sale, arată 
fantasmele unora care oricât ar dori nu poat deveni din persoană, personalitate. 
Cât de mare poate să fie crevasa morală din interioritatea unei ființe umane care 
pe pagina întâi a unei reviste citează versete din Biblie și operează cu exces de 
metafore care îndeamnă la pace și blândeţe, iar pe contrapagină semnează cu 
pseudonimul amintit acest delicat text care poate figura cu succes în orice 
manual de psihiatrie la loc de frunte în capitolul obsesii sexuale ale debililor 
mintali? „Parcă o şi vedem pe Andreea Marin cum vine, ca Ana lui Manole, cu 
sufertaşul la vorbitor, (...). Apoi, făcând un semn complicilor ei, distinsa 
prezentatoare va exclama, cu gropițe în obraji şi un ochi mai mic: "Cristi, ai 
suferit destul! Cine crezi că a venit, de la mari depărtări, pentru a-ţi face o 
surpriză ?"Tar Cristi se va încrunta, în stilul său de copil bătrân, căruia veşnic îi 
tună şi îifulseră, şuierând printre dinţi: „ Cine poate să vină la un om ca mine? 
Nu vedeţi că s-a ticăloşit lumea? Aceşti ghiolbani nu-mi dau voie nici să fac 
pipi-n baie, nici să mă masturbez, ceea ce e o barbarie fără margini! Nu de 
oaspeți aveam eu nevoie, dragă Andreea... Mai bine îmi aduceai o bombă, să 
arunc Jilava-n aer, fiindcă aşa nu se maipoate. Să nu-mi spui că n-aveai cum să 
o strecori: o băgai într-un cărnat, că tot îmi place mie cabanosul; sau între 
picioarele tale lungi, fiindcă nu cred că arfi îndrăznit cioflingarii ăştia să te 
caute acolo, unde numai zeii au acces. M-aş fi mulțumit şi cu două grenade, 
strecurate în sutien. Ah, ce aş mai fi muşcat eu sfârcurile ţâțelor tale, dar, în 
realitate, aş fi smuls cuiul grenadelor, ca să sară în aer toată şandramaua asta! 
Acum, vii şi-mi spui că a venit cineva să mă vadă, de la mii de kilometri. Cine ar 
puteafi ? 

Poate Aurica Geamantan, care mi-a rupt aţa la 16 ani, dar m-a dus Miliția 
la un atelier de croitorie şi m-a cusut la loc?" 

Valuri imunde se revarsă săptămânal sub semnătura Alcibiade, un om care a 
comis o adevărată crimă împotriva limbii române atunci când a transformat 
pamfletul într-o culegere de dejecţii care ar înspăimânta până și comunităţile de 


Cerem scuze cititorilor pasajelor reproduse din Revista România Mare, acest lucru datorându-se 
nevoii de a proba cu exemple concrete diagnosticele pe care le veți pune. De asemenea, ne 
considerăm exoneraţi de orice răspundere privind secretul medical dacă dumneavoastră veţi stabili 
diagnostice precise pe probele puse la dispoziție întrucât ele sunt adunate din documente publice și 
nu din jurnalele intime ale vreunui personaj. In ceea ce priveşte instituirea vreunei terapii, vă 
reamintim că psihiatrii nu se pot sesiza din oficiu. 

Un exemplu de procopită de tip nou în care rosul din osul puterii ca și 
osanalele cântate cu voce asurzitoare sunt uitate brusc în momentul în 
care subiectului i se pare că este puterea însăși, că totul este prea mic și 
prea meschin pentru geniul politic al unui (de fapt) rătăcitor prin culise. 
Urmarea revelaţiei: "dezvăluiri" indecente pentru cel care nu o dată era 
autorul din umbră al textelor inexacte sau mincinoase. Cel care acceptă 
foloasele nu trebuie să nege ponoasele. Să nu uităm că Procopius a 
lăsat manuscrisul istoriei secrete nepublicat în timpul vieţii sale. Probabil 
că, spre deosebire de contemporan, individul acela mai avea o urmă de 
bun-simţ și oglinzi pe masa de lucru. Probabil că oamenii mai considerau 
în acele vremuri îndepărtate vanitatea nemăsurată un mare păcat și 
aproape sigur după o ticăloșie de proporţii nu mai aveai cum reveni în 
politică și nici la borcanul cu miere al puterii. Alte vremuri, alți oameni. 

rromi analfabeți din Rahova sau Ferentari. Pamfletul despuiat de spirit, umor și 
sarcasm este o simplă bolboroseală de înjurături pe care mintea unui obsedat 
sexual o secretă. Acest om care își spune Alcibiade se pare că dorește să fie 
președintele României - o Românie-balamuc, în care, în loc de judeţe, există doar 
secții de incurabili. Nu trebuie să fii psihiatru, nu trebuie să ai titluri de doctor în 
științe, nici măcar nu trebuie să fii doctorand în teologie pentru a aprecia starea 
mintală a acestui om neobosit, cum se autodefinește. Neobositul nu doarme și 
produce ca un vierme de mătase o plasă de gâgisme pe care le consideră filosofie 
pentru că - nu-i așa? - le semnează cu numele natural: "Foartepuțin s-a analizat, 
până acum, semnificaţia naşterii fiecărui om: în imensa majoritate, noi venim pe 
lume cu capul înainte! Pentru câteva clipe, femeia care ne naşte arată ciudat, ca 
un om cu două capete. încercaţi să vă imaginaţi scena naşterii, imortalizată de 
un pictor. Cine pe cine naşte, mama pe copil sau copilulpe mamă?” "Un bărbat 
care se crede femeie e ca un stejar care vrea să dea zambile.” "Amestecul 
credinței cu păcatul dă naştere la cele (s.n.) mai voluptuoase remuşcări. 
Păcătuim ca să avem de ce să ne pocăim." "De la un timp citesc atât de mult 
noaptea la lumina veiozei, am ajuns să-mi ţin pleoapele cu mâna. N-aş fi crezut 
vreodată, în copilăria mea, că mâna poate avea şi o astfel de întrebuințare.” "în 
Sfârşit am priceput unde anume seamănă omul cu mașina, zahărul în sânge şi 
zahărul în benzină provoacă blocarea totală a organismului.” "Mai aşteaptă-mă 
pământiile puţin / Eu încă nu suntpe deplin creştin!” "Genial verset al aceluiaşi 
Apostol loan: „Nu vă miraţifraţilor, dacă vă urăște lumea. " Am senzația uneori 
că afost scris special pentru mine." L-aţi recunoscut desigur pe un inconftmdabil 
doctorand care își cumpără în fiecare an titlul de "Om al anului” cu 300 de dolari 
de la Institute Biografice specializate în comerț de titluri în daltonista sa operă 
filosofică "Purpura albastră”. Aferim. 

Anonimul face casă bună cu secretomanul - persoană care vede pericolul 
scurgerii de informaţii peste tot. Uscăciunea spirituală și sufletească a secretomanului 
îl determină să creadă că va putea, prin cele mai diverse metode, să fie unicul 
depozitar al realităţii, pe care ar dori să o ascundă de privirile curioase și pofiicioase 
ale celorlalţi. In binomul patologic, pe care îl creează cu anonimul, acesta îi 
alimentează, pe de o parte, neîncrederile, "deconspirând" pe cei care încearcă să-i afle 
"secretele", iar, pe de altă parte, îi satisface nevoia de autoliniștire cu privire la efortul 
permanent de ascundere pe care-l face. în 1968 Leonid Ilici Brejnev "Balşoi tanchist” 
a fost omul care, pornind de la scrisoarea anonimă a „unui grup de comuniști 
revoltați", a îngheţat primăvara de la Praga... Adevăraţii autori ai operaţiunii au rămas 
necunoscuţi peste 20 de ani. Cam tot atâta o să ne trebuiască să aflăm cine au fost 
teroriștii din decembrie '89. Anonimul și secretomanul formează un cuplu sado- 
masochist tipic, marcat de un accentuat deficit psihosexual. Nu există, din păcate, 
metode terapeutice pentru anonimografi, cu excepția măsurilor de sociosanogeneză: 
o societate sănătoasă nu generează anonimi. 

Un talent de excepţie pe care dorinţa de a fi în centrul atenţiei îl face să se 
autodenunţe, chiar și în ipostaze mai neobișnuite, precum cea a 
respectabilului "porc". Iată ce spunea despre el, un mitoman: "La 18 ani, 
ne-am dus la mare, luasem un premiu de 200 de lei, de la "Scânteia 
Tineretului” și noaptea, pe malul mării, la Constanţa mi-am spus: "Tu 
ești un geniu, eu cred că tu o să ajungi chiar și președintele României”. 
Candidat nici nu mai discutăm... Am fost la Galaţi și publicul de acolo, 
50 de mii de oameni, mi-a strigat numele, într-o vreme în care nu se 
striga decât un singur nume, și a fost un mare scandal, era să fie interzis 
Cenaclul (Flacăra, n.r.), încă de atunci din 1983." în rest, spre socialism 
în zbor și dacă nu a reușit ca președinte, măcar ţuţăr de președinte a fost 

idealul omului din Barca. 


Mitomanii 


La începutul secolului celebrul psihiatru Dupre încerca să facă lumină asupra 
persoanelor despre care Pascal spusese "că mint pur și simplu pentru a minţi”. El 
nu bănuia atunci extraordinarul succes pe care noul cuvânt, mitomania, îl avea. 
Construit clar din grecescul mythos - poveste imaginară și mania-pasiune 
anormală, prin mitomanie el dorea să definească tendința către minciună și 
crearea de povești imaginare. Atunci când ai minţit din frică, din lene, din 
dragoste sau din neatenţie, evident că nu este vorba de o boală. Minciuna și 
simularea devin fenomene maladive de abia în momentul în care ele se dovedesc 
a fi nemotivate sau prea puţin motivate, persistă în timp și sunt disproporționate 
în intensitate. Prin lipsa de finalitate logică, ele se dovedesc în mod clar străine, 
chiar nocive, intereselor autorului și prin aceasta, morbide. Pe acest criteriu se 
vor putea ușor recunoaște și clasifica, drept bolnavi, subiecţii înclinați în mod 
constituțional să-și organizeze viaţa în ficțiuni mai mult sau mai puţin frecvente, 
prin care să-și înșele anturajul. Aceștia par să aibă o afinitate deosebită către 
minciună, simulare și invenţie românească. 

Jules Verne a fost considerat de contemporani un mare mitoman. Istoria i-a 
contrazis într-un mod decisiv. Clarviziunea omului de geniu a depășit în mod 
absolut cele mai aprinse imaginaţii. Ca și Leonardo da Vinci, Jules Verne 
"vedea" cu câteva secole înainte. 

Şi totuși, dacă mitomania este prin definiţie o stare patologică, trebuie să 
recunoaștem că fiecare dintre noi am trecut, într-o formă atenuantă, prin această 
stare, într-o perioadă când acesta a reprezentat doar rezultatul normal al 
funcţionării psihice, și anume în copilăria noastră. Copilăria este timpul în care 
mitomania este normală atât pentru individ, cât și pentru umanitate. Supusă legii 
fundamentale a ontogeniei, activitatea psihică parcurge aceeași evoluție și 
aceleași manifestări ca acelea ale omului primitiv și ale sălbaticului. 

Activitatea mitomanică se manifestă sub patru forme clinice, foarte rar 
simultane. Prima este alterarea adevărului prin exagerare, atenuare, deformarea 
faptelor reale sau adăugarea de fapte imaginare. Se poate sesiza că povestirea 
succesivă a aceluiași fapt, de către aceeași persoană, la intervale diferite, este 
deosebită. Chiar dacă variantele expuse sunt contradictorii, acest lucru nu pare să 
deranjeze naratorul. Subiecţii par să sufere de o amnezie parţială a povestirilor 
anterioare, iar lipsa de spirit critic, exuberanţa și sugestibilitatea sunt tot atâtea 
semne ale infantilismului psihic. Studii sistematice arată că femeile jură de două 
ori mai ușor decât bărbaţii și se înșeală asupra exactităţii faptelor mai frecvent 
decât aceștia. 

Cu toate acestea, deși comisiile Parlamentului nostru care se ocupă de 
elucidarea diverselor evenimente (vezi: Revoluţia, mineriadele, corupţia, 
distribuirea de apartamente, afacerea băncilor, terasa Anda) sunt compuse în 
cvasimajoritate din bărbaţi, ei elaborează versiuni succesive care se înscriu prea 
adesea în limitele confabulaţiei. 

Cea de a doua formă este minciuna patologică. Aici se poate face o distincție: 
minciuna-mijloc, minciuna-tendinţă. Prima - act episodic utilitar. Cea de a doua - 
act obișnuit, adesea inutil și aproape întotdeauna încadrat într-o povestire. 
Folosirea facilă și frecventă a celei dintâi trădează tendinţa individului de a 
utiliza în lupta vieţii arma pe care o manevrează cel mai ușor și care necesită cel 
mai mic efort. Varietatea mobilurilor care îi dau ocazia mitomanului să 
folosească minciuna patologică este infinită, dar mai frecvente sunt impulsurile 
vanitoase și cele sexuale. 

Simularea, cea de a treia formă de mitomanie, asociază minciuna și fabulaţia 
cu multă energie fizică și psihică. Simularea pune în joc, cu complicitatea întregii 
energii fizice și psihice, capacităţi înnăscute de imitație pentru a realiza adevărate 
numere de iluzie vie și concretă, care pot înșela până și pe medicii cei mai 
iscusiţi. în sfârșit, ultima formă ese cea a fabulaţiei fantastice, care se dezvoltă 
pe un fond de personalitate în care vanitatea, răutatea și perversitatea se 
întrepătrund în proporţii diferite. Raportul care există între aceste trei tendinţe a 
permis autorilor clasici să descrie trei tipologii diferite: mitomanul vanitos, 
mitomanul malign și mitomanul pervers. 

Primul are un apetit bolnăvicios pentru gloria efemeră, o nevoie instinctivă 
pentru regizări și înscenări. Prin vorbăria luxuriantă care îi însoțește fiecare 
intrare în scenă, el încearcă să convingă anturajul de rolul decisiv jucat în cele 
mai diverse împrejurări. Este lăudăros și fanfaron, și nu încetează chiar să se 
autoacuze atunci când aceasta îl pune în centrul atenţiei generale. Nu se dă în 
lături de la afirmarea unor false atentate, provocându-și chiar și leziuni pentru a 
capta interesul spectatorilor. Cel mai adesea, afirmă dispariţia atentatorilor pe 
care nu i-ar mai putea recunoaște. El susține întotdeauna că știe pentru ce a fost 
agresat, dar niciodată cine a fost agresorul. 

Asociază în grade diverse și variate agresivitatea și instinctul distructiv, de la 
simpla maliţiozitate până la ferocitatea fără limite. Forma maliţioasă cuprinde o 
serie de fabulaţii orale sau scrise, pe care autorul le pune la cale împotriva altora. 
Această categorie de mitomani aparține mistificatorilor care prin temperament și 
tendinţe instinctive se simt împinși spre crearea de povești destinate să-i înșele 
pe ceilalţi, provocându-le victimelor lor o serie de reacţii totdeauna neplăcute sau 
dureroase. Mistificatorul își păstrează anonimatul și se bucură în secret, fie 
singur, fie împreună cu complicii, de consecinţele mașinaţiilor sale. Mistificatorii 
își aleg ca victimă fie o persoană dn anturaj, în general încrezătoare și naivă, fie 
un grup, o familie sau chiar o societate în întregime. 

Dacă nu ar fi fost malign prin puterea uriașă ce i-a fost pusă în mână de mai 
marii partidului din care face parte, acest trăncănitor fără egal în politica 
românească ar fi putut fi chiar subiect de amuzament pentru o mulţime de 
oameni pașnici. Ministrul informaţiilor în guvernul Sadam Husein, Aii Al Shaaf 
"Comicul" îi pare un frate arab la fel de incoerent și delirant în ceea ce privește 
realitatea. A plantat palmieri cu şpagă pe litoral, care au pierit la prima pală de 
crivăţ. A imaginat un parc Dracula, personaj cu care simbolic s-a identificat cu o 
suspectă pasiune, antrenându-l până și pe prietenul și tovarășul de ghidușii kitch 
Adi Năstase în porcăriile pe bani publici pe care le-a patronat. Excesiv de 
"bărbătos” a ameninţat câteva ziariste la telefon. Cât despre proiectul Dracula, 
cum spune românul: Dracu' l-a inspirat, Dracu' l-a luat. 

Mitomanii maligni sunt mari specialiști în acuzaţii calomnioase, în care 
inventivitatea răuvoitoare, insinuările acuzatorii și imputaţiile calomnioase se 
succed într-un ameţitor carusel. Procedeele folosite de mitomanii maligni sunt 
variate: descrieri mincinoase, scrisori anonime, compromiţătoare sau acuzatoare, 
organizarea de scene violente mai mult sau mai puţin dramatice. Lașitatea 
caracterială împinge aceste persoane la anonimat sau pseudoanonimat, când 
autorul își substituie numele fantasmelor propriei persoane (el devine rând pe 
rând "300 de generali de armată”, "Un ofiţer cinstit al armatei”, personaje 
mitologice etc). Autorii de orientare psihanalitică au asemănat plăcerea 
răutăcioasă și sterilă pe care mitomanul o extrage din actele sale, cu cea 
masturbatorie, care păstrează în mod similar anonimatul. 

Mitomanul pervers este cel la care fabulaţia este rezultatul unei mentalități 
amorale și tinde să satisfacă intenţii stupide, depășește cu mult imaginaţia 
comună când prezintă cifre fabuloase ale afacerilor sale, atrăgând naivii și 
credulii în răsunătoare falimente și eșecuri. Graţie complicităţii conștiente a 
anturajului, fantasmele prind viaţă, și persoane, care altfel care altfel nu ar fi fost 
decât banali escroci, târăsc sute sau mii de oameni în aventuri financiare 
derizorii. în forma sa lubrică, mitomanul pervers este cel care își satisface 
erotismul numai atunci când victima cade pradă poveștilor sale și 
comportamentelor seducătoare mistificate. Din rândul lor se recrutează 
logodnicii de profesie, dar și adevărații poligami. 

Din nefericire, speranţele confraţilor, că vor veni timpuri noi, în care 
medicina va putea să-și impună rezultatele observaţiilor legislaţiilor, izolând 
mitomanii, nu s-au adeverit. 

lată, mitomanii își secretă liniștiți, alături de noi, veninoasele povești. 


Grosolanii 


Găsirea unor criterii de diferenţiere cât mai precise, dar și posibilitatea de a 
defini un tip de personalitate sau altul sunt preocupări vechi ale cunoașterii 
umane, iar una din primele încercări îi aparţine lui Platon. El considera psihicul 
constituit din trei segmente: primul ar cuprinde inteligenţa, cel de al doilea 
afectele și pasiunile, ultimul foamea și reproducerea. 

Criteriile de separare a diferitelor tipologii vor fi într-o permanentă mișcare și 
schimbare, de la epocă la epocă, având însă un numitor comun: acela de continuă 
separare a unor portrete psihologice complete, care, transfigurate sub o etichetă 
sau alta, vor putea fi regăsite oriunde și oricând. Aceste portrete vor fi cu atât 
mai expresive cu cât abaterea de la normă este mai importantă. 

Fără să dispună decât în rare cazuri de un vocabular propriu și atunci folosind 
cuvinte din alte discipline, ca medicină, antropologia sau sociologia - caracterologia 
a împrumutat cuvinte comune pentru a descrie comportamentul. Numai că acest 
lucru a presupus imprecizie și confuzie, ea fiind o știință a nuanţelor. 

Printre criteriile discriminatorii, considerate a avea formă penetrantă în 
realizarea unor descrieri, J. T. Monde propune delicateţea. Explicată ca "noţiune 
mai ușor de perceput decât de definit", Bossuet o numește “susceptibilitate 
sufletească”, iar Bussy "o fineţe și exactitate a spiritului”. Alţi autori sunt de 
părere că delicateţea este o noțiune din domeniul senzorialului și socialului și 
mai puţin din cel intelectual. Totodată, delicateţea scoate la iveala bunătatea și o 
corectă apreciere, legată de dorinţa intimă de a nu atenta la drepturile celuilalt, de 
a nu ofensa pe nimeni. Persoanele delicate protejează instinctiv susceptibilităţile 
celorlalţi și evită ciocnirile sociale. Delicateţea pare să fie un dar natural, pus 
într-o lumină mai puternică și de educaţie, fără ca acesta să îl poată crea. 
Definitorii pentru delicateţe par să fie respectul de sine, simțul demnităţii și 
respectarea scrupuloasă a drepturilor celorlalți, mai ales a dreptului de 
proprietate, a dreptului la confort și protecţie. S-ar putea crede că folosirea 
acestui criteriu, delicateţea, este ceva nou sau chiar ceva exterior, forța în 
tipologie. Totuși lucrurile nu stau deloc așa. 

în "Cartea de aur" Teofrast încearcă să descifreze "tainele firii omenești” și 
introduce între cele treizeci de portrete originale și pe cel al grosolanului. lată 
câteva din " tușele” care îl caracterizează: 

"Grosolănia pare să fie necunoașterea buneicuviinţe”. 

"Grosolanul este omul care vine în adunarea publică chiar și în ziua în care s-a 
îmbătat cu Kykeon (băutura alcoolică inferioară, n.n.); este omul care poate să 
susțină că parfumul nu este mai plăcut la miros ca usturoiul. 

Debutul intelectual la școala de jandarmi îi va marca întreaga carieră literară 
în care va încerca, culmea, uneori cu succes, să transforme grosolănia în 
rafinament. Complexul lui a fost cel al bastardului (era fiul natural al lui N. 
Crevedia, un publicist filolegionar relativ cunoscut în epocă), un ou de cuc pus 
într-un cuib străin din care puiul intrus îi aruncă pe puii autentici. Mereu între 
două lumi se va simți ca peștele în apă în mizeria comunistă a anilor '60 -'80. 
A reușit o perioadă îndelungată să depășească rezistenţele celorlalți, cerând, 
amenințând, reclamând, tulburând totul. Din păcate, chiar în cariera sa literară, 
neputând sesiza limita "al tău, al meu”, a nimerit și prin ogrăzi străine. A lăsat 
epigoni care vor să fie "încă și mai mult" decât a fost maestrul. în grosolănie 
au reușit. 

Poartă încălțăminte mai mare decât piciorul lui. Vorbește cu glas tare. Nu are 
încredere în prieteni și rude, în schimb destăinuiește slujitorilor lui cele mai 
importante secrete. Când se așează pe scaun, ridică veșmântul mai sus de 
genunchi și i se vede goliciunea. Pe stradă nu admiră și nu rămâne mirat de 
nimic, afară numai dacă dă cu ochii de un bou, măgar sau ţap. în cămară, îmbucă 
grăbit de ici, de colo și bea numai vin neîndoit. Face curte slujnicei care frământă 
pâinea, dar se fereşte să fie văzut (...). Părăsește masa ca să dea nutreţ vitelor. 
Când cineva bate la ușa, aleargă el cel dintâi: cheamă câinele și, apucându-l de 
bot, spune: "Lui i-am încredinţat spre pază moșia și casa (...)”. 

Când încasează bani de la cineva, se uită la ei cu neîncredere, de teamă că nu 
ar avea greutatea cerută, apoi cere alţii în schimb. Când coboară în oraș, întreabă 
pe fiecare drumeţ cât costă peștele, cu cât se vând pieile, dacă vor avea loc 
concursuri. îl informează că, îndată ce va ajunge în oraș, se va tunde și va 
cumpăra pește sărat. La baia publică îi vine să cânte; poartă ghete bătute cu 
ţinte." 

Descrierea părintelui tipologiei ne relevă principalele trăsături psihopatologice 
ale grosolanului: dezinhibiţie instinctuală, agresivitate, impulsivitate, incapacitate 
de autostăpânire, lipsă de respect pentru ceilalți, nerespectarea uzanțelor. 

Grosolanul, lipsit de delicateţe, percepe cu dificultate diferenţa dintre al său 
și al tău. Dacă are nevoie de ceva, cere cu insolenţă să i se împrumute, fără să se 
gândească o clipă că ar putea fi refuzat. întârzie restituirea obiectelor, folosește 
uneltele și aparatele altora, atunci când ei sunt absenţi, le lasă murdare și în 
dezordine. Dacă este refuzat în cererile sale, lipsa de tact devine vizibilă. Tactica 
sa este să ceară, să reclame, să amenințe, să tulbure totul până când rezistențele 
celorlalţi la solicitările sale vor ceda. Astfel își va vedea îndeplinite scopurile. Nu 
este interesat de necazurile și disconfortul pe care le produce prin comportamentul 
său. 

Grosolanul își atribuie drepturi supraumane, iar dacă poziţia socială îi 
permite, ambițiile și pretenţiile sale devin de-a dreptul nebunești. Se crede 
îndreptăţit să facă vizite și să participe la reuniuni la care nu a fost invitat. 
Folosește orice prilej de a prezenta ca o favoare faptul că el se află într-un loc sau 
altul și își prelungește vizitele dincolo de limitele oricărei decente. Dă sfaturi 
lipsite de discernământ, este într-o continuă cursă de popularitate, își impune 
opinia fără să ţină cont de ceilalți. Nu are simţul relaţiei sociale și, atunci când 
acest defect este dublat de o inteligență mai puţin sclipitoare, grosolanul devine 
un maestru al gafelor. 

Este incapabil să se stăpânească, iar familiaritatea sa este jignitoare. De asemenea, 
el consideră bonomia și glumele nesărate un autentic pașaport interpersonal. 

Grosolanul va atenta fără ezitare la confortul celorlalți, după principiu "scoală-te 
tu ca să mă așez eu". Indiferent de dificultatea situaţiei, el își va asigura propria 
satisfacţie la un nivel cât mai ridicat. 

Miliţian de școală nouă, infractor de drept comun, samsar de fotbal 
și înainte și după '89 a reușit prin metode specifice să-și urce 
grosolana prezenţă până în fruntea ligii profesioniste de fotbal. 
îmbogăţit doar el știe cum, ţipând ca din gură de șarpe ori de câte 
ori cineva încerca să spună adevărul, s-a făcut împărat pe un 
imperiu de mizerie, blaturi, ameninţări sau scabroase "dezvăluiri". 
Se crede un fel de sfânt intangibil cu puteri divine, dă dovadă de o 
familiaritate jignitoare și consideră bonomia și glumele nesărate ca 
autentic pașaport interpersonal. Dând dovadă de lăudăroșenie 
incontinentă își exhibă permanent norocul și mai ales așa zisul simț 
al umorului și previziunii. 

De exemplu, el va deranja o sală întreagă de spectacol pentru a-și ocupa 
locul de pe tichet, chiar dacă a venit un sfert de oră mai târziu. La cinematograf 
ronţăie floricele, la meci, seminţe și aruncă petarde, la munte mutilează peisajul 
pentru a face focuri de tabără sau a-și instala cortul. 

Indiferent unde se află își aprinde ţigara și folosește expresii triviale în a 
complimenta pe cineva. 

Reprezentantele de sex feminin ale acestei tipologii au o atitudine provocatoare. 
Nu se îngrijesc de detaliile vestimentare, adoptă poziţii indecente, iar față de 
persoanele de același sex se poartă cu o lipsă crasă de intimitate. 

Lăudăroși și insuportabili, ei transformă orice informaţie discretă în declaraţie 
publică. își laudă permanent starea de sănătate, norocul, sexualitatea deosebită, 
poziţia sociala, averea și mai ales așa-zisul simț al umorului și previziunii. Nu 
sunt deloc contrariaţi de lipsa contactului cu realitatea. 

Grosolanii sunt niște dizarmonici care îi fac pe ceilalți să suporte mai greu 
anomalia lor decât ei înșiși. Fără să fie o boală, absenţa delicateţei creează o 
patologie socială în care victimele sunt normalii. 

Contabil fără perspectivă ajuns, prin jocul sorții, ministrul liberal de 
finanţe, a ilustrat cum nu se poate mai bine grosolănia spirituală, 
agresivitatea voluntară și voluntarismul agresiv. S-a ilustrat printr-o 
serie de măsuri nu bune sau proaste, ci pur și simplu de o stângăcie 
idioată. Totul în numele lui "așa vreau eu” și "știu eu ce fac”. 
Nu a fost niciodată interesat de necazurile și disconfortul pe care 
comportamentul său politic le-a produs. Când corabia convenției s-a 
scufundat, fără îndoială omul nostru a fost un personaj de primă 
mână în dezastrul guvernamental, i-a părăsit pe liberali încercând să 
se agate de colacul de salvare al altui partid cu aceiași grosolănie 
indiferenţă cu care a guvernat. 


Senzitivii 


Constituţia senzitivă a fost descrisă de marele tipolog Kretschmer, având 
următoarele caracteristici psihologice: vulnerabilitatea, sensibilitatea excesivă, 
un simţ al observaţiei extrem de dezvoltat în ceea ce privește relaţiile sociale, dar 
și o toleranță scăzută la frustrări și un interes deosebit pentru felul în care 
imaginea proprie se reflectă în ochii celorlalți. 

Senzitivul se impresionează ușor în legătură cu experienţele de viață, pe care 
le are, și este incapabil adesea de descărcare sau de deviere a tensiunilor psihice 
care îl domină. Nesiguranţa îl face să orienteze spre sine experienţele trăite, 
căutând în tot ceea ce se întâmplă propriul său păcat, partea sa de vină reală sau, 
pur și simplu, inventată. Dacă senzitivul este astenic, acest mod de percepţie a 
evenimentelor de viaţă duce la resemnare și izolare. Dacă este stenic, el are 
puternice frământări interioare și se ceartă interior cu sine însuși. Dacă senzitivul 
este afectiv, are un suport emoţional puternic, vom găsi o puternică dorință de a 
ieși în evidenţă, de a avea o onoare morală nepătată. 

Un exemplu este Alexandru Macedonski care provenea dintr-o familie în 
care imaginaţia tenebroasă, ideile de persecuție și închipuite erau monedă 
curentă. Era de o nervozitate extremă, dublată de stări extatice sau veritabile 
momente de apatie. Va oscila între visurile de mărire politică și cele de golire 
literară, considerându-se în permanenţă un "paria" îndepărtat pentru că nu este 
înțeles. Deși a fost "într-adevăr un mare poet” (G. Călinescu), el s-a dorit egalul 
(de fapt superiorul) lui Eminescu. 

Orgolios peste marginile îngăduite, disprețuiește desfrâul și se rușinează de 
indecenţă, retrăgându-se în mediul familial. S-a considerat întotdeauna neînțeles 
nu doar în operă, ci și în invențiile sale - aparat de stins coșurile!! 

Conflictele legate de morala sexuală sunt frecvente, iar dezvoltarea excesivă 
a simțului moral al senzitivului este uneori în contrast izbitor cu anomalii ale 
instinctului sexual. Impulsiunile și fanteziile sexuale, greu de imaginat, 
parazitează sufletul acestor persoane, fiind refulate cu dificultate. Evident că 
aceste impulsuri, oricare ar fi forma lor și oricât de perverse ar fi uneori, nu se 
realizează, practic, niciodată. Rușinea interioară îl determină pe senzitiv să își 
facă reproșuri teribile și să își controleze și mai amănunţit, cu scrupulozitate, 
comportamentele. Mecanismele de proiecţie, tipic fYeudian, fac însă ca aceste 
reproșuri, pe care individul și le adresează sieși, să fie transferate pe mediu, ca și 
cum ceilalţi ar fi autorii acestor reproșuri. 

Caracteristicile bazale ale predispoziţiei senzitive sunt sensibilitatea, 
suspiciunea și invidia care, uneori, pot îmbrăca si aspectul particular al geloziei. 

Este animat de o dorinţă puternică de a ieși din comun, dar acest lucru nu se 
realizează din cauza unei energii psihice destul de scăzute. își caută un model 
charismatic, însă sunt rare exemplele în care copia a fost percepută ca autentică. 
Luptător, pare prea iritabil pentru a reuși să iasă victorios din conflicte. Dorește o 
imagine de presă la care el însuși aspiră (în secret) fără să o fi atins, iar când 
sensibilitatea de mimoză îi este atinsă, elaborează teorii ale complotului rocambolesc 
de un ridicol întrecut doar de lipsa simțului umorului. Mecanismul de proiecţie a 
funcţionat fără greșeală. Mai grav este faptul că în anturajul imediat a menţinut 
deseori persoane cu o senzitivitate la fel de contraproductivă, care se fac, în plus, 
purtătoare de cuvânt ale complexelor. A crezut că politica îi poate calma complexele 
care ar fi avut cu siguranţă nevoie de o serioasă psihanaliză, și aceea făcută la timpul 
corespunzător. Lider închipuit regional, planetar și galactic, a fost o simplă stea 
căzătoare, o rachetă de artificii care a cufundat din nou în întunericul gândirii și 
relaţiilor colectiviste milioanele de oameni care au crezut în puterea schimbării. 
Neîndemânaticul luptător s-a învins singur, preocupat la nesfârșit de o imagine în 
care, până la urmă, de fapt nici el nu a crezut. 

Senzitivul bănuie pe toată lumea și se bănuie și pe el însuși. Khan îi 
caracterizează ca persoane cu o sensibilitate de mimoză, incapabile de descărcare 
afectivă și impresionabile dincolo de orice limită. Din punct de vedere 
temperamental, senzitivul are puternice oscilaţii afective, lucru vizibil chiar în 
stările euforice, și nu rareori cvasidelirante, în care încearcă să își mascheze 
oscilaţiile dispoziţiei. Desigur, este mai înclinat spre depresie decât spre euforie. 
Senzitivul pare să nu știe să ierte, pentru că el nu știe să se ierte. 

Irascibil, cu energia nervoasă dirijată spre interior și repliat în sine însuși, 
senzitivul are o dispoziţie generală mai mult depresivă, anxioasă sau mâhnită. 
Incapacitatea de descărcare a senzitivului îl face să reţină la nesfârșit trăirile 
ofensatoare, pe care le exteriorizează după ruminaţii prelungite lent, aproape 
vâscos. Dacă senzitivitatea este combinată uneori cu indolența afectivă, 
personalitatea este de tipul senzitivului rece, un individ aproape bizar, asemănător 
schizoidului. Evident că nu orice creștere a susceptibilităţii și interpretativităţii 
poate fi asimilată cu senzitivitatea, oricare individ-în timpul unor boli corporale, 
mai ales în cele febrile, după stări de oboseală prelungite sau în timpul unor 
circumstanţe fiziologice particulare- devine " mai senzitiv", dar această stare 
dispare o dată cu cauza care a generat-o. Mai trebuie spus că, uneori, senzitivul 
poate descărca, printr-o reacţie de scurtcircuit, materialul afectiv cu care se 
supraîncarcă, dar în nici un caz nu este vorba de explozivitate. Mai mulţi autori au 
subliniat caracterul oscilant al senzitivului. El oscilează mereu între polul 
subaprecierii și cel al  supraaprecierii, apărute printr-un fenomen de 
hipercompensare. 

Auto-deprecierea conduce senzitivul, prin mecanisme de supracompensare, 
către poze hiperretușate. Atât în faţa sa, cât și în fața celorlalți, el se va prezenta 
aproape exhibiţionist, ca un sensibil delicat și rafinat într-așa măsura, încât faţă de 
fineţea sa ceilalți par niște brute, iar viaţa brutală și ordinară nu are ce să ofere unui 
om excepţional. Dincolo de acest mod de a privi și a gândi realitatea, se intuiesc 
ușor mecanismele megalomaniei egocentrice, care are drept scop depășirea 
celorlalţi într-un mod oarecare. Bineînţeles că situaţiile de viaţă deosebite au un 
anumit rol în declanșarea senzitivităţii, dar și senzitivul are un talent deosebit de a 
le alege din mediul înconjurător tocmai pe acelea care îl avantajează. După Ribot, 
senzitivii s-ar putea grupa în trei subgrupe caracteristice: contemplativii - persoane 
cu activism scăzut, sensibilitate accentuată, inteligență pătrunzătoare; emoţionalii - 
indivizi cu activism intermitent, impresionabilitate marcată, nivel intelectual bun 
sau mediu; umilii - sensibilitate exagerată, potenţial energetic scăzut, limitare 
intelectuală, timiditate, teamă, reacţii parţial inhibate. Clasificarea marelui psiholog 
francez vine în acord cu opinia exprimată de mulţi psihiatri: nivelul intelectual 
scăzut (prostia), lipsa de informaţie (ignoranţa) sau cel puţin cauze favorizante în 
declanșarea sindroamelor ce îi caracterizează pe cei care se află permanent sub 
starea "de a interpreta”. 

Un domn Quijote cu aere de Savonarola care a derutat pe prea mulţi și a 
încurcat și a distrus ori de câte ori era nevoie de limpezire și construcție. 
Pentru a se putea afirma, a avut nevoie de adversari puternici sau 
cunoscuţi pentru ca lumea să se întrebe cine mai este și Valerian Stan 
ăsta. Intransigent pe teme minore, s-a aventurat cu o îndârjire numai bună 
de impresionat opinia publică și adversarii politici împotriva oricărui 
aliat, oricui care putea fi un prieten. A reușit să-și facă dușmani în rândul 
celor mai buni susținători și a furnizat apă la moară tuturor lichelelor 
politice care aveau drept slogan "Suntem noi răi, dar și voi sunteţi ca 
noi!" în orice caz, ar fi reușit să fie un excelent cadrist și, de ce nu, poate 
chiar mai sus în PCR, partidul care bănuia pe oricine. 

Structura de personalitate senzitivă este factorul hotărâtor în dezvoltarea 
delirului senzitiv de relaţie, considerat de mulţi o formă de paranoia. Rănind 
locul cel mai sensibil, imaginea de sine va provoca dezvoltarea unui delir, a cărui 
tematică izvorăște din evenimentul traumatizant. Evident, temele de persecuție 
(subiectul se crede disprețuit, urmărit, batjocorit) sau de urmărire. Delirul se 
dezvoltă concentric, subiectul fiind centrul evenimentelor organizate de cei din 
jur. De obicei, comportamentul nu este influenţabil, iar vindecările sunt puţin 
frecvente. Şi aici nivelul de inteligenţă pare săjoace un rol deosebit. 

"Bovarismul este iluzia despre sine care precede și însoțește iluzia despre 
celălalt și despre lume” - spunea G. Paiante. "Ambasadorul golanilor” se crede 
protejat de vulg prin raritatea obiectelor cărora li se dedică, își compune cu artă 
tăcerile, îmbogăţindu-le cu atitudini neobișnuite, oferă o fațadă de zile mari. Nu 
încearcă neapărat să se impună celorlalţi. Pentru a nu se confrunta, se izolează. 
Lui îi trebuie doar pretexte ca să se prefere pe sine. 


Bovaricii 


La începutul secolului, Jules de Gaultier scria o carte tulburătoare, al cărei 
titlu avea să facă epocă și ale cărei idei aveau să își găsească o perpetuă 
actualitate: "Bovarismul”. Neologismul avea drept sursă de inspiraţie numele 
celebrei eroine a lui G. Flaubert, Emma Bovary, iar descrierea de fineţe a acestui 
fapt psihologic a pornit de la analiza globală a romanelor sale. 

Termenul se referă la capacitatea individului de "a se concepe altul decât 
este”. El desemnează o constelație psihologică ridicolă și în același timp patetică, 
în care aspirații și ambiţii, deopotrivă legitime si zadarnice, evoluează pe fundalul 
unor insatisfacţii și compensaţii de ordin fictiv, romanesc sau sentimental. 

Slăbiciunea personalităţii face individul să se conceapă altfel decât este și să 
renunţe la caracterul său determinant, dintr-o necesitate vitală și un interes 
particular de a avea un caracter diferit. Este o fugă după o imagine dintr-o 
oglindă magică și amăgitoare, în care individul crede orbește. Această slăbiciune 
a spiritului este însoțită însă întotdeauna de neputinţa de a egala modelul propus, 
neputința cu atât mai tragică și mai periculoasă cu cât dragostea de sine 
împiedică individul să își recunoască, măcar pentru el însuși, incapacitatea. 

Afirmația lui Gustave Flaubert "Madame Bovary c'est moi” a șocat și a uimit 
iniţial. Faptul a devenit mai puţin surprinzător după ce Jean Delay, academician 
francez, scriitor și psihiatru, a descris mai frecvent bovarismul la creatorii din diferite 
domenii. Oricum, dacă un geniu suferă de bovarism, este cu totul altceva... 

Amorul propriu pune individul în postura de a se autoînșela, amăgindu-se că 
are imaginea după care tocmai alerga. Participant activ la această "păcăleală", el 
imită personajul cu care dorește identificarea în toate aspectele lui exterioare, în 
aparenţe: gesturi, intonaţii, îmbrăcăminte, frazeologie. Efectul este, cel mai 
adesea, parodic. 

Discrepanţa dintre model și imitație este cu atât mai vizibilă, cu cât acești 
indivizi sunt dotați cu disponibilităţi reale de a simți și de a gândi autentic. 
Energia lor este deturnată de la scopuri și mijloace, în care ar fi reușit cu 
siguranță, dacă nu s-ar fi înverșunat să copieze moduri de acţiune străine lor, pe 
care ar fi putut foarte bine să le admită sau să le înțeleagă, în nici un caz să și le 
asume și să le reproducă. Efectul asupra propriei personalităţi este devastator, iar 
eșecul previzibil. Răul de care sunt atinse aceste personalităţi crește o dată cu 
devierea voluntară spre scopuri și imagini împrumutate, în disonanţă cu scopurile 
spre care, în mod spontan, vocaţiile naturale le îndrumau. S-a vorbit chiar de un 
"indice bovary", care ar măsura devierea existentă în fiecare individ, între 
imaginar și real, între ceea ce este și ceea ce crede el că este. 

Visătoare ca și Emma, talentata și mult iubitoarea de sine poetă își 
dorește idile politice înfrumuseţând berbanţi politici, ușuratici și 
incapabili să-i satisfacă poftele de putere și să-i aline tristeţea 
provincială. Fuge, ca orice bovaric după o imagine dintr-o oglindă 
magică și amăgitoare în care crede orbește. Sedusă și abandonată, 
bovarica mămică a lui Arpagic urăște totul, denunţă totul, desperează 
totul, lâsându-i pe cei care s-au amăgit cu existenţa unei presupuse 
intuiţii feminine derutaţi și cu un sentiment enorm de frustrare. 
Dar cine a afirmat vreodată că poeţii sunt persoane responsabile? 

Desigur, determinarea acestui indice la fiecare persoană și recanalizarea energiei 
individuale către scopuri naturale ar fi un exerciţiu util de autocunoaștere. Știința 
psihologiei nu a progresat însă până la performanţe atât de subtile. 

Disocierea energiei individuale între imaginar și real, între dorință și 
posibilitatea de realizare face ca trăirile personalităţilor bovarice să se desfășoare 
într-un câmp de forţe distorsionate. 

Persoana se va pune mereu în slujba falsei concepții pe care și-o creează 
despre sine însuși, în slujba imposibilului, risipindu-și energia psihică. Dacă 
energia sa nativă este mediocră, el nu va realiza decât acte minore în care 
neputința izvorâtă din incompetenţă și inaptitudine se va manifesta prin 
neghiobie, prostie, stângăcie și grimase, un dans al vieții cu păţi greșiţi, care 
stârnește râsul și disprețul celor pe care "bovaricul” i-ar vrea ca admiratori. 
Victime ale unor false concepții despre sensibilitatea sau inteligenţa lor, acești 
indivizi refuză locul și rolul pe care posibilităţile lor reale li l-ar fi oferit, 
considerându-se deseori victime. 

Dacă bovaricii care au un nivel energetic redus nu sunt capabili să se 
angajeze într-o acţiune fermă, cu totul alta este situaţia celor cu grad crescut al 
acestui nivel. Aceştia sunt capabili să treacă la acţiuni care însă îi conduc, 
aproape invariabil, spre faliment spiritual sau sentimental. Hipnoza imaginii 
diferite de real acţionează întotdeauna la acești indivizi la care "imaginaţia 
senzaţiilor și sentimentelor precede senzațiile și sentimentele”. Nici o realitate nu 
este admisă de conștiință dacă nu a fost în prealabil "prelucrată": deformată și 
transpusă, conform imaginaţiei proprii. Psihiatrul Morel a insistat asupra acestei 
tulburări de imaginaţie, care face ca acești subiecţi să ia figuri de împrumut. Este 
paradoxal faptul că deși ei trăiesc sub semnul imaginarului, imaginaţia în sine 
pare să le fie săracă, neputând autentifica un model, ce aderă la unul gata 
pregătit, care, de regulă, este inadecvat. 

Dezechilibrul "bovaricilor” este impulsionat de dorinţa lor de exagerare, 
conjugată cu exagerata capacitate de a se concepe drept altul: imaginea 
proiectată în conștiință se comportă ca un hipnotizator. 

Un caz particular de "bovarism" îl reprezintă snobul. El este un debil care știe 
însă ce este forța. Nepriceput la sarcinile cele mai mediocre, știe că există 
misiuni superioare. Nu poate suporta să își vadă slăbiciunile și de aceea, în 
secret, instinctul de conservare, tinde să i-o ascundă complet. Se deghizează în 
proprii ochi într-o mască de superioritate. 

Nu tinde să dobândească talente care îi lipsesc, deoarece aceasta ar însemna o 
recunoaștere a înfrângerii, ar distruge masca superiorității sale. își alege o deviză 
nonactivă și noncreatoare: "a înţelege înseamnă a egala" și-și adaugă doar pentru 
el "și a depăși”. Refuză misiuni comune, fiind predestinat doar pentru cele înalte. 
Neavând acces la gustul comun, se laudă că are un rafinament doar pentru 
sublim, pe care ar fi în măsură să îl perceapă. 

Senatorul din părțile Chiriţoaiei ot Bârzești (o variantă 
autohtonă a Emmei) aspirant la o imagine democrat- 
pașoptistă, ilustrează faptul că bovarismul grupează orgoliul, 
vanitatea și sărăcia aprecierilor. Individul se crede altfel 
decât este, iar amorul propriu îl face orb la ridicolul imaginii 
adevărate, cea care este percepută de ceilalți. Uzează de 
frazeologie, gesturi și intonaţii cu efect prea adesea paranoic. 
Formă estompată a constituţiei paranoiace, bovaricul nu se 
poate trezi din visul său de grandoare decât în delir. 

în toate domeniile adoptă criterii excentrice: raritatea, prețiozitatea, bizarul, 
excepţii care ar fi dovezi de frumuseţe și valoare. 

Raritatea obiectelor cărora li se dedică îl protejează de cei mulți, de vulg și 
crede că un lucru este cu atât mai frumos, cu cât îl înţelegi mai puţin, și cu cât îl 
înțeleg mai puţini. 

Tăcerea sau indiferența sunt luate drept dovezi de superioritate. Snobul își 
compune cu o adevărată artă tăcerile, îmbogăţindu-le cu gesturi rare, cu atitudini 
oferind doar o fațadă care ascunde cu grijă o sărăcie sufletească exemplară. El nu 
încearcă neapărat să se impună celorlalţi, chiar plânge și se izolează pentru a nu 
se confrunta. Lui îi trebuie doar pretexte să se prefere pe sine. Interesant este 
faptul că snobii se înţeleg între ei, iar snobismul se maturizează doar în medii în 
care densitatea de indivizi asemănători este mare. 

Sărăcia sufletească și nevoia de simulare îi adună și îi grupează pe snobi într- 
o adevărată coaliţie secretă, dar și mutuală; ei se acceptă instinctiv. 

Dacă opiniile li se confirmă, ei își simt demonstrată superioritatea, dacă nu li 
se confirmă, sunt la fel de siguri de ea, deoarece "vulgul" este incapabil. Condiţia 
fericirii snobilor: fixarea realităţii într-un simulacru și operarea substituţiei de 
persoană. 

Bovarismul este, după psihiatrul Genii Perrin, "o formă estompată a constituţiei 
paranoice”, care grupează orgoliul, vanitatea, sărăcia aprecierilor și un anumit 
grad de inadaptabilitate. 

Credem însă că bovarismul este mult mai frecvent în registrul nevrozelor, iar 
zona isteriei, în care imaginarul este compensatoriu, oferă destule exemple. 

Depanatorul de televizoare franțuzești, rămas fără slujbă pe malurile Senei 
datorită apariţiei circuitelor integrate, vine să continue tradiţia unei ilustre familii 
politice românești, în stil avorton. S-a acoperit de tone de ridicol, etalându-și 
vanitatea pe fondul unei acute crize de inteligență. Pare mai degrabă coborât din 
manualele de propagandă ale anilor '50, care prezentau decadenţa burgheză ca o 
degenerare. Și-a găsit un loc călduţ la România Mare - un partid al cărui șef, 
doctor în istorie, își închipuie probabil că a dat lovitura cu acest nechezol de 
Brătieni. Orice sac își are peticul. Dacă nu vă mai amintiţi ce era nechezolul - un 
amestec în care 10% de cafea declasată era amestecat cu porumb și cocean prăjit, 
năut și alte porcării care în vremea lui Ceaușescu se vindea drept cafea cu 
înlocuitori. Dacă nu vă mai amintiţi cine erau Brătienii, nu încercaţi să aflaţi de 
la proaspeţii doctori în istorie, Mischie, Vădim, ci din cărţi scrise preferabil 
înainte de '44. 


Vanitoşii 


Sunt animați de dorința de a obţine beneficii subiective sub forma de 
admiraţie, laudă, fast, scoatere în evidenţă din desfășurarea unei activităţi, în care 
subiectul nu mai este interesat doar de reușita acesteia în sine, ci de satisfacția 
narcisiacă pe care această activitate i-o poate aduce. 

Conștient sau nu, vanitosul eludează problema valorii reale a individului, 
cantonându-se într-o continuă laudă și apreciere, căutând să se mintă pe sine, dar 
și pe ceilalţi. Vanitoşii consideră stima publică drept cea mai prețioasă avere, își 
orientează viaţa către scopuri ușuratice, inutile sau mai puţin importante, dar din 
care pretinde să i se atribuie gloria. 

Vanitosul este adesea un mediocru și un prost. El nu se poate ridica nici 
măcar la nivelul orgoliului obișnuit. Vanitosul vrea să triumfe, să-și umilească 
rivalii, dar ambițiile sale sunt meschine. Cu toate că aspiraţiile sunt joase, 
modestia lipsește din pretenţiile sale. Miopia sa spirituală îl face neputincios 
pentru a percepe scopuri și consecințe mai îndepărtate. 

Adesea el se consideră ajuns în vârful gloriei când cucerește dregătorii 
mărunte, chiar dacă acestea sunt aplaudate de un anturaj pe care el și-l alege pe 
măsura sa. Micimea sufletească este o trăsătură dominantă a vanitosului. El caută 
întotdeauna succese exterioare, priviri admirative, lingușirea celorlalţi, chiar dacă 
aceasta este de cea mai proastă calitate. 

Unii vanitoși recurg la excentricităţi pentru a provoca uimirea celorlalţi, o 
uimire atât de mare, încât aceasta să se transforme în admiraţie. Este cunoscut 
exemplul comportamentul stoic al Diogene care locuia într-un butoi. într-una din 
zile, părăsindu-și locuinţa, el se așezase sub o streașină de pe care curgea apă 
rece. Locuitorii Atenei treceau compătimindu-l. Doar Platon când a trecut 
împreună cu elevii săi le-a spus acestora: "Dacă vreţi ca mila voastră să fie 
folositoare acestui vanitos, prefaceţi-vă că nu-l vedeţi, indiferența fiind mijlocul 
cel mai sigur de a pune capăt acestui supliciu ridicol”. Suferinţa lui Diogene și 
rezistenţa sa, disprețul faţă de suferinţă ar fi fost poate onorabile dacă acestea nu 
s-ar fi desfășurat în public. Dorinţa de laudă și solicitarea de aprecieri sunt, 
alături de lipsa de importanţă a scopurilor, semne caracteristice ale vanităţii. Cere 
fără rușine admiraţia, căutând să predetermine răspunsul așteptat, prin fraze de 
tipul: "Nu este așa că opera, lucrarea, realizarea este interesantă?" sau "Nu vi se 
pare că am făcut un lucru deosebit?" 

Vanitosul este afabil și sociabil, cererile sale sunt adesea atât de naive și de 
puerile, încât multora le este dificil să-i refuze o admiraţie formală lipsită de 
conţinut valoric care este mai mult un gest de politeţe. Nu este o persoană foarte 
susceptibilă, și nu se ofensează, atunci când i se refuză laudele, nu se 
formalizează în fața micilor răutăţi pentru că el este convins, că în final va reuși. 

Personalitatea vanitosului, săracă și fără consistenţă, nu se poate susţine fără 
un aport exterior. Vanitosul îi judecă pe ceilalți după aparenţe și consideră, de 
asemenea, că succesele sale cele mai importante i se datorează aspectului său 
vestimentar, coafurii, ţinutei. Adesea, mai ales în cazul femeilor, aceasta este 
inadecvată sau nepotrivită cu vârsta, dar siguranța de sine a vanitosului, 
încrederea în calităţile sale, îl fac să încerce să și le valorifice la maximum. 

El este convins că ceea ce ne frapează și ne atrage la majoritatea oamenilor este 
aspectul exterior. Simpatia sau dragostea nu ar avea altă bază decât aparențele. 
Vanitosului îi place să creadă în creaţiile imaginaţiei sale supraexcitate, atunci 
când aceasta este flatată. El își face o meserie din a place, iar vanitatea feminină 
excelează în consumarea unui timp social excesiv pentru acest scop. Este foarte 
interesant procesul prin care femeile ajung să aibă un comportament vanitos, 
etalând o frumuseţe contrafăcută, fabricată (operaţii estetice, coafuri sofisticate, 
tratamente cosmetice), ca și cum ele ar fi creatoarele, și nu doar beneficiarele 
acestor operaţiuni de înfrumusețare. 

Despre vanitos, La Bruyere spune că vorbește cu impetuozitate, foarte rar cu 
atenţie, îndepărtându-se de adevăr, cu atât mai mult atunci când acesta nu este 
convenabil. Vanitosul vorbește întotdeauna pentru ceilalți, nu pentru a comunica, 
și de acea, când citește ziarele sau romanele, el nu o va face decât pentru a-și 
putea uimi ulterior auditorii, în nici un caz dintr-o nevoie personală. 

într-un mod pe care îl consideră adecvat și chiar abil, vanitosul conduce 
conversaţia către propria persoană, căutând să scoată în evidenţă fapte sau 
întâmplări importante în opinia sa, în care el a fost antrenat și în care și-a dovedit 
superioritatea și calităţile. Uneori, încearcă să critice în public calităţile cele mai 
pregnante pe care consideră că le are, sperând că astfel va atrage protestele 
celorlalţi, și astfel, recunoaștere indirectă a superiorității sale. 

Teama de a trece neobservat îl împinge adesea să admită că a făcut uneori 
greșeli ușoare, pe care însă le exagerează în dublu scop: de a-și masca pe de o 
parte, neîndemânarea, iar pe de altă parte, de a trezi, o reacţie de compătimire și 
indulgență din partea publicului. Sunt adepţii paradoxului în discuţie și susțin, nu 
o dată, opinii bizare al cărui unic scop este de a provoca uimirea. Atunci când cei 
mai sensibili se indignează, ei răspund cu impertinenţă obiecţiilor, reușind să 
atragă atenţia și realizând astfel scopul care îi preocupă. Vanitoșii se lansează 
adesea în pariuri absurde sau în farse periculoase, în istoria personală a 
vanitoșilor existând, mai ales în perioada tinereţii, un număr important de 
întâmplări, unele foarte neplăcute care și-au aflat mobilul în încheierea de 
necugetate pariuri sau în participarea efectivă la astfel de farse. 

Vanitoșii încearcă întotdeauna să-și creeze reputaţia de curajoși; teama de 
dispreţ este întotdeauna mai puternică decât prudenţa, iar prostia pare să crească 
un mod proporţional cu vârsta. 

Este un lider de vitrină și nu un personaj politic. Ar trebui să fie cel mult liderul 
spiritual al partidului sau, cum se spunea altă dată, tovarășul consilier politic al 
unităţii. Se închipuie om politic, își imaginează că și partidul este o firmă. Are 
senzaţia că se pricepe în diverse domenii, cum ar fi politica dar, în realitate, nu 
are habar. Deşi dispune atât de mijloace financiare, cât și de imagine, nu reușește 
să frapeze. Experienţa de a lucra cu oamenii este avantajul lui. Trăsăturile de 
personalitate definitorii sunt: orgoliul, omnipotenţa și vanitatea. Ultima îl împinge 
să-și cheltuiască averea considerabilă (unii spun că ar fi chiar în mare parte 
vorba chiar de averea fostului dictator) într-o aventură politică care în afara 
faptului că liderul e băgat în seamă, nu a adus până acum nici un avantaj 
nimănui. Cum ar spune tânăra generaţie, partidul domnului Voiculescu e până 
una alta un partid "fițos", iar domnul aflat în fruntea partidului, un exhibiţionist 
la vârsta senectuţii. Fundamentala lipsă de morală a trădătorului profesionist îl 
face să sară dizgraţios dintr-o barcă în alta pentru a se agăța de ciolanul puterii. 

Dorinţa de decoraţii și titluri este caracteristică vanitosului, ele îl fascinează, 
așa cum obiectele strălucitoare atrag coțofenele și gaițele. Vanitosul are o 
abilitate instinctivă de a-i trage pe ceilalți pe sfoară, mai bine-zis de a-și alege 
victimele pe care să le înșele cu imaginea sa. în opinia lui J. Toutlemonde, 
vanitatea ar avea trei componente: narcisismul, supraestimarea propriei persoane 
și aspectul de agresivitate sexuală, legat de instinctul de cucerire. El susţine că, 
datorită acestui aspect, vanitatea este mai frecventă la femei. 

O variantă a vanitosului este tipul monden, care are mai accentuate 
mediocritatea scopurilor urmărite, preocuparea pentru ceea ce este exterior și 
ţinută. Dacă pentru vanitos, gustul pentru toalete era important, pentru monden el 
depășește plăcerea narcisiacă, devenind, mai degrabă, o obligaţie rigidă de a se 
menţine în elita modei și a bontonului, cu preţul celor mai dure sacrificii. Ţinuta 
sa va fi impecabilă, își va interzice exclamaţiile gălăgioase, gesturile exagerate, 
contrazicerile vehemente, exprimând prin ţinută un fel de cod de politeţe și de 
respect faţă de sine și de ceilalţi, rezervat, din păcate, doar domeniului exterior. 
Ținuta devine o lege rigidă, căreia individul i se supune în orice clipă și care 
modelează manifestările oricăror pasiuni, îndepărtând din ele orice ar putea să 
pară vulgar, violent sau trivial. Cu toate acestea, ţinuta nu poate ţine loc de 
morală sau de educaţie, ea neavând nimic comun cu ceea ce se numește 
intimitate sufletească. 

Mondenul se supune unui cod riguros, unei discipline a mondenităţii, după 
reguli inflexibile și, bineînţeles, discutabile, pe principiul "asta se face”, "asta nu 
se face”, fără să se gândească la raţiunile unui astfel de comportament sau la 
faptul că ar putea să pară altora ridicol. Faţă de cei care nu se comportă astfel, el 
se poartă cu un dispreţ suveran, îi evită ca pe niște persoane contagioase, nu-i 
consideră demni să facă parte din lume. Opiniile acestor pigmei, disprețul sau 
furia lor, nu îl afectează, considerându-se senin și nemuritor. Este atras de aşa- 
zisa societate, de o lume asemănătoare în care să se poată "plictisi" în voie. 

Psihismul mondenului este caracterizat de o sărăcie a imaginaţiei și chiar de 
o anumită rarefiere intelectuală. Spiritul lor nu strălucește mai mult decât 
luminile, cristalele și oglinzile de care le place să se înconjure. Ceea ce pare 
interesant este un instinct gregar, care face ca astfel de personalităţi să se adune 
și să se supună unor distracţii și convenienţe ușuratice, unor identități de gesturi 
și opinii aflate prea des sub semnul imitaţiei. Scopul final al mondenului rămâne 
unul obscur, acela al unei diferențieri de masa amorfă a indivizilor către o elită la 
fel de amorfă. 

Sărăcia de idei a acestui tip, absenţa ideilor personale, nu va putea fi 
niciodată compensată de superbitatea vestimentaţiei, de eleganța gesturilor sau 
de rigoarea manierelor. Mondenul este un vanitos temperat, iar vanitosul este 
întotdeauna prost. 

Dotat cu un activism ieșit din comun, noul "politician" este un exemplu de 
impulsivitate și de lipsă de moderație atunci când abordează orice domeniu. Nu se 
sinchisește de reguli, de adevăr sau de logică, iar lumea pe care o construiește este cea a 
dorințelor sale, de copil frustrat, care acum se răsfaţă sieste plin de capricii. Un Domn 
Goe care are nevoie de partid pentru ca măcar anul acesta să treacă clasa - era tot ce mai 
lipsea din peisajul politic românesc. S-a dus deja și s-a răzgâiat la Cotroceni, a scos limba 
la Vădim și urmează să ne toarne la toţi dulceaţă în galoși. Pentru a-ţi face cunoscute 
gândurile, trebuie sa ai acces deplin la bagajul de cuvinte al limbii române și în mod 
excepţional la gramatica acesteia. Dacă bagajul este limitat la: creștin, naţional, eu și 
fotbal, întotdeauna cei gata să te urmeze nu vor depăși numărul spectatorilor unui stadion 
de provincie. Dacă ar fi nevoie de un singur cuvânt care să îl caracterizeze, acesta cu 
siguranţă ar fi - confuzie; confundă o grupare politică cu o echipă de fotbal, dezbaterea 
politică cu procesul etapei și alegătorii cu galeria de club. Valorile morale sunt confundate 
cu valoarea banilor și cu puterea pe care aceştia i-o oferă reputatului președinte și 
impresar de fotbal în sezonul de transferuri, iar felul în care se comportă pe terenul 
politicii este asemănător cu cel al unui fotbalist nimerit din greșeală într-o echipă de 
hochei. Să ne amintim de alţi celebri charismatici șefi de partide - Marian Munteanu, Nica 
Leon sau Victor Surdu care cu ea cu tot au obținut invariabil sub 1%. 


Histrionicii 


Personalitatea de tip histrionic sau isteric a preocupat lumea medicală și nu 
numai încă din vremea lui Hipocrate. Iniţial, se credea că anumite trăsături ale 
acestui tip aparţin numai sexului feminin, lucru infirmat de realitate, care a arătat 
o frecvenţă asemănătoare a personalităţilor histrionice și la persoanele de sex masculin. 
Trăsăturile esenţiale ale acestei personalităţi sunt dominate de o excesivă 
dramatizare și emoţionalitate, de căutare excesivă a atenţiei celorlalți de la care 
individul așteaptă constant sau cere aprobări, laude și asigurări, de aspectul 
inautentic și imatur al gândirii, afectivității și implicit al activităţii. 

Subiectul vrea să pară mult mai mult decât este în realitate (Jasper este 
extrem de preocupat de aspectul său fizic, erotizează relaţiile sociale). Acest din 
urmă aspect nu este decât o supapă a inautenticităţii trăirilor veritabilei 
sexualități. In permanentă ofensivă seductivă, provocator, istericul își ascunde 
sau își maschează inhibiţiile sexuale. El încearcă să controleze sexul opus sau să 
intre într-o relaţie de dependenţă cu acesta. Evadările în fantezii romantice sunt 
frecvente. 

Un exemplu este Madonna, cu o aparență de înger demonic, mereu 
provocatoare și mereu schimbătoare, o formă (impecabilă, altfel!) fără fond. 
Erotizează totul până la cote incredibile și când nu mai are ce exhiba devine de-a 
dreptul violentă (dar și vulgară). Este foarte aproape de imaginea populară (și 
falsă) a istericei nesăţioase sexual. Temperamentul, care se dorește vulcanic, este 
în cazul ei un simplu joc de artificii. Pentru un moment de atenţie, totul de 
vânzare... 

Istericii sunt centraţi pe propria persoană, iar acţiunile lor sunt orientate spre 
obţinerea unor satisfacţii imediate, având nevoie permanent de gratificaţii și fiind 
lipsiţi de o elementară toleranță pentru frustrare. Stilul de comunicare este 
excesiv de impresionist și lipsit de nuanţe și detalii. Vacanţele sunt descrise ca 
fantastice, iubiții ca extraordinari, mama drept o persoană "frumoasă, 
extraordinară”. înclinați la exagerarea relaţiilor interpersonale, ei se plasează fie 
în rolul de "victimă", fie în rolul de "prințesă", fără a fi conștienți de aceasta. 
Unii chiar se percep pe ei înșiși ca fiind încântători și atrăgători. 

Deși doresc cu ardoare noul, stimularea, excitaţia, se plictisesc rapid. Leagă 
repede prietenii, își exprimă emoţiile cu exagerare inadecvată, îmbrățișează 
cunoștințe întâmplătoare cu ardoare excesivă, plâng și suspină necontrolat în 
ocazii sentimentale minore, își schimbă rapid și într-un mod superficial emoțiile, 
au accese de furie. Janesch spunea că istericii au o mie de simțăminte, dar nici un 
sentiment. 

Ministrul extraterestru este atras de ecranul televizorului mai ceva 
decât romulanii de teleportatorul de pe nava căpitanului Picard. 
începe cu entuziasm și simpatie orice activitate în care crede că strălucește 
alături de cel pe care l-a descoperit și îl abandonează imediat ce găsește o 
nouă sursă care i se pare mai convenabilă. Face caz de personalităţile 
excepţionale, doar pentru că se consideră una dintre acestea, de fapt îi 
disprețuiește profund pe ceilalți și îi manipulează cu îndemânarea de 
prestidigitator a histrionului. N-a reușit să-și îndeplinească marele vis, 
acela de a pune ca președinte degetul pe butonul atomic al televiziunii 
naţionale, pe care cu siguranţă ar fi transformat-o în oglinda sa personală. 
Inchipuiţi-vă dimineaţa, Alexandru Mironov bărbierindu-se în fața 
ecranului de televiziune. Face orice să-și păstreze un public minim, dar a 
reușit cu istericalele sale pompoase să rămână aproape singur. 
Nimic mai trist ca un bătrân singur. 

Ei participă doar caleidoscopic la trăirile anturajului, ceea ce le accentuează 
celorlalţi senzaţia că au în față niște cameleoni afectivi și comportamentali, care 
sunt lipsiţi de controlul propriei voințe și motivații. 

Persoanele autoritare îi pot domina temporar, dacă ei cred că acestea le pot 
oferi soluţii. De altfel, ei au tendinţa de a prezenta reacţii iniţial pozitive la orice 
reprezentant puternic al autorităţii despre care ei cred că le poate oferi soluții 
magice problemelor lor. Acesta este motivul unor crize de isterie colectivă, în 
care se manifesta o simpatie cu nimic justificată pentru anumiţi reprezentanţi ai 
autorităţii. 

Cu cât nivelul persoanei cu autoritate este mai important ierarhic (patriarh, 
președinte, comandant de armată etc), cu atât numărul persoanelor care se lasă 
cuprinse de valul de isterie este mai important și cu atât preocupările și problemele 
autentice par să fie ignorate. Fantasmatic, soluţia reală pentru care individul ar 
trebui să cheltuiască energie și să facă demersuri logice este înlocuită cu soluţia 
magică, care este doar un transfer afectiv izvorât dintr-un plan primitiv al 
personalităţii. Astfel, se poate întâmpla, de exemplu, ca un număr mare de 
persoane calamitate să își părăsească gospodăriile distruse, să spunem de furia 
apelor și să întrerupă recuperarea bunurilor proprii pentru a participa cu entuziasm 
la vizita de lucru a unei autorităţi oarecare. Cei ce participă la astfel de 
manifestări nu simt deloc enormitatea comportamentului lor, iar mai târziu, ieșiți 
din transă, vor avea o adevărată amnezie afectivă pentru modul în care, lucrurile 
s-au petrecut într-adevăr. Prezentate însă unui observator neutru sau puţin 
implicat afectiv, lucrurile vor părea întotdeauna patologice, chiar monstruoase. 
Despre fenomenele de isterie colectivă se pot scrie tratate. 

Istericul joacă rolul omului interesat de orice, în cea mai înaltă măsură, dar 
care nu pătrunde nici o esență în mod serios. Actele sale de voinţă sunt ca focul 
de paie sau ca gloanţele de manevră; nu au efecte reale deși sunt zgomotoase. 
Acţiunile istericului sunt trădate de superficialitatea și inautenticitatea scopurilor. 
Când vorbește în public, caută efecte ieftine, apreciază doar valorile, formele, 
ignoră corelaţia dintre vorbe și realitate, mai precis, aceasta nu i se pare 
importantă, considerând că dacă ceea ce spui, spui frumos, poţi să afirmi orice. 
De dragul efectului și impresiei, istericul sacrifică întotdeauna adevărul. 
Manifestă puţin interes pentru rigoarea intelectuală, gândirea analitică, 
descoperind repede că publicul reacționează mai repede la fraze frumoase decât 
la nuditatea adevărului. Cu o enormă capacitate de metamorfozare, se poate 
adapta la situaţii excepţionale sau bizare, firește, doar pentru scurt timp și numai 
în mod superficial. El nu trăiește în contemporaneitatea faptelor, ci în imaginarul 
formelor care nu vor căpăta niciodată realitate istorică. Istericul se găsește 
oriunde acasă, adaptându-se celor mai eterogene forme sociale. El rămâne 
întotdeauna un ambalaj frumos și plastic, care, lipsit de conţinut interior, poate 
îmbracă orice obiect al realului. 

Deși încearcă la nesfârșit să joace rolul misionarului dăruit, 
rămâne mereu același clovn trist care, fără a rezona cu oamenii 
pe care îi prezintă sau îi ascultă, nu-și dorește de fapt decât să 
atragă atenţia asupra propriei persoane. "O mie de simțiri și nici 
un sentiment” este lozinca sub care par să se desfășoare toate 
demersurile "tristului” teleast. Este adevărat că Freud a reușit la 
sfârșitul unui celebru tratament să o transforme pe isterica Anna 
O. într-o militantă socială de renume mondial - Bertha 
Pappenheim. Minunile nu se repetă, iar Freud a murit de mult. 
Doar isteria rămâne veșnic tânără. 

Falsa libertate a histrionului îl duce în situaţia tragică a corăbiei fără lest, care 
pe o mare agitată de furtună nu va avea posibilitatea de a ancora, fiind obligată la 
rătăciri violente. Istericul nu are istorie, pentru că sentimentele sale nu au trecut. 
El se împodobește cu haine, forme și culori, pentru a ascunde goliciunea 
interioară (Klages). Egocentrismul acestui tip de personalitate își află rădăcinile 
într-o inadecvată apreciere a valorilor umane, ca și incapacitatea de a-și 
reprezenta trăirile și dorințele celuilalt. Printr-o aparentă hipersexualitate el 
găsește un mijloc de a capta atenţia celorlalți și de a încerca să își potolească 
infernala sete de afectivitate. Unii autori îl denumesc "sugativă afectivă”. Se 
iubește prea mult pe sine pentru a se putea dărui. El va promite în permanenţă, 
fără a da niciodată. 

Histrionul poate avea calităţi native de excepție, în primul 
rând imaginaţia și trăirea într-o lume romantică sau 
romanţioasă. Talentata poetă de dincolo de Prut și-a căutat 
o nouă celebritate în lumea politică, candidând și fiind 
aleasă pe listele unui partid naţional. A trecut repede la 
unul naţionalist. Cameleonismul afectiv și superticialitatea 
au ieșit repede la iveală, tratând incapacitatea funciară a 
istericului de a fi în istorie. Cât despre a face istorie, ce să 
mai vorbim. 


Sindromul Cicciolina 


Povestea acestui sindrom "latin" este mai veche. Vom cita din celebra lucrare 
a lui Procopius din Caesarea, "Istoria secretă”, încheiată în anul 558 după 
Cristos, un pasaj referitor la ocupaţia Teodorei, cea care avea să devină 
împărăteasa Bizanțului la treizeci de ani: "Ea a stăruit mult timp într-o casă de 
desfrâu, măcinându-și trupul cu o îndeletnicire împotriva firii. Când s-a făcut 
mare și coaptă pentru dragoste, a fost adusă pe scenă și a ajuns în curând "o târfă 
care bate ulițele”, cum ziceau strămoșii noștri. Nu era nici flautistă, nici 
cântăreaţă din lăută și nici pricepută la dănţuire, ci arăta privitorilor, mereu 
înghesuiți, doar frăgezimea și toată goliciunea trupului ei". Celebritatea cucerită 
în cadrul teatrului, unde numărul preferat al viitoarei împărătese era cel în care 
"se întindea jos, pe pământ, doar cu o centură în jurul coapselor, iar apoi câţiva 
lucrători din teatru aruncau boabe de orz pe părţile rușinoase, iar niște gânsaci, 
anume pregătiți pentru așa ceva, le culegeau una câte una cu pliscurile lor și le 
mâncau", o va ajuta să ajungă în fruntea piramidei statului. 

în cealaltă parte a Imperiului Roman, în eterna cetate a Romei, un 
"pornostar" devine membră a Parlamentului italian. Este vorba de Ilona Sdaller, 
mai cunoscută publicului drept Cicciolina, care în anii '78 s-a remarcat prin 
pornografia violentă din emisiunile Televiziuni italiene. în 1979 a devenit 
candidată a Partidului Ecologic, iar 1987 a fost aleasă, devenind prima vedetă 
porno-parlamentară. Obiectivele politice: un viitor fără energie nucleară, libertate 
sexuală absolută, dreptul pușcăriașilor la dragoste. Fascinanta, prin absurdul ei, 
carieră politică a "micuţei unguroaice” avea să fie marcată și de declaraţii agresiv 
lascive în care își oferea priceperea trupească drept remediu politic pentru crizele 
unor politicieni de tip Saddam sau Jirinovski. 

Confuzia de planuri și insolita deviaţie de la real par să fie anexele unui 
"sindrom" pe care îl vom numi sindromul Cicciolina. 

în epoca televiziunii, acest sindrom pare să cuprindă, prin contagiune, 
numeroase persoane care până atunci se remarcaseră prin performanţă într-un 
domeniu în care mai ales calităţile fizice îi aruncaseră în prim plan. Tensiunea 
electorală a făcut ca scena politică să fie brusc invadată de numeroși "suferinzi", 
iar listele de candidaţi ale unor partide să sufere fenomenul de cicciolinolizare. 
Desigur, nimeni nu poate contesta talentul ieșit din comun și genialele lovituri 
date micuţei mingi de tenis de către Ilie Năstase, care însuflețea tribunele (altfel 
destul de sobre) ale terenurilor sportului alb. După cum nimeni nu poate uita 
limbajul puţin academic și gesturile așișderea care constituiau de asemenea faima 
negativă a celui care era cunoscut cu prea puţin măgulitorul apelativ de "Nasty". 

Un fotbalist cum rar s-a văzut, un antrenor care în culmea carierei a făcut 
minuni cu năbădăioșii și talentaţii jucători ai naţionalei, umplându-ne sufletele 
de bucurie. Un om căruia soarta i-a surâs și din punct de vedere financiar cu 
atât mai mult cu cât nimeni nu-l întreabă cât câștigă. în același timp un 
cetăţean onorabil pentru care viaţa obișnuită este la fel de puţin cunoscută pe 
cât știm noi, obișnuiţii cu viaţa, programele secrete din cantonamente. 
Generalul Iconiţă care își clamează intens religiozitatea de câţiva ani încoace 
se lasă momit și de diavol, care îl cheamă spre caruselul puterii. între două 
rugăciuni și o recuperare fizică trimite mesaje de tip coreean mai marilor 
partidului. Senator de drept în sportul românesc vrea să sfârșească senator pe 
bune în Parlament. Este convins că și-n politică picioarele sunt totul. 
Don General se va ruga înainte de a vota fiecare paragraf de lege, iar noi ne 
vom închina ori de câte ori va lua cuvântul în plen sau în comisii. 

Cum un primar nu se poate remarca prin lobby-uri și vole-uri, ne temem că 
rămâne prea puţin pentru o reală figură politică. Mai mult, hilarul situaţiei va fi 
de proporţii când la sectorul 5 al Capitalei, giuleșteanul Ricâ Răducanu, altfel un 
portar de fotbal intrat în istorie, va da buzna prin hotărâri și ordonanţe, depășind, 
după un mai vechi obicei, "careul" în care își avea locul. 

O nouă confuzie între giumbușlucurile lui Tamango și responsabilitatea 
civică și asumarea problemelor comunităţii. închipuiţi-vă audiența la primarul 
general Nasty a primarului Tamango de la 5. E de râs, e de plâns? 

Sigur că despre talentul lui Nicolae Dobrin, care "ne ascunde mingea și n-o 
mai găsim”, cum strigau suporterii din Trivale și apoi cei ai Naţionalei, s-au 
scris și se vor mai scrie în continuare volume. Ele vor întreţine în memoria 
colectivă o imagine a unui zeu al fotbalului. Dar tot memoria colectivă va 
conserva uluitoarea sintagmă publicitară, găsită spontan de consumatori, care, 
prin bodegi și cârciumi, comandau "cincizeci de ochii Ilu' Dobrin". "Gâscanul" 
nu mai este la vârsta fotbalului, dar nu credem că a ajuns (sau că va ajunge) la 
cea a politicii. Şi pentru a nu crede cineva că - vai, Doamne! - sindromul 
Cicciolina atinge doar sportivii, lista actorilor care se simt străbătuţi de fiori 
politici este de trei ori mai lungă. Cităm la întâmplare: lon Caramitru, Virgil 
Ogășanu, Victor Rebengiuc, Ion Besoiu, Dorel Vișan. Pentru toţi aceștia, 
politica pare să fie un "violon d'Ingres". Sunt alţi actori sau cântăreţi însă, care 
speră că în politică vor reuşi ceea ce nu au reușit pe scenă. larăși la întâmplare: 
Teofil Vâlcu, Agatha Nicolau, Floarea Calotă, Dida Drăgan. 


162 


Florin Tudose, lon Barbu 


Un Hamlet pe care generaţiile nu-l vor uita, un actor cu vocaţie și 
inspiraţie, căruia șansa i-a oferit în plus prilejul să fie împlinit în 
cariera artistică, este în politică un Hamlet de provincie (să mă ierte 
domnul Cehov). Se urcă fără trac pe scena politicii ca actor și regizor 
(printre mulţi alţi profesioniști și improvizatori) și trece cu ușurință 
de la un rol la altul, tot mereu mai atras de putere. Joacă rolul 
vestitorului providenţial ("Mircea, fă-te că lucrezi!”), scena 
balconului ("Nu mai trageţi, nu e nevoie de răzbunare fizică!") chiar 
și un pic din bufonul regelui și eșuează în comedia guvernării într-un 
rol pe care tot zice că nu și-l dorește. Pe scena politică prea mulţi 
actori sunt doar marionete... 


Om bogat 


Nu-l poţi gândi pe omul bogat din România dintr-o singură perspectivă. El nu 
poate beneficia de un portret clasic, din simplul motiv că în ţara noastră, 
miliardarul n-a avut timp să-și construiască și un tipar rezervat doar lui. Magnaţii 
lumii împart cu mândrie cele două modele arhicunoscute: cel american, în care 
privilegiatul a ajuns să deţină zeci de companii și trei edificii după un tun dat la 
bursă sau după alte artificii nu chiar legale și cel burghez, în '.are averea trece din 
posesia părinţilor în cea a odraslelor, școlite prin te miri cine știe ce colegii de 
renume. Dacă-i menţionăm și pe cei care au avut noroc la Loto sau la vreun alt 
joc și care, de frica sărăciei, își ţin banii într-un cont din bancă, refuzând să se 
remarce social în vreun fel, avem o primă imagine a celor "cu bani". 

în Occident, cei mari din domeniul afacerilor sunt adesea desemnaţi de 
sintagme ca "regele ciocolatei sau al internetului”, "baronul tutunului”, "contele 
oțelului sau al detergenţilor”. Această terminologie introduce practic ideea de 
nobleţe și blazon al omului bogat care a reușit, cel care a ajuns în vârf și care își 
stăpânește averea ca pe o adevărată persoană plină de virtuţi. Totuși, acești "regi" 
sunt câtuși de puţin monarhi și foarte mult adevăraţi supuși ai regelui regilor, 
care este, pe piaţă, consumatorul. Toţi acești regi depind de bunăvoința Măriei 
Sale Consumatorul care le-ar ameninţă regatul și blazonul ori de câte ori ceva nu 
ar merge în relaţia cu el. Nici o astfel de persoană nu îi sfidează și nu îi ignoră pe 
cei mulţi pentru că orice gest nepotrivit nu ar face decât să-i piardă pe consumatori. 

în România, acest model evident că nu poate funcţiona, deoarece confuzia 
dintre bogat și îmbogăţit funcţionează ca atare, iar în privinţa titlurilor 
"nobiliare" nu poate fi vorba ca publicul să poată oferi măcar micile grade de 
"cavaler" vreunuia din bogaţii autohtoni. Teoretic, 50 de ani de regim 
nedemocratic, dictatorial (ar fi un pic cam mult să zicem comunist) ar fi trebuit 
să aducă o echilibrare (fie ea și forțată) a păturilor și rangurilor sociale. Ea s-ar 
exprima evident și în bugetul oamenilor. Practic, însă, ne-am trezit într-o ceață 
densă și cenușie: oameni bogaţi existau și în regimul trecut, conviețuiau însă în 
rezervaţii cu acces limitat - cu alte cuvinte nu-i vedeam cât sunt de bogaţi, pentru 
că nu se puteau afișa cu așa ceva. Cunosc oameni care fumau ţigări Kent ascunse 
în pachete de Cișmigiu sau care își purtau blănurile și bijuteriile de aur de 18 
karate cu diamante doar în propriile apartamente și numai în prezenţa celor mai 
buni prieteni sau a rudelor. Câte un "curajos" își plasa o antenă parabolică 
ascunsă de ochiul vigilent al omniprezentei securităţi. Totuși, bani existau și încă 
stocaţi la CEC, care datorită sumelor uriașe care se acumulau a fost nevoit la un 
moment dat pur și simplu să micșoreze dobânda. 

Este o persoana arogantă și foarte orgolioasă, care își închipuie că toţi 
ceilalţi pot fi trataţi ca niște obiecte și că pot fi manipulaţi cu ușurință. Cea 
mai mare slăbiciune a lui e că își închipuie că lumea poate fi manipulată și 

cumpărată cu ușurință. E lipsit de sinceritate și nu este în stare nici să-și 
asume responsabilităţi și nici să-și recunoască greșelile. Un om care nu 
poate avea relaţii normale cu nimeni, relaţii de comunicare sau de prietenie. 
Ca și Sarsailă nu suportă lumina zilei și afacerile la vedere pentru că 
șantajul, amenințările și banii negri ar fi probabil prea vizibile. A apărut în 
lumina reflectoarelor doar atunci când a fost strâns prea tare cu ușa și numai 
pentru a-și expune un șir lung de ameninţări codificate la adresa unor 
potentaţi politici. Ei au înţeles mesajul și Vântu s-a retras din nou în umbră. 


Psihopolitica recidiva | 165 


Cel mai adesea nu era vorba de oameni putred de bogaţi, ci de o bogăţie 
putredă obţinută din speculă și trafic de influență. Prima modificare socială a fost 
apariţia la lumină a acestor hârciogi. Avem în ei o primă categorie de oameni 
bogaţi. Cei pe care firea cameleonică i-a ajutat la schimbarea discursului de lemn 
cu unul mai adecvat noului tip socio-economic. Au găsit cu multă ușurință o 
justificare firească a averii lor și accesul către scara influenţei: politica. 

Din perspectivă psihologică ei nu au avut nevoie de o inteligenţă ridicată, de 
un caracter sau un temperament aparte, deosebite. Cameleonismul în acest caz nu 
sugerează decât un soi de abilitate, uneori înnăscută, alteori dobândită, de a nu fi 
prins. Mai pe scurt și mai popular - multă nesimţire, prost gust şi absenţa 
criteriului de fair-play. Termenul, de altfel, aparține unei limbi și culturi diferite 
așa că amestecul în această caracterizare nu își găsește locul. La acest model au 
aderat din păcate mulţi ucenici de vază care au îngroșat pătura bogaţilor proveniţi 
din "foşti". 

Acestora li se alătură o cohortă tot mai numeroasă structurată după model 
vestic: uneori mai scrobit (vezi modelul britanic sau chiar cel francez), alteori 
mai șui (vezi modelul american), de regulă mai dur, axat pe supravieţuire şi pe 
celebra regulă "nu riști, nu câştigi", dar oricum mult mai fair. Adeziunile la acest 
model le-au putut depune doar cei cu o inteligență superioară, ce deţineau un 
autocontrol temperamental, certe abilităţi sociale și însușiri caracteriale din sfera 
"bunului simț" popular. Mixajul rezultat nu e chiar atât de fericit. Personajul îl 
veţi regăsi de regulă în vârful ierarhiei unei mari companii (trans, mulţi ș.a.m.d 
naţionale), din totuși puţinele existente pe piața românească. Forţându-se să 
zâmbească și să îndeplinească multe din normele saxone existente "în manual”, îi 
lipsește claritatea și naturaleţea specifice tipului fără griji financiare, dar cu mare 
grijă pentru averea lui (și mai ales pentru viitorul averii). Diferenţa tipologică ar 
fi ca între Hagi Tudose și Don Quijote. Capitalul reprezintă o perspectivă, în 
măsura în care va produce din nou capital și nu prin simpla sa achiziţie. 

Din punct de vedere al stratificării sociale, România tinde să aibă doar 
oameni foarte bogaţi și oameni la limita pauperităţii. Pseudo-pătura socială de 
mijloc este alcătuită în principal din funcţionarii care-și mai permit încă să 
plătească întreţinerea la un apartament cu patru camere, să mănânce carne 
săptămânal și să-și ţină copii prin școli. Văzut prin prisma unui sărac, bogătașul 
sau "patronul" este întâi servit, apoi invidiat, iar în cele din urmă urât visceral și 
înjurat pe la colţuri și în bodegi cu prietenii sau colegii de muncă. De asemenea, 
este subiect de discuţie la masă în familie, unde se comentează atât abuzurile 
acestuia, cât și ultimele sale achiziții. 

Pentru că, nu-i așa, patronul (mai nou încoronat cu titulatura de general 
manager) poartă costum lucios din mătase, are cel puţin două telefoane mobile și 
conduce unjeep spaţios. 

Există un basm scris de Ispirescu cu un titlu ciudat "Florică a' 
mamii” în care doica ţigancă ce substituise copilul împăratului cu 
propriu-i puradel, nu admite ca tuciuriul prinţișor să nu poată lua de 
nevastă o prinţesă vecină al cărei tată ţâfnos își consideră viitorul 
cuscru un sărăntoc. împărăţia porneşte război, socrul mic este 
"convins" și tinerii își pun pirostriile sub ochii satisfăcuţi ai doicii 
"aşa Florică a' mamii, fiecare după rangul lui”. Povestea lui Marian 
Care Este, este în esenţă asemănătoare, doică fiindu-i un partid 
trandafiros. Partidul duce lupte cu îndărătnica primărie, dar pașnice, 
cu Albano, artificii, "reveioane”, economate, cârnaţi cu fasole și 
nenumărate ilustrate de pe care prinţul, care este să recunoaștem, 
mai tuciuriu, ne zâmbește încurajator din cutiile poștale. Cu ţoale 
scumpe, merțane 4x4 și ghiuluri cât cuprinde, Marian seduce 
primăria. Marian a' mamii după rangul lui va fi același personaj care 
este... Ca și în basmul lui Ispirescu, de fapt, contează ce vrea Doica. 
Așa Marian a' mamii, fiecare după partidul lui. Care este. 

Nu mai locuiește la bloc, nici măcar în celebra arie "la fântâni” sau pe lângă vreo 
Casă Albă în capitalele de provincie, ci și-a tras vilă cu două nivele în vreun cartier 
cu bodyguards la capul străzii, în vilă, jacuzzi, televizor cu diagonala de minim 100, 
mobilă italiană în bucătărie și florentină în sufragerie, dormitor și debara. Sisteme de 
securitate peste tot păzesc bogăţia îndoielnică în calitate și estetică, cu o vigilență care 
o depășește pe a Sing-Sing-ului, sugerându-ţi uneori ideea sinistră că proprietarii se 
antrenează pentru o vizită la pușcărie. Gardurile sunt înalte, după ele pândesc câini 
interziși de lege în mare majoritate Rotweilleri, a căror agresivitate dementă trimite la 
ceva din inconştientul stăpânilor. 

O cu totul altă lecţie tipologică ne-au servit-o românii bogaţi de peste hotare (și 
eventual reveniţi după '90). Evit să folosesc termenul de îmbogăţiți peste hotare, 
pentru că aici terminologia are o altă perspectivă. Și anume: ce îi deosebește pe 
aceștia de cei de mai sus? în primul rând cunoașterea ambelor discursuri. Atât cel 
autohton, exersat până la vârsta emigrării (uneori suficientă pentru a putea face 
diferenţa), cât și discursul capitalului acumulat pe baze solide (cunoaștere, 
creativitate, interpretarea și predicția fenomenelor etc). îi mai deosebește și răbdarea 
de care dau dovadă de multe ori, psihologic ea se traduce prin toleranţă la frustrare 
sau capacitate de autocontrol. De asemenea, ei știu că averea nu se face de la cei 
săraci, ci întrucâtva chiar invers, întâi ajutându-i să se îmbogăţească și abia apoi 
reintroducându-i în sistem. E o operaţie pe termen lung, nu o găinărie de pe azi pe 
mâine. Exemplele (mă refer la cele pozitive, că de celelalte suntem sătui) nu sunt 
multe, dar sunt relevante, consistente și non-contestabile. Cu alte cuvinte chiar dacă 
povestea cu "capra vecinului” nu dispare în totalitate, cel puţin o spunem mai în 
șoaptă. 

Ei ai- putea fi un model de urmat, căci sunt de-ai noștri. Ca și cum imaginea 
bogatului din România nu ar fi destul de hărțuită și bulversată, uneori chiar pe 
nedrept, presa duce un război fără cruţare disecând, mai bine zis făcând vivisecţie, pe 
orice bogat cade întâmplător în atenţia ei. 

Orice acţiune a unui bogat este susceptibilă de a fi greșită și cu siguranţă i se 
poate atașa un imaginar cordon ombilical ce duce spre sfera politicului. Bogăția este 
în acest caz sinonimă cu omnipotenţa și corupţia, cu snobismul și lipsa de cultură. 

Sistemul nostru birocratic este extrem de haotic (şi nu pe de gratis) ceea ce face 
ca bogaţii să fie suspectaţi de mită perpetuă în vederea facilitării unor afaceri, de la 
un simplu teren și până la câștigarea părtinitoare a unei licitaţii. In România, banul nu 
impune respect, ci naște ura. Din toate părțile, avuţii (cu excepţia străinilor care fac 
afaceri pe la noi) sunt împroșcaţi cu diferite acuze, de la lipsa de omenie și până la 
"eludarea de la litera legii”, expresie folosită în disprețul limbii române de numeroase 
publicaţii. Totodată, aceștia sunt recunoscuţi ca indivizi care acceptă o singură 
valoare: aceea a valutei. Zilele lor și nopțile cu vise cu tot stau sub spectrul 
acumulării de capital cât mai mare. 

Bogatul baron băcăuan este ca toţi ceilalți baroni o sechelă gravă a 
comunismului, un brigand local lipsit de scrupule și morală care s-a cățărat sus, 
foarte sus peste un pașnic ținut moldovean. Cu sertare goale în creier, 
extrasenzorialul Mitică din Bacău și-a uimit concetăţenii, prin impertinenţa cu 
care a sfidat legea, prin cameleonismul uriaș cu care a sărit dintr-o barcă în alta 
a puterii. Baronul care împarte cârnaţi - imagine devenită emblematică, blazon 
din care nu lipsesc de regulă trandafirii, iar, mai nou, boabele de fasole - 
bogătanul care satură prostimea visează să-și povestească viaţa pe sticlă oferind 
americanilor, cel puţin așa susţine domnia sa, o telenovelă modernă în care 
Mitică își părăsește ca Napoleon prima nevastă stearpă, ca Henric al VIH-lea pe 
Ana de Boleyn - a doua nevastă infidelă, și se împlinește alături de Laureta - 
mama Emei și Marei - ca Alexandru Lăpușneanu alături de Teofana și Teodora, 
cele două fiice ale sale. Ca și acesta se bazează pe cei mulţi (dar proști) despre 
care crede că îl vor vota la nesfârșit și, ca și acesta, îi vrea pe toți chiar dacă ei 
ar dori altceva. Fostul mecanic cu cârnatul pe blazon are și o deviză "Nici o 
plăcere în viaţă nu costă prea mult..." Să completăm, fiind siguri că este vorba 
de o personalitate dizarmonică "... dacă plătesc alţii”. 

Snobismul este o caracteristică sine qua non a intrării în "lumea bună”, unde 
preţul cât mai mare, vila cea mai înaltă și mașina cea mai scumpă sunt etaloanele 
calităţii. Paradoxal magnații presei, mai pe față, mai pe ascuns, tind spre categoria 
bogaţilor (îmbogăţiţilor autohtoni), suferind din punct de vedere psihologic și 
comportamental de același sindrom al bogatului autohton ca aceia pe care îi vânează 
și pe care îi supun oprobiului general. Aceleași BMW-uri și AUDl-uri, aceleași 
lanţuri și brățări de două degete pe braţe, aceleași cămăși de 2000 USD bucata, ușor 
șifonate etc. etc. în birourile, vai-Doamne, boșilor de presă ca și în cele de orice 
firmă, când intri te cuprinde jalea și kitch-ul, pe birourile mici și negre din lemn de 
tec îngrămădite simboluri tehnologice, tablouri de hotel, rafturi cu dosare, plante 
artificiale. Deh! Oameni bogaţi, feriți de ochii muritorilor, prin simbolicele 
termopane colorate. Ochiul atent distinge peste tot inițialele marelui boss: în 
monograme de aur, platină, fir aurit. Totul însă miroase a bani. Iar cuvântul de ordine 
din păcate rămâne opulenţa. 

In sfârșit câte ceva despre oameni cu bani (mulţi bani) aflaţi în situaţii oficiale așa 
cum ar trebui să se comporte fără ca atribute exterioare să îţi sugereze "lată un om 
bogat”. Aceasta este schița unui comportament simulat care ar permite identificarea 
unui ochi avizat: tenacitate, rezistenţă în acţiunile întreprinse, activitate susținută 
atunci când își propun ceva; sociabilitate, sunt plini de respect faţă de normele 
sociale; au reacții prompte la stimuli și nu au dificultăţi de relaționare; au multă 
putere de muncă și rezistenţă la efort; le place să fie implicaţi, să participe efectiv; 
sunt mereu ocupați; felul lor obișnuit este să organizeze, să propună mereu câte ceva; 
trec repede de la gând la faptă, dacă vor ceva cu adevărat și realizează; sunt tulburaţi 
numai de lucruri grave și nu se manifestă afișând o "mască de fier”, de obicei iau 
lucrurile așa cum sunt, cu calm ca și când s-ar fi așteptat, obișnuiesc să vorbească cu 
calm, la obiect și în cunoștință de cauză; fac faţă situaţiilor critice și își păstrează 
sângele rece; cuvintele nu au o mare importanță, ei iau în calcul doar faptele; îi 
plictisește monotonia, preferă schimbarea. 

Acești oameni percep lumea ca un loc în care totul este posibil, puterea lor și 
libertatea lor fiind în raport cu mărimea contului, sunt înconjurați de lucruri și 
persoane care îi pun într-o lumină favorabilă și le accentuează calităţile; sunt mereu 
ocupați, chiar dacă de fapt nu fac nimic; vor să inspire respect și acceptare 
necondiționată, încearcă să-și păstreze o aură de mister şi întotdeauna își exacerbează 
narcisismul. Această gonflare de imagine este poate principalul motiv al senzaţiei de 
inautenticitate pe care mulţi o reclamă după ce intră în contact cu un astfel de 
personaj. Să fii bogat în ţara asta înseamnă să-ți asumi riscul de a fi urât și invidiat nu 
numai de către cei săraci, ci și de către cei din aceeași tagmă; înseamnă să îmbrăţișezi 
imaginea unui om pentru care sentimentele nobile general acceptate să nu însemne 
nimic dacă din ele nu pot fi scoși bani, tot mai mulţi bani. Cu certitudine se poate 
spune că bogatul din România este original în cel mai rău sens al cuvântului. 

Dacă mulţi îmbogăţiţi sunt nostalgici ai vechiului regim, baronul Dinei e pe faţă 
un fan al lui Ceaușescu. Dacă acel personaj nu ar fi fost altceva decât o 
monstruoasă întruchipare a obtuzităţii de spirit dublată de agresivitatea paranoiacului 
neiubitor de oameni, fostul miliţian devenit pescuitor în ape tulburi ar putea să îi 
facă și icoană de aur cu banii de la Banca Internaţională a Religiilor răzbunându-se 
pe naivii care au crezut în popii care administrează ochiul dracului. Dar Dinei 
știe prea bine ce îl atrage la Pingelică neisprăvitul, la care a fost slugă fidelă: 
tovalul obrazului, bășica umflată a personalităţii acestuia, tinichelele cu care 
acesta se decora de câte ori voiau mușchii creierului său neinstruit. S-ar vrea 
asemenea, dacă mardeiașii și polițiștii vânduți care îi alcătuiesc suita ar putea să 
îl propună baron general la al XVI-lea Congres. 


Politică şi vânătoare 


O știre macabră a făcut recent ocolul mapamondului: un traficant a fost prins 
la graniţa de la Nădlac cu o mie de ciocârlii moarte și ascunse în saci, pe care 
dorea să le vândă, cu 38 de euro bucata, în Italia. 

Deși pare de necrezut şi este o monstruozitate să ucizi ciocârlii, individul mi 
se pare cât se poate de sănătos pentru standardele noastre, când totul a ajuns de 
vânzare. O mie au fost descoperite, dar câte alte mii au fost exportate fără ca 
vameșii să bage de seamă? Te poți întreba: cum să omori ciocârlia? Aţi auzit 
dumneavoastră pe cineva să omoare pasărea cea mai îndrăgită de român, căreia i-a 
fost dedicată cea mai frumoasă melodie scornită de geniul popular din Carpaţi? 
Dar totul este posibil când AGVPS, organizaţia care deţine monopolul vânătorii 
în România, patronată de însuși primul ministru, a trecut ciocârlia, după cum am 
aflat de la televiziune, pe lista păsărilor dăunătoare, alături de cioară și coţofană! 
în aceste condiţii, țăranul român n-ar trebui să se mai întrebe de ce Lia-Ciocârlia 
nu se mai așează pe coarnele plugului său când dă primăvara. Sublima vestitoare 
a zorilor a luat, din păcate, drumul Europei chiar înaintea lui... 

După 1989, cei mai vârstnici dintre politicienii români, lăsându-se cuprinși 
de patologia puterii, au transformat instituţiile democratice într-un fel de cimitir 
al elefanților. Cei mai tineri și mai activi au dezvoltat un alt fel de boală, tot a 
puterii, cunoscută sub numele de baronită. Este un fenomen foarte grav, un 
sindrom care a creat nenumărate clone ale lui Ceaușescu. Aspiraţia mai marilor 
zilei din societatea românească, de la miniștri până la "baroni", este de a deveni 
ca EI: de a fi adulaţi de mulţimi, de a fi aplaudaţi și mai ales de a organiza 
partide de vânătoare în care sunt măcelărite sute de animale nevinovate. Din 
punct de vedere psihologic, n-a fost nici o revoluţie în 1989, deoarece 
mentalităţile și tabieturile au rămas aceleași. 

Instinctul de a vâna ţine, desigur, de natura umană și a reprezentat în primele 
etape ale lui homo sapiens un mod de supraviețuire. Mai târziu, omul primitiv a 
început să vâneze şi pentru a se apăra. Făcând un recurs la istorie, cu excepţia 
unor celebre brute precum Hercule, nu avem prea multe exemple de eroi vânători 
în antichitate. Omul nu a glorificat cu plăcere moartea animalelor, deoarece nu le 
ucidea din plăcerea de a ucide. Până la urmă, chiar și Hercule - din punct de 
vedere psihiatric un exemplu tipic de comportament epileptic - a ucis leul din 
Nemeia, nu din plăcerea de a obţine un trofeu, ci pentru a salva comunitatea din 
regiunea respectivă. Nici după apariţia religiilor, a lua sufletul unui animal n-a 
fost considerată o virtute. Omul nu trebuie să omoare din plăcere. însăși zeița 
vânătorii, Artemis, nu era o zeiță foarte agreată de greci. în Evul Mediu, 
vânătoarea a început să devină un privilegiu al nobililor și al regilor, un tabu la 
care nu aveau acces ţăranii liberi, iobagii, târgoveţii etc. în fine, la începutul 

epocii moderne, vânătoarea se va "liberaliza", ajungând la îndemâna oricui avea 
bani sau locuia lângă o pădure. Apariţia armelor de foc performante avea să 
reducă enorm șansele animalului și, prin aceasta, să-i transforme pe vânători în 
killeri de plăcere. în zilele noastre, vânătoarea a devenit un teren de descărcare a 
unei violenţe sanguinare extraordinare. 

Capodopere ale naturii precum căprioarele, caprele negre, cerbii, cocoșii de 
munte etc. sunt ucise în serie, de veritabile "plutoane de execuţie”. Dacă ne 
referim la specificul naţional, deși avem o tradiţie străveche în domeniul 
vânătorii, românii nu au dat dovadă, în istorie, de cruzimi nemaipomenite față de 
sălbăticiuni. Nu veţi găsi nici o baladă românească în care să se vorbească 
laudativ despre omul care omoară un animal, care omoară o ființă a lui 
Dumnezeu. Arătaţi-mi o pagină de literatură românească în care să se facă un 
elogiu al plăcerii de a ucide! 

Este vorba de un măcel programat de oameni fără suflet și fără dragoste de 
natură și, până la urmă, fără dragoste de ţară. Se aranjează sub ochii noștri 
dispariţia vânatului din România, după modelul dispariţiei pădurilor. Dacă ne 
lăudăm că, la ora actuala, avem mai mulţi urși și lupi decât întreaga Europă, în 
câţiva ani vom ajunge să-i admirăm doar în grădinile zoologice, ca francezii sau 
ca germanii. Deja, graţie inconștienței vânătorești, o superbă pasăre de stepă, 
dropia, a dispărut din Bărăgan. A mai auzit cineva de dropie? 

în această epocă, violența sanguinară s-a "atașat" de pătura conducătoare, 
ahtiată după privilegii și plăceri exclusive. Nu întâmplător, toţi dictatorii 
secolului al XX-lea, în frunte cu Hitler, au fost vânători pasionaţi. Stalin a avut la 
îndemână câteva milioane de ţinte umane asupra cărora și-a revărsat veninul de 
ucigaș, Hitler la fel. Dar epigonii lor, precum Ceaușescu sau Gadhafi și Sadam 
Hussein, au fost nevoiţi să se mulțumească, datorită împrejurărilor, cu lichidarea 
faunei din ţările respective. 

Dacă în Occident vânătoarea este legată strict de bani, un trofeu de urs fiind 
plătit cu până la 10.000 de dolari, în societăţile dictatoriale a fost un privilegiu al 
păturilor favorizate, Securitatea, Miliția și Armata care controlau distribuţia 
armelor în teritoriu. La vânătoare, fiecare secretar de partid își exercita 
capacitatea de a-și copia șeful suprem, de a se remarca prin servilism și vrednicie 
în hăituirea vânatului. Mai mult, acest "sport" ţine și de patima colecţionarismului. 
Vânătorii colecţionează "trofee". Dar sunt trofeele luptei cu cine? Ale luptei cu 
natura - parte a ideologiei comuniste, generatoare de mari dezastre ecologice. 
Cum să califici sentimentele omului modern care-și freacă mâinile de bucurie 
lângă animalul însângerat și cald, căzut la capătul puștii cu vedere în infraroșu? 
N-ar fi oare mult mai demn să intri în pădure cu un binoclu și un aparat de 
fotografiat, decât cu o armă? 

Ființa umană rămâne paradoxală între violență și transcendență. 
Ajuns întâi bogat, apoi puternic prin politică, omul care a luat calea 
studierii sfintelor taine nu și-a putut reprima niciodată dorința de a vedea 
făpturile Domnului dându-și duhul sub gloanțele armei sale de vânătoare. 
La ceas oprit de lege şi de datini (măcar de legile bisericești pe care 
teologul ar fi cam trebuit să le "interiorizeze") a devenit din vânător, vânat. 
în cazul ideal "degetul lui Dumnezeu", destinul a apăsat pe trăgaci, în caz 
real o fi știind vreunul din șefii serviciilor de informaţii adunaţi ciurdă la 
celebra vânătoare al cui a fost degetul sau prostia... 

Morala fabulei de vânătoare: un om născut într-o comună cu nume de 
căprioară (Ciuta) n-ar trebui să tragă în propriul totem. A doua morală: în 
situaţia dificilă de a te afla la celălalt capăt al puștii este riscant să folosiți 
expresiile preferate ale șefului, ca de exemplu, "Să-mi numere ouăle!" 

N-ar fi mult mai civilizat să-ţi exersezi instinctele violente pe un computer, 
cu ţinte virtuale? Vânătoarea ar trebui să fie un imn închinat naturii, nu prohodul 
acesteia. 

S-au răspândit pretutindeni "clonele" lui Ceaușescu. Mă gândesc cu groază la 
persoanele care sunt și vânători și deţin și putere politică. Desigur, nu-i condamn 
pe vânătorii de profesie, al căror rol în menţinerea sănătăţii și a echilibrului 
cinegetic, în selecţia și întreţinerea fondului de vânătoare nu poate fi contestat. 
De asemenea, nu am ce să le spun oamenilor cărora le place carnea de vânat, nu 
e de condamnat acest lucru. însă am unele observaţii privindu-i pe cei care își fac 
din vânătoare o practică de relaxare. Mi se pare extrem de nepotrivită cu începutul 
de secol și de mileniu. 

Ne amintim de desfrâul și carnagiul de la vânătorile lui Ceaușescu, înfățișate 
de filmele proiectate după 1989. Dacă ne amintim. Dacă nu, privim fotografiile 
din ziarele actuale și vedem același camagiu și aceleași scene cu ulcele de vin 
fiert la căpătâiul fazanilor, vulpilor și mistreţilor sângerând pe zăpadă. Ulcele 
ţinute mândru și triumfător de liderii României democratice. înţeleg oarecum 
sentimentul de putere nelimitată pe care-l are un om care ţine în mână o pușcă de 
zeci de mii de Euro și are prerogativa sinistră de a oferi moartea, fie și doar unui 
amărât de vulpoi. Dar, pe de altă parte, nu pot să cred că aceasta poate fi una 
dintre relaxările și plăcerile omului 

Vânătoarea presupune, e drept, o relaţie de grup, o ceată de vânători. Dar mi 
se pare total nepotrivit ca această ceată să fie formată din miniștrii și șefii 
serviciilor secrete ale unei ţări europene. La un guvern care iese la relaxare și 
curăţă, în ziua de Crăciun, un teritoriu de căprioare sau mistreți nu pot să mă 
gândesc ca la un guvern protector. Nu cred că acel guvern e format din niște 
oameni binevoitori, miloși, cu preocupări deosebite în domeniul lor. De 
asemenea, mi s-a părut scandalos că au ales perioada dintre Crăciun și 
Bobotează. în tradiţia românească, acestea sunt zile de meditaţie în care, pe de o 
parte, omul își face bilanţul moral al existenţei lui, iar pe de altă parte, își face 
planuri. în această perioadă nu trebuie să moară nimic, decât Anul Vechi. Se 
trage cu pușca și se pocnește din bici tocmai pentru a alunga duhurile răului și 
ale morţii. Dacă ne amintim, această perioadă a mai fost o dată pângărită în 
modul în care știm cu toţii, la 25 decembrie 1989, prin cunoscuta execuţie. 
Tocmai de aceea ar trebui să existe o prudenţă în această perioadă de mare 
sărbătoare, în care doare încă rana trecutului apropiat. lar dacă acţiunea 
respectivă se termină și cu un accident, sigur că imaginaţia populară este tentată 
să facă tot felul de interpretări. Cu atât mai mult cu cât se aude că ministrul 
accidentat, și totodată organizatorul vânătorii, are studii de teologie, deci 
cunoaște mai bine decât ceilalți companioni de aventură "bărbătească" ce 
semnificaţie au zilele sărbătorilor de iarnă. 

M-am tot întrebat de fapt ce fel de politician este un arhitect fără 
operă și fără coloană vertebrală. Un preș lung și murdar sub 
picioarele oricărui șef. Ministru fără opinii, trădător fără principii, 
mereu cu osul gros al puterii în gură, principialul politician 
seamănă mult cu un câine de vânătoare: mereu atent la comanda 
stăpânului, dând din coadă la orice apreciere, murdărindu-se atunci 
când acesta greșește și trântește vânatul în mocirlă. Dacă ar fi un 
câine ar fi politicianul perfect, cu singura problemă că oricare i-ar 
fi rasa, chiar și javră maidaneză, acesta nu și-ar trăda prietenii sau 
stăpânul pentru un os de cauciuc... 

Vânătoarea din colinde este doar o vânătoare de imagini și de metafore. Este 
o vânătoare virtuală, simbolică, după cum ne pot aminti lecturile din liceu. Am 
impresia că unii miniștri, înainte de a pleca la vânătoare, ar trebui să-și reia 
lecturile tinereţii. Ca intelectual, nu mai poţi fi vânător în ţara lui Labiş, în poezia 
căruia plâng și pietrele la "moartea căprioarei”. Vă amintiţi dramaticul vers: 
"Sticlea în ochii-i umezi ceva nelămurit / Ştiam că va muri și c-o s-o doară". S-a 
uitat vreun ministru în ochii vreunei căprioare în care a tras? 

Date fiind contextul european și moștenirea comunistă, nu. Aţi auzit vreodată 
de partidele de vânătoare ale lui Chirac, Schroeder sau Major? Dacă aș fi în locul 
primului ministru român, spre exemplu, aș pune pușca în cui măcar pe perioada 
mandatului. Nu m-aș duce decât la trageri la poligon, din când în când, pentru a 
demonstra electoratului că sunt un trăgător neîntrecut. Dar pe perioada unui 
mandat, nici un ministru, cu atât mai puţin un prim ministru (și nu vorbesc numai 
de actualul, ci și de ceilalţi care au ocupat fotoliul de la Palatul Victoria după 
1989, de asemenea pasionaţi trăgători în ţinte vii), n-ar trebui să mai meargă la 
vânătoare. Nu de altceva, dar în bătaia puștii ar putea să se simtă, în mod simbolic, 
Chiar electoratul - "animalul" cel mai lipsit de apărare al tranziţiei românești. La 
disperare, este în firea oamenilor să se identifice cu victimele ucise de politicienii 
vânători. 

Visez la o Românie în care președintele și primul ministru, o dată cu 
obţinerea mandatului, să-și pună puștile în cui și să nu le folosească decât în mod 
excepţional, în cursul protocoalelor internaţionale. Şi atunci, nu pentru a arăta 
oaspeţilor cât de buni ţintași sunt, ci pentru a le arăta frumuseţile și bogăţia 
cinegetică a ţării. 


Coplagiatorii 


Plagiat vine din latinescul plagium care însemna a vinde altora sclavi care nu 
îți aparţin, faptă deosebit de gravă și sancţionată ca atare. Lumea modernă și-a 
schimbat valorile, dar și hoţii, obiectul vânzării nu mai sunt sclavii, ci creaţia. lar 
contravaloarea acesteia nu se mai măsoară neapărat în bani, ci în titluri 
academice, prestigiu social, funcţii politice sau te miri ce altceva poate satisface 
vanitatea umană. 

Fără nici un dubiu, a plagia este un dezastru moral inacceptabil pentru orice 
societate sănătoasă și evident că faptul respectiv se încadrează în "nebunia 
morală" descrisă încă din anii secolului XIX de psihiatrii timpului. Este drept, 
acei oameni, mari savanţi și medici, și mai ales intelectuali cu o ţinută morală 
impecabilă, mai încadrau aici ucigașii de copii, incendiatorii și scriitorii de 
anonime. Foarte clar trebuie precizat că bieţii pacienţi psihotici cu delir de autor, 
cei care se cred Shakespeare, Eminescu, Mozart sau Van Gogh nu au legătură cu 
plagiatorii. Aceștia au conștiința clară a interesului pe care îl urmăresc furând 
bunul altuia. Există nuanţe în care nebunia se amestecă cu prostia, impertinenţa 
și tupeul, cazul ministrului Beuran depășind orice tipar și orice limită a ceea ce 
se poate imagina, când 7-8 cărţi traduse sunt semnate cu numele plagiatorului. 

O altă nuanţă ajalnicului spectacol este a celor care au semnat, fără măcar să 
se gândească o clipă, că materialele respective sunt creaţia altcuiva. Chiar dacă 
autorii ar fi fost bieţii negri rezidenţi puși la tradus sau, mai rău, sau studenţi, sau 
oricine, hoţii fără rușine și-au îndesat în buzunare valorile altcuiva strigând că le 
aparţin (vezi cazul ex-ministrului Daniela Bartoș, care pur și simplu părea să nu 
înţeleagă că nimic nu-i dădea dreptul să își pună numele pe o lucrare ca și cum ar 
fi semnat o cerere sau o adresă ce îi era adresată). Sunt alţii care s-au lăsat 
antrenați în jocul marelui plagiat Beuran, fără ca aparent să aibă o motivaţie 
clară. Aceștia - vezi cazul unor membri corespondenți ai Academiei sau reputați 
șefi de catedră - par să nu fi urmărit un mobil oarecare, dar aici doar proba 
timpului poate da un verdict. 

in sfârșit ultima categorie, dar nu și cea mai puţin periculoasă este cea a 
plagiatorilor calificaţi, impostori tupeiști care abia dacă știu să vorbească corect 
românește, cei care pun virgula între subiect și predicat știu medicină pân' la 
genunchiul broaștei, n-au dat în viaţa lor decât concursuri de împrejurări și 
publică tratate de supraspecialitate, vizând vârfurile cercetării mondiale, 
tehnologiile deceniului următor sau folosirea unor medicamente, terapii sau 
tehnici de care încă nu s-a auzit în România. Mai mult, aceștia se cred legitimaţi 
să plagieze pentru că - nu-i așa? - în România nu există date despre așa ceva. 

Nu am auzit cuvinte rele despre chirurgul Beuran și nici măcar despre 
directorul Beuran, deși în medicină invidia medicorum este absolut 
celebră. Boala doctorului este Puterea pe care a vânat-o sistematic până 
când s-a plasat în vârful blestematului Minister al Sănătăţii - acolo unde 
în 15 ani impostorii s-au îngrămădit ca muștele la miere să facă pe 
miniștrii și să-și rotunjească conturile bancare. Ghinionul domnului 
ministru - dorinţa lui de savantlâc și titluri nemuncite cuvenite desigur 
altora, mai puţin doritori să consulte și să maseze partea dorsală a mai 
marilor politici ai timpului. Nu a înţeles nimic din toată povestea 
susținându-și moralitatea cu o calpă decizie judecătorească. 

O biată moluscă morală. 

Din păcate mulţimea aceasta se află în principal acolo unde se cere să ai carte 
- la propriu și la figurat - în Alma Mater. Aceștia sunt dascălii generaţiei copy- 
paste care învaţă imoralitatea de la înălțimea catedrei universitare predată de 
către oameni care, la rândul lor, în mod absurd și ilegitim, validează în comisii, 
comitete și foruri academice pe cei care îi vor urma. Doamne-ferește ca aceștia 
să reprezinte vreo valoare și să se trezească strigând "Regele e gol!" Pentru că 
plagiatorul instituţie va promova fără doar și poate impostura, pe cel căruia 
oricând i se poate arăta o listă de lucrări plagiate dacă va încălca legea tăcerii 
(omerta), dacă va face altfel decât îi cer nașii și nășicii impostori. 

lată că un caz concret, cel al ministrului Xerox Beuran arată însă și grave 
efecte a plăgii existente în lumea academică și mai puţin academică medicală. A 
fost nevoie să se instituie o comisie (vezi Doamne de specialiști!) care să spună 
că albul e alb și nu negru, ca și cum trebuie să hotărască cineva prin analiză și 
vot dacă este zi sau noapte, ca și cum fiecare membru al consiliului sau al 
senatului UMF nu ar fi putut hotărî cu propria minte dacă e alb sau negru. Poate 
că acesta este doar un reflex nou apărut într-o ţară în care cei care fură cu mia de 
miliarde nu păţesc nimic, iar cei care fură un sac de porumb iau ani grei de 
pușcărie. Pentru plagiatul evident, trebuie ca soluţia să vină la telefon de sus, de 
foarte sus. Se instituie de asemenea ideea că dacă plagiezi "puțin", câteva pagini, 
n-are rost o dezbatere care pare absurdă în raport cu cei care fură cu volumul. 
Unii sunt hoți și alţii mici hoţi. Morala devenind evident o noţiune cantitativă și 
nemaiavând legătură cu calitatea tipologiei individului. 

Nimeni nu cere absurdul. Până la perfecțiunea lucrărilor academice 
adevărate, de mult uitate în România, există scăpări, mici omisiuni, citare greșită 
sau neglijență în redactare. Dar cum s-ar putea explica faptul că într-o lucrare 
există câteva sute de autori care nu se regăsesc într-o bibliografie. Editorul 
acestei lucrări, prin redactorul desemnat, este în acest caz un impostor ca și 
presupusul autor un co-plagiator. în aceeași oală intră și avocaţii năimiţi care își 
pun condeiul la încercare sau microfonul - după caz - susținând uriașa aberaţie 
că pentru student și tânărul medic e mai bine că a învăţat după o carte plagiată, 
dar corectă și completă, iar nu după una originală. 

Acești oameni nu par să cunoască termenul de traducere și nici pe cel de 
proprietate intelectuală. Ei sunt gata să lingă mâna domnului ministru, domnului 
rector, domnului șef de catedră sau domnului director de la firma X sau Y, 
înscriindu-se evident în cohorta co-plagiatorilor. Iar ca legătura dintre plagiat și 
politică să fie cât se poate de clară vom arăta că ultimii, dar nu cei de pe urmă în 
cohorta coplagiatorilor, sunt cei care au putut da legi în România prin care 
chiriașul, iar nu proprietarul, să poată cumpăra locuinţa ocupată samavolnic celui 
dintâi. Uzurpatorul să aibă mai multe drepturi decât uzurpatul. 

Plaga purulentă a plagiatului necesită un tratament chirurgical. Altfel 
urmează septicemia. 

Un Beuran cu fustă. 


Baronita 


în România ultimilor ani, un apelativ oarecum impropriu, a scos în evidență 
o nouă categorie de îmbogăţiţi atotputernici ai tranziţiei - baronii locali. Nu se 
știe cine și de la ce ziar a lansat pentru prima oară această expresie, dar ea s-a 
răspândit cu iuţeală în toate mediile, având meritul de-a sintetiza o realitate 
pregnantă a ultimilor ani. 

Se poate presupune că atunci când i-au botezat astfel pe învârtiţii din judeţele 
României, "naşii" anonimi au avut în minte modelul Baronului de Munchhausen 
- cel mai cunoscut baron din istorie, simbol al lăudăroșeniei și mistificării, un 
aventurier fanfaron și mincinos. 

în ceea ce priveşte așa-numiții baroni locali, ei sunt produse ale nefericitei 
întâlniri a dizarmoniei grave de personalitate cu un fundal social puternic destructurat 

Din această conjuncţie, în absența unei scări reale de valori, au apărut 
pseudo-identităţile - niște fantoșe lipsite de conţinut uman și psihologic. Acești 
baroni nu au mai multă substanţă decât singurul baron cunoscut de toţi românii - 
și anume Munchhausen - un pseudolog, vanitos și ridicol, un măscărici pe care 
orice copil îl cunoaște ca atare. 

Precum celebrul ofițer german Karl Friederich Hieronymus, baron von 
Munchhausen, așa-numiții baroni locali din judeţele patriei noastre se îmbată cu 
propriile minciuni, se gonflează până la dimensiuni cosmice, acoperind cu umbra 
lor morganatică tristele realităţi ale comunităţilor care îi suportă. Trebuie tratați 
ca un fenomen social exploziv, cel mai grav de după 1989. Ei distrug totul, 
distrug orice probabilitate ca șansele indivizilor să fie egale în societate, 
subminează autoritatea statului, distrug chiar ideea de democraţie și morală. 

Un recurs la istorie ne-ar putea descoperi sursa de inspiraţie a celor care au 
lansat pe piaţa media din România deja celebrul apelativ. în Franţa, Germania și 
Anglia Evului Mediu, titlul de baron le permitea unor nobili să administreze 
autarhic o regiune, ignorând puterea centrală a regelui. Baronii aveau puterea 
absolută pe plan local sau regional, ba chiar porneau război contra Centrului, ca 
lorzii englezi, de multe ori angajaţi în lupte crunte, fratricide, contra regelui din 
Londra. Abia pe la 1285, regele Franţei, Filip al IV-lea cel Frumos, un monarh 
dur și rece, a trecut la centralizarea statului, executând nesupușii. El a desființat 
chiar și Ordinul Templierilor, care avea o enormă putere ocultă, confiscând 
averile membrilor săi în 1312. Evident că titlul nobiliar nu a dispărut, dar puterea 
și privilegiile baronilor au fost foarte mult reduse. Titlul istoric de baron nu are 
nimic peiorativ - și, totuși, a ajuns la noi de râsul lumii. 

Pentru că, în esenţă, baronii locali români sunt niște mici Ceaușești, sunt 
niște baroni kitsch. Trăsătura lor comună este reacţia agresivă, o agresivitate 
primară și vulgară îndreptată împotriva tuturor celor care au o altă părere, care 
încearcă o altă cale decât cea pe care ei - baronii - au indicat-o supușilor fideli. 

Toţi, fără excepţie, îl au ca model pe Ceaușescu și, precum acesta, își 
afişează numele în orice spaţiu public din oraș. Nevoia de identitate și 
onorabilitate este enormă, deoarece aceste atribute le sunt în mod vizibil străine, 
își emit diplome, certificate, atestate de credibilitate, de prieteni ai artelor, ai 
puternicilor zilei, ai unor persoane publice din străinătate, deși singurele 
documente care le-ar putea purta numele într-o lume dreaptă și cinstită ar fi 
mandatele de aducere sau de arestare sau, după caz, de eliberare din penitenciar. 

Baronii se amestecă în viaţa cetăţii, dar nu pentru a o îmbunătăţii, ci pentru a 
culege mulțţumirile nenorociţilor cărora le oferă câteva firimituri de pâine și mai 
ales mult circ. Toţi deţin echipe de fotbal, posturi de televiziune și de radio, 
ziare, stadioane și bani, foarte mulţi bani, precum și titluri de cetăţeni de onoare 
comunali și câte o nevastă nou-nouţă la "mâna a doua”. 

Aria de răspândire a baronilor locali este provincia. Au pus mâna pe judeţe, 
mai exact au fost lăsaţi să pună mâna pe aceste teritorii, pe de o parte pentru a 
scuti puterea centrală (baronii centrali) de bătăile de cap ale administrării, iar pe 
de alta, pentru a-i da fiecăruia șansa să extragă cât mai mult din resursele locale. 

Din păcate, monstruozităţile nu s-au oprit aici. Orice lucru rău generează 
lucruri și mai rele. Astfel, au apărut baroni în diferite domenii. Este îngrozitor că 
au apărut baroni în Alma Mater: rectorii pe viaţă sau baronii universitari. Aceștia 
gestionează titlurile universitare în mod discreţionar, introduc criterii arbitrare, 
oricare altele decât valoarea, în promovarea intelighenţiei românești, provoacă o 
pagubă cu consecinţe inimaginabile pentru elita românească și așa atât de greu 
încercată. Au apărut, de asemenea, baronii de elită care își permit să se grupeze 
în tot felul de cluburi ca, de exemplu, Clubul Vânătorilor de Urși, din care fac 
parte numai zece persoane, printre care Adrian Năstase, Ilie Sârbu, Dumitru 
Sechelariu etc. Așa cum făceau adevărații baroni de pe vremuri, acești epigoni au 
privilegii, sunt mereu deasupra legii sau își fac legi speciale, care îi privesc strict. 
Precum lorzii englezi de odinioară, care veneau cu oastea împotriva Capitalei, de 
câte ori nu le convenea ceva în politica regelui, și în România zilelor noastre un 
baron local, nemulţumit de atitudinea centrului PSD față de el, și-a trimis 
autobuze încărcate cu simpatizanți la București, ca să-i ia apărarea. O adevărată 
mineriadă de partid. 

Baronii sunt întotdeauna ai Puterii, nu cunosc din istorie să fi existat baroni 
în afara puterii, chiar dacă uneori s-au revoltat împotriva ei. Ei au reprezentat 
puterea locală și ori erau atât de puternici încât să-și facă propriile stătuleţe ori se 
supuneau regelui sau împăratului. Este o problemă falsă să ne întrebăm ai cui 
sunt baronii. 

Unul din elevii celebrului psihanalist al limbajului, Jaques Lacan, a 
scris o formidabilă carte despre felul în care numele ne 
influențează personalitatea și comportamentul. Celebrul patronim 
"Mazăre" i-a influenţat atât de mult păstaia personalităţii 
primarului din Constanţa încât aceasta a pocnit inscripționând 
locurile de joacă, autobuzele, gardurile și zidurile, ilustrând 
celebrul proverb românesc "Numele p......... pe toate gardurile”. 
lată că anonima legumă preferată pentru cantine, școli de 
reeducare, şantiere și puşcării de regimul Ceaușescu s-a gonflat şi, 
ca într-un basm stupid, s-a întrupat într-un baron păstăios și 
balonat mintal. 

Pe de altă parte, baronii de azi ai puterii din România n-au apărut din senin. 
Putem vorbi de protobaroni, apăruţi încă din timpul lui Ceaușescu. Și în vremea 
aceea existau astfel de indivizi care dominau judeţele - primii secretari care aveau și 
puterea și atribuţiile actualilor prefecți. 

Nu este vorba de diagnostice, ci de tipologii. Toţi baronii de care vorbim 
seamănă între ei de parcă ar fi frați. Este evident însă că unii sunt adevărate 
prototipuri grotești, au devenit arhetipurile unei noi nomenclaturi. 

Un baron a cumpărat cu banii obștii palmieri pentru a-i satisface fantasmele unui 
ministru al turismului bântuit de idei bizare. El a mai importat samba - formaţii 
braziliene de mâna a doua aduse pe bani grei pentru diverse sărbători locale. 
Interesant de notat că baronul de la Marea Neagră, spre a-și crește puterea, s-a 
îndreptat spre reprezentanții bisericii care s-au aliat cu ușurință cu acesta. Slujba nu 
se mai desfășoară în biserică, ci pe plajă, unde ia aspect de discotecă în aer liber sau 
de ceremonie religioasă hawaiană. Este știut că baronului îi plac exotismele. Totul 
sub patronajul baronului care, caz fără precedent, a pus taxe la intrarea în localităţile 
pe care le patronează. De departe un alt caz de baron, constituie exemplul cel mai 
grav de baronită pe care la generat sindromul puterii. Sculerul-matriţer devenit 
stăpân absolut peste împrejurimile Bucureștiului a creat virusul revoluționarului cu 
certificat, personaje de hârtie falsificată, monștri morali făcuţi pe bandă de 
comunistul de omenie de la Electroaparataj, care stătea până în '89 mai mult prin 
pieţe ca inspector ceaușist, lăsând pe alții în postura de producători și proprietari. Din 
piaţă a căpătat gustul ciubucului și ciupelii, dar a și simțit satisfacția primară pe care 
ţi-o dă lovirea unuia mai slab și care nu se poate apăra în fața reprezentantului puterii. 
A încasat din greu de la unul și de la altul pentru a crea zeci de mii de privilegiați care 
să nu plătească taxe statului pentru simplul motiv că au făcut tot ceea ce au făcut în 
acele zile de decembrie 1989 milioane de români. Diferenţa este că doar unii au avut 
norocul să îl cunoască pe baronul de Pantelimon. Agresivitatea lui se manifestă prin 
maculare. El mânjește tot ce este sfânt, curat, nobil și dacă nu reușește cheamă gaşca 
și mardeiașii pentru a amenința pe oricine: șef de partid mai mare sau mai mic, 
procuror sau simplu cetățean, faţă de care baronul se consideră imun. Balonarea lui s- 
a făcut prin suflul divin de la Cotroceni, acolo unde marele profesionist și pacient al 
sindromului puterii a inventat uimitor de repede certificatul de revoluţionar. 

Morţii din decembrie 1989 încă nu se răciseră la morga din București când 
primele certificate fuseseră deja emise. Cerneala s-a uscat mult înaintea sângelui. 

După toate aparențele, personajele respective nu se simt prea deranjate de 
publicitatea care se face în jurul acţiunilor lor extravagante. Care este explicaţia? 
Baronii transformă întreaga publicitate în bani, în agresivitate. Oriunde s-ar afla, ei 
par clone ale aceluiași arhetip de pigmeu moral care se agită spre vârful piramidei. 
Complexul puterii este forma exacerbată a celuilalt complex pe care-l au baronii: 
complexul de inferioritate, pe care psihiatrul austriac Adler îl definește ca pe un 
handicap emoțional, fizic, intelectual și chiar de integrare socială. 

Este baronul local rural tipic. Un ţărănoi autoînnobilat, cu mintea înfierbântată de 
virusul baronitei, care descoperind alfabetul și cărțile a hotărât să devină scriitor ca 
Monsieur Jourdain - marele vorbitor în proză. Cumpără istoria la kilogram și metru 

pătrat, cumpără orice mai e de vânzare în Gorj, iar la bibliografie trece nu doar 
lucrările (de unde să țin eu minte toate titlurile astea?), ci mai ales poziţia locului de 
veci a lui Grigore lunian - remarcabilă personalitate cu care baronul gorjean vrea să 
împartă cavoul și viaţa veșnică. Cetăţean de onoare prin amărâtele orășele minerești 

devalizate și ruinate prin deturnări de fonduri și mineriade generale și locale, fără 
îndoială, baronul iubitor de lăutari și chefuri șoferești visează posteritate pentru el și 
familie, fiind capabil de răzvrătire împotriva partidului care l-a creat și, în cele din 
urmă, l-a exclus formal din rândurile sale. Năstase I-ul, pe urmele lui Filip cel 
Frumos al Franţei, l-a pus pe jar, tăindu-i, din cine știe ce motive interne, proptelele 
de sub picioare. încearcă să înfeudeze în partidul soare PSD pe oricine trece sau a 
trecut prin judeţul pe care-l baronește. închipuiţi-vi-l pe Brâncuși membru PSD. O să 
spuneţi că e un delir. O să vă răspund că aveţi dreptate. Așa e delirul de grandoare al 
"baronilor ciupercă” răsăriți după ploaia de putere aberantă revărsată pe Valea Jiului 
după '90. Colegi de partid - Miron Mitrea cu Mihai Eminescu, Octav Cozmâncă cu 
George Enescu. Uneori psihopatologia pare săracă în faţa realităţii. 

Oprişan are "naș" ca și alţi colaboratori în umflarea drept baron de Vrancea 
pe misteriosul Priboi - supersecuristul din preajma primului ministru. Portretul 
psihologic - același. Impertinenţă uriașă, golănism absolut, cultură lipsă, 
activitate înainte de '89 în general absentă sau undeva la căldurică pentru partid. 
Se vrea dandy, Mecena, părintele poporului. Oprișan inventează totul - biografie, 
studii, încearcă să pună orice ar părea de interes într-un ambalaj jegos și plin de 
rupturi prin care nu se vede decât agresivitatea, intoleranţa, lingușeala și 
inconsistenţa. Dispreţul legii, disprețul oamenilor, disprețul pur și simplu îl 
caracterizează cel mai bine pe dandy-ul focșănean. Uimitor pare faptul că în 
esență, oriunde s-ar afla, baronii locali par clone ale aceluiași arhetip: un pigmeu 
moral care se agită impertinent spre vârful piramidei. 


Minciuni și mincinoși 


Există o patologie a minciunii care diferă de toate neadevărurile pe care boala 
sau lipsa de informaţie le determină. Adică nu oricine spune un neadevăr este un 
mincinos. Patologia minciunii este, în primul rând, una morală, nu ajunge în 
saloanele spitalelor sau în cabinetele de consultaţii; ea se desfășoară și afectează 
individul ca personaj social. 

Conștiinţa mincinoasă este una dedublată, care caută adesea să învăluie, în 
argumentele ei false, întreaga personalitate a individului, să îl îmbete cu 
voluptatea falsităţii, cu deturnarea realului peste care imaginarul dorinţei 
modelează favorabil situaţiile. 

După Sutter, minciuna este faptul prin care persoana se depărtează în mod 
deliberat de sistemul de corespondente social admis dintre real și anume forme 
de expresie, iar Fribourg-Blanc afirma că "mincinosul alterează fundamentele 
oricărui contact, ucide încrederea reciprocă, fără de care nimic nu s-ar putea 
rezolva în societate”. 

Oricât ar părea de evidentă nocivitatea minciunii, ea are o putere de atracţie 
fabuloasă și, ca și în cazul altor situaţii patologice, se creează o situaţie de cuplu 
între cel care minte și cel care este minţit, situaţie în care, paradoxal, și cel de al 
doilea depășește deseori rolul pasiv de victimă. Cine nu cunoaște sintagma 
"minte-mă, dar minte-mă frumos” devenită chiar refren de romanţă! Interesant 
este faptul că nu o dată discursul politic, mai ales în perioadele electorale este 
supraîncărcat de aserțiuni mincinoase, adică "alterări intenţionale ale adevărului” 
(Fribourg-Blanc). Desigur, există autori care au susținut că pentru definirea 
minciunii criteriul adevărului este insuficient și că utilizarea sincerităţii drept 
criteriu ar fi mai indicată. Şi acest criteriu, în cazul discursului politic, îl plasează 
adeseori doar sub conul de umbra al minciunii. 

Astfel, cine și-ar putea închipui că un candidat, să spunem la președinție, ar 
putea promite cu sinceritate un milion de locuri de muncă într-o economie pe 
care tocmai o declarase ca fiind într-o situaţie critică? Minciuna politică este cu 
atât mai nocivă cu cât foarte mulţi autori sunt întru-totul de acord Lafon, care 
considera minciuna "un moment din lupta noastră contra societăţii”. 

De aici, superparadoxul care naște patologia socială: cel care se dorește 
reprezentantul interesului de grup sau general, folosește - pentru a câștiga 
încrederea sau fidelitatea grupului social - un eșafodaj care, cu siguranţă, va leza 
interesul celor pe care îi capacitează. Oricât ar părea de improbabil acest 
scenariu, el funcţionează și poate fi regăsit în nenumărate momente ale istoriei 
mai vechi sau contemporane. 

Un alt paradox al forţei de atracţie a minciunii este cel al valorificării unor 
mari mincinoși. Bineînţeles că nu ne referim aici la simpaticul baron von 
Munchausen și nici la Lelio, "mincinosul” lui Goldoni. 

Vom vorbi despre Ulisse care, prin minciuni bine ticluite, reușește să 
provoace căderea Troiei. Calul troian va deveni un adevărat "arhetip" al 
minciunii care distruge. Şi acum se spune "mă tem de greci chiar dacă aduc 
daruri”. Chiar Platon ne spune că mincinosul capabil să înșele în mod expres sau 
cu bună știință este superior celui care spune adevărul, căci el poate "și una și 
alta”. 

Mai aproape de vremurile noastre, Winston Churchill susținea utilitatea 
"minciunilor necesare” care, în vreme de război, au menirea să protejeze 
adevărul. Considerate drept minciuni, unele convenţii sociale ar avea chiar rolul 
de a amortiza șocul produs de situaţii critice și de a concilia aparenţe 
ireconciliabile. 

îl vom urma pe Descartes care crede că putinţa de a minţi pare să fie o marcă 
de subtilitate sau putere, dar voinţa de a o face este, fără îndoială, o slăbiciune. 

Egoismul este cel care dă dimensiunea întregii meschinării care stă la baza 
unei organizări mincinoase a discursului, afirmă cu subtilitate Jenkelevitch. 
Chiar atunci când aceasta are consecinţe îndepărtate în timp, ea nu are nici 
susţinere solidă, nici o amploare cu adevărat raţională. 

Minciuna implică logosul, dar este un logos cu viaţă scurtă. Această idee este 
în mod excepţional realizată în proverbul după care "minciuna are picioare 
scurte”. A minţi înseamnă a renunţa la avantajele pe termen lung pe care 
adevărul le-ar oferi, pentru a beneficia rapid de micile facilități pe care minciuna 
le presupune. Mincinosul este un om slab și fricos; pentru el minciuna este 
posibilitatea de abandon a oricărei misiuni sau sarcini, un anestezic faţă de orice 
efort. încet, dar sigur, minciuna îl va conduce însă în labirintul propriei 
sălbăticiuni. 

Construcţie fără perspectivă, minciuna va ridica noi obstacole mincinosului, 
care va deveni tot mai izolat și mai periculos în dorinţa sa de a evita să își asume 
și partea mai puţin plăcută a realului, cea care cere efort și sacrificii. 

în politică, mincinosul se refugiază din faţa "dificultății de a gândi" (Laftay) 
în sisteme globale. Același autor afirmă că acţiunile în care se angajează 
politicianul cu conștiința mincinoasă sunt "iraționale, isterice și militante”. Nu 
lipsesc simplificările propagandei și a relei credințe. 

Mincinosul mai cere folosirea de mijloace care nu mai au nimic comun cu 
ordinea și liniștea socială deși, vai, rău intenţionat cum este, tocmai pe acestea le 
invocă și tocmai lor li se consideră apostol. El este întotdeauna pentru liniștea 
noastră. El ne salvează întotdeauna de "bandele de legionari, moșieri, unguri, 
copoși" și orice alte simboluri ale unui rău adevărat sau investit ad-hoc cu puteri 
malefice. 

Minte cu nonşalanţă și are state vechi de serviciu în dezinformare 
și zvonistică. A fost folosit drept piesă grea ori de câte ori puterea 
își arăta mușchii pe ecranul televizoarelor. Bălmăjește într-un stil 
inimitabil descrieri despre case de cultură, soarta orfanilor, 
scufundarea vaselor, monarhismul opoziţiei și două-trei vorbe 
despre el, el, inegalabilul Eminescu. La sfârșitul unor astfel de 
emisiuni informative, spectatorul este la fel de năucit ca și 
redactorul prezentator, care se întâlnește prea des înainte de 
emisie cu celebrul Rasputin. Pe termen lung totul se sfârșește cu 
bine atât timp cât domnul respectiv a ajuns director de canal. 
De televiziune naţională. 

Sub presiune, mincinosul face orice concesie (mincinoasă) pentru a se salva, 
deoarece el nu se poate lăsa frustrat. 

Dacă este în fruntea unui grup, el va sacrifica întotdeauna adevărul pentru a-și 
menţine poziţia, chiar dacă pe termen lung acest lucru îl va costa. 

Minciuna este, la fel ca viciul sau desfrâul sau orice toxicomanie, sub 
suveranitatea clipei, ea nu are trecut (mincinosul și-l schimba în permanent, 
ajustându-l după necesităţile prezentului) și nici viitor. Satisfacţia pe care o 
asigur este imediată, iar mincinosul nu este capabil niciodată să negocieze cu 
realul termenii ruinători în care sacrifică adevărul. 

Multora mincinosul le pare un timid și un 'rezolvitor” excepţional dotat, 
deoarece în lumina momentului el pare să găsească întotdeauna primul 
răspunsul. în perspectivă, "calea" mincinosul este o fundătura noroioasă, plină de 
capcane și gropi. Cei care urmează o astfel de "călăuză” (mincinoșii se cred 
adesea îndrumători de excepţie, un fel de "despoţi” luminaţi sau scientologi ultra- 
perfecționaţi) vor constata, din nefericire, lașitatea funciară și abulia (lipsa de 
voinţă) a acestor personaje care îi expun la dificultăţi pe care în mod normal nici 
nu și le-ar fi închipuit. 

Soluţia "la minut”, superficială și dotată în politică cu un fel de probabilism 
revoluţionar, este lipsită de empatie, adică este un discurs vid, în care 
interlocutorul nu se regăsește. Celebrul filosof și estetician Alain spune că 
minciuna nu este decât un logos fraudulos, o laborioasă speculație care 
abandonează în faţa dificultății. în loc să se rezolve, ea este un abandon și un 
"discurs pe cale de a se prăbuși”. 

Tot mai singur, mincinosul nu-și va mai putea depăși însingurarea și pentru 
că nu mai poate avea încredere în oameni atâta timp cât el îi minte pe toți. 
Impostura va deveni o boală fără leac, nici măcar confesiunea nu va mai avea 
rolul de a alina pe care îl are de regulă. 

Mincinosul nu va mai găsi în el nici un adevăr. Sau, mai precis, nu-l va mai 
putea deosebi de minciună. 

Minciuna transformă Eul individului într-o fantoșă pe care o va îmbrăca într-o 
armură izolatoare, care va opri sau va reflecta orice rază de căldura ce ar izvori 
din dragostea față de oameni. Din nefericire, încet-încet, aceasta armură se 
transformă, devenind chiar epiderma personajului, Eul mincinosului gonflându-se și 
devenind insensibil la orice mișcare și față de orice dinamică. Mincinosul este o 
ființă cu umanitatea caricaturizată, apropiat de poziţia de obiect neînsufleţit. Jean 
Kelevitch consideră drept cauză fundamentală a minciunii lipsa de generozitate. 
Generozitatea este cea care ne face, în opinia acestui autor, inocenți și 
transparenți ca la începutul lumii. 

Autorii de inspiraţie psihanalitică au considerat că există o asemănare 
excepţională între prima minciună pe care individul, din lene sau teamă, nu o 
corectează și traumatismul original care declanșează nevrozele. 

Un general căruia minciuna i-a "scurtat" piciorul la 
momentul oportun. Rolul de mare mincinos pe care l-a avut 
în '89, capcană în care l-a atras spre Târgovişte pe 
comandantul său suprem și pactul precipitat cu noile 
autorităţi cu care și-a reglat rapid conturile, fac din 
enigmaticul personaj o fisură cât se poate de balcanică. 
Există desigur și generali de armata lași și mincinoși. 
Dar, pot oare exista lași și mincinoși generali de armată? 

Sufocat de propriile minciuni, mincinosul se înfundă tot mai mult în ele; 
pentru a evita scandalul sau explicaţiile de fond, se va încăpăţâna în a crea false 
situaţii, transformându-se într-un comediant care joacă în scena vieţii un rol 
străin și nepotrivit. în loc de aplauzele și aprecierile celorlalţi, el nu va culege 
decât propriul dispreţ și teamă. 

Mincinosul este bolnav moral, dar care nu își recunoaște boala, care se 
transformă într-un adevărat alibi existenţial. Toate sentimentele acestui personaj 
defectual se deformează, își pierd căldura și capacitatea de nuanţare. Incapabil de 
altruism, mincinosul se prosternează în faţa Eului său gonflat, iar acţiunile sale 
vor părea celorlalți anarhice, în contratimp, lipsite de o direcţie vizibilă. 
Duplicitatea real-fals va însoţi discursul mincinosului, iar audiența sa va deveni 
tot mai slabă, capitalul de credibilitate pierzându-se cu atât mai rapid cu cât 
mincinosul ocupă în ierarhie o poziție mai înaltă sau este persoană publică. 
Dictaturile și dictatorii au un adevărat tactism pentru minciună, iar explicaţia este 
pe de o parte legată de viziunea simplificată și unilaterală pe care o au despre 
societate și despre drepturile celorlalți, iar pe de altă parte din lenea de a crea 
modele adevărate. Ei caută să își apere minciunile, încercând să scoată din 
teritoriul realului toate acele elemente care contrazic în mod evident propriile 
aserțiuni. Cu cât se înfundă în labirintul propriilor minciuni, dictaturile 
instituționalizează măsuri de selecție și instituţii abilitate să facă aceste selecţii, 
ajungând întotdeauna la celebrul "Minister al Adevărului” Orwellian. Presa cade 
prima victimă a acestor măsuri care tind să împiedice comunicarea liberă între 
oameni, deoarece comunicarea și comparaţia sunt cei mai mari dușmani ai 
minciunii. Sistemele totalitare din Est s-au prăbușit și datorită dificultăţilor 
economice, dar, probabil că în primul rând, datorită dezvoltării sistemelor de 
telecomunicaţii, care au permis oamenilor să vadă în deplină goliciune pe cei 
care îi conduceau. 

încercarea de manipulare a relaţiilor cu ajutorul mass-media este sortită 
eșecului în momentul în care apare alternativa. Revenind la dictaturi, ele își 
dezvoltă concentric sistemele de apărare a minciunii, creând veritabile labirinturi 
de interdicții, care nu au alt obiectiv decât deturnarea atenţiei generale. Sistemele 
de apărare ale dictaturii sunt specializate în crearea țintelor false, care să abată 
psihologic opinia individuală și de masă de la veritabilele probleme cu care 
oamenii se confruntă. O mare parte dintre mincinoși au o capacitate mimetică 
excepțională și se îndreaptă instinctiv exact spre acele trăsături caracteriale la 
care minciuna le interzice accesul și care, cel mai adesea, de fapt le sunt străine. 
Astfel, falsa modestie și umilința sunt modele frecvente. Se trec în mod 
ostentativ în coada unor liste și își declară lipsa de bunuri materiale sau 
ascetismul cu o veritabilă voluptate. Funcţionează și în cazul minciunilor 
caracteristice același mecanism al dublei contabilităţi și al plăcerii perverse de a-i 
oferi celuilalt simpla iluzie, în locul realului. 


Psihopolitica recidiva 


Periuţă monstruoasă a Puterii, a transformat Societatea de 
Radiodifuziune într-o tribună propagandistică de laude și dezmierdări 
fără limite și fără decenţă la adresa iubitului conducător și iubitului 
protector - măreţul prim ministru cu nume de Guvern: Adrian 
Năstase. Admiraţia cu note patologice are în spate raţiuni cât se poate 
de concrete. Domnul D.$. nu este o periuţă, ci un aspirator de bani și 
putere. Acest Madam Colette masculin care se atașează de orice 
vizită și delegaţie guvernamentală și prezidenţială și își relatează 
plângăcios emoţiile de la matinal până la jurnalul de noapte, va 
rămâne cu siguranţă în istoria radioului drept cea mai lungă limbă de 
catifea herţiană. 


193 


194 Florin Tudose, Ion Barbu 


Mulţimile sunt seduse de eroare; adevărul nu a fost niciodată subiect de 
interes. Inconștientul colectiv este irațional și favorizează credulitatea. 

Vânzătorii de iluzii devin lesne stăpânii mulțimilor seduse de oratori 
mincinoși. înainte de a trece la descrierea câtorva "caractere mincinoase” merită 
să ne oprim puţin atenţia asupra psihologiei mulțimilor, așa cum este ea văzută 
de părintele psihosociologici, Gustave Le Bon. Bineînţeles, nu ne vom opri decât 
asupra minciunii. 

„Iluziile - umbre vane, odrasle ale viselor noastre - au influențat din zorii 
civilizaţiilor soarta popoarelor și a omenirii în ansamblu. Cei care le-ar distruge 
ar secătui izvoarele resemnării și speranţei și ar deschide doar drumul unor forțe 
nemiloase și oarbe, forţele naturii. Ca și insectele care se îndreaptă instinctiv spre 
lumină, „indivizii se orientează spre oratorii capabili să le ofere vorbele 
mincinoase aducătoare de speranță. Nu adevărul, ci eroarea este factorul de 
evoluţie al popoarelor." (Cu o intuiţie genială, Gustave Le Bon exemplifica acest 
lucru, în urmă cu un secol, cu "iluzia vie” a socialismului prezicând că forța sa 
rezidă în faptul că este apărat de "minţi ce ignoră suficient realitatea pentru a 
cuteza să promită omului tară pic de sfială, fericirea”). 

O himeră, căreia filosofii și istoricii au căutat să îi dovedească zadarnic 
absurditatea, este aceea că instituţiile pot remedia defectele societăţii și că 
progresul popoarelor decurge din îmbunătăţirea constituţiilor și a formelor de 
guvernare. Minciuna la care se recurge este schimbarea denumirilor care ar fi 
etichete deșarte. Republicile pot fi conduse de "despoţi luminaţi” înconjurați de 
sute de SPP- işti și "consilieri", iar monarhiile pot fi conduse de regi care se 
plimbă cu bicicleta (vezi monarhul suedez). 

Excesiva sugestibilitate a mulțimilor este terenul care favorizează răspândirea 
iluziilor și minciunilor. Mulțimea în stare de expectativă, atentă, favorizează 
sugestia. Inconștientul colectiv nu este, evident, raţional, iar lipsa raţiunii critice 
nu face decât să favorizeze credulitatea. Imaginarul este confundat cu realul și 
imaginea sugerată, cu evenimentul. Pot astfel să fie văzute mașini de fabricat 
bani, legionari în uniforme negre și verzi, cu centuri de piele, trenuri cu moșieri 
care își "revendică" (cf. D. Marțian) moșiile, tabere ungurești de antrenament 
terorist la Baraolt, creşteri continue ale nivelului de viaţă. "Rațiunea arată 
incoerenţa unor asemenea imagini, dar mulţimea nu o vede”, spune Gustave Le 
Bon. Imaginile evocate sunt confundate de imaginaţia deformată a mulţimii cu 
evenimentele. 

Neverosimilul nu există pentru mulţimea aflată în această situație. O 
exemplificare excepţională a aserţiunilor anterioare va face Wilhelm Reich în 
celebra sa carte despre psihologia de masă a fascismului. 

A cunoscut încă din prima clipă puterea cuvintelor asupra lui "stupid 
people”. Personaj anticharismatic, nu s-a jenat și nu s-a prefăcut 
atunci când a apreciat la două decenii intervalul revenirii la realitate. 
Vrăjitorul din Dămăroaia proorocește în cunoștință de cauză și își 
schimbă culoarea ori de câte ori cineva îi oferă mai mult spaţiu pe 
postul de televiziune. Lozinca prognosticurilor lui "dacă se adeveresc 
am avut dreptate, dacă nu se adeveresc, am avut, evident, dreptate." 
Nu consideră că minte niciodată, deoarece crede că orice aserțiune 
este adevărată, dacă a fost emisă de el însuși. 

Să mergi la teatru sau la cinema, să citeşti cărți, să faci sport, să te speli pe 
dinți sau să mergi la şcoală sunt activități importante, dar ele nu caracterizează 
diferența dintre un regim dictatorial și unul autentic democratic. 

Eroarea tipică a comuniștilor este aceea de a califica construcția unui imobil, 
deschiderea unui metrou sau inaugurarea unei școli drept realizări socialiste (...); 
nici una dintre aceste activităţi nu indică însă dacă oamenii acestei societăți sunt 
sclavi sau oameni liberi, indivizi raţionali sau iraționali. 

Din păcate, clișeul cu "realizările" este o mare minciuna care încă funcţionează 
și dă apa la moară unor mincinoși și nostalgici. Tipul psihologic care este definit 
de falsa indiferență este adeseori mai frecvent în anumite perioade istorice când 
condiţionarea socială face individul să adopte acest mod de apărare. 

După Fr. Paulhan "bancurile" și ironia servesc deseori ca supape sociale, iar 
falsul indiferent încearcă să le evite, afișând un dispreţ suveran care îl protejează 
și pe el de efectul caustic al acestor forme de agresivitate mascată. 

Trebuie totuși notat că în minciunile falsului indiferent există un complement 
de adevăr, ceva care rămâne autentic, el nefiind un simplu simulator, ci o 
persoană care își disimulează dorințele și neliniștile sub masca rece a 
indiferenţei. El își reţine pornirile intime, simpatiile, își ascunde gusturile și 
preferinţele, opţiunile și ideile. într-un fel, toate acestea sunt partea de adevăr pe 
care falsul indiferent le sacrifică pe altarul măștii sale și care nu devine decât o 
hidoasă construcţie în care imaginarul distruge căldura realităţii. 

Falsa indiferenţă este o lene a spiritului și a afectivității. Paradoxal, indivizii 
cu acest tip caracterial vor fi lipsiţi de surse de afectivitate pentru că rigiditatea 
comportamentală pe care o afișează le va face imposibila receptarea semnalelor 
corecte ale celorlalţi. Foarte adesea vor fi caracterizați drept mizantropi, egoiști, 
orgolioși, intoleranți. 

La polul opus se situează falșii sensibili, persoane care mimează o excesivă 
participare și înțelegere la realitate, dar care de fapt desfășoară un cameleonic 
mimetism, care nu are nimic sau prea puţin în comun cu adevăratele lor trăiri. 
Acești indivizi presupun că o rezonanţă în exces la vibraţiile afective ale lumii îi 
califică și îi situează înaintea celorlalţi, le dă un aer de superioritate. Falsa 
sensibilitate este și un mijloc de apărare, individul nu va fi "dizident" față de 
opiniile sau sentimentele celorlalți, chiar dacă de fapt el nu aderă și nu simte 
nimic sau aproape nimic. Nu riscă în acest fel niciodată să fie prins pe picior 
greșit: reușește întotdeauna de partea mulţimii. Ba încă și în exces! 

Bineînţeles că o astfel de tipologie nu se poate structura decât pornind de la 
autoînșelare și autoamăgire, de la o minciună fundamentală care reprimă 
adevăratele sentimente și opinii pentru a oferi în schimb coparticiparea. Este un 
mod depreciativ de a trata propriile reacţii, care conduce la crearea unui univers 
artificial presupus a fi al celorlalți, în care individul acționează ca o marionetă 
care imită impecabil trăirile celorlalți. Mai mult, sentimentele încep să fie 


Psihopolitica recidiva 197 


confuze și să fie descrise conform unor convenţii pe care subiectul le consideră 
favorabile. Tremuratul de frică în fata unei lupte va fi descris cu o manie sacră 
care evident pune în valoare forţa și nu lașitatea subiectului. Deși nu este nimic 
ruşinos în a te teme în faţa unei confruntări. 

M. J. Sully considera că multe convenţii sociale îi împing pe indivizi să 
urmeze calea comportamentului simulat, să adopte modelul falsei sensibilităţi și 
afirmă că în anumite perioade mulţi indivizi devin profund inautentici în 
comportamentul, raţionamentele și chiar sensibilităţile lor. Trecând prin 
experienţa socială de până în 1989, înclinăm să îi dăm dreptate acestui psiholog 
de la începutul secolului și să ne amintim de dubla contabilitate emoţională care 
domină nu doar societatea, ci și pe fiecare dintre noi ca individ. 

Și nu putem să nu ne amintim de marea "schizofrenizarea socială” de care 
vorbește psihiatrul lon Vianu care cuprinsese întreaga suflare românească și ale 
cărei consecinţe continuă să își facă simțită încă monstruoasa prezenţă. 

Minciuna lasă sechele profunde chiar atunci când este folosită doar pentru 
supravieţuire. Dar nu spunea oare Jean Fursay că "orice om care s-a născut în 
acest secol și trăiește este un supravieţuitor”. 

"Vindecător miraculos", fanatic activ și stenic, se consideră dotat 
cu puteri miraculoase nu numai în domeniul medical, ci și în cel 
social. "Fanatic de luptă”, atrage în jurul său o droaie de fanatici 
pasivi care, cu defectul lor de imaginaţie, repetă ca roboții 
sloganurile guru-lui. Pornind de la celebrul exemplu al 
"savantului" lon Mânzatu, descoperitorul apei vii și apei moarte, 
se înscrie în cursa prezidenţială prezentând o listă cu o sută și 
ceva de mii de semnături ale bolnavilor. Semnăturile au fost 
strânse înainte de tratamente. Spera probabil că va deveni după 
alegeri un nou vicepreședinte al partidului de guvernământ. 
Partidul vicepreședinţilor foști candidaţi la Preşedinţie. 


Delirul de mass-media 


Orice rezident de psihiatrie, ba chiar orice student în medicină aflat în ultimul 
an, află că există un delir în doi în care un membru al unui cuplu aderă la delirul 
celuilalt fără ca el să poată fi considerat un bolnav psihic. Mai mult, într-o 
descriere considerată clasică, doi mari psihiatri ai secolului trecut - Falret și 
Lasegue - au arătat condiţiile acestui delir, printre care menţionau existenţa unui 
nivel de inteligență mai important al inductorului (bolnav) față de indus 
(sănătos), participarea comună a celor doi la amplificarea delirului, un anumit 
grad de "credibilitate" pe care acest delir îl are, adică menţinerea acestuia în 
limitele posibilului. Istoria psihiatriei a înregistrat cazuri de delir indus în care 
numărul participanţilor este de trei, patru și chiar mai mulţi, condiţia fiind ca 
inductorul să rămână unic. Această mică disertaţie cu temă psihopatologică ne 
este prilejuită de apariţia la o scară încă nemaiîntâlnită a unei psihoze colective 
având ca temă producerea iminentă a unui mare cutremur, anticipat cu precizie 
de un presupus specialist, inventator, om de știință și cercetător cu autoritate. 
Seismofobia cu dată fixă care a cuprins naţia română a fost declanșată de 
afirmaţia lui Vergii Hâncu care, pornind nici mai mult nici mai puţin de la legea 
atracției universale și legea mișcării pământului în jurul axei sale, legi pe care la 
nivelul clasei a opta orice elevi, chiar și cei nu prea silitori, le află, elaborează o 
predicţie "sută la sută” despre iminenţa unui seism de șapte, opt sau, nu-i așa, 
chiar nouă grade Richter. 

Domnul cercetător trecut bine în vârsta a treia trăiește pe continentul 
american și a venit aici să vadă cu ochii lui și, evident, să verifice pe propria-i 
piele marea zguduitură care se va produce. în plus, încearcă să convingă 
autorităţile pentru a fi copărtașe la provocarea artificială și la oră fixă a primului 
mare seism din istorie în care populaţia avertizată, toţi 22 de milioane de cetăţeni 
vor sta în locuri sigure privind cum li se prăbușesc doar casele și podurile, cum li 
se rup șoselele și le plesnesc barajele. Avantajul: nu vor fi morţi. Ori de câte ori 
va fi nevoie de un cutremur, domnul Hâncu și autorităţile îl vor produce. Ideile 
domnului Hâncu nu admit replica, eroul preferat al domniei sale este Galileo 
Galilei, iar dușmanul principal (nu, nu este cum aţi crede - medicul psihiatru!) 
este alternativa. Orice alternativă care nu corespunde alegaţiilor sale nu poate fi 
admisă. Dacă savantul prezicător ar fi făcut afirmaţiile terifiant hilare de mai sus 
într-un salon de psihiatrie, în parcul Cișmigiu sau la vreo cârciumioară de cartier, 
atât codul deontologic, cât și bunul nostru simţ ne-ar fi făcut să le ignorăm și să 
le considerăm exact ceea ce sunt: niște bizare rezultate ale unei minţi rătăcite în 
veșnicul cuplu de forțe dorință-putinţă. 


200 


Florin Tudose, Ion Barbu 


Un biet profesoraș de provincie, probabil cu institut pedagogic sau 
vreun seral la bază, care uimit de principiile fizicii și ignorând până la 
nebunie teoria probabilităților a reușit cu ajutorul presei, dar și cu cel 
al politicienilor să țină pe jar o ţară întreagă. Oricând politicienii sunt 
avizi de subiecte senzaţionale: cutremure, sex în grup, penisuri tăiate 
sau văduve negre reapărute brusc din nisip pentru ca lumea să fie mai 
puţin atentă la miliardele de lei furate de unul sau altul sau la 
scumpirile care vor face viaţa alegătorilor un coșmar. 

Ceea ce ne determină să le reproducem în searbădă lor deviere de la 
realitate este faptul că mii, sute, sute de mii sau milioane de oameni au 
reacționat la această înșiruire de idei delirante, orbiţi în faţa evidenţei, de 
puterea fascinantă a mass-media. A fost de ajuns ca delirul să fie expus de la 
tribuna micului ecran pentru ca logica fiecăruia sau a multora să se blocheze 
instantaneu. 

Plimbate de la un post de televiziune la altul, la ore de maximă audienţă, 
reluate pe primele pagini ale unor ziare în criză de tiraj, delirurile 
inventatorului de carton au devenit, prin amplificare și prin adăugarea unui 
ambalaj emoţional tot mai gros, subiectul a ceea ce am numi nu o psihoză de 
masă, ci o psihoză de mass-media. Pregătirea a existat și, manifestări de mai 
mică amploare, generate de "viruși informaţionali” cu tematică medicală, au 
declanșat campanii preventive care într-o istorie a psihiatriei pot să figureze 
la loc de cinste, alături de vrăjitoarele din Salem sau de vindecările 
Maglavitului (celebrul Petrache Lupu - debil mintal, vizionar din anii '40). 

Astfel, vom cita ochelarii antieclipsă, a căror absenţă ar fi generat, vezi 
Doamne, zeci sau sute de mii de orbiri cum afirma un medic oftalmolog, 
umblând din post în post (de televiziune) pe la mijlocul verii. Lumea a fost 
prudentă și nu au fost orbiri, în schimb a fost conjunctivita, tot o formă nu 
medie, ci "mass-medie”. Cam la fel se întâmplă cu sinuciderile, în care presa 
se străduiește din răsputeri să claseze România în locurile fruntașe, iar 
statisticile fac ce fac și o pun în coada plutonului european, spre mulțumirea 
noastră și a celor care, bine sau rău, înfruntă viaţa. Pentru că tot suntem aici, 
la delirul de mass-media, să amintim de vindecătorii, tămăduitorii și 
bioenergeticienii băștinași sau veniţi de dincolo de Prut, din care posturi de 
televiziune și ziare își fac rubrici fixe în disprețul logicii, banilor și sănătăţii 
oamenilor. 

Şi încă, și încă... Cazul Hâncu, cu tot necazul și spaima pe care unii nu o 
vor uita, dar va avea, sperăm, rolul unei imunizări, a unei vaccinări. Poate se 
va descoperi o cale de reducere a impozitului pe prostie, fie el aplicat pe cea 
netă. Sau măcar pe cea brută. 


Despre manipulare 


Individul uman este în același timp personalitate (sau conștiință în sine ca 
structură) și persoană (sau conștiință în acţiune). Omul este rând pe rând, dar și 
simultan, personalitate și persoană. Persoana este "masca" sub care individul este 
actorul nenumăratelor episoade din existența socială concretă, enorma scenă pe 
care în cursul existenței fiecare o străbate. Calitatea de persoană normală a 
oricărei personalități rezultă din felul în care fiecare individ se înscrie în 
universul semnificaţiilor care acoperă și întregește realitatea, făcând ca o lume 
dată să se transforme într-una acceptabilă sau în cel mai fericit caz într-una 
favorabilă. Omul trăiește și acţionează într-un univers care abundă tot mai mult 
în informaţie, pe care o preia și o prelucrează, dacă are timpul și disponibilitatea 
afectivă de a o face pentru că timpul și afectivitatea sunt dușmanii invizibili ai 
raţiunii. 

Intoxicarea informaţională poate lua aspecte diferite: fie prin prezentarea 
continuă și unidimensională a unor clișee care să se impună coriȘtiinței, să devină 
cadrul și model al persoanei (situaţie înspăimântător de bine cunoscută de noi 
toţi până în momentul Revoluţiei), fie prin inserarea unor toxine informaţionale, 
informaţii al căror conţinut este cu atenţie dirijat pentru a se insera exact pe 
starea de spirit care să abată atenţia de la semnificaţia reală a acestei informaţii - 
semnificația nocivă. 

Individul poate fi "manipulat" pentru o perioadă mai lungă cu efort deosebit, 
cu mijloace relativ sofisticate și structuri organizaționale precise. Pentru intervale 
scurte poate fi însă manipulat prin informaţie, în special prin cea structurată 
vizual, care îi creează falsa impresie de coparticipare directă la eveniment. 
Manipularea individului se face mult mai ușor atunci când este integrat în grup 
mare, când omul devine masă umană. Conduitele de masă intensifică 
manifestările emoţionale care contaminează și iradiază, depășesc cu ușurință 
pragul raţionalului, care este invadat literalmente de "reflexe", de înlocuirea 
Eului cu inconştientul. Falsa senzaţie de "coparticipare” duce automat la slăbirea 
cenzurilor comportamentale, individul având senzaţia pe de o parte că atitudinea 
colectivă (deşi colectivitatea respectivă poate fi absolut minoră într-o 
colectivitate umană) este cea oportună, iar pe de altă parte că nu are 
responsabilitatea actelor sale fiind vorba de o opţiune colectivă. Mijloacele de 
informare în masă și, în primul rând televiziunea, sunt un caz informaţional de 
excepţie pentru manipularea individuală, oferind modele prefabricate pentru 
persoană, anihilând personalitatea fiecăruia prin recurgerea la instinctul 
inconștient care se află în profunzimea fiecăruia dintre noi. 

Manipulantul televiziunii din 9 februarie 1990 până în 15 iulie 1992 
renumitul bizantolog reușește să deformeze la proporţii apocaliptice realitatea, 
fiind unul din responsabilii direcți pentru evenimentele din Piaţa Universităţii, 

pozează chiar victimă, instigă populaţia și grăbeşte, în cadrul unui plan concertat, 
sosirea minerilor. Levantinul profesor de arte a abdicat pentru un pumn de arginți 
și o poziţie mai înaltă pe treptele puterii de la orice urmă de morală. A urcat 
treaptă după treaptă până în punctul mirific al ministerului în care se găsește 
cloșca cu puii de aur: bugetul culturii. Din el puterea te lasă să faci volume de 
maculatură subvenţionată pentru prieteni, admiratori și lăudători. Să cumperi de 
la cunoscuţi ori simpli membri cotizanţi, la orice preţ, obiecte de artă cu 
autenticitate discutabilă pentru muzeele patriei. Să organizezi sindrofii grotești 
care transformă comemorările în aniversări și cultura în propagandă. Totul 
grandios și kitschios ca un apus de soare festivist. Oare puterea îţi dă și dreptul 
de a te mai numi după toate acestea profesor? 

Dispoziţia afectivă este "arma" care poate fi cel mai lesne de mânuit, chiar și 
de neprofesioniști în materie de manipulare. Nimeni nu poate nega neliniștea, 
nesiguranța, teama firească de un viitor încă imprevizibil, fantasmele răului 
trecut care încă plutesc deasupra sufletelor noastre. 

Nimeni nu poate nega un grad mai mare decât cel obișnuit de oboseală (deci, 
atenţie! - de umbrire a raționalităţii) care a cuprins fiecare individ după efortul revoluţiei, 
la care practic au participat nu doar activ, direct, ci afectiv și emoţional toți 
oamenii acestei ţări, ca și efortul de a descoperi lumea nouă a libertăţii (deci 
atenţie! - ea nu este o lume a oricărei libertăţi, în nici un caz a eliberării de 
condiţiaumană). 

în sfârșit, imaginile neobișnuite ale violenţei, agresivităţii bestiale, ale 
descărcărilor emoţionale explozive au devenit un patrimoniu afectiv dominant în 
ultimul timp. în aceste condiţii, manipularea prin mijloace mass-media, în 
special cele vizuale, este un pericol extraordinar pentru fiecare individ, 
transmiterea unor informaţii într-un mod intenţionat lipsit de neutralitate, este 
categoric o încercare de a transforma rapid (citește instantaneu) personalitatea în 
persoană și persoana în masa amorfă. Numai structura amorfa, lipsită de idei, 
redusă la nivel afectiv instinctual care răspunde reflex (cât de bine au fost aceste 
reflexe sociale învăţate în ultimele câteva decenii când de altfel "reflexologia" 
devenise model unic pentru psihologia acestei țări) la comenzi precise și situații 
standardizate printre care modelul originar "lupii răi - micii buni" duce la trezirea 
unor riposte obișnuite în faţa pericolelor vitale cu care se confruntă ființa umană. 

Parafrazându-l pe celebrul psihanalist Wilhelm Reich, aș arăta că un medic, 
pentru a trata, într-o existenţă, câteva zeci de examene, care să certifice cunoștințele 
sale practice și teoretice, un crainic (sau un director de televiziune), un ziarist, 
care poate influența decizia a milioane de ființe umane în momentele în care 
societatea este anemică, nu este în mod paradoxal supus nici unui examen, nici 
măcar unei banale testări psihologice. Este un pericol grav, cu atât mai mult cu 
cât există un singur car de televiziune, deci un monopol al informaţiei de 
moment și prea puţine ziare de tiraj care să dea posibilitatea alternativei. 
Unilateralitatea informaţiei este și ea o formă de manipulare. 

Ardelenii sunt bine cunoscuţi prin faptul că între români sunt ultimii 
care ar da "cinstea pe rușine”. Cu toate acestea pentru un post de 
ministru, un respectabil, până atunci, sociolog clujean a făcut albul 
negru și cioara privighetoare, făcând preziceri mai ceva decât clanul 
Omida și transformând sondajele Metromedia în ode partidului 
iubit. A declanșat o adevărată pasiune pentru "sondorii” primului 
ministru (vezi și cazul Alin Teodorescu) care se aciuează la Guvern, 
mai repede ca prezicătoarele și vracii la curtea țarilor ruși. 

In al doisprezecelea ceas, într-un moment de ciudată luciditate, își 
împarte colegii de partid în disperaţi, moftangii și frustraţi, 
autoîncadrându-se la "puţin moftangiu”. Părerea noastră este că 
moftangiu, ca și lichea, nu are grade de comparaţie fiind substantiv. 
Sau poate la Cluj poți fi și "puţin fată mare"? 


Lucrare practică 


Printre multele calităţi ale doamnei Karen Horney (1685-1952) se numără nu 
doar faptul de a fi fost o mare creatoare de școală, ci și aceea de a nu fi recunoscut în 
nici un fel zecile de aspiranţi la topul puterii de pe plaiul mioritic. Domnia sa ne-a 
lăsat o serie de chei diagnostice cu care putem să-i identificăm pe cei bolnavi și 
să le facem lor și nouă un bine, nealegându-i. Totul se rezumă la a citi cu atenţie 
textul care urmează și dacă recunoașteţi "calitățile" vreunui competitor să-l lăsaţi 
în plata Domnului să-și vadă de treburile lui obișnuite. Politica nu este nici 
sanatoriu, nici ospiciu. 

Votul fiecăruia nu poate în nici un caz să fie un bilet de tratament de unul, 
două sau cine mai știe câte mandate pentru cei care, uite-așa, nu se mai simt în 
largul lor decât în fruntea bucatelor. 

"Lupta nevrotică pentru putere serveşte ca protecție împotriva pericolului de 
a se simţi sau de a fi privit ca o cantitate neglijabilă. Nevroticul cultivă un ideal 
de putere, rigid și irațional, care îl face să creadă că el ar fi capabil să fie stăpân 
pe orice situaţie, oricât de diferită și că ar putea să o rezolve numaidecât. Acest 
ideal se asociază cu orgoliul și, în consecinţă, nevroticul consideră slăbiciunea nu 
numai ca pe un pericol, ci și ca pe o dezonoare (...)”. 

El are mai mult sau mai puţin dispreţ pentru toţi cei care sunt de acord cu el 
sau îi împlinesc dorinţele, care au inhibiţii sau nu își controlează emoțiile, în așa 
fel încât să arate întotdeauna o față imperturbabilă. Aceleași lucruri le 
disprețuiește la sine, se simte umilit dacă are de recunoscut existenţa vreunei 
inhibiţii la propria-i persoană. Formele specifice pe care le va lua o astfel de 
luptă pentru putere depind de faptul că lipsa de putere este cel mai mult temută 
sau dispreţuită. Manifestarea luptei pentru putere se vădește în dorința 
nevroticului de a avea controlul atât asupra altora, cât și asupra lui însuși. 

Nu admite să i se întâmple nimic care să nu fi fost iniţiat sau aprobat de el. 
Această manie a controlului poate lua și o formă atenuantă de a permite altuia să 
aibă deplină libertate, dar insistând ca el să știe tot ce face acela. 

Uneori accentul cade pe trebuinţa de a ști dinainte ce i se va întâmpla, de a 
anticipa și de a prezice orice posibilitate. Această atitudine se poate asocia cu 
repulsia faţă de orice situaţie care include factori necontrolabili. Nici un risc nu 
este asumat. O altă atitudine care poate caracteriza nevroticul în lupta pentru 
putere este dorinţa de a fi original. Poate fi o permanentă sursă de acută iritare 
pentru el dacă ceilalţi nu fac exact ceea ce el așteaptă de la ei și exact la timpul 
prevăzut de dânsul. Atitudinea de nerăbdare este strâns legată de acest aspect al 
luptei pentru putere. 

O altă atitudine în lupta pentru putere este aceea de a nu ceda niciodată. A fi 
de acord cu opinia altuia sau a accepta un sfat, chiar dacă acestea sunt socotite 


208 I Florin Tudose, Ion Barbu 


juste, este interpretat ca o slăbiciune și simpla idee de a le da curs provoacă 
împotrivire. Cea mai generală expresie a acestei atitudini este stăruința ca lumea 
să se adapteze la sine în loc ca el să se adapteze la lume. 

Căutarea puterii este o protecţie împotriva neputinței și insignificaţiei. 
Această din urmă funcţie este împărţită cu căutarea prestigiului. (...) întregul său 
respect de sine se bazează pe faptul de a fi admirat și se reduce la nimic dacă nu 
primește tributul de admiraţie. 

O altă particularitate care rezultă din tendinţa compulsivă de a domina este 
incapacitatea individului de a avea relaţii de la egal la egal. El trebuie fie să 
conducă, fie se simte pierdut, dependent și neputincios. 

La persoanele la care setea de prestigiu depășește orice limită, ostilitatea ia 
de obicei forma dorinţei de a-i umili pe ceilalți. De obicei, ei au trecut în 
copilărie printr-o serie de experienţe care se pot referi fie la situaţia socială în 
care au crescut, apartenenţa la un grup minoritar, sărăcia, fie la propria situaţie 
individuală, discriminarea în favoarea altor fraţi, respingerea, faptul de a fi fost 
tratat de către părinte ca o jucărie”. 

(Karen Horney - „Personalitatea nevrotică a epocii noastre”, Ed. IRI, București, 


1996) 


Diagnostic: putere patologică 


Pacient: handicapat emoţional, fizic, intelectual, neintegrat sau pseudointegrat 
social 
Simptome: manipulator, autoritar, agresiv, încăpățânat, demonstrativ, pedant 


Când devine puterea o boală? 


Dorinţa individului de a fi superior ţine de istoria noastră atavică, de specie - 
cei puternici supraviețuiesc, cei mai puţin puternici, nu. Comportamentul de 
putere a devenit tot mai sofisticat. Dorinţa naturală de putere este uneori 
deturnată, devine o maladie. Freud vorbește de complexul puterii, o formă 
elevată a agresivităţii umane care transformă complexele noastre de inferioritate 
în complexe de superioritate. 


Nu este cumva o formă de autoprotecţie? 


Nu. Este încercarea individului de a compensa un handicap emoţional, fizic, 
intelectual sau de integrare socială. Tradiţia populară spune că "omul însemnat e 
omul dracului”. Persoanele neintegrate vor să se răzbune pe societatea care i-a 
marginalizat, ajungând în vârful acesteia: Hitler, un ajutor de zugrav a ajuns 
fuhrerul Germaniei, Ceaușescu, o calfă de cizmar, a devenit "iubitul conducător”. 
După 1989 avem foști milițieni și infractori care devin puternicii și bogaţii 
României, care sfidează cu bogăţia lor, dau lecţii de morală și comit infracţiuni 
în care atrag sute și mii de persoane. Apoi, devin intangibili. Au obţinut puterea. 


Cum se recunoaște bolnavul de putere? 


Tendinţa de manipulare a celorlalți este simptomul clar al puterii patologice. 
De ce există oameni cu har, inteligenţă sau cultură superioară și cu o putere 
interioară extraordinară, pe care n-o folosesc niciodată? Psihologic, complexul 
puterii este o raportare a realităţii doar la Eul propriu al individului, plasat 
deasupra celorlalți. Realitatea obiectivă este subordonată realităţii subiective. 
Așa vedem în România "liderii regionali”, "cei mai mari vânători”, "afaceriștii 
imbatabili”. Persoane care se cred inegalabile sau de neînlocuit. Bolnavul de 
putere se eternizează în funcție pentru că își este suficient sieși. El este mereu 
ocupat, chiar dacă nu face nimic. Se înconjoară cu o aură de mister, imaginaţia 
publică putând să pună orice în loc. Se înconjoară cu o suită de “supuși” care îl 
aprobă. Yesmenul este subalternul preferat al acestui bolnav. Se crede permanent 
ameninţat, deci simte nevoia să fie păzit. Toţi bolnavii de putere au dezvoltat 


210 Florin Tudose, Ion Barbu 


servicii de protecţie. De ce un politician important conduce singur mașina și 
merge pe stradă fără pază, iar alţi politicieni, lideri de partide care sunt ditamai 
matahalele, nu ies fără suită și girofar? 


Care este legătura dintre bani și setea de putere? 


Persoana cu handicap încearcă să-și acopere defectul cu bani. Crede că poate 
avea orice femeie, că un cârd cu zeci de mii de dolari compensează orice deficit 
de înălțime, virilitate sau inteligenţă. în popor se zice că "sutele mărită slutele”. 
Imaginea dorită, diplomele sau titlurile, se cumpără cu bani. Se confundă bogăţia 
cu omnipotența, cu capacitatea de a fi deasupra legilor. Asta e cauza pentru care 
românii îdentifică bogăţia cu corupţia. Bolnavul de putere își etalează opulenţa: 
doar în România mai vezi atâtea mașini de lux sau vile cu zeci de camere în care 
nu locuiește nimeni. Aceste persoane par să n-aibă mustrări de conștiință, fapt cu 
atât mai grav cu cât unii dintre ei au o cultură și o pregătire profesională superioare. 

Dar nu este greșeala lor: puterea patologică se dezvoltă întotdeauna pe 
indiferența noastră faţă de complexele altora, pe frica și lenea noastră de a gândi, 
pe prejudecățile noastre față de responsabilitate. 


AŞA ARATĂ BOLNAVUL 


* Autoritar, încăpățânat, demonstrativ, veleitar, pedant 

* Operativ și agresiv, cu o eficienţă extraordinară asupra comunității 

* Vrea să aibă mereu ultimul cuvânt 

* îi ironizează pe ceilalţi până devine ridicol prin lipsa de idei 

* își creează o pseudo-identitate, "umplută" cu ceea ce și-ar dori să fie 
* Face paradă de bogăţia și forța sa, atunci când le are 

* Se înconjoară de lucruri și persoane care îl favorizează 

* Se crede permanent ameninţat de ceilalți 


AUN = 


Nu 

